
Uriaşul avion Jumbo Jet, de pe cursa Zurich-Miami, ateriză în 
Florida conform programului, la ora zece şi treizeci şi cinci de 
minute. 

În general, doamnei Helga Rolfe nu-i displăcea să 
călătorească în postura de pasager important. 

Căsătorită cu unul dintre cei mai bogaţi oameni din lume, era 
iubită şi răsfăţată cu tot felul de servicii de către tinerele 
stewardese, iar comandantul de bord o vizita uneori. De 
această dată însă, zborul, ca şi tratamentul preferenţial o 
enervaseră, deoarece Helga, frământată de o problemă, una 
gravă, ar fi preferat singurătatea, în locul conversaţiei stupide 
a comandantului, un tip prea sigur de succesul lui la femei şi 
care, aplecat spre ea, îşi netezea mustaţa, făcându-i curte. 

Se simţi uşurată deci când cobori şi se urcă în Cadillacul 
oprit direct pe pistă, care avea să o ducă împreună cu bagajele 
la celălalt avion, pentru cursa Miami-Nassau, în care altă 
stewardesă plină de amabilitate urma să-i ofere un loc pentru 
ultima parte a călătoriei la capătul căreia îşi întâlnea soţul 
infirm, pe Herman Rolfe. Graţie puternicei magii exercitate de 
numele Rolfe, urcă prima la bord, unde scaunul vecin fusese 
lăsat liber. Însoţitoarea de bord sosise deja, cu câteva minute 
înainte de îmbarcarea celorlalţi pasageri, aducând cu ea o 
sticlă de şampanie, pe care Helga n-o refuză. Ceru şi un strop 
de coniac. 

Avea nevoie de ceva care s-o remonteze după lunga şi 
obositoarea călătorie peste Atlantic. 

În timpul decolării, îşi rezemă capul de spătarul înalt, 
lăsându-se pradă gândurilor. Cât durase zborul de la Zurich, 
examinase conturile, constatând că două milioane de dolari 
dispăruseră pur şi simplu. Archer recunoscuse. Mai precis, era 
vorba de două milioane o sută cincizeci de mii de dolari, însă 
diferenţa era lipsită de importanţă. Se întrebă ce reacţie avea 
să aibă Herman, când avea să-i spună că fusese furat. În mod 
sigur avea să-şi anunţe avocaţii din New York, iar aceştia aveau 
să se repeadă ca uliii asupra lui Archer. Asta era inevitabil, dar 


cum o să reacționeze la aflarea veştii că era şi ea amestecată? 
Asta o neliniştea. Avea să creadă, oare, că fusese şi ea păcălită, 
s-o considere nevinovată, tâmpită, gură-cască, sau, mai rău, o 
persoană în care nu se mai putea avea încredere? Îi permise 
stewardesei să-i toarne de băut. Amestecul savant de şampanie 
şi coniac o liniştea. Se gândi la zilele şi nopţile de coşmar 
petrecute în orăşelul elveţian Castagonla, cu Archer prizonier 
şi cu acel homosexual fraier, dar plin de bune intenţii, pe care 
sperase să şi-l facă amant!. Gândindu-se la el, se simţi învăluită 
de acea dorinţă sexuală care o tulbura aproape continuu. 
Dincolo de culoar, pe celălalt rând de scaune, stătea un bărbat 
bine, destul de tânăr, solid şi care citea Time. Îi aruncă o 
ocheadă, după care se întoarse la poziţia comodă. Îşi spuse că 
ar fi, probabil, un tip interesant la pat. Închise ochii. Astfel de 
gânduri ar trebui alungate, se luă singură la rost. Era în drum 
spre soţul ei infirm, impotent, dar periculos de bănuitor. 

— Doamnă Rolfe? 

Lângă ea se afla tânăra stewardesă, cu pleoapele machiate în 
albastru, clipind din genele lungi. 

Helga întoarse capul, încruntându-se. „Fetele astea, îşi spuse 
cu amărăciune, n-au niciun fel de probleme. Dacă au chef să 
facă dragoste, se lasă în voia simţurilor. N-au nimic de ascuns, 
nu le este teamă de nimic, ceea ce nu e cazul meu. Se duc la un 
motel, la un hotel, oriunde. Pentru ele, plăcerea nu înseamnă 
complicaţii...” 

— Da? 

— Vom ateriza în zece minute, doamnă Rolfe. Vă rog să vă 
legaţi centura, dacă nu vă supăraţi. 

Fiind tratată ca un pasager important, cobori prima, iar pe 
pistă o aştepta Hinkle, alături de un Rolls Royce Silver Shadow, 
vopsit în două culori. 

Cu aerul său de episcop anglican, blajin şi bine hrănit, 
Hinkle, care era infirmierul lui Rolfe, valet şi şef pe deasupra, o 
cam înspăimântase la început pe Helga. Era şi avea să rămână 
un maniac al perfecțiunii. Pântecos, chel, păstrând doar o 
coroană subţire de păr alb care-i îndulcea trăsăturile 
rubiconde, Hinkle, părând mult mai în vârstă decât cei cincizeci 
de ani pe care îi avea, era înzestrat cu o forţă fizică 
remarcabilă. Când Helga se căsătorise cu Herman, el nu fusese 


1 Vezi Asul din mânecă , Editura Lucman, 2003. 


de acord, cel puţin aşa lăsase impresia, însă după circa şase 
luni, timp în care o studiase atent, păruse să descopere la ea 
aceeaşi manie a perfecțiunii, inteligenţă şi o judecată ascuţită. 
O profesionistă. Păstrând în sinea lui aceeaşi rezervă, dăduse 
de înţeles cu subtilitate, ca un servitor perfect ce era, că o 
acceptase, ba chiar o admira. 

— Sper că doamna a călătorit bine, spuse, cu un glas plin de 
o demnitate ecleziastică. 

— Excelent. 

Se îndreptă cu pas vioi, plin de eleganţă către Rolls. Hinkle o 
urmă respectuos, la oarecare distanţă. 

— Cum se simte domnul? 

— Doamna va vedea. 

Hinkle o ajunsese din urmă, depăşind-o, pentru a-i deschide 
portiera... Ea se opri, întorcându-se. Bărbatul care citise Time 
se îndrepta spre ieşire. Simţi din nou dorinţa aceea rebelă, ca 
un soi de junghi. Se lăsă pe pernele de piele, în timp ce Hinkle 
luă loc la volan. 

Rolls-ul Silver Shadow ieşi fără zgomot din aeroport. Câţiva 
funcţionari o salutară. O primire pe care şi-ar dori-o şi soţia 
unui preşedinte al Statelor Unite, gândi. Puterea şi magia 
exercitate de numele Rolfe puteau fi câteodată apăsătoare, însă 
în alte circumstanţe erau cheia care descuia uşi în lumea 
întreagă. 

— Nu se simte bine? îl întrebă Helga. 

— Nu, doamnă. Călătoria pare să-l fi obosit. A lucrat prea 
mult. Doctorul Levi a sosit azi dimineaţă cu avionul. Acum se 
află lângă domnul. 

Ea se aplecă puţin în faţă. 

— E bolnav? 

— Să spunem obosit, răspunse Hinkle, care nu-şi permitea 
niciodată judecăţi categorice. 

„Obosit”, asta putea însemna şi că Herman era pe moarte. 
Cunoscându-l pe Hinkle, Helga abandonă subiectul. 

— Şi hotelul? 

— Doamna va vedea. Este absolut regretabil că nu am găsit 
vile convenabile de închiriat. Domnul a hotărât să vină aici pe 
nepregătite. Era dezamăgit că nu putea merge în Elveţia. Dacă 
m-ar fi anunţat cu opt zile mai devreme, aş fi putut rezolva 
ceva. 


Vocea bine timbrată a lui Hinkle cobori cu un ton: astfel îşi 
exprima el dezaprobarea. Ea ştia că servitorul avea oroare de 
viaţa la hotel, unde nu putea pregăti mâncare, nu se putea 
ocupa de nimic şi nici nu putea da ordine. 

— Nu s-a găsit chiar nimic? Nicăieri? 

— Aparent nu, doamnă. 

— Domnul intenţionează să rămână mult timp la hotel? 

Hinkle coti, intrând pe faleza înaltă care contura admirabila 
plajă, cu palmierii ei, cu înotătorii din apa oceanului de un 
verde ca smaraldul. 

— Cred, doamnă, că totul va depinde de doctorul Levi. 

Ajunseră la luxosul hotel Diamond Beach, care oferea 
întreaga gamă de distracţii: tenis, mini-golf, piscină uriaşă, 
plajă particulară. 

Doi comisionari aşteptau. Helga intră în holul impunător, 
unde proprietarul o întâmpină plin de respect. li era cald, 
îmbrăcată aşa cum plecase de la Zurich, unde era zăpadă; se 
simţea sfârşită. Fu condusă la ultimul etaj unde, după ce o 
întrebaseră ce dorea să bea, i se sugerase o masă uşoară, 
servită pe terasă. Îi făcură o plecăciune, după care o lăsaseră, 
în sfârşit, singură. 

Se dezbrăcă rapid şi intră în baie. Acolo o aştepta cada plină 
cu apă caldă, parfumată. Întârzie o clipă, goală, în faţa oglinzii 
uriaşe. 

Găsi că nu arăta chiar rău la cei patruzeci şi trei de ani ai ei. 
Suplă, cu abdomenul plat, sâni grei şi coapse frumos rotunjite. 
Chipul? Se examină încruntată, aplecându-se spre oglindă. 
Obosită, da, desigur. Cine n-ar fi, după un asemenea zbor 
istovitor? Obosită, însă interesantă. Pomeţi înalţi, ochi mari de 
culoare violet, nas scurt, admirabil desenat, buze cărnoase, ten 
fără cusur. Da... în ciuda trecerii anilor, frumuseţea nu i se 
ofilea. 

Termină baia, îmbrăcă apoi un taior-pantalon uşor, din 
bumbac. Camerista ei personală, Maria, îi trimisese o întreagă 
garderobă adecvată climei de la Nassau. Destinsă, ridică 
receptorul telefonului. 

— O votcă dublă şi nişte sandvişuri cu somon afumat, 
comandă ea. 

leşi pe terasă, contemplând plaja îndepărtată. Bărbaţi şi 
femei, băieţi şi fete; graşi, slabi, înalţi, scunzi, toţi se prăjeau 


de-a valma la soare. Fetele alergau, scoțând ţipete ascuţite, 
urmărite de băieţi. Helga se simţi încă o dată copleşită de 
dorinţa aceea refulată. Se întoarse în răcoarea salonului şi 
telefonă pentru a întreba dacă doctorul Levi locuia în hotel. O 
voce anonimă şi servilă îi răspunse că da, rugând-o să nu 
închidă: un moment, doamnă Rolfe. Imediat, doctorul veni la 
telefon. Vocea sa moale, liniştitoare, exprima întotdeauna un 
respect profund, ca şi când s-ar fi adresat unei alteţe regale. 

— Sunt fericit să aflu că aţi ajuns cu bine, doamnă Rolfe, 
spuse ea. Cu ce vă pot fi de ajutor? Un calmant, poate? 

Era doctorul cel mai bine plătit şi cel mai bine cotat din 
Paradise City şi ştia despre el că era posesorul unei averi 
considerabile, însă respectul pe care-l manifesta la simpla 
pomenire a numelui Rolfe o exaspera uneori pe Helga. 

— Ne-am putea vedea, doctore? 

— Cu siguranţă. 

Ajunse imediat după băiatul de serviciu pe etaj, care adusese 
somon afumat şi un shaker cu votcă. 

— Serviţi-vă, doctore, îi propuse Helga. 

— Mulţumesc. Nu. Dar luaţi loc, doamnă Rolfe, probabil că 
sunteţi la capătul puterilor. 

— Da. 

Îl studie, aşezându-se într-un fotoliu; un omuleţ care o ducea 
cu gândul la o pasăre: nas coroiat, ochelari fără rame şi o 
ditamai frunte bombată. 

— Vorbiţi-mi despre soţul meu, doctore. 

Doctorul luă loc. Ca şi ea, era un profesionist. La fel ca ea, 
spunea lucrurilor pe nume. 

— Domnul Rolfe are şaizeci şi opt de ani, rosti el calm. Se 
încăpăţânează să lucreze tot timpul sub tensiune. La vârsta şi 
în starea lui, ar fi momentul să se oprească, să se liniştească şi 
să încerce să recupereze ceva din sănătatea care i-a mai rămas, 
însă domnul Rolfe continuă să se extenueze. În aceste ultime 
trei săptămâni, s-a concentrat asupra unei afaceri, care ar fi 
pus la încercare şi un om în plină formă fizică, nemaivorbind de 
un infirm, în vârstă. Acum a venit de la New York cu avionul. 

Doctorul Levi tăcu, ridicând din umeri. 

— Situaţia se prezintă astfel, doamnă Rolfe, continuă el. 
Soţul dumneavoastră este într-o stare precară de sănătate, însă 
refuză să recunoască acest fapt. Singurul sfat pe care i l-aş 


putea da ar fi să se întoarcă acasă, în vila sa confortabilă şi să 
înceteze orice activitate, lenevind la soare cel puţin trei luni. 

Helga îşi luă un al doilea sandviş. 

— Nimeni nu l-a putut împiedica vreodată să muncească. 

Doctorul Levi dădu din cap. 

— Da. Acesta e motivul pentru care plec chiar în această 
după-masă. Am şi alţi bolnavi de îngrijit, mai puţin importanţi, 
care merită însă mai mult ajutorul meu. Îmi acceptă sfaturile, 
în vreme ce soţul dumneavoastră îşi bate joc de ele. Am să vă 
vorbesc deschis, între noi. Dacă soţul dumneavoastră continuă 
să muncească în ritmul acesta, va muri. 

— Dacă el e fericit aşa... mai are vreo importanţă? întrebă 
Helga. 

Doctorul Levi o fixă cu privirea, apoi dădu iarăşi din cap. 

— Da, sigur. La vârsta lui, când cineva este într-o continuă 
suferinţă, fiind şi infirm, atunci bănuiesc... 

Lăsă fraza neterminată. 

— Sunt soţia lui şi îmi fac griji. Aş vrea să-mi spuneţi 
adevărul, se poate? Cât mai are de trăit? 

işi dădu imediat seama că tocmai dăduse frâu liber 
gândurilor ei secrete şi regretă întrebarea, însă doctorul Levi 
păru să o înţeleagă. 

— Poate muri şi mâine. Sau peste un an. Una peste alta, nu îi 
acord mai mult de şase luni, dacă nu lasă deoparte munca şi nu 
se linişteşte. 

— Dar în momentul acesta se odihneşte, doctore. 

— Nu. Vorbeşte tot timpul la telefon. Primeşte încontinuu 
telexuri, faxuri şi Dumnezeu mai ştie ce. Chiar şi de aici îşi 
conduce imperiul. 

— Nici dumneavoastră şi nici eu nu putem face nimic în 
privinţa asta. _ 

— Este exact. L-am avertizat. Întrucât nu ţine seama de 
sfatul meu, mă întorc la Paradise City chiar în această după- 
masă. 

După ce-l văzu plecat, îşi termină sandvişurile, gânditoare. 
Mai bău o votcă. „La moartea lui Herman, medită, voi moşteni 
şaizeci de milioane de dolari şi voi fi liberă să trăiesc după 
bunul meu plac. Voi putea avea toţi bărbaţii pe care-i voi dori... 
după moartea sa!” 

Uşor ameţită, foarte sigură pe ea, îi telefonă lui Hinkle. 


— Domnul ştie că am sosit? 

— Da, doamnă. O aşteaptă pe doamna. A treia cameră la 
stânga, pe culoar. 

Se studie în oglindă. Herman punea mare preţ pe înfăţişarea 
unei femei. Liniştită, luă mapa de piele conţinând conturile 
falsificate şi, adunându-şi tot curajul, părăsi camera. 

Îşi găsi soţul în scaunul lui rulant, la soare. Terasa uriaşă, 
panorama, umbrelele, ghivecele mari cu flori multicolore, 
barul, totul sugera puterea şi bogăţia lui. 

Îl observă, în timp ce traversa terasa: un trup de o slăbiciune 
alarmantă, capul lipsit de păr, ochelari de soare, nări înguste, 
gură aproape lipsită de buze. Cu ochelarii aceia negri, gândi ea, 
părea un schelet deghizat. 

— Ah, Helga... 

Primirea rece, obişnuită. 

— Aşadar... 

Se aşeză lângă el, însă sub o umbrelă. Soarele la Nassau, 
după cel al Elveţiei, o tulbura puţin. 

Discutară banalităţi: ea-i ascultă noutăţile legate de sănătate; 
el o întrebă, fără interes, cum călătorise. O anunţă că nu se 
simţea prea bine, însă dobitocul de Levi făcea din ţânţar 
armăsar. Niciunul dintre ei nu spunea ce gândea. 

Când terminală cu nimicurile, el o întrebă sec: 

— Ai ceva să-mi spui? 

— Da, îi răspunse ea, adunându-şi tot curajul. Jack Archer e 
un escroc şi un falsificator. 

Îl privea în faţă, aşteptând explozia, însă expresia lui nu se 
schimbă. Şi cât şi-ar fi dorit o reacţie din partea lui! Să se fi 
crispat, să fi pălit sau să se fi înroşit, dându-i cât de cât 
senzaţia că era o fiinţă umană, însă chipul lui uscat rămase 
ţeapăn, ca un cap de mort. 

— Ştiu, răspunse Herman, pe un ton dur. Două milioane de 
dolari. 

Ea simţi un fior rece pe spinare. 

— De unde naiba ştii? _ 

— De unde ştiu? Asta-i meseria mea, să ştiu totul! Îţi închipui 
că nu urmăresc orice mişcare a banilor mei? Archer a furat 
dând dovadă de viclenie. Mobil. Transalpin. National Financial. 
Chevron. Calcomp. Hobart şi General Motors. Aşa hoţ cum e, 
cel puţin a fost inteligent. 


Când Archer încercase s-o încânte pe Helga, o asigurase că 
Rolfe nu va afla niciodată ce acţiuni şi ce obligaţiuni deturnase. 
Îi spusese că portofoliul lui Rolfe era atât de stufos, încât nu va 
observa dispariţia câtorva titluri de proprietate, iar ea îl 
crezuse. Încurcată, tăcu, coborând ochii pe mapa de piele, care 
nu mai conţinea niciun secret. 

— Aşadar, continuă Rolfe, Archer e un escroc şi un 
falsificator. Astea sunt lucruri care se întâmplă. M-am înşelat în 
privinţa lui. Dac-am înţeles bine, ţi-a imitat semnătura? 

Pierdută cu totul, Helga şopti: 

— Da. 

— Ar fi trebuit să mă gândesc la această posibilitate. Trebuia 
şi o a treia semnătură. Asta să fie învăţătură de minte. 

Ea ridică privirea, contrariată. 

— Ai de gând să-l dai în judecată? 

El întoarse capul. Ochelarii negri o fixau cu insistenţă. 

— Din fericire, îmi pot permite să nu-l târăsc prin tribunale. 
Două milioane de dolari? Pentru mulţi, asta poate reprezenta o 
sumă, dar, spre norocul meu, nu şi pentru mine. Evident, am 
dat deja dispoziţie ca Archer să nu mai ocupe niciodată un post 
de răspundere. În felul acesta, viaţa i se va părea mai dură şi 
mai deprimantă decât puşcăria. De-acum înainte, nimeni nu va 
mai dori să aibă de-a face cu Archer. Va îngroşa rândurile 
rataţilor, ale mediocrităţilor şi-ale nenorociţilor. 

Încremenită, Helga îşi simţi inima bătându-i cu putere, 
convinsă că în spatele acestui acces de bunătate, ca şi al 
hotărârii de a nu face plângere, se ascundea ceva. 

— Puteam să jur că-l vei da în judecată, zise ea, într-un 
târziu. 

El clătină din cap. Apoi, ochelarii negri priviră în altă parte. 

— Aş fi făcut-o, însă m-a oprit un amănunt. Am aflat că, 
înainte de căsătoria noastră, ai fost amanta lui Archer. Mi s-a 
sugerat că, dacă l-aş denunța pe Archer, acest detaliu 
dezgustător ar deveni cunoscut de toţi. Archer te-ar putea 
împroşca cu noroi în cursul procesului. Sunt gata să renunţ la 
satisfacția de a-l arunca în puşcărie, pentru a ne apăra de un 
scandal, pe tine şi pe mine. 

Doamnei Helga îi veni în minte ziua în care Rolfe o ceruse în 
căsătorie. 

— Dragostea fizică are mare importanţă pentru 


dumneavoastră? o întrebase. Sunt infirm. Vă întreb dacă 
sunteţi gata să renunţaţi la o viaţă sexuală normală pentru a 
deveni soţia mea. Când vom fi căsătoriţi, nu va trebui să mai 
existe niciodată vreun alt bărbat... nici cea mai mică bănuială, 
care să ducă la un scandal. Este un lucru pe care nu-l voi 
tolera. Dacă mă veţi înşela, Helga, voi divorța şi veţi rămâne 
fără absolut nimic. Nu uitaţi asta. Dacă-mi rămâneţi fidelă, veţi 
avea o existenţă aurită. Am descoperit că există multe 
compensaţii, care pot înlocui lucrurile legate de sex. Dacă 
sunteţi gata să acceptaţi această condiţie, atunci ne putem 
căsători imediat ce voi fi dat dispoziţiile necesare. 

Acceptase, gândindu-se că dragostea fizică putea fi înlocuită 
de avantajele ce reveneau soţiei unuia dintre cei mai bogaţi 
bărbaţi din lume, însă lucrurile nu se petrecuseră chiar aşa. 
Trebuise să mărturisească în sinea sa că, pentru ea, sexul era 
viaţa. 

— Sunt dezolată... 

Altceva nu putu să spună. El ridică din umeri. 

— N-are nicio importanţă. Trecutul e trecut, mormăi Rolfe, 
schimbându-şi poziţia, iritat. Te scutesc de povara finanţelor 
mele. De-acum înainte, nu voi aştepta de la tine decât un rol de 
însoţitoare; continuă să te bucuri de banii mei şi să te comporti 
ca o soţie fidelă. De afacerile din Elveţia se va ocupa Winborn. 

Apăsă cu arătătorul descărnat un buton aflat lângă el. 

Şocată, cuprinsă brusc de furie, Helga exclamă: 

— Deci, nu mai ai încredere în mine? 

— Nu-i vorba de încredere, răspunse Rolfe cu glas îngheţat. 
Evident, nu-i vina ta. Eu sunt cel responsabil pentru alegerea 
lui Archer. Te-ai descurcat foarte bine. Am fost mulţumit, însă e 
mai bine, având în vedere circumstanţele, să te eliberez de 
toate responsabilităţile. 

Ca răspuns la apăsarea pe buton, Hinkle apăru pe terasă. 
Văzându-i împreună, se opri discret, la o oarecare distanţă. 

— Aşadar, şuieră furioasă Helga, trebuie să fiu îndepărtată... 
Pedepsită pentru lipsa ta prostească de judecată! 

Ochelarii negri se întoarseră spre ea. Capul de mort rămase 
impasibil. 

— Profită de plajă, Helga, mormăi Rolfe cu un glas care trăda 
o indiferenţă totală. Şi comportă-te corect... Mi se întâmplă rar 
să comit o greşeală, însă, atunci când se întâmplă, n-o repet a 


doua oară. 

Pocni din degetele osoase şi Hinkle se apropie. 

Lăsând mapa cu acte pe scaun, Helga părăsi terasa, furioasă 
şi aprinsă la faţă, îndreptându-se către apartamentul ei. 

O 

Unicul copil al unui strălucit avocat internaţional, Helga 
beneficiase de o educaţie continentală. Făcuse Dreptul, urmând 
şi studii de secretariat. Tatăl său se asociase unui cabinet de 
avocatură din Lausanne, Elveţia, specializat în probleme 
fiscale. 

La vârsta de douăzeci şi patru de ani, Helga era deja în 
posesia calificării când tatăl ei o adusese pentru angajare la 
firmă, ca asistentă personală. Dotată cu un indiscutabil simţ al 
banilor, deveni rapid de neînlocuit. Criza cardiacă ce avea să-i 
omoare tatăl şase ani mai târziu nu-i schimbă cu nimic poziţia 
în firmă. Jack Archer, unul dintre tinerii asociaţi, o luă ca 
secretară particulară. Era drăguţ, dinamic, plin de farmec. Ea 
avusese dintotdeauna un temperament focos. Bărbaţii îi erau 
necesari şi avusese deja atâţi amanti, încât nu le mai știa 
numărul. Devenise amanta lui Archer la o oră după ce 
acceptase să-i fie secretară. Nimeni n-a ştiut exact cum reuşise 
Archer să preia contul lui Herman Rolfe, devenind astfel unul 
dintre principalii asociaţi ai acestuia. Helga l-a ajutat să se 
ocupe de importantul portofoliu. Perspicacitatea, raţionamentul 
sigur în materie de finanţe, frumuseţea şi personalitatea ei îl 
impresionară pe Rolfe. Acesta o ceru în căsătorie. Îndemnată 
de Archer, acceptă. Totul mersese ca pe roate, până când 
Archer, în dorinţa de a câştiga rapid un milion de dolari, 
investise în nichel australian, acolo unde nu exista nichel. 
Pentru a se salva, imitase semnătura frumoasei Helga, 
uşurându-l pe Rolfe cu două milioane de dolari. 

Aşezată pe terasa ei care domina plaja, femeii i se părea că 
aude încă vocea convingătoare a lui Archer: „Ascultă-mă, 
Helga, nu-i nevoie să afle Herman. Ştii doar că nu verifică 
niciodată conturile. Are multe altele pe cap. Semnezi toate 
astea, iar el o să accepte. Te rog să mă ajuţi să scap din acest 
necaz. Averea lui este evaluată la şaizeci de milioane de dolari, 
aproximativ, aşa că... două în plus sau în minus, ce contează?” 

Deşi era convinsă că Herman nu-şi va da seama de pierderea 
a două milioane de dolari, refuzase să devină complicea lui 


Archer. Şi bine făcuse! Căci Herman aflase de deturnarea de 
fonduri făcută de Archer înainte să-i spună ea! Oftă adânc. 
Dumnezeu o ajutase să nu cedeze tentativei de şantaj! Deci... 

E mai bine, având în vedere circumstanţele, să te eliberez de 
toate responsabilităţile. 

Bătrân mizerabil şi infirm! După tot ce făcuse pentru el! Toţi 
banii pe care-l ajutase să-i câştige prin investiţii abile! Să fie 
dată la o parte, astfel! 

De-acum înainte, nu voi aştepta de la tine decât un rol de 
însoțitoare; continuă să te bucuri de banii mei şi să te comporti 
ca o soţie fidelă. 

Nu va mai avea niciodată ocazia de a lua avionul către 
Lausanne, Paris, Bonn, unde să-l reprezinte. Nu va mai fi 
primită niciodată ca o personalitate în aeroporturi şi hoteluri de 
lux. Însoţitoare! Un chip zâmbitor, vorbe alese pentru moşnegi 
dolofani în căutarea favorurilor soţului ei, care o linguşeau, 
sperând într-un cuvânt bun pe lângă el. Adio libertate! Gata cu 
băieţii de serviciu pe etaj, care veneau în camera şi-n patul ei, 
plecând cu mâinile lor experte pline de bani. Gata cu băieţii 
tineri şi frumoşi, grăbiţi şi întotdeauna pregătiţi. Pentru că 
numai în timpul călătoriilor îşi permitea să fie în căutare de 
amanti, niciodată la Miami, nici la Paradise City sau New York, 
domeniile lui Herman. Era condamnată acum să lâncezească în 
hoteluri ca acesta sau în luxul din Paradise City, în 
apartamentul etajat din New York, în compania soţului infirm, 
dar veşnic cu ochii pe ea, observând-o din spatele ochelarilor 
negri. 

Îşi aminti apoi ce spusese doctorul Levi: Poate muri şi mâine. 
Sau peste un an. Una peste alta, nu-i acord mai mult de şase 
luni, dacă nu se potoleşte. 

lar Herman n-ar accepta niciodată repausul. Aşadar... Şase 
luni! Se resemnă să aştepte şase luni. lar apoi...! Şaizeci de 
milioane de dolari! Cheia magică a lui Rolfe avea să fie a ei! 

Se îmbrăcă în bikini. Nu foarte sigură pe ea, se mai studie o 
dată în oglindă. Bronzul de iarnă cu care venise din Elveţia îi 
stătea bine, dar începea să pălească. Trupul ei era provocator. 
Ştia asta. Îmbrăcată într-un halat subţire de plajă, luă 
ascensorul, coborând în hol. 

Directorul apăru imediat. 

— Doamna doreşte ceva? 


— Da, vă rog. O maşinuţă pentru plajă. 

— Imediat. 

Nu aşteptă mai mult de trei minute, până când maşinuţa 
construită special pentru plaje de litoral apăru în faţa hotelului. 
Cel care-o adusese îi propuse zâmbitor să-i explice cum s-o 
folosească, însă ea ştia să conducă orice vehicul pe patru roţi. 

Un agent de poliţie, la fel de zâmbitor, pus la curent, opri 
circulaţia, salutând-o, în timp ce femeia traversa strada, 
îndreptându-se către plajă. li zâmbi şi ea şi-i făcu semn cu 
mâna. „Frumos bărbat, reflectă. Dumnezeule! Ce-aş mai vrea 
să-l am în pat!” 

Conducând cu viteză, lăsă repede în urmă mulţimea, 
îndreptându-se către dune, unde erau doar plaja pustie şi 
oceanul. Când se convinse că era singură, opri maşinuţa, îşi 
dădu jos halatul şi alergă spre apă. IÎnotă cu furie, încercând 
parcă să se debaraseze de tot ce o exaspera: Herman, Archer, 
viitorul ei fără ieşire. Era o înotătoare excelentă şi, după ce se 
destinse, ieşi din apă răcorită, spălată parcă atât fizic, cât şi 
moral. 

Revenind la maşinuţă, încetini brusc pasul. Lângă vehicul se 
învârtea un bărbat în slip, părând că-l examinează. Un tip înalt, 
musculos, bronzat, cu păr negru puţin prea lung şi cu ochelari 
de soare cu lentile verzi. 

Se întoarse către ea, cu un zâmbet în care-şi arăta dinţii, 
destul de albi chiar pentru o reclamă de televiziune. În ciuda 
ochelarilor care-i ascundeau ochii, părea amabil, simpatic, 
chiar dacă nu foarte frumos. 

— Bună ziua, spuse bărbatul. Vă admiram maşina. E a 
dumneavoastră? 

— A hotelului, răspunse Helga, întinzând mâna după halat. 

El i-o luă înainte şi, cu o dezinvoltură care nu trăda 
familiaritate ori slugărnicie, o ajută să-l îmbrace. 

— Mulţumesc. 

— Mă numesc Harry Jackson, se prezentă acesta. Sunt în 
vacanţă. V-am văzut înotând. Sunteţi într-o formă de campion 
olimpic. 

Ea îl privi cu interes. Nu, nu-i făcea complimente. Spunea 
pur şi simplu ce gândea. 

— Ei, da, asta e, îmi place să înot, recunoscu ea încântată, 
ridicând din umeri. E bine în vacanţă, domnule Jackson? 


— Cum să nu! E prima oară când vin în acest colţişor. E 
grozav, nu? 

— Aşa s-ar părea. Abia am ajuns şi eu. 

— Aş avea poftă de nişte scufundări submarine. Faceţi aşa 
ceva? 

— Da. 

„Ce nu ştiu eu să fac?” se minună singură. 

— Cunoaşteţi vreun loc potrivit pentru aşa ceva?... Nu, este o 
întrebare prostească, desigur, din moment ce abia aţi sosit. 

Ea îl examina pe furiş: muşchi magnifici, surâs deschis, 
emanând sexualitate. Brusc, se simţi cuprinsă de dorinţă. Dac- 
ar fi violat-o, i-ar fi oferit clipe de extaz. 

Se uită în jur: plaja era pustie. Erau doar ei, singuri. 

După câteva momente, îl întrebă: 

— Cum aţi ajuns pân-aici? 

— Pe jos. Îmi place foarte mult să merg pe jos, îi răspunse el, 
zâmbind. M-am săturat de tot zgomotul ăla. Oamenii se 
distrează bine pe-aici, însă fac un tărăboi grozav. 

— Aşa e, confirmă ea şi se urcă în maşinuţă. Vreţi să vă 
conduc înapoi? 

— Cu plăcere. Îmi ajunge cât am mers astăzi. 

Se instală alături de ea. 

Il studie cu şi mai multă atenţie, în timp ce pornea motorul. 
Nu părea să aibă mai mult de treizeci şi trei de ani, în treacăt 
spus, cu vreo zece mai puţin decât ea. Ar fi vrut să-i ceară să-şi 
scoată ochelarii de soare. Pentru ea, ochii unui bărbat erau 
foarte importanţi. 

— Cu ce vă ocupați, în viaţa de toate zilele, domnule Jackson? 
îl întrebă Helga, dorind să ştie în ce categorie să-l încadreze. 

— Sunt reprezentant de vânzări, răspunse Jackson. 
Călătoresc destul de mult. Este o existenţă care îmi convine. 
Sunt liber... propriul meu stăpân. Asta e esenţial pentru mine. 

„Şi pentru mine”, gândi Helga, demarând. 

— Ce vindeţi? 

— Echipament pentru bucătării. 

— E interesant, nu? Toată lumea are nevoie de echipament 
de bucătărie. 

„Mărunt, plevuşcă, îşi spuse ea, necompromiţător, fără nicio 
tangenţă cu îngrozitorul mediu frecventat de Herman... N-ar 
prezenta niciun pericol.” 


— Evident. Îmi place să fac asta. Aşa cum aţi spus, oamenii 
au mereu nevoie de câte ceva pentru bucătărie. 

— Unde v-aţi cazat, domnule Jackson? i 

— Am închiriat una dintre căsuţele de pe plajă. Imi oferă mai 
multă libertate de mişcare. Mă simt mai bine aşa, întrucât 
urăsc hotelurile. 

— Mda. Şi soţiei îi surâde acest stil de viaţă? 

— N-am aşa ceva. [in prea mult la libertatea mea. N-am nici 
măcar o prietenă pe-aici, dar îmi găsesc eu vreuna. Cred în 
relaţiile de scurtă durată... fără complicaţii. 

Râse iarăşi. Ea fu cât pe-aci să oprească maşina şi să-i ceară 
s-o posede acolo, pe loc, însă îşi reveni rapid. 

— Mă numesc Helga, spuse ea. Sunt singură în seara asta. 
Am putea ieşi undeva, împreună? 

Oare avea să se eschiveze? Să-i dea de înţeles din priviri, 
fără vorbe, că era prea în vârstă pentru el? Mâinile i se 
încleştară pe volan. 

— Excelentă idee! se entuziasmă el. De acord. Unde şi când 
să vin să vă iau? 

— Aveţi maşină? 

— Evident. 

— Atunci, în faţă la Ocean Beach Club, la nouă? 

Zărise dinainte localul, la vreo sută de metri de hotel. La 
nouă, Herman avea să fie în pat. 

— De acord. Voi fi încântat, zise Harry şi se gândi puţin. Ştiu 
un restaurant bun, cu specialităţi din fructe de mare. Vă plac? 

— Da. 

— Perfect. Nu-i nevoie să vă îmbrăcaţi cine ştie cum. 
Mergem cum dorim. E bine aşa? 

— Da. 

Câteva minute, merseră în tăcere, apoi bărbatul spuse cu 
glas scăzut: 

— Helga... e un nume mai puţin întâlnit. 

Îşi scoase brusc ochelarii de soare, zâmbindu-i. Ochii lui 
mari, plini de căldură o liniştiră. „N-o să am probleme cu el, 
medită ea. E un tip ea lumea.” 

— Nici dumneavoastră nu sunteţi o apariţie comună. 

Râse, măgulită. 

— O să vorbim despre asta pe seară. 

— Iată şi căsuţa mea! exclamă el, arătând cu mâna. 


Se aflau cam la opt sute de metri de hotelul unde locuia 
Helga. 

Încetini, observând şirul de pavilioane situate la o sută de 
metri de ocean, pe jumătate ascunse de palmieri. Opri maşina. 

— Atunci, pe diseară. La nouă, îi reaminti ea. 

— De acord. 

Puse mâna uşor pe braţul femeii, abia atingând-o. Pentru ea 
fu ca un şoc. „Ştie deja ce vreau, reflectă ea.” 

— Pe curând şi mulţumesc pentru plimbare. 

Excitată, pradă ameţelii, demară spre hotel. 

O 

Era şapte şi un sfert seara. Alex, amabilul coafor al hotelului, 
venise să-i aranjeze părul, iar asistenta acestuia îi făcuse apoi 
un masaj facial. Un băiat de pe etaj adusese un shaker cu 
votcă. După o aţipeală scurtă care o odihnise, se gândi la 
întâlnirea de la ora nouă, la Ocean Beach Club. 

Îmbrăcase o rochie albă, simplă; albul o prindea, punându-i 
în valoare bronzul. Se contemplă în oglindă, mulţumită de ceea 
ce vedea. Nu-i mai rămânea decât să bea un păhărel, să treacă 
să-i spună bună seara lui Herman, anunţându-l că intenţiona să 
facă o plimbare pe jos, să-şi dezmorţească picioarele după 
lunga călătorie. N-ar fi manifestat nici cel mai mic interes, dar 
ea dorea să-i spună, oricum. 

Chiar când îşi umplea paharul, începu să zbârnâie telefonul. 
Ridică încruntată receptorul. 

— Sper că n-o deranjez pe doamna? 

Recunoscu glasul molatic mieros al lui Hinkle. 

— Deloc, Hinkle, spuse ea mirată. Ce s-a întâmplat? 

— Doamna mi-ar putea acorda câteva momente? 

— Sigur că da, asta-i bună! 

— Mulţumesc, doamnă. 

Închise. Perplexă, Helga se aşeză, bău o înghiţitură şi 
aşteptă. 

Nu-i trecea prin minte niciun motiv pentru care ar fi vrut 
Hinkle s-o vadă, în afară de ceva legat de Herman. Îl cunoştea 
pe Hinkle de trei ani. Niciodată nu fusese atât de categoric, iar 
ea avusese rareori ocazia să-i ceară vreun serviciu. Avea 
propria ei  cameristă, considerându-l pe Hinkle drept 
proprietatea exclusivă a lui Herman. 

Se auzi o bătaie în uşă, apoi Hinkle intră. Purta o jachetă 


albă, cravată de smoking şi pantaloni negri. În ciuda uniformei 
de valet, îşi păstra aerul de episcop plin de bunătate. Închise 
uşa, făcu câţiva paşi prin cameră, după care se opri. Helga îi 
aruncă o privire interogativă: 

— Ei bine, Hinkle? 

— Cu permisiunea doamnei, aş dori să vorbesc deschis. 

— Ceva legat de domnul? 

— Da, doamnă. 

— Nu vrei să iei loc? 

— Mulţumesc, doamnă. Mai bine nu. 

După câteva momente de tăcere, continuă: 

— Sunt de cincisprezece ani în serviciul domnului. Nu mi-a 
fost întotdeauna uşor să lucrez pentru domnia sa, însă cred c- 
am făcut tot ce mi-a stat în putinţă. 

— Sunt convinsă, Hinkle, aprobă ea cu hotărâre. 

Venea, oare, s-o anunţe că se săturase de Herman şi să-şi 
ceară lichidarea, ceea ce ar fi însemnat un dezastru? 

— Nimeni n-ar fi putut face mai mult decât dumneata. 

— Vă cred, doamnă. Dar în prezent mă găsesc într-o situaţie 
extrem de delicată. Natural, după atâţia ani, împărtăşesc un 
sentiment de devotament faţă de domnul. Cum bine ştiţi, pe 
timpul călătoriilor mă ocup de documentele domniei sale. 
Domnul Rolfe mă consideră de-acum ca pe o piesă de mobilier, 
ca pe o persoană aflată permanent la dispoziţia sa, un personaj 
neutru, dacă înţelegeţi ce vreau să spun. Aranjându-i actele, am 
descoperit o ciornă de scrisoare adresată domnului Winborn. 
Încercând să o clasez undeva, unde domnul s-o găsească uşor, 
am fost nevoit s-o citesc. lar acum mă aflu în faţa unei dileme. 
Acesta este, de altfel, motivul pentru care m-am hotărât să vă 
vorbesc, doamnă. 

Helga încremeni. 

— Nu pricep, rosti ea cu glas uscat. 

— Dacă doamna poate avea răbdare să mă asculte, am să vă 
explic totul, din moment ce am permisiunea să vorbesc deschis. 

— Ei, bine? 

— Trebuie să mărturisesc, spre marele meu regret, că nu am 
fost de acord, la vremea respectivă, cu căsătoria domnului. Dar, 
după ce am început să vă cunosc, mi-am dat seama de ceea ce 
însemnați, am apreciat tot ce aţi făcut pentru domnul, povara 
pe care v-aţi asumat-o pentru a-i uşura existenţa, călătoriile de 


afaceri permanente, în locul său. Dacă-mi pot permite, doamnă, 
am rămas impresionat de zelul, de bunăvoința dumneavoastră 
fără limite, de competenţa financiară, precum şi de sacrificiile 
la care aţi consimţit. 

Helga, cu respiraţia oprită, deschise ochii mari. 

— Ei bine, Hinkle, e o mărturisire remarcabilă! Îţi 
mulţumesc. 

— Nu-mi este uşor să vorbesc despre lucrurile acestea, 
doamnă, continuă liniștit Hinkle, privind-o în ochi. Domnul nu 
se simte deloc bine. Îmi dau seama de asta mai bine decât 
doctorul Levi, dat fiind că sunt mai mult în preajma soţului 
dumneavoastră. Am observat la el o slăbiciune intelectuală 
întristătoare care, până în prezent, i-a scăpat doctorului Levi. 

— Vrei să spui că soţul meu nu mai e întreg la minte? 

Era ultimul lucru la care s-ar fi aşteptat Helga. _ 

— Nu chiar, doamnă. Domnul este foarte suferind. În mod 
sigur, din cauza medicamentelor administrate de doctorul Levi, 
soţul dumneavoastră pare să sufere în prezent şi de o manie a 
persecuției. 

Helga tresări. 

— Ce te face să crezi aşa ceva? 

— Nu-mi e uşor să vă spun, doamnă, mărturisi Hinkle, 
necăjit. O lungă perioadă de timp, domnul mi-a vorbit de 
dumneavoastră cu bunătate, respect, admiraţie chiar. De câtva 
timp însă, atitudinea sa pare să se fi schimbat. 

— Adevărat? exclamă Helga, surprinsă. 

— Da, doamnă. Brusc, pare a fi început să se intereseze de 
fiica sa, domnişoara Sheila. Ştiţi, desigur, că domnul şi ea s-au 
certat. Ea a plecat de-acasă şi timp de trei ani n-a mai dat 
niciun semn. 

— Da, ştiam, zise Helga, cu glas încordat. 

— Această ciornă de scrisoare adresată domnului Winborn, 
doamnă, conţine instrucţiuni legate de un nou testament. Ce 
face domnul cu propriii bani nu mă priveşte. Totuşi, dată fiind 
atenţia constantă cu care l-aţi înconjurat, precum şi ca o 
consecinţă a unui eveniment secundar, am considerat de 
datoria mea să vă avertizez. 

— Ce eveniment secundar? întrebă Helga, cu glasul 
sugrumat. 

— Regret că trebuie să vă anunţ că am surprins o convorbire 


telefonică, ieri, prin care domnul dădea instrucţiuni unei 
agenţii de detectivi să vă urmărească. Ştiind cât de mult 
meritaţi încrederea soţului, am considerat această procedură 
ca nelalocul ei şi am intuit că şi-a pierdut o parte a raţiunii. 

O agenţie de detectivi particulari! Helga simţi fiori pe 
spinare. Îşi fixă privirea asupra mâinilor, făcând eforturi să 
depăşească starea de şoc. 

— Domnul s-a culcat, continuă Hinkle, coborând glasul. I-am 
dat un calmant. Ciorna scrisorii adresate domnului Winborn, de 
care ar fi cazul să luaţi cunoştinţă, se află în sertarul din 
dreapta, jos, al biroului. Nu a fost expediată încă. 

Ea ridică privirea. 

— Îţi mulţumesc, Hinkle. 

— Nu e decât un act de dreptate, doamnă, încheie el în timp 
ce se îndrepta către uşă, înainte de a părăsi încăperea. 

În decursul celor cincisprezece ani petrecuţi în lumea 
nemiloasă a afacerilor şi a marilor finanţe, Helga se obişnuise 
cu şocuri, dezastre, catastrofe chiar. Nu o dată, le şi suportase. 
Simţi din plin lovitura. O cuprinse o furie rece, în vreme ce 
mintea ei intră în acţiune. Cum de ajunsese Herman s-o 
bănuiască? Nici după ceea ce-i destăinuise Hinkle nu-i venea să 
creadă că Herman ar suferi de o boală mintală. Plecase, oare, 
urechea la zvonuri? Primise vreo scrisoare anonimă? Se arătase 
totuşi atât de prudentă în aventurile ei amoroase! Se gândi la 
Hinkle. Știind cât de mult meritati încrederea domnului. Bunul 
Hinkle, întotdeauna bine intenţionat! Îşi goli paharul şi îşi 
aprinse o ţigară. Supravegheată de un detectiv mizerabil! Dar 
nu asta era problema urgentă. Herman schiţase o scrisoare în 
care cerea modificări ale testamentului. Îi scrisese lui Stanley 
Winborn, principalul său consilier juridic; un bărbat înalt, slab, 
pe care ea îl ura. Se opusese cu înverşunare căsătoriei lor şi 
aproape se îmbolnăvise de invidie când Rolfe îi încredinţase lui 
Archer portofoliul afacerilor din Elveţia. 

Trebuia să ştie ce obstacole urma să înfrunte. Să ia la 
cunoştinţă, aşadar, conţinutul scrisorii. O persoană pusă în 
gardă face cât două. Îşi amintea sfaturile înțelepte ale tatălui 
ei. Fără a mai sta pe gânduri, stinse ţigara şi o porni către 
apartamentul lui Herman. Traversă salonul şi se îndreptă fără 
zgomot către cameră. Uşa era întredeschisă. Aruncă o privire. 
Herman era nemişcat. Ochii, în general ascunşi în spatele 


ochelarilor negri, erau închişi. Se simţi cuprinsă de fiori. De n- 
ar fi fost uşoara mişcare a cearşafului care se ridica pe pieptul 
lui, l-ar fi putut crede mort. 

— Herman? şopti ea. 

El rămase nemişcat. 

Întorcându-se, Helga se strecură în biroul încăpător, aflat în 
faţa ferestrei. Trase sertarul de jos, din dreapta, unde găsi un 
dosar din piele, roşu. Il puse pe birou şi aprinse lampa. Inima îi 
bătea cu putere, dar deschise dosarul. Scrisoarea era acolo. 


„Dragul meu Winbormn... 


Scrisul era mărunt, clar, uşor de descifrat. Privirea îi alergă 
peste rânduri. 


În ceea ce priveşte testamentul meu. 

Am motive să cred că Helga nu mai e demnă să-mi 
moştenească averea şi nici să se ocupe de afacerile din 
Elveţia. In ciuda sfaturilor tale, pe care astăzi regret că 
nu le-am luat în seamă, am redactat un testament 
(încredinţat dumitale şi care va trebui distrus la 
primirea acestei scrisori) în care îi las moştenire 
aproximativ şaizeci de milioane de dolari. La vremea 
când am redactat acest testament, Helga mă 
impresionase atât de puternic prin cinstea şi 
competența ei în materie financiară, încât aveam 
deplină încredere în ea, convins fiind că ar fi continuat 
să-mi administreze averea aşa cum o făcusem eu 
însumi. Între timp, am aflat că i-a permis lui Archer să 
mă escrocheze cu două milioane de dolari şi, ceea ce e 
cel mai rău, deţin dovezi, nu prea fondate, e drept, 
asupra comportamentului ei imoral din timpul 
călătoriilor făcute în Europa. Când ne-am căsătorit, am 
avertizat-o că nu aş tolera niciodată nici cel mai 
neînsemnat scandal. Dovezile sunt atât de 
stânjenitoare, încât am dispus urmărirea ei de către o 
agenție de detectivi, specializată. Dacă aş obține 
dovezi de netăgăduit, aş divorța imediat. 

Te rog, aşadar, ca, în calitate de executor 
testamentar, şi de comun acord cu Frederick Loman, 


să preiei portofoliul meu de afaceri din Elveția. 
Alăturat, vei găsi o listă a dispozițiilor mele 
testamentare. Cum sunt sigur că Helga mi-a trădat 
încrederea, având raporturi cu diverşi indivizi, fără a 
deține totuşi, până în prezent, dovezi palpabile, am 
hotărât că la moartea mea ea n-ar trebui să primească 
decât un venit neimpozabil de o sută de mii de dolari 
pe an, asta în următoarele condiţii: să nu fie 
amestecată în niciun fel de scandal, să nu se 
recăsătorească şi să fie supusă periodic unei anchete a 
unei agenţii de informaţii specializate, care-i va 
supraveghea conduita. Nu va putea avea acces la 
capital şi va primi doar un venit. Va putea păstra 
folosința tuturor bunurilor mele imobiliare, iar 
dumneata îi vei supraveghea conturile. In cazul în care 
nu ar îndeplini condiţiile de mai sus, ar pierde aceste 
avantaje, ca şi venitul menţionat. 

Mă întreb deseori ce se întâmplă cu fiica mea, 
Sheila. A fost pentru mine un motiv permanent de 
îngrijorare, însă a avut bunul simţ să-şi ia un alt nume 
(habar nu am care e), aşa încât orientarea ei politică de 
stânga, ca şi modul său deplorabil de viață nu au pătat 
niciodată numele de Rolfe. Doresc s-o recompensez cu 
un milion de dolari. 

Te rog să redactezi toate aceste dispoziţii în termeni 
juridici uzuali şi să-mi trimiţi un proiect prin poştă. 


Cu bine, 
Herman Rolfe.” 


Timp de câteva momente, Helga privi fix scrisoarea. Prima 
reacţie fu de disperare amară. Interdicţie de a se recăsători! 
Adio amanți! Diavolul bătrân o condamna la o castitate de 
călugăriţă. Winborn avea să se distreze citind scrisoarea. 
Dovezi? Cine să fi vorbit? Era convinsă că Winborn n-ar ezita s- 
o pună sub urmărire, după moartea lui Herman. Nimic nu i-ar 
plăcea mai mult decât s-o vadă fără o para chioară! Şi venitul 
acesta de o sută de mii de dolari pe an! După ce avusese la 
dispoziţie, ani întregi, uriaşa avere a lui Herman, asta nu era 
decât o pomană demnă de milă! lar fiică-sa urma să 


moştenească un milion de dolari! 

Un zgomot uşor o făcu să tresară. 

Rolfe se afla în pragul camerei, sprijinit în două bastoane 
grele. 

În pijamaua de mătase albă, cu capul lui de mort şi ochii care 
aruncau fulgere, avea aerul unui duh răzbunător. 

— Cum îndrăzneşti să umbli în hârtiile mele personale? 
strigă el cu glas aspru. 

Furia, ruşinea, teama, ura, toate explodară în mintea ei, care 
se ridică dintr-o mişcare. 

— lar tu cum îndrăzneşti să mă urmăreşti? Să-ţi pătez 
numele! Putin îi pasă lumii de numele tău. Ai un computer în 
loc de inimă! Un computer care face bani! Asta eşti! N-ai nicio 
urmă de sentiment şi de înţelegere în tine! 

Rolfe făcu un pas nesigur, cu ochii scânteietori. 

— Târfă! 

— Mai bine târfă decât un infirm ridicol! îi azvârli ea în faţă. 

Nici nu încheie bine, că avu loc incidentul. 

Sângele i se urcă în cap lui Rolfe, gura i se strâmbă, iar 
bastoanele îi scăpară, căzând cu zgomot pe podea. Îşi duse 
mâinile la inimă. Trupul descărnat fu străbătut de o durere 
fulgerătoare. Helga închise ochii, să nu-l mai vadă. Apoi, el se 
prăbuşi în faţă, brusc, la picioarele ei. 


Capitolul al II-lea 


„Va muri, oare?” 

Helga îşi cercetă micul ceas de mână, din aur şi platină, 
încrustat cu briliante, unul dintre numeroasele cadouri primite 
la căsătoria cu Herman. Era ora unsprezece şi optsprezece 
minute, seara. 

Prin fereastra deschisă răzbătea murmur de glasuri. 
Proiectoarele camerelor de televiziune desenau pe tavan umbre 
ciudate. Vestea se răspândise şi şacalii presei apăruseră deja, 
însă administratorul hotelului închisese etajul superior şi 
blocase apelurile telefonice în centrală. 

Oare avea să moară? 

Întrebarea îi învolbura mintea. 

Hinkle dovedise o eficacitate remarcabilă. Apăruse în doar 
câteva secunde, descoperind spectacolul: Rolfe pe podea, iar 
Helga lipită cu spatele de peretele din capătul camerei. Se 
repezise la stăpânul său şi, ghemuit lângă el, îi pipăise pulsul, 
cu degetele lui grăsuţe. 

— E mort? întrebase Helga. 

Un semn scurt, negativ, din cap, după care Hinkle ridicase 
trupul uşor ca un fulg, dispărând cu el în cameră. Ea îşi 
adunase tot curajul şi telefonase portarului de noapte, cerându- 
i să trimită imediat un doctor la apartamentul domnului Rolfe. 
Omului îi scăpase o exclamaţie de surpriză, însă ea închisese, 
nelăsându-i timp de întrebări. 

Perfect calm, Hinkle se întorsese în încăpere, având un aer 
grav. 

Ea îi spusese că tocmai telefonase după un doctor. 

— Mi-aş permite să sugerez doamnei să se întoarcă în 
apartamentul dumneaei şi să-l anunţe pe doctorul Levi. 

— E vorba de o criză? 

— Mi-e teamă că da, doamnă. Trebuie avertizaţi domnii 
Winborn şi Loman. 

Revenită în apartamentul ei, Helga telefonase la Paradise 
City, după doctorul Levi. Acesta tocmai luase cina. Avea 
musafiri, dar promisese să închirieze un avion-taxi, cu care să 


ajungă în două ore. Winborn se afla la teatru. Îi lăsase un mesaj 
s-o sune. Loman, cu glasul sugrumat de emotie, promisese să 
ajungă în cursul dimineţii, cu avionul firmei. O întrebase 
îngrijorat dacă aflase presa. li răspunsese că, după cât îşi 
dăduse seama, vestea încă nu se răspândise. 

— Asta va provoca panică la bursă, gemu el. 

Enervată, îi închisese telefonul. 

Se întoarse în apartamentul lui Rolfe. Pe palier, la capătul 
scării, se afla un negru uriaş, cu cască, vizieră şi pistolul 
atârnat la şold. Un altul era postat la uşa ascensorului. 
Amândoi o salutară. 

Administratorul hotelului se afla în salonaş. O informase că 
doctorul venise şi se afla la căpătâiul lui Rolfe. Vizibil neliniştit, 
mormăise câteva cuvinte neutre, de consolare. Helga nici 
măcar nu-l auzise. 

Când fusese surprinsă de Rolfe, închisese brusc dosarul roşu. 
Acesta se afla încă pe birou, ca un semnal luminos. Îl pusese în 
sertar. 

Un bărbat negru, impunător, destul de tânăr, ieşise din 
încăpere. Se prezentase: doctor Bellamy. Ea realizase că îl 
intimida, făcându-l să fie nervos şi neliniştit. O anunţase că 
soţul ei suferise un atac cerebral, însă vor face tot ce era 
posibil pentru a-l salva, după care se repezise la telefon. 

Helga vruse să intre în cameră, însă apăru Hinkle, blocând 
intrarea. 

— Poate că ar fi mai bine, doamnă, să nu rămâneţi aici, o 
sfătui el cu blândeţe. Vă rog, contaţi pe mine. 

Ea dăduse din cap: 

— Doctorul Levi e pe drum. Ştii dacă... El suferă? 

— Nu, doamnă. 

Administratorul, care îi auzise, se apropiase. 

— Daţi-mi voie să vă conduc în apartamentul dumneavoastră, 
doamnă Rolfe. 

Hinkle închisese uşa camerei, în timp ce ea traversa salonul. 
Se opri, apropiindu-se de birou, luă de-acolo dosarul roşu şi, 
însoţită de administrator, se întoarse în apartamentul ei. 

— Voi avea grijă să nu fiți deranjată, promisese 
administratorul înainte de a o părăsi. Valetul domnului Rolfe va 
răspunde la telefon. Nu aţi luat masa de seară. Mi-aş putea 
permite să vă sugerez... 


— Nu, mulţumesc, n-am nevoie de nimic. 

Inchisese uşa. În acel moment, îşi amintise de întâlnirea cu 
Jackson, lucru care-i provocase amărăciune. În shaker mai era 
puţină votcă. O bău, îşi aprinse o ţigară şi se aşeză. 

Se afla acolo, în fotoliu, de două ore, cu dosarul roşu pe 
genunchi, fumând ţigară după ţigară. 

Avea să moară? 

Sosi doctorul Levi. Rămase s-o vadă numai câteva minute. O 
anunţă că soţul ei avusese un atac foarte serios; imediat ce 
transportul avea să fie posibil, urmau să-l interneze. Doctorul 
regreta că vestea se răspândise. Acum, că presa se afla acolo, o 
sfătuia să rămână în apartament. Conducerea hotelului, 
înțelegând situaţia, luase măsuri de securitate. O întrebă dacă 
dorea un calmant şi-i promise noutăţi mai târziu, în cursul serii. 

La ora nouă, când ar fi trebuit să plece la întâlnirea cu Harry 
Jackson, soneria telefonului o făcuse să tresară. Glasul catifelat 
al centralistei o întreba dacă dorea să răspundă unui apel al 
domnului Stanley Winborn. Acesta, alertat în timpul actului 
întâi al piesei, plecase imediat acasă. Ea îi repetă ceea ce 
spusese doctorul Levi. 

— L-am avertizat şi pe Loman, replică Winborn, cu răceală în 
glas. Vom sosi la dumneavoastră cât mai curând posibil. 

„Vulturii încep să se adune”, cugetă ea. 

Administratorul hotelului îi aduse o farfurie cu sandvişuri 
minuscule şi un cocteil, totul pe un platou. 

— Aveţi nevoie să vă recăpătaţi forţele, doamnă Rolfe, zise el. 
Vă rog să mâncaţi ceva. 

Apoi plecă. Işi dădu seama că era moartă de foame şi regretă 
că sandvişurile nu erau mai mari, însă, după ce bău trei pahare 
de votcă şi devoră tot din farfurie, se simţi destul de liniştită ca 
să poată redeschide dosarul roşu şi să mai citească o dată 
scrisoarea lui Rolfe, adresată lui Winborn. 

Oare avea să moară? Se întrebă încă o dată, introducând 
scrisoarea în dosar. Dacă el ar dispărea, asta ar rezolva toate 
problemele. Conținutul scrisorii îl cunoştea doar Hinkle. 
Hinkle? Putea conta pe el, ca să păstreze tăcerea? Trecu apoi la 
Archer, ultima persoană din lume pe care-ar fi bănuit-o de 
şantaj... şi totuşi! Hinkle? Dar ar fi cuvântul servitorului 
împotriva cuvântului ei şi dacă ea distrugea scrisoarea, nu mai 
putea face nimic. Evident, Winborn l-ar crede pe Hinkle dacă 


valetul i-ar vorbi de scrisoare, dar, fără s-o aibă, n-ar putea face 
nimic. El păstra originalul testamentului lui Herman. Ar fi, 
aşadar, obligat să respecte dorinţele acestuia. Şaizeci de 
milioane de dolari... Însă numai dacă Herman ar muri! Dar 
avea să moară? Strânse pumnii, lovindu-i unul de celălalt. Şi 
dacă n-ar muri? Văzuse în ochii ei o ură ucigătoare. Dispreţul, 
oroarea, exprimate atât de făţiş, provocaseră atacul. Era sigură 
de asta. Aşa că, dacă îşi va reveni, o va condamna la o viaţă de 
mănăstire. Ba chiar i-ar face viaţa atât de imposibilă, încât ei 
nu i-ar mai rămâne altă soluţie - ca şi fiicei lui Rolfe - decât să-l 
părăsească. Contemplă vastul apartament luxos. Îi veniră în 
minte alte camere, din alte hoteluri. Revăzu magnifica vilă de 
pe insula proprietate particulară din larg de Paradise City, casa 
din Castagonla, elegantul duplex din New York. Îşi aminti de 
saluturile, zâmbetele, slugărnicia hotelierilor, ale portarilor, 
chiar şi ale poliţiştilor, gata toţi să-i satisfacă cel mai 
neînsemnat capriciu. Adio, toate acestea. La patruzeci şi trei de 
ani ar fi nevoită s-o ia de la zero, perspectivă care o înnebunea. 

Nu, n-ar fi capabilă să-şi câştige singură existenţa. Avea ceva 
bani puşi deoparte şi bijuterii personale cam de trei sute de mii 
de dolari. Cu tot aspectul deprimant al întoarcerii la viaţa dură 
a afacerilor, nu asta o îngrozea cel mai tare. Ci gândul că n-ar 
mai fi doamna Herman Rolfe, adulată şi copleşită cu atenţii, 
soţia unuia dintre cei mai bogaţi şi mai puternici oameni din 
lume. 

Pe când, dacă el ar muri... 

Ar fi cu desăvârşire liberă şi ar dispune de şaizeci de 
milioane de dolari! Cu intuiţia şi cunoştinţele în materie de 
drept, cu infailibilul ei simţ al afacerilor, ar putea deveni la fel 
de puternică precum Rolfe. Când ai şaizeci de milioane de 
dolari capital, ocazii se găsesc cu duiumul. 

Asta dacă el ar muri! 

Se uită lung la dosarul roşu. Oare ar trebui să distrugă 
scrisoarea? Nu chiar imediat, îşi spuse. Dacă el s-ar însănătoşi, 
ar trebui să ducă dosarul îndărăt, în birou. Însă, dacă ar muri, 
bineînţeles, n-ar ezita s-o distrugă. 

Se uită în jur, în căutarea unei ascunzători sigure şi, în cele 
din urmă, deschise şifonierul, din care luă una dintre valizele 
goale. Ascunse în ea dosarul şi o puse la loc, dedesubtul alteia, 
goală şi aceea. Scrisoarea era în siguranţă acolo. 


Era ora unsprezece şi patruzeci. Oare cât mai era de 
aşteptat? 

Străbătu în lung şi-n lat salonul încăpător, având grijă să nu 
se apropie de fereastra deschisă. Nu dorea să fie văzută de 
reporterii avizi de scandal. Încă se învârtea prin salon, pe 
gânduri, când, o jumătate de oră mai târziu, doctorul Levi bătu 
la uşă. 

— Cum se mai simte? 

— E prea devreme pentru a ne forma o părere, zise Levi 
închizând uşa în urma lui. Sunt dezolat, doamnă Rolfe, dar 
starea sa este gravă. Totul depinde de ceea ce se va întâmpla în 
următoarele două, trei zile. Facem tot ce e posibil pentru 
salvarea lui. Dacă poimâine îi va merge mai bine, atunci am 
putea spera. Voi rămâne aici. Doctorul Bellamy este extrem de 
competent. Aveţi nevoie de răbdare, doamnă Rolfe. Vă voi ţine 
la curent. 

— Două, trei zile? 

— Ar fi posibil să intervină ceva chiar mâine. 

— Trebuie să-mi spui totul. E grav? Ce înseamnă asta? 

Doctorul Levi îşi scoase ochelarii, frecându-şi nasul. Mormăi, 
fără să se uite la ea: 

— Paralizia totală a braţului drept, slăbiciune intelectuală 
vizibilă şi, fără îndoială, nu va mai putea vorbi... 

Îşi puse ochelarii, evitând în continuare privirea femeii. 

Ea îşi stăpâni un fior. Asta era ceva ce n-ar fi dorit nimănui, 
nici chiar lui Herman. 

— Dar nu-şi mai poate folosi nici picioarele de câtva timp, 
aproape deloc, şopti ea, ca pentru sine. 

— Este, într-adevăr, tragic, recunoscu doctorul cu blândeţe, 
dar îl avertizasem. 

— Vrei să spui că nu va mai putea vorbi? 

— Rămâne de văzut. Mi-e teamă că da. Vă sfătuiesc să vă 
odihniţi, doamnă Rolfe. Oricum, altceva nu puteţi face. V-am 
adus ceva care vă va ajuta să dormiti. 

— Mai bine-ar muri, murmură ea, înfiorată. Fără picioare, 
fără mâna dreaptă, fără să poată vorbi... 

Doctorul Levi depuse o tabletă pe masă. 

— Luaţi asta, vă rog, doamnă Rolfe. Şi culcaţi-vă. 

După plecarea lui, se aşeză, fără a lua în seamă somniferul. 
Cu pumnii strânşi sprijiniți pe genunchi, îşi dori din tot sufletul 


moartea soţului, nu pentru ea, ci pentru el. 
O 

Stanley Winborn îi comunică doamnei Helga decizia luată în 
ultimul moment, conform căreia Loman, vicepreşedinte la Rolfe 
Electronic Corporation, putea fi mai util la New York decât aici. 
Acum, că vestea se răspândise, acţiunile corporației riscau o 
scădere. Era inevitabil, dar asta nu-i afecta prea mult: totul se 
mişca atât de repede, încât era suficient un strănut, pentru ca 
indicele Dow Jones să coboare. Loman însă trebuia să rămână 
acolo, la bară. În mod curent, Winborn folosea astfel de 
exprimări. 

Ajunsese la hotelul Diamond Beach la unsprezece şi un sfert. 
Ascunsă îndărătul storurilor venețiene, Helga privea strada. Il 
văzu coborând din Silver Shadow şi oprindu-se să discute cu 
ziariştii care nu se mişcaseră de acolo în ultimele paisprezece 
ore. 

În ciuda duşmăniei pe care i-o purta, Helga era nevoită să 
recunoască faptul că Stanley Winborn era un bărbat distins, 
având aerul unui politician prosper. Înalt, zvelt, cu părul negru, 
des, argintiu pe la tâmple, cu o expresie rece, plină de trufie, cu 
o inteligenţă vie şi costume întotdeauna impecabile. Trata pe 
toată lumea, Helga nefăcând excepţie, cu o politeţe arogantă. 
Nu-şi amintea să-l fi văzut vreodată zâmbind, iar să râdă, nici 
atât. 

După câteva minute, timp în care discută cu reporterii şi se 
lăsă fotografiat pentru ziare, pătrunse în hotel. 

Se scurse aproape o oră până când veni s-o caute. Era 
convinsă că în tot acest timp discutase cu doctorul Levi. 
Winborn se informa întotdeauna înainte de a trece la acţiune. 
În aşteptarea lui, frunzări ziarele. Cele mai multe titrau cu 
majuscule îngroşate: HERMAN ROLFE: CRIZĂ CARDIACĂ. 

Se gândi la avalanşa de întrebări, mărturii de simpatie, 
telegrame, telexuri şi scrisori, pe care cele câteva cuvinte 
aveau s-o declanşeze. Spera ca toate acestea să se adune pe 
biroul din New York şi nu la Nassau. 

— O chestiune cât se poate de neplăcută, mormăi Winborn la 
intrarea în apartament, cu un ton de circumstanţă care o 
enervă pe Helga. S-ar părea că starea lui e gravă. 

— Da. 

— Vă pot ajuta cu ceva, doamnă Rolfe? Sunt la dispoziţia 


dumneavoastră, asta se subînţelege. 

Privirea lui de oţel o ţintuia. 

— Cu nimic. Vă mulţumesc. 

După un timp, Winborn reluă: 

— Domnul Rolfe tocmai stabilise un acord important cu 
guvernul japonez. Se pregătea să-mi trimită proiectul 
contractului când a intervenit acest eveniment groaznic. 
Afacerea este urgentă. Ştiţi unde se află acel proiect? 

Fără să gândească, Helga răspunse: 

— Hinkle trebuie să ştie. 

În aceeaşi clipă, realiză primejdia. Dacă Winborn se apuca să 
discute cu Hinkle despre documentele lui Herman, exista 
posibilitatea ca valetul să facă vreo aluzie la scrisoarea 
compromiţătoare. 

Nu avea însă de ce să-şi facă probleme. 

Winborn se încruntă. 

— Aş prefera să nu discut despre afacerile domnului Rolfe cu 
un servitor. 

„Snob şi dobitoc! gândi Helga, dar îi mulţumesc lui 
Dumnezeu că eşti astfel!” 

— V-aş putea ruga să mă însoţiţi, doamnă Rolfe, continuă 
Winborn, să examinăm acele documente? Acest contract 
trebuie să fie studiat cât mai curând. 

Încă o lovitură norocoasă! Dacă nu ar fi avut prezenţa de 
spirit să subtilizeze dosarul roşu, Winborn l-ar fi luat acum cu 
el. 

— Da, desigur. 

Porniră împreună către apartamentul lui Rolfe. Cei doi 
paznici în uniformă se aflau încă acolo, unul în capătul scărilor, 
iar celălalt la uşa ascensorului. Îi salutară, iar Winborn, pe care 
atenţia celor din jur îl încânta, le răspunse, dând din cap. O 
infirmieră solidă, binevoitoare le deschise, poftindu-i să intre. 

— Să faceţi cât mai puţin zgomot, şopti aceasta, înainte să 
dispară în cameră, închizând uşa. 

Winborn rămase în preajma doamnei Rolfe, cât timp aceasta 
umblă prin sertare. Găsi rapid mapa ce conţinea dosarul 
japonez. Dedesubt era încă una, pe care scria: Portofoliul 
elveţian. 

— Asta îmi aduce aminte, spuse Winborn cu glas scăzut, că 
Loman mi-a relatat despre o gaură de două milioane de dolari 


în contul din Elveţia. Domnul Rolfe i-a mărturisit că pierderea a 
fost cauzată de speculaţii nefericite la Bursă. 

Helga făcu eforturi să-şi stăpânească enervarea. Cel puţin, 
Rolfe nu apucase să povestească tot. Nici Loman şi nici 
Winborn nu erau la curent cu escrocheriile lui Archer. Ridică 
privirea. 

— Portofoliul elvețian mă priveşte pe mine, domnule 
Winborn. Sunt la curent cu această pierdere. Am discutat 
despre ea cu soţul meu. E problema mea... nu a 
dumneavoastră. 

Winborn strânse uşor buzele şi-atâta tot. Se înclină. 

— Bine, vă las, doamnă Rolfe. 

— Altceva nu mai doriţi? 

— Momentan, nu. Doctorul Levi crede că, dacă va interveni o 
uşoară îmbunătăţire a stării de sănătate, domnul Rolfe va fi 
transferat la Paradise City, unde ar putea fi îngrijit mai bine 
decât aici. Cam în două zile ar putea fi luată o decizie. Trebuie 
să plec la Miami chiar astă-seară. Sunt sigur că pot conta pe 
dumneavoastră, să mă ţineţi la curent. 

— Evident. 

— În acest caz, vă rog să mă scuzaţi. Am de dat mai multe 
telefoane. În caz că aţi avea nevoie de mine, sunt în 
apartamentul numărul 14. 

Se îndreptă către uşă, de unde se întoarse. 

— In calitate de executor testamentar şi consilier juridic al 
domnului Rolfe, cred că ar trebui să ştiu dacă veţi continua să 
urmaţi indicaţiile domnului Archer. Două milioane de dolari 
reprezintă o pierdere gravă. 

Ea îl privi în ochi. 

— Încă nu este nevoie să acţionaţi în calitate de executor 
testamentar, domnule Winborn, şi sper că nu va fi nevoie încă 
mulţi ani de-acum înainte, adăugă ea, calmă. 

O altă strâmbătură uşoară din buze. 

— Şi eu sper la fel, doamnă Rolfe. Vă rog să mă scuzaţi. 

Acestea fiind zise, ieşi. 

Helga se relaxă, oftând adânc, rezemându-se de un scaun. Îşi 
spuse că se descurcase bine, întrucât, dacă scrisoarea ar fi fost 
descoperită, acest om periculos ar fi scos ghearele. 

Intoarsă în apartamentul ei, îl găsi acolo pe Hinkle, care o 
aştepta. Părea obosit, iar chipul său pierduse expresia 


obişnuită de bunăvoință. 

— Cum se simte doamna? o întrebă el grijuliu. 

— Bine. Dar dumneata, Hinkle? 

— A fost o noapte grea, dar am impresia că în acest moment 
domnul îşi revine. Nu trebuie să renunţăm la speranţă. 

— Doctorul Levi ţi-a spus despre... despre paralizie? 

— Da, doamnă. E îngrozitor, însă n-are rost să ne gândim 
doar la asta. Mi-aş putea permite să vă sugerez un prânz pe 
terasă? Ziariştii au plecat. Aşadar, nu veţi fi deranjată, iar 
soarele vă va face bine. 

— De acord. Curios lucru, Hinkle, mi-e tare foame. 

— Din cauza emoţiei, doamnă. E de înţeles. 

„Dragul de Hinkle, e atât de bun!” gândi ea. 

Îşi dori ca, în cazul în care Herman ar fi murit, valetul să 
rămână alături de ea. 

— Vă propun un pateu uşor, de prepeliţă, doamnă, urmat de 
un şniţel dat prin piper. Voi supraveghea atent bucătarul, 
promise el, întunecat la chip. N-are pic de talent. Iar ca desert, 
o băutură răcoritoare şampanizată. Mi-e teamă că vinurile nu 
sunt grozave pe-aici, însă un Bollinger mi s-ar părea acceptabil. 

— Pare minunat, Hinkle. 

Acesta se îndreptă spre masa pe care se aflau un shaker şi un 
pahar, pe o tavă de argint. Turnă un cocteil, în timp ce ea îl 
pândea cu privirea, căutând să descifreze expresia de pe chipul 
rubicond. „Nu, îşi spuse, ăsta nu-i un şantajist.” Era sigură de 
data asta. 

— La toate te gândeşti, Hinkle, îl lăudă ea când îi aduse 
paharul. 

— Îmi place să cred, doamnă. 

O scurtă tăcere, după care continuă: 

— Momentan, nu-i pot fi cu nimic de ajutor domnului. Din 
păcate, nu mai este în îngrijirea mea. Aş fi aşadar bucuros dacă 
doamna ar apela la serviciile mele. Ar fi o mare satisfacţie 
pentru mine. 

— Mulţumesc, Hinkle, voi ţine cont de asta. 

Graţie gândirii ascuţite, Helga nu scăpă ocazia de a-l atrage 
pe Hinkle de partea ei, o dată pentru totdeauna: 

— Domnul Winborn mi-a cerut unele documente legate de o 
afacere. I-am explicat că dumneata eşti la curent cu toate 
afacerile domnului, însă Winborn... 


Se opri, văzând uşoara roşeaţă de pe chipul lui Hinkle, după 
care punctă, întorcându-se: 

— Domnul Winborn e un snob. 

Privirea i se întâlni cu a lui Hinkle. 

— Este şi impresia mea, doamnă, mormăi el, înclinându-se. 
Prânzul va fi servit într-o jumătate de oră. 

După plecarea lui, trecu pe terasă, contemplând plaja, 
mulţimea, circulaţia de pe faleză. 

„Pe Hinkle cred că l-am cucerit”, îşi spuse ea. 

O 

După prânz, o vizită doctorul Levi. O anunţă că hemoragia 
cerebrală se oprise, lucru încurajator. Îşi scoase ochelarii, 
frecându-şi nasul. Dar hemiplegia a fost puternică. Totuşi, cu 
timpul, ar fi posibilă o recuperare. 

— În două sau trei luni, am putea constata o anumită 
schimbare, continuă el. I-am cerut profesorului Bernstein să fie 
alături de noi. E cel mai mare specialist din Europa. N-aş vrea 
însă să vă dau prea multe speranţe, dată fiind starea nu tocmai 
satisfăcătoare a inimii domnului Rolfe. Una peste alta, cred că, 
datorită terapiei intensive la care e supus, în două, trei zile va 
putea fi transportabil. Din nefericire, nu mai pot rămâne, dar 
aştept cu nerăbdare să-l internăm la noi. Până atunci, doctorul 
Bellamy este extrem de competent; puteţi avea deplină 
încredere. 

Helga reflecta cu repeziciune. 

— O anumită schimbare? Ce vreţi să spuneţi cu asta? 

— Dacă inima va continua să reziste şocului suferit, sunt 
aproape sigur că soţul dumneavoastră va reîncepe să 
vorbească, iar paralizia părţii drepte se va atenua. 

— Două sau trei luni? 

— Poate şi mai mult, dar cu siguranţă nu mai puţin. 

— Vreţi să spuneţi că, timp de două sau trei luni, va fi 
incapabil să vorbească? 

— Mi-e teamă că da. Va mormăi ceva, fără îndoială, însă fără 
a reuşi să se exprime inteligibil. Vă spun acest lucru, deoarece 
domnul Winborn ţine enorm să discute cu el. L-am sfătuit 
insistent să nu-l supună pe domnul Rolfe la eforturi prea mari. 

„Două sau trei luni, dacă-l ţine inima”, îşi repeta în gând 
Helga. 

— L-aş putea vedea? întrebă îngrijorată. 


Nu-şi dorea deloc acest lucru, însă ştia că asta aşteptau de la 
ea. 

— Nu vă sfătuiesc, doamnă Rolfe. Nu are rost să vă necăjiţi 
mai mult decât trebuie. Doctorul Bellamy va rămâne în contact 
permanent cu mine, aşa că nu trebuie să vă faceţi griji. O să 
văd, vineri, dacă-l putem transporta sau nu. 

Doctorul Levi îşi puse ochelarii, studiind-o pe Helga. 

— N-ar trebui să vă închideţi în această cameră, doamnă 
Rolfe. Profitaţi de soare, de plajă, o sfătui el, zâmbind. N-aş 
vrea să îngrijesc doi pacienţi importanţi, mi-e de-ajuns unul. 
Incercaţi să vă distraţi. Domnul Rolfe nu va muri... să zicem că 
va supravieţui câtăva vreme, după părerea mea, cel puţin până 
la sfârşitul anului. Puteţi, aşadar, ieşi din hotel, încercaţi să 
aveţi o viaţă normală, având în vedere că soţul dumneavoastră 
e în mâini bune. 

— Sunteţi foarte înţelegător şi foarte amabil. 

Imediat după plecarea lui, Helga se întoarse pe terasă, 
bucurându-se de mângâierea senzuală a soarelui. 

Dacă nu-i vine de hac o criză de inimă, atunci, în două, trei 
luni, îi va vorbi lui Winborn despre scrisoare. Ei haide, în tot 
acest timp se pot întâmpla multe lucruri. 

Continua să aibă sub control portofoliul elveţian, ale cărui 
acţiuni şi obligaţiuni se ridicau la circa cincisprezece milioane 
de dolari. Lucru la care trebuia să reflecteze. Numai că 
gândurile ei lucrau cel mai bine noaptea. La lăsarea serii, 
aşadar, în patul ei, avea să-şi pună la cale viitorul. Pentru 
moment, părea să deţină toate atuurile: Herman, incapabil să 
vorbească timp de două sau trei luni, scrisoarea 
compromiţătoare aflată în posesia ei şi mai avea şi control 
asupra a cincisprezece milioane de dolari. Cărţi bune, la prima 
mână. 

_ Intră în cameră să se schimbe şi să-şi pună costumul de baie. 
Imbrăcă pe deasupra un halat uşor de plajă şi sună la portar. 

— O maşinuţă pentru plajă, te rog. 

— Sigur că da, doamnă Rolfe. Vă rugăm să aşteptaţi doar trei 
minute. 

Dacă Herman îşi mai recăpăta vreodată capacitatea vorbirii, 
adio toate aceste privilegii de musafir de lux! Putea să fi cerut 
şi un iaht de şaizeci de tone şi tot n-ar fi fost probleme, numai 
că, în acel moment, cheia magică se afla într-un echilibru foarte 


precar. 

La ieşirea din apartament remarcă dispariţia celor doi 
paznici. Se simţi uşurată. Câtă vreme Herman avea să mai 
rămână în această lume, nici ea, nici el nu aveau să mai fie 
hărţuiţi de ziarişti. 

Ajunse pe ţărmul oceanului, la volanul maşinuţei, răspunzând 
cu amabilitate la salutul agentului de circulaţie, care oprise 
traficul special pentru ea, apoi se îndreptă către dunele pustii, 
depărtate, la adăpost de mulţime. 

Trecând prin faţa şirului de căsuțe, îşi aminti de Harry 
Jackson. Îl uitase complet, chiar din seara trecută, însă, văzând 
căsuţele, îşi aminti că-i spusese că locuia acolo şi amintirea îi 
stârni o anume tristeţe. 

Ziarele de dimineaţă publicaseră fotografii cu ea. Aşadar, în 
prezent, Harry Jackson ştia că era doamna Herman Rolfe. Nu 
se mai punea problema unei aventuri lipsite de pericole. În 
ciuda chipului amabil şi deschis al tânărului, ştia că nu-şi mai 
putea asuma riscuri şi nici să mai aibă amanți la Nassau. Nu 
uita că era supravegheată. Privi peste umăr. N-o urmărea 
nimeni. În spatele ei se întindea plaja pustie, însă asta nu 
garanta că de undeva nu era observată cu un binoclu puternic 
de vreun individ. Cedă unui acces brusc de furie. Doar în 
Europa n-ar mai fi pândit-o niciun risc. În orice caz, nu la 
Paradise City, ultimul loc unde şi-ar fi putut permite escapade. 
Trebuia găsit pretextul unei scurte deplasări în Elveţia, imediat 
ce avea să fie posibil. Greu, dar nu imposibil. 

După ce lăsase maşinuţa la umbra unui palmier, alergă spre 
ocean şi înotă cu putere. Se întoarse apoi pe spate, făcând 
pluta, lăsându-se în voia valurilor. Când arşiţa deveni de 
nesuportat, ieşi din apă, traversă plaja şi se aşeză la umbră. 

— Salut! 

Harry Jackson, numai în slip, zâmbitor, cu ochelarii de soare 
în mână, alerga prin nisip către ea. 

— Aveţi obiceiul să trageţi clapa? 

Ea ridică privirea spre trupul acela musculos, bronzat, 
străpunsă în aceeaşi clipă, ca de o lovitură de cuţit, de o 
dorinţă violentă. Noroc că-şi pusese ochelarii de soare, aşa că 
el nu-i putea ghici în ochi imboldul. 

— Ah, bună. Îmi pare foarte rău pentru aseară. 

Jackson se aşeză lângă ea, întinzându-şi picioarele lungi, 


sprijinit într-un cot. 

— Glumeam. Am aflat ce i s-a întâmplat soţului 
dumneavoastră şi sunt dezolat, doamnă Rolfe. 

„Încă o lovitură norocoasă, îşi zise ea; dacă ieşeam ieri seară 
cu acest tip, la ora asta am fi fost amanți; lucru periculos, acum 
când ştie cine sunt.” 

— Aţi citit ziarele? îl întrebă Helga, cercetând plaja, cu 
teama că ar fi putut fi zăriţi de cineva. 

— Evident. Sunt întotdeauna la curent, îi răspunse el, 
zâmbind. Cea mai frumoasă femeie din categoria milionarelor. 
lată cum sunteţi descrisă şi cred că au dreptate. 

— Există femei mai frumoase... Liz Taylor... 

— Încă n-am întâlnit-o, aşa că habar n-am. 

Jackson luă un pumn de nisip, pe care-l lăsă să i se scurgă 
printre degete. 

— Cum se simte soţul dumneavoastră, doamnă Rolfe? După 
ceea ce spun ziarele, e destul de grav. 

Ea n-avea nici cea mai mică intenţie de a discuta despre 
sănătatea lui Herman cu un vânzător de articole de menaj. 

— Vă simţiţi bine în vacanţă, domnule Jackson? îl întrebă. 

Când era nevoie, vocea ei putea deveni foarte tranşantă. Aşa 
făcu şi acum. 

— Iertaţi-mă, însă nu e o simplă curiozitate. Chiar am nevoie 
să ştiu, insistă el. 

Helga se întoarse brusc spre el. Contempla oceanul, liniştit, 
zâmbitor: un exemplar superb de virilitate. 

— De ce? 

— Bună întrebare! Vedeţi dumneavoastră, doamnă Rolfe, am 
o problemă. 

Instinctul aprinse în mintea ei un semnal de primejdie. 

— De ce m-ar interesa problemele dumitale, domnule 
Jackson? 

— Problema... nu problemele. 

Mai luă un pumn de nisip şi-l scurse printre degete. 

— Nu ştiu, mă întrebam... S-ar putea să vă intereseze. 

— Nu cred. Am eu însămi o mulţime de probleme, rosti ea 
scurt, ridicându-se brusc. Îţi doresc vacanţă plăcută. Trebuie să 
mă întorc la hotel. 

El ridică privirea. Zâmbetul îi era mai puţin amical. 

— Sigur că da. Tocmai mă întrebam dacă, în legătură cu 


problema asta a mea, ar trebui să vorbesc cu dumneavoastră 
sau cu domnul Stanley Winborn. 

Ea se simţi scuturată de un fior uşor, care-i acceleră bătăile 
inimii, însă era destul de vexată ca să rămână impasibilă. Îşi 
îmbrăcă halatul subţire. 

— Aşadar, îl cunoşti pe domnul Winborn? 

— Nu, şi între noi fie vorba, doamnă Rolfe, nici nu prea am 
chef să-l cunosc. Nu pare un tip prea abordabil. Şi nu face 
impresia unuia serviabil. Sau mă înşel? 

Zâmbi iarăşi. 

— Nu înţeleg ce vrei să spui, replică ea sec. Trebuie să plec. 

— Cum doriţi, doamnă Rolfe. Nu vă pot împiedica. Mă 
gândeam doar că dumneavoastră s-ar putea să fiţi mai 
serviabilă decât domnul Winborn, dar, dacă sunteţi atât de 
grăbită, cred că va trebui să-mi încerc norocul pe lângă 
avocatul dumneavoastră... Fiindcă asta este el, nu? 

Helga se rezemă de aripa maşinuţei. Scormoni prin sacul de 
plajă după tabachera de aur, scoase o ţigară şi şi-o aprinse. 

— Dă-i drumul, domnule Jackson. Vorbeşte-mi despre 
problema dumitale. 

Incă o dată, Jackson zâmbi. 

— Nu sunteți numai frumoasă, doamnă Rolfe, ci şi 
inteligentă. Rar găseşti aceste două calităţi împreună. 

Ea aşteptă, lăsându-l să scormonească nisipul. 

— În urmă cu două, trei zile, doamnă Rolfe, soţul 
dumneavoastră mi-a telefonat, angajându-mă să vă urmăresc, 
declară Jackson. 

De această dată, Helga îşi stăpâni cu greu şocul. Azvârli 
ţigara, însă se potoli repede. Cu mână sigură, aprinse alta, 
conştientă de privirea admirativă a lui Jackson. 

— Aşadar, dumneata trebuie să fii detectivul angajat de soţul 
meu? 

— De fapt, sunt ceea ce se numeşte un agent de informaţii, 
mărturisi Jackson, râzând uşor. Dar nici cuvântul detectiv nu-mi 
displace; e o descriere destul de bună. 

— Parcă înţelesesem că erai vânzător de articole de 
bucătărie, pufni Helga cu dispreţ. Meserie mai puţin 
respingătoare decât cea de spion. 

Jackson izbucni în râs. 

— Pac! Dacă vreţi adevărul, am fost reprezentant de vânzări, 


însă nu acoperea efortul pe care-l făceam. Munca de agent e 
mai productivă. Aduce bani. 

— Şi nu vă este jenă să spionaţi oamenii? întrebă Helga, 
scuturând scrumul în nisip. 

— Nu mai mult decât vă este dumneavoastră să vă înşelaţi 
soţul, doamnă Rolfe, i-o întoarse Jackson, zâmbitor. Asta este o 
muncă, pe când adulterul, nu. 

Ea realiză că pierdea vremea. Bărbatul cu zâmbet parşiv 
avea pielea ca de crocodil. 

— Care este problema dumitale, domnule Jackson? 

— A, da... problema mea. Când domnul Rolfe mi-a telefonat, 
asta m-a cam intimidat. Sunt asociat la Lawson's, o agenţie de 
informaţii din New York, ei fiind cei care m-au recomandat 
domnului Rolfe. Să ştiţi, doamnă, că numele grele mă 
impresionează întotdeauna. Nu ştiu de ce, dar asta este. Poate 
că sunt un tip mărunt... e posibil. Cert este că, atunci când 
domnul Rolfe mi-a încredinţat această misiune, nu m-am simţit 
tocmai în largul meu şi tot ce-am fost în stare să spun a fost: 
„Da, domnule Rolfe... Sigur, domnule Rolfe... Contaţi pe mine, 
domnule Rolfe”. Ce mai... neisprăvit în toată regula! 

Clătină din cap, încruntându-se. 

— Mă subjuga cu manierele autoritare, cu glasul acela 
uscat... Uitaţi-vă bine la mine, doamnă Rolfe, arăt eu ca unul 
care să aibă trac? Ei bine, acesta a fost efectul produs de 
domnul Rolfe asupra mea... M-a făcut să mă intimidez! bombăni 
el stânjenit şi scormoni iar nisipul. Pe scurt, am acceptat 
misiunea, fără să mai aduc vorba despre onorarii, cheltuieli... 
înţelegeţi acum, doamnă Rolfe? Mi-am zis că nu aveam de ce 
să-mi fac probleme. Era de-ajuns să vă ţin sub urmărire şi, după 
opt zile, să trimit, împreună cu raportul, nota de cheltuieli. Mă 
gândeam că unui om atât de important, precum domnul Rolfe, 
nu-i poţi cere un avans. 

Helga tăcu. Azvârli chiştocul ţigării în nisip, stăpânindu-şi 
enervarea care punea stăpânire pe ea. 

— Iar acum, că domnul Rolfe s-a îmbolnăvit, înţelegeţi care e 
problema mea? continuă Jackson. Din ceea ce scriu ziarele, va 
fi transportat curând la Paradise City. Trebuie să-mi câştig şi 
eu existenţa. Am angajat doi tipi care să fie cu ochii pe 
dumneavoastră şi trebuie să-i plătesc, zise el, afişând acelaşi 
zâmbet. Eu sunt cel din birou, înţelegeţi? Nu mă ocup de 


pândă. Iar tipii ăia nu lucrează aşa, pentru ochi frumoşi. Ar fi 
trebuit să-i cer un avans domnului Rolfe, însă, cum v-am spus, 
mă intimidasem. Deci, am de plătit doi tipi, iar domnul Rolfe se 
află la pat. Înţelegeţi care-i problema mea? 

Helga rămase tăcută. Muţenia ei păru să-l irite de această 
dată pe Jackson. Îşi schimbă nervos poziţia, afundând brusc 
mâna în nisip. 

— Am ezitat până să mă hotărăsc dacă să mă adresez 
dumneavoastră sau domnului Winborn, pentru avansul meu, 
reluă el, după o lungă tăcere. 

Helga aşteptă continuarea. 

— Înţelegeţi, doamnă Rolfe? 

Glasul lui Jackson căpătase un ton dur, iar zâmbetul 
dispăruse. 

— Să spunem, domnule Jackson, că te ascult, rosti ea 
liniştită. 

— Mda... Frumuseţe, inteligenţă şi duritate. Îmi place 
grozav, doamnă Rolfe. Aşa că am să vă spun totul pe şleau. 
Zece mii de dolari, iar eu îmi chem câinii de pază, 
dumneavoastră vă puteţi distra, iar când domnul Rolfe se va 
însănătoşi, îi voi trimite un raport negativ. Cinstit, nu? 

Helga îi aruncă o privire plină de fulgere. 

— Te sfătuiesc să te adresezi domnului Winborn pentru banii 
dumitale. Domnul Winborn se întoarce la New York abia astă- 
seară, aşa că ai tot timpul. Şi mai este un lucru pe care ar 
trebui să-l ştii, în legătură cu mine, care pare să-ţi fi scăpat. 
Pentru mine, şantajul este un cuvânt mare, iar un şantajist, un 
gunoi. 

Urcă în maşinuţă, în timp ce Jackson izbucnea în râs. 

— Şi totuşi, merita să încerc, nu? Cine nu riscă nu câştigă! 

Fără a-l mai privi, Helga demară, îndreptându-se cu viteză 
spre hotel. 

O 

— Au sosit mai multe telegrame pe care le-am dus în 
apartamentul dumneavoastră, doamnă Rolfe, anunţă hotelierul, 
înmânându-i cheia. Domnul Winborn a întrebat de 
dumneavoastră. Doreşte să vă vadă înainte să plece. 

— Comunicaţi-i că m-am întors şi-l voi primi peste jumătate 
de oră, răspunse Helga. 

Ascensorul o aşteptă, în timp ce traversa cu pas susţinut 


holul, conştientă de liniştea bruscă, glasurile înăbuşite şi 
privirile furişe care o însoțeau. 

Răsuci cheia în broască, intră în apartament şi-şi aruncă 
privirea asupra teancului de scrisori aflate pe masă. Se 
strâmbă, pătrunzând direct în sala de baie. Avalanşa se 
declanşase. 

Făcu un duş, îmbrăcă o rochie albastră de pânză, se pieptănă 
privindu-se gânditoare în oglindă, apoi schiţă un zâmbet. 

Se aşeză pe terasă, la adăpostul unei umbrele, îşi încrucişă 
splendidele-i picioare lungi şi încercă să se liniştească. 

Pe viitor, trebuia să fie mult mai prevăzătoare şi să nu mai 
agaţe orice necunoscut, îşi zise ea. Aventura cu Jackson s-ar fi 
putut sfârşi cu o catastrofă. Aprinse o ţigară, repetându-şi că va 
trebui să se controleze, cel puţin până la plecarea în Europa. 

Jackson! 

O păcălise de-a binelea, cu zâmbetul lui direct, amical. 
Inofensiv! O adevărată viperă, ce mai! Socoti că-l tratase cum 
trebuia, lucru pentru care se felicită. Cine nu riscă nu câştigă! 
Dobitocul! N-avea niciun act semnat de Herman, doar un 
simplu telefon. Trebuie să fi fost cu adevărat prost, ca să-şi 
închipuie că ar fi putut obţine zece mii de dolari cu o 
ameninţare atât de lipsită de temei. Era convinsă că nici n-avea 
să îndrăznească să-l contacteze pe Winborn. După cum singur 
mărturisise, Winborn nu părea un tip prea abordabil. Şi, dacă 
din ură ori de necaz, Winborn l-ar fi crezut, bani nu i-ar fi dat 
niciodată. L-ar fi expediat pur şi simplu pocnind din degete. 
Chiar dacă pentru moment era neplăcută, situaţia părea 
rezolvată. Domnul Jackson n-avea decât să-i mai spioneze şi pe 
alţii. Era încântată că-i venise de hac. 

De-acum încolo însă, trebuia să se păzească. Era pentru a 
doua oară că scăpa ca prin minune de un şantaj. Numai dacă 
băieţii aceştia frumoşi şi musculoşi n-ar mai face-o să-şi piardă 
capul, precum pe alcoolic un singur pahar băut! Trebuia să 
lupte împotriva acestei slăbiciuni, ştiind foarte bine că, mai 
întotdeauna, nu ezita să dea cu piciorul prudenţei. 

Cel puţin, era sigură că Jackson, neprimind niciun ban, îşi va 
retrage spionii, însă nu mai dorea să se expună riscurilor. 
Trebuia să se întoarcă în Elveţia; acolo se iveau destule ocazii 
lipsite de pericol. 

Winborn sosi la ora cinci şi un sfert. 


— Situaţia, declară el după ce se aşeză într-un fotoliu, este 
destul de complicată. Aş dori să vă întreb dacă aveţi vreo 
procură asupra contului bancar al soţului dumneavoastră? 

Ea clătină din cap. 

— Nici eu şi nici Loman. Acest eveniment neprevăzut 
blochează contul personal al domnului Rolfe. Cheltuielile vor fi 
considerabile. Care este situaţia dumneavoastră financiară, 
doamnă Rolfe? 

— Am un cont personal, însă este în scădere. Am acces la 
contul din Elveţia. Acolo, dividendele se adună continuu. Aş 
putea vira în contul meu bani din Elveţia. 

Winborn se încruntă. 

— Rata de schimb fiind aşa cum este, nu v-aş sfătui, doamnă 
Rolfe. 

Nu se gândise la asta şi se mustră singură pentru atâta 
neglijenţă. 

— Aveţi dreptate, e o prostie. 

Întrevăzu apoi şansa ce i se oferea. 

— Aş putea pleca la Lausanne, să iau cecuri de călătorie. 

— Ar fi cel mai înţelept, o aprobă el. Corporaţia va prelua 
cheltuielile domnului Rolfe... Şi ale dumneavoastră, desigur, 
adăugă el, privind-o. 

— Prefer să am propriii mei bani, răspunse sec Helga. Când 
Herman se va întoarce acasă, în afară de orice pericol, voi face 
un drum rapid, dus-întors. 

Winborn îşi răsuci inelul gros, de aur, de pe degetul mic. 

— Doctorul Levi mi s-a părut parcă mai optimist, însă zilele 
următoare vor fi chinuitoare. Ştiţi cumva unde aş putea da de 
Sheila, fiica domnului Rolfe? 

— Nici cea mai vagă idee. De altfel, nici n-o cunosc. 
Dumneavoastră aţi cunoscut-o? 

— Da, bineînţeles. O tânără remarcabilă... extraordinară 
chiar. 

— Ce spuneţi! Chiar aşa? 

Cuprinsă brusc de curiozitate, Helga îşi aminti că fata urma 
să moştenească un milion de dolari. Winborn continua să se 
joace cu inelul. 

— A obţinut o diplomă în istorie la Oxford, cu cea mai mare 
notă: Din ceea ce mi s-a relatat, era cea mai tânără din 
promoţia ei. Apoi şi-a luat şi diploma în economie, cu 


menţiunea Bine. Soţul dumneavoastră şi cu mine speram că va 
face lucruri mari, o situaţie importantă aşteptând-o în cadrul 
corporației... Din nefericire, adăugă Winborn, ridicând din 
umeri, resemnat, s-a înrolat într-una dintre mişcările acelea 
contestatare, destructive, care par să fie boala tinerilor de 
astăzi. Soţul dumneavoastră s-a dovedit extrem de generos cu 
Sheila, întotdeauna, însă ea a folosit banii pentru a subvenţiona 
tot soiul de grupuri minoritare, ajungând să fie arestată într-o 
bună zi, împreună cu mai mulţi, pentru contrabandă cu arme. A 
trebuit să cheltuim bani grei şi să luptăm pentru a o salva de 
puşcărie. Soţul dumneavoastră s-a şi certat cu ea, din această 
cauză, chiar a ameninţat-o că, dacă nu se supune planurilor pe 
care le-a pregătit pentru ea, îi va tăia îndemnizaţia. S-a dovedit 
a fi un mod de abordare nepotrivit. Ea a plecat, trântind uşa, 
iar de atunci nu mai ştim nimic. 

— Bravo! exclamă cu sinceritate Helga. 

— Mda... Are multă personalitate, la fel ca tatăl ei. Am sperat 
că, în momentele acestea grele, Sheila, care şi-a iubit şi îşi 
iubeşte tatăl, cred, va dori să-l vadă. Şi el la fel, de cealaltă 
parte. De altfel, acesta este motivul pentru care v-am întrebat 
dacă ştiţi unde se află. 

— Nu, însă vestea îmbolnăvirii tatălui a ajuns, probabil, şi la 
ea. Toate ziarele lumii au scris despre asta. 

— Într-adevăr. Nu putem, aşadar, decât să aşteptăm. 

Tăcu un moment, după care continuă: 

— Am o mică nelămurire, pe care, poate, mă puteţi ajuta să o 
rezolv, doamnă Rolfe. Doamna Fairely, infirmiera, afirmă că 
soţul dumneavoastră încearcă să transmită un mesaj fiicei sale, 
după cum s-ar părea. 

Helga încremeni. 

— Un mesaj? 

— Doamna Fairely are o vastă experienţă, a îngrijit mulţi 
bolnavi cu astfel de crize. S-a obişnuit cu sunetele lor 
nearticulate. Aşadar, ea crede că soţul dumneavoastră repetă 
necontenit nişte cuvinte ciudate: „Frumos. Urât. Trei”, 
încercând în acelaşi timp să arate spre uşa camerei. Nu înţeleg 
nimic. Dumneavoastră pricepeţi ceva? 

— Frumos, Urât, Trei? Ciudat! Nu pricep nimic. 

— Ei, n-are importanţă, poate că infirmiera va reuşi să ne dea 
mai multe lămuriri, mai târziu, conchise Winborn, uitându-se la 


ceas. lar acum, trebuie să plec, doamnă Rolfe. 

Mai întârzie câteva minute, asigurând-o că firma se afla pe 
mâini bune; nu trebuia decât să-i telefoneze, în caz că avea 
nevoie de ceva, orice. În sfârşit, doctorul Levi promisese să 
rămână în contact cu el. Toate acestea fură enunțate cu o voce 
politicoasă, rece, timp în care, rămas în picioare, o studiase cu 
privirea lui de oţel. 

Imediat după plecarea lui, apăru Hinkle cu un platou, pe care 
se aflau un shaker şi un pahar. 

— Sper că doamna a profitat de o baie bună, zise el amabil, 
în timp ce îi turna băutura. 

— Da, mulţumesc, Hinkle, replică ea, luând paharul. Domnul 
Winborn a plecat. 

Pe chipul valetului trecu o umbră, timp de o clipă. 

— L-am observat, doamnă. 

— Mă întreba dacă ştiu unde am putea da de Sheila. După 
părerea lui, ar trebui s-o anunţăm şi pe ea. Nu ştii, din 
întâmplare, unde ar fi putut pleca? 

— Ba da, doamnă. Domnişoara Sheila îmi scrie din când în 
când. Sunt fericit să vă pot anunţa că nu am încetat nicio clipă 
să ţin legătura cu ea. Domnişoara Sheila îmi face onoarea de a 
mă aprecia, aşa mi-a spus. 

Helga zâmbi. 

— Înţeleg foarte bine. Unde se află? 

— La Paris, doamnă. lertaţi-mă dacă nu vă dau adresa. Mi-a 
încredinţat-o ca pe un secret. 

— Da, bineînţeles. Crezi că ar vrea să-şi vadă tatăl? 

— Nu mă îndoiesc, doamnă. l-am şi scris deja, explicându-i 
starea în care se află domnul Rolfe. Ea este cea care va hotări. 
Îmi place să cred că va veni, însă ar putea avea dificultăţi de 
ordin financiar. Se pare că domnişoara Sheila duce o viaţă 
grea. Nu cred că este tocmai termenul convenabil, adăugă 
Hinkle, cu un aer dezaprobator. N-ar fi exclus să nu aibă bani 
de călătorie. 

— l-aş putea trimite eu. 

Hinkle clătină din cap. 

— Nu v-aş sfătui, doamnă. Dacă-mi pot permite, cred că ar fi 
mai bine să aşteptăm răspuns la scrisoarea mea. Dacă o face şi 
are nevoie de bani, aş putea apela la dumneavoastră? 

— Evident! 


El dădu din cap, uşurat şi mulţumit în acelaşi timp. 

— Doamna ia cina aici? 

Helga se gândi la lungile ore de singurătate, dar pentru ce să 
iasă în oraş, riscând să cadă pradă tentaţiilor oferite de 
bărbaţi? Era mai puţin periculos să ia cina singură pe terasă şi 
apoi să se bage în pat, cu o carte în mână. 

— Da. Intenţionez să mă culc devreme. 

— În acest caz, v-aş propune ceva uşor. O omletă cu trufe, 
poate, şi puţin homar? O să le prepar eu însumi. 

— Mor de poftă să gust una dintre delicioasele dumitale 
omlete, Hinkle. 

Un alt compliment mai potrivit nici că i-ar fi putut adresa. 
După plecarea lui, se gândi la Sheila, care habar n-avea că era 
moştenitoarea unui milion de dolari, de la tatăl ei. Helga se 
încruntă brusc. Dacă Herman ar fi murit fără să-şi recapete 
capacitatea de a vorbi, fata n-ar fi primit niciun ban, cu condiţia 
ca scrisoarea acestuia să nu ajungă în mâinile lui Winborn, 
lucru care ar fi salvat-o şi pe ea de o viaţă de călugărie. După 
câteva minute de gândire, îşi spuse că ar fi putut totuşi să lase 
un milion de dolari fetei, o dată ce ea moştenea şaizeci de 
milioane de dolari... Da, fără nicio problemă. 

Îşi aminti apoi ceea ce zisese Winborn. Ce semnificaţie avea 
acel mesaj ciudat, pe care Herman încerca să-l transmită 
infirmierei? 

Frumos. Urât. Trei. 

Repetă cu voce tare cele trei cuvinte, pe toate tonurile 
posibile, după care se ridică brusc. 

Sigur că da! 

Încerca să spună: Winborn. Scrisoare. Sertar!? Şi nu arătase 
spre uşa camerei, cum crezuse infirmiera, ci spre salon! 

Trebuia neapărat să încredinţeze dosarul roşu 
administratorului, pentru ca acesta să-l pună în seif, iar ei îi fu 
ciudă că nu-i venise ideea mai devreme. 

Punând paharul deoparte, trecu în cameră, merse la şifonier, 
de unde luă valiza. O deschise. 

Încremenită, cu inima gata să-i spargă pieptul, contemplă 
valiza goală. 

Dosarul roşu dispăruse. 


2 În textul original, cuvintele Beau, Laid şi Trois sugerează mai clar 
apropierea fonetică de Winborn, Scrisoare, Sertar (n. r.). 


Capitolul al Ill-lea 


În mai puţin de cinci minute de căutări febrile, Helga se 
convinsese că dosarul cu scrisoarea lui Herman către Winborn 
fusese furată. 

Încremenită, cu pumnii strânşi şi trăsăturile îngheţate, se 
întoarse în salon, lăsându-se într-un fotoliu. 

Cine să-l fi furat? 

Winborn? Nici vorbă. Hinkle? Reflectă, cu ochii pe jumătate 
închişi. Acesta cunoştea conţinutul scrisorii. Să fi descoperit, 
oare, că ea o luase şi hotărâse s-o pună într-un loc sigur, ca să 
nu fie tentată s-o distrugă? Luă în calcul această posibilitate, 
numai că nu şi-l putea imagina pe Hinkle cotrobăindu-i prin 
cameră, până la găsirea acelei valize aparent goale. Nu... 
Hinkle nu era în stare de una ca asta. Şi atunci, cine? 

Îşi aminti că administratorul hotelului o văzuse luând dosarul 
din sertarul biroului şi ducându-l cu ea, însă refuză să creadă 
că şeful unui hotel de asemenea categorie... Nu, era ridicol. Îşi 
mai aminti de cei doi gardieni de pe culoar, care dispăruseră. 
Aşadar, în timp ce ea era la scăldat, oricine putuse urca la 
ultimul etaj şi să intre în apartament. 

Aprinse o ţigară, încercând să nu se lase pradă panicii. Era 
nevoită să se resemneze la gândul că scrisoarea dispăruse şi o 
dată cu aceasta un atu important. lar acum, ce avea să se 
întâmple? Oare hoţul avea să-i trimită scrisoarea lui Winborn? 
Cinismul o împiedica să creadă aşa ceva. O dată în plus, se 
pregătea punerea în scenă a unui şantaj? Pe buze îi apăru un 
surâs amar. 

Bâzâitul discret al telefonului o făcu să tresară. Ezită înainte 
de a ridica receptorul. 

— Domnul Winborn doreşte să vă vorbească, doamnă Rolfe. 
Vă fac legătura? 

— Winborn? 

Helga se încruntă. La ora asta, Winborn ar fi trebuit să se 
afle în avionul de Miami. 

— Eşti sigură că nu-i o greşeală? Domnul Winborn a plecat 
mai devreme la Miami. 


— Domnul de la telefon spune că este Stanley Winborn şi că 
e urgent. 

— Fă-mi legătura. 

După câteva secunde, auzi glasul centralistei: 

— Vorbiti, domnule Winborn. 

— Alo? silabisi şovăitoare Helga. 

— Alo! Nu închideţi. Am la mine ceva care vă aparţine. 

Recunoscu glasul calm al lui Jackson. Asta era! îşi spuse ea, 
crispându-se. Ar fi trebuit să se gândească la el, vipera 
inofensivă! 

— Nu s-ar zice că pierzi vremea, domnule Jackson, remarcă 
Helga, încercând să pară nepăsătoare, cu toate că ochii ei 
aruncau fulgere. 

El râse discret. 

— Puteţi s-o mai spuneţi o dată, doamnă Rolfe. 

Se auzi o bătaie discretă în uşă, după care aceasta se 
deschise imediat, lăsându-i loc lui Hinkle, care împingea o 
măsuţă rulantă, cu cina servită. 

— Nu pot vorbi acum, îi răspunse ea, sec. Sună-mă peste o 
oră. 

Şi închise. 

Hinkle apropie un scaun de măsuţă. 

— Omleta ar trebui mâncată imediat. Dacă se răceşte, nu va 
mai fi bună. 

Ea îşi adună tot curajul, se ridică şi se aşeză la masă, iar 
Hinkle se grăbi să-i întindă pe genunchi un şervet. 

— Mă răsfeţi, Hinkle, rosti ea răvăşită, fără să-şi recunoască 
propriul glas. 

— O fac cu plăcere, doamnă. î 

Ridică expert capacul de argint şi servi omleta. li turnă vin, 
după care, retras un pas în spate, aşteptă, cu mâinile dolofane 
împreunate în faţă. 

Helga reuşi să mănânce omleta numai graţie nervilor ei de 
oţel, flecărind amabil cu Hinkle. Inghiţi forţat ultima bucăţică, 
îl felicită şi refuză cafeaua, mulţumindu-i. li ură apoi noapte 
bună. 

După plecarea lui, trecu pe terasă. Noaptea era caldă, iar 
luna strălucea. Unii încă se scăldau. Glasurile lor vesele 
răzbătând de pe plajă o făceau să se simtă şi mai singură. 

Am la mine ceva care vă aparține. 


Nu putea fi vorba decât de scrisoarea lui Herman, adresată 
lui Winborn. Cum reuşise să facă rost de ea? Avea să încerce s- 
o şantajeze, asta era clar. Ce era de făcut? Dacă îi trimitea 
scrisoarea lui Winborn, viaţa ei actuală lua sfârşit. Portofoliul 
elveţian i-ar fi fost retras. Pica şi călătoria plănuită pentru 
Lausanne. Ar fi urmat să-i ceară lui Winborn bani, ca să aibă cu 
ce-şi duce traiul, aşteptând ca Herman să se refacă suficient 
pentru a se ocupa de ea. N-avea rost să intre în panică, se 
îmbărbătă ea. Scrisoarea încă nu-i fusese trimisă lui Winborn. 
Trebuia, înainte de orice, să afle condiţiile puse de Jackson. 
Oare viaţa ei avea să fie dictată de-acum încolo de un fost agent 
de vânzări de articole de menaj? Se ridică şi începu să străbată 
terasa încoace şi-ncolo, reflectând. În primul rând, trebuia să se 
stăpânească şi, datorită minţii ei agere, să găsească o soluţie. 
În final, odată hotărârea luată, se întoarse în salon şi telefonă la 
recepţie. 

— Da, doamnă Rolfe? auzi vocea slugarnică a tipului de 
serviciu. 

— Doresc un magnetofon de buzunar, cu microfon 
ultrasensibil. Am nevoie de el în mai puţin de o oră. 

O scurtă tăcere, după care maşinăria prinse viaţă. 

— Mă ocup imediat de asta, doamnă Rolfe. 

— Mulţumesc. 

Închise şi luă din dulap o geantă albă, din pânză. Tăie 
dublura cu foarfecele. Dacă microfonul era destul de sensibil, 
magnetofonul ascuns în geantă ar fi putut înregistra totul. 

Pentru moment, nu mai avea nimic de făcut. Dacă Jackson îi 
trimitea lui Winborn scrisoarea, urma să-l poată denunța 
pentru şantaj. Trebuia însă să fie atentă, să reuşească să 
conducă ea însăşi tranzacţia. Să poarte conversaţia de o 
asemenea manieră, încât să-l ducă de nas. Ştia cam totul 
despre înregistrări. Poliţia trebuia să-l poată identifica, să 
existe siguranţa că, într-adevăr, Jackson era şantajistul. După 
patruzeci de minute, interminabile parcă, secretarul 
directorului hotelului, un tânăr înalt, blond, bătu la uşă. 

— Înţeleg că doreaţi un magnetofon, doamnă Rolfe? V-am 
adus mai multe, dintre care să vă alegeţi unul. 

Depuse pe masă patru aparate miniaturale. 

— Care este cel mai sensibil? îl întrebă ea. 

— Cred că acesta, primi răspunsul, tânărul indicând aparatul 


cel mai mare. 

— Mulţumesc... lasă-le pe toate, spuse Helga, zâmbind. Aş 
vrea să le încerc, să mă joc puţin cu ele. 

— Doriţi să vă arăt cum funcţionează, doamnă Rolfe? 

— Nu e cazul, mă pricep la magnetofoane. 

Rămasă singură, probă cele patru aparate, le puse pe rând în 
geantă, vorbind când în şoaptă, când tare. Tocmai îl încerca pe 
ultimul, când sună telefonul. 

— Vă caută domnul Winborn, doamnă Rolfe. 

Se uită la ceas. Exact o oră. 

— Dă-mi-l. 

Jackson vorbi cu voce dură. 

— Ascultă, păpuşico, nu-mi place să fiu lăsat s-aştept, 
pricepi? 

— Am crezut întotdeauna, domnule Jackson, îi răspunse 
glacial, că agenţii de vânzări, oricât de nepricepuţi ar fi, ar 
trebui cel puţin să fie politicoşi. Mi se pare că uiţi bunele 
maniere, dacă le-ai avut vreodată. Şi nu mă lua cu păpuşico, ne- 
am înţeles? 

După câteva momente, Jackson izbucni în râs. 

— Frumoasă, inteligentă şi, pe deasupra, dură. De acord, 
doamnă Rolfe, să uităm asta. Ce-aţi spune de o baie la miezul 
nopţii? În acelaşi loc? 

Ea se gândi rapid. Ar fi fost mult prea periculos să-l 
întâlnească în locul acela izolat. Nu, confruntarea trebuia să 
aibă loc pe terenul ei. 

— Vino dumneata la mine, domnule Jackson. Vom discuta pe 
terasă. 

— Nici vorbă. Mă gândesc la reputaţia dumneavoastră şi la a 
mea. Ce-aţi spune de Perla în stridie, un restaurant? Am putea 
lua o cafea acolo. 

— Într-o jumătate de oră, promise Helga şi închise. 

Derulă banda. Magnetofonul recomandat de secretarul 
directorului înregistrase conversaţia cu o acuratețe 
remarcabilă. Strecură aparatul în geantă, adăugând alături 
ţigările, bricheta, portofelul, pudriera şi o batistă, apoi, 
îmbrăcând o jachetă subţire, cobori în hol. 

Intenţiona să ajungă prima la restaurant. Taxiul Cadillac o 
duse în faţă la Perla în stridie, unul dintre cele mai frecventate 
cabarete din Nassau. Şeful de sală o recunoscu imediat. 


— Doamnă Rolfe! E o onoare pentru noi, o asigură, zâmbind 
cu toată faţa lui neagră. 

— Aştept pe cineva: domnul Jackson, zise Helga. Vom servi 
doar o cafea. Ne puteţi oferi o masă mai ferită, într-un colţişor 
liniştit? 

— Sigur, doamnă Rolfe, numai dacă nu vă deranjează că e la 
etajul întâi. Avem acolo nişte separeuri. 

Omul părea că se pierduse cu firea în faţa unui personaj atât 
de important. O luă înainte pe scări, conducând-o spre un 
separeu, de unde se putea supraveghea sala principală. 

— Acesta vă convine? 

Ea contemplă mulţimea de la parter, atentă la zgomotul 
glasurilor, amestecat cu zăngănitul veselei şi al capacelor. 
Risca să bruieze înregistrarea. 

— Aş prefera un loc mai liniştit. 

— La balconul cazinoului, poate? Momentan, acolo nu se află 
nimeni, doamnă Rolfe. V-ar conveni mai mult? 

— Să mergem să vedem. 

O conduse pe coridorul larg, spre un balcon impunător, 
deschis spre plajă şi ocean. Era pustiu, în afară de patru sau 
cinci chelneri de culoare. 

— E perfect, mulţumesc, spuse ea, strecurându-i în mână o 
bancnotă de zece dolari. Vă rog să-l aduceţi aici pe domnul 
Jackson, imediat ce apare. Cafea şi coniac, vă rog. 

Zece minute mai târziu, apăru şi Jackson. Ea pusese geanta 
pe masă şi, cum îl zări venind pe culoar, porni rapid 
magnetofonul. Banda avea o autonomie de o jumătate de oră, 
de ajuns, gândea ea, pentru ca Jackson să poată fi inculpat. 

Acesta purta un costum alb impecabil, cămaşă în carouri 
mici, bleu cu alb şi cravată roşie. Era foarte prezentabil. În alte 
condiţii, sângele femeii ar fi început să fiarbă. 

— Bună seara, rosti el, îndepărtându-l cu un gest pe şeful de 
sală. V-am făcut să aşteptaţi? 

Arborând zâmbetul lui amical, luă loc. Ea se adresă, peste 
umărul lui, şefului de sală: 

— Vom servi cafeaua imediat, vă rog. 

— Prea bine, doamnă Rolfe. 

După ce şeful de sală dispăru, Helga se întoarse hotărâtă 
către Jackson. Destins, sigur pe el, acesta îşi pusese mâinile 
puternice pe masă. Ea îl studie, spunându-şi că, de cele mai 


multe ori, bărbaţii erau înşelători. Cine şi-ar fi imaginat că 
acest pachet de muşchi şi zâmbet ascundea un suflet de 
şantajist? 

— Ce mai face domnul Rolfe? întrebă Jackson. E vreo 
îmbunătăţire? 

— Ce mai face agenţia de detectivi, domnule Jackson? Merg 
afacerile? 

El o privi, izbucnind în râs. 

— Trebuie să vă explic... g 

Un chelner aduse cafeaua şi coniacul. Il aşteptară să plece, 
apoi Helga declară: 

— Nu ştiu dacă eşti capabil să realizezi cât de mult îmi 
displace această întâlnire. Aşa că, dacă ai amabilitatea, spune- 
mi de ce ai plănuit-o? 

— Impresia mea era, doamnă Rolfe, că dumneavoastră aţi 
fixat întâlnirea, replică Jackson râzând. Nu eraţi obligată să 
veniţi. 

Un punct pentru el, reflectă Helga. Nu mai era timp de 
pierdut. 

— Ai spus că ai ceva care-mi aparţine... Despre ce este 
vorba? 

— Bună întrebare... 

Jackson bău o înghiţitură de cafea şi se aşeză picior peste 
picior, continuând să zâmbească. Helga şi-ar fi dorit să poată 
cârpi o palmă peste gura acestui filfizon. 

— Azi după-masă, când m-aţi trimis la plimbare, doamnă 
Rolfe, am fost la un pas să las totul baltă. Eraţi pe poziţie. N- 
aveam niciun act din care să reiasă că domnul Rolfe m-a 
angajat. Şi n-aveam deloc intenţia să mă dau pe lângă Winborn. 
Mi-e teamă de oameni ca el. Eram, aşadar, gata să-mi iau adio 
de la cheltuielile făcute... 

Luă paharul de coniac, mirosindu-l. 

— Ca să înţelegeţi mai bine, doamnă Rolfe, am să vă explic 
modul meu de operare. Nu dispun de personal valoros. Am 
nişte contacte. În meseria mea, am nevoie de unul măcar, în 
fiecare hotel de lux. Aceste contacte le consider ca pe nişte 
oameni invizibili... personalul. Oameni care sunt în măsură să 
intre în camere, să umble pe culoare, să curețe băile, rămânând 
însă invizibili pentru ochii clienţilor. Personalul mă costă cinci 
sute de dolari, doamnă Rolfe, iar pentru mine e o sumă să-l 


plătesc pe mucosul care se ocupă de camera dumneavoastră, 
vă freacă baia şi vă face patul. Iar acest mucos, care e un metis 
antilez, n-are decât un singur vis al vieţii lui: să aibă o 
motocicletă Harley Davidson Electra Glide. Maşinăriile acestea 
costă scump. Face el economii, însă e departe de sumă. Iar 
săptămâna aceasta a sosit aici la reprezentanţă un asemenea 
model, unul singur, înţelegeţi? Tipul ştia că, dacă nu oferea mai 
mult, ar fi fost nevoit să mai aştepte încă şase luni. Acum, 
dumneavoastră ştiţi cum e... în zilele noastre oamenii nu mai 
pot aştepta, vor totul imediat; aşa că i-am dat bani şi a 
cumpărat motocicleta. În schimb, mi-a făcut un mic serviciu. 
Asta e, faci cuiva un serviciu, îţi face şi el unul. Schimb contra 
schimb. Vă miră că folosesc asemenea cuvinte, nu? Am făcut şi 
eu nişte studii, însă n-am ajuns prea departe. 

Gustă coniacul, apoi ridică paharul în lumină, examinându-l. 

— Nu-i rău deloc. Se întâmplă o dată să tragi numărul 
câştigător, doamnă Rolfe. Cereţi un coniac şi vi se va aduce cel 
mai bun. lar eu, dacă cer unul, mi se aduc lături. 

Helga simţea nevoia unei ţigări, însă nu îndrăznea să se 
atingă de geantă atâta vreme cât magnetofonul funcţiona. Se 
stăpâni, întorcându-se către plaja pustie şi oceanul sub clar de 
lună, aşteptând urmarea. 

— Deci, mucosul care se ocupa de camera dumneavoastră a 
aruncat o privire pe-acolo. lată cum procedează el, doamnă 
Rolfe. De îndată ce un client părăseşte camera, omul intră şi 
face curat. Omul meu nu-i prost şi e plin de dorinţa de a place. 
I-am zis: „Aruncă o privire. Dacă găseşti vreo chestie care ţi se 
pare importantă, o vreau”. S-a uitat la mine cu ochii lui negri, 
inteligenţi, întrebând: „Ce poate fi important?” L-am lămurit: 
„Vreau s-o prind pe păpuşa asta. Dacă găseşti scrisori de 
dragoste, ar fi perfect”. Intre noi vorbind, încercam marea cu 
degetul, adăugă el, râzând. N-aveam nici cea mai mică 
speranţă, însă puştiul a reuşit. Când mi-a dat scrisoarea soţului 
dumneavoastră adresată lui Winborn, am sărit până în tavan. 
Mă urmăriţi, doamnă Rolfe? 

„Aşadar, iată cum se întâmplase. Continuă să vorbeşti, 
gunoiule, vâră-ţi capul în laţ!” 

— Te ascult. 

— Nici nu mă îndoiesc! exclamă el, râzând. Am deci 
scrisoarea. O chestie pe cinste, nu? Dacă ar primi-o Winborn, 


aţi da de mare belea. 

Cu gândul la banda de magnetofon care înregistra, Helga 
grăbi lucrurile. 

— Fără îndoială. Numai că asta este pur şi simplu un şantaj. 
Cât vrei, domnule Jackson? 

— Parcă mi-aţi spus că nu aţi ceda niciodată unui şantaj, 
ripostă el, zâmbind ironic. 

— Există momente când şi cei mai buni generali pierd o 
bătălie. Cât? 

— Mă surprindeţi, mormăi Jackson, cercetând-o gânditor. 
Credeam că vă veţi apăra. 

— Puțin îmi pasă ce gândeşti, declară sec Helga. Cât? 

Zâmbetul ironic se estompă puţin. 

— Sincer, doamnă Rolfe, dacă ar fi numai între 
dumneavoastră şi mine, v-aş da scrisoarea gratis. N-aş aştepta 
de la dumneavoastră decât cheltuiala mea de zece mii de 
dolari, ce naiba! Nu credeţi c-ar fi corect? 

Helga nu zise nimic. Bău un strop de coniac, jindui după o 
ţigară, însă nu reacţionă. 

— Vorba e că mucosul meu a intrat la idei, continuă Jackson. 
Şi ce credeţi c-a făcut? Două fotocopii după scrisoare. Mi-a dat 
mie o copie, iar a doua, iat-o, e a dumneavoastră. 

Scoase din portofel o foaie împăturită, pe care o puse pe 
masă, împingând-o către Helga. Ea o luă şi o despături, 
constatând că era, într-adevăr, o copie a scrisorii lui Herman. 

— Între noi, doamnă Rolfe, nu mi-aş fi imaginat vreodată că 
un pârlit de metis ar avea îndrăzneala să dea o asemenea 
lovitură. E mai ambițios decât mine. Cum vă spuneam, m-aş 
mulţumi bucuros numai cu cheltuielile mele, numai că el are 
alte gânduri. 

Helga îl fixă cu o privire de gheaţă. 

— Chiar aşa? 

— Japiţa asta mică spune că scrisoarea e o adevărată mină 
de aur. Eu, când un amărât de metis se apucă să-mi vorbească 
de mine de aur, nu dau două parale pe ce spune, însă, când a 
început să-şi detalieze povestea, am ciulit urechea... Trebuie să 
recunosc că e mai versat decât mine. 

Jackson clătină din cap, goli paharul şi zâmbi. E prea frumos 
să fie adevărat, chibzui Helga. Îşi imagina deja poliţia luându-i 
ca din oală. Vedea sticleţii umflându-l pe acest nimeni. La naiba 


cu averea lui Herman! A-i vedea arestaţi pe acest şarpe arogant 
şi pe acolitul lui compensa pierderea a şaizeci de milioane de 
dolari... Era o prostie, se lăsă purtată de furie, însă cel puţin în 
acest moment era sinceră. 

— Chiar aşa? repetă ea hotărâtă. Şi până la ce punct? N-ai 
putea pune capăt acestei flecăreli, domnule Jackson, şi să-mi 
spui cât m-ar costa să reintru în posesia scrisorii? 

Timp de o fracțiune de secundă, Jackson păru că-şi pierde 
siguranţa, după care-şi recăpătă zâmbetul sfidător. 

— Mda... Trăncănesc şi iar trăncănesc... Ei bine, iată. Pentru 
mine, vreau zece mii de dolari chiar mâine, nu mai târziu de 
prânz. Bancnote mici. Suma îmi acoperă cheltuielile şi nici nu- 
mi trebuie altceva. Lăsaţi banii într-un plic la recepţie. Clar? 

Helga acceptă, dând din cap. 

— Cât despre jigodie, aici e un pic mai complicat. Cum v-am 
explicat, doamnă Rolfe, habar n-aveam ce era în capul lui. Cum, 
necum, a aflat că sunteţi căsătorită cu un personaj important. 
Ştie că soţul dumneavoastră e plin de parale. Nu se va despărţi 
deci de scrisoare fără cel puţin cinci sute de mii. V-am spus, nu 
e zdravăn. Am încercat să-l potolesc, însă nici nu vrea să audă. 
Imi pare rău, doamnă Rolfe, dar asta e. Dacă ţineţi la scrisoare, 
vă va costa cinci sute de miare, plus zece mii ai mei. 

Helga rămase impasibilă, însă şocul era puternic. După un 
timp, declară: 

— Îmi vine greu să cred că un servitor de culoare poate avea 
asemenea pretenţii. 

Jackson lăsă capul în jos. 

— Şi mie, doamnă Rolfe. Mă jur că am căzut în fund auzindu- 
l, dar asta-i viaţa. 

— Şi puştiul ăsta e cel care va pune mâna pe atâţia bani? Mi 
se pare că eşti foarte puţin pretenţios, domnule Jackson. 

— Se prea poate, replică el, râzând, însă nu vreau decât să 
intru în posesia cheltuielilor mele. Îmi iubesc meseria. N-am 
cine ştie ce ambiţii. Vă spun cinstit, îmi pare rău că m-am 
încurcat cu puştiul ăsta. Am fi putut aranja totul între noi, cu 
zece miare. leri-seară, dacă, în loc să vă fi dat mare faţă de 
mine, mi-aţi fi acceptat propunerea, nu i-aş mai fi cerut ăluia să 
vă cotrobăie prin cameră. 

Helga îl privi în ochi. 

— Nu crezi că vorbeşti prea mult, domnule Jackson? Te laşi 


purtat de val. Chiar în momentul în care noi făceam conversaţie 
pe plajă, mucosul ăla, cum zici, îmi răscolea camera. Acest 
detaliu mă convinge că lucraţi mână în mână, amândoi, şi sunt 
absolut sigură că veţi împărţi banii pe care vi-i voi da. 

Incă o dată, zâmbetul plin de siguranţă i se şterse de pe chip. 
Se întoarse, reflectă o bună perioadă de timp, după care 
zâmbetul reapăru. 

— Cum v-am mai zis, doamnă Rolfe, sunteţi inteligentă. De 
acord, vă voi vorbi pe şleau. Ideea îi aparţine puştiului. 
Personal, nu mi-ar fi trecut niciodată prin cap, însă, când el m-a 
asigurat că o să plătiţi, m-a pus pe gânduri. Cu toţi aceşti bani 
care vă vor pica în mână la moartea soţului dumneavoastră, am 
realizat că puştiul judeca bine. Cum era imposibil să vă 
abordeze singur, i-am propus să mă ocup eu de asta şi să 
împărţim jumătate-jumătate. Aşadar, doamnă Rolfe, dacă doriţi 
scrisoarea, ne daţi zece mii de dolari mâine şi cinci sute de mii 
în cecuri la purtător, în mai puţin de zece zile. 

— Şi voi avea scrisoarea? 

— Bineînţeles... fără nicio şmecherie. Pe onoarea mea. 

Helga trase aer în piept. 

Il avea la mână. Chiar dacă pierdea averea lui Herman, cel 
puţin acest mizerabil intra în puşcărie! 

— Perfect. Banii vor fi la recepţie mâine, la prânz. 

Se ridică. 

— Aşadar, ne-am înţeles? întrebă Jackson zâmbind. 

— Ne-am înţeles. 

Intinse mâna după geantă, însă el i-o luă înainte. Mâna lui 
mare acoperi geanta, în timp ce continua să zâmbească. 

— Nu, doamnă Rolfe. Ar fi prea simplu. Sunteţi prea guralivă. 
Aţi atras atenţia celor de la hotel când aţi cerut un magnetofon 
ultrasensibil. Puştiul m-a sunat. 

Scoase aparatul din geantă şi băgă rola în buzunar. 

Se aplecă apoi către ea; chipul său de filfizon transfigurat 
într-un rânjet de mască o îngheţă. 

— Ai de-a face cu un profesionist, proasto! îi şuieră el printre 
dinţi. Să nu mai încerci niciodată să mă tragi în piept! Zece 
miare mâine, dacă nu, rămâi fără un ban! Noapte bună, păpuşo, 
du-te să te culci singură! 

Se ridică şi, recăpătându-şi zâmbetul de om bun, o lăsă 
împietrită. 


O 

Când Helga pătrunse în holul hotelului, recepţionerul îi veni 
în întâmpinare. Realizând că acesta dorea să-i vorbească, se 
opri. 

— A telefonat domnul Winborn, doamnă. Rămâne peste 
noapte la hotelul Sonesta Beach, din Miami, şi v-a rugat să-l 
sunaţi imediat ce vă întoarceţi. 

— Mulţumesc. 

Urcă în ascensor şi, o dată ajunsă în cameră, ieşi pe terasă. 
Luă loc, fără a acorda vreo atenţie lunii enorme, reflectate în 
apa liniştită a oceanului, dar şi strigătelor celor amatori de 
scăldat la miezul nopţii. 

Zece mii de dolari n-ar fi reprezentat o problemă, însă cinci 
sute de mii! Adică să fie nevoită să cedeze şantajului? Îşi 
aprinse o ţigară; niciodată nu se mai simţise atât de singură. Cu 
amărăciune, recunoscu în sinea ei că fusese singură 
dintotdeauna. Unică la părinţi, cu o inteligenţă remarcabilă, 
fusese ţinută mereu departe de ceilalţi copii de vârsta ei; tatăl 
ei nu se interesa decât de propriile afaceri, iar mama, de 
biserică. Avusese parte doar de singurătate, înrăutăţită de 
această dorinţă sexuală care o chinuia, îmboldind-o către tot 
soiul de aventuri primejdioase. 

„Priveşte lucrurile aşa cum sunt, îşi spuse ea, eşti singură şi 
nu ai pe nimeni care să-ţi sară în ajutor. Cum ai de gând să ieşi 
din rahat?” 

Tot gândind, realiză, în cele din urmă, că şi dacă Herman 
murea chiar în acea noapte, Jackson şi metisul lui îi rămâneau 
în cârcă până la sfârşitul zilelor. l-ar restitui originalul scrisorii, 
păstrând însă o fotocopie. Iar la refuzul ei de a mai ceda altor şi 
altor cereri, i-ar trimite copia lui Winborn, care ar lua imediat 
măsuri. Cu priceperea lui juridică şi mânat de resentimente 
faţă de ea, ar intenta pe loc o acţiune, mai ales dacă 
administratorul hotelului i-ar confirma că scrisoarea fusese 
luată de ea. Winborn o putea lăsa cu uşurinţă fără cele şaizeci 
de milioane de dolari! 

Nemişcată, adâncită în gânduri, încercă din răsputeri să-şi 
adune forţele şi să-şi recâştige încrederea în sine. Ar fi vorba 
doar de o bătălie. Îi zisese lui Jackson că şi cei mai buni 
generali pierd bătălii, numai că, în ceea ce o privea, era ferm 
hotărâtă să n-o piardă pe aceasta. 


Reveni în salon, cerând centralistei telefonul hotelului 
Sonesta Beach. 

— Doresc să vorbesc cu domnul Stanley Winborn. 

Fu rugată să aştepte. Calmă, fumă o ţigară, admirând 
oceanul sub clar de lună. „La cât aş avea de pierdut, medită ea, 
nu-mi pot permite să risc. Dacă e să pierd, cel puţin mă voi 
asigura că nu va câştiga nimeni”. 

— Sunt doamna Rolfe, anunţă ea, auzindu-l pe Winborn la 
celălalt capăt al firului. 

— Îmi pare rău că v-am deranjat, doamnă Rolfe. 

Glasul suna categoric, ca de gheaţă; îşi imagină şi privirea de 
oţel, expresia arogantă, plină de severitate. 

— V-aş putea ruga să faceţi ceva pentru mine? 

— Sigur că da, asta-i bună! exclamă ea surprinsă. 

— M-am gândit în avionul de Miami la ceea ce încerca să 
comunice soțul dumneavoastră. Acele cuvinte ciudate, 
„Frumos. Urât. Trei.” Le-am tot repetat de nenumărate ori şi 
mi-a venit o idee, cum că el ar încerca să spună: „Winborn. 
Scrisoare. Sertar”. 

„Mizerabilul, gândi Helga. Mizerabil şi şmecher.” încercând 
să aibă un ton detaşat, îi răspunse: 

— Nu mi-ar fi trecut prin cap aşa ceva, domnule Winborn. 

— l-am telefonat doamnei Fairely, infirmiera, iar ea l-a 
întrebat pe domnul Rolfe dacă asta încerca să spună. Reacţia 
lui a confirmat. Infirmiera este sigură că într-unul dintre 
sertarele domnului Rolfe se află o scrisoare... V-aş putea cere 
să vă duceţi să vă uitaţi, doamnă Rolfe? 

„Nu chiar atât de şmecher, în fond”, reflectă Helga. „Mai 
bine te întorceai s-o cauţi singur”. 

— Dar am căutat prin sertare împreună, domnule Winborn, 
urmă Helga. Nu era nicio scrisoare. 

— Poate că ne-a scăpat. Noi căutam contractul cu japonezii. 
N-aţi vrea să vă mai uitaţi o dată, cu atenţie? insistă Winborn 
pe un ton şi mai uscat. 

— Sigur că da. Dacă dau de vreo scrisoare care să vă fie 
adresată, vă voi suna imediat. 

— Îmi pare rău că vă necăjesc cu contractul, însă infirmiera 
afirmă că domnul Rolfe pare să fie foarte neliniştit în legătură 
cu acest subiect. 

— Dacă nu vă telefonez într-o oră, înseamnă că n-am găsit 


nimic. 

— Vă mulţumesc, doamnă Rolfe. Cum se mai simte? 

— Nimic nou, deocamdată. 

După ce închise telefonul, rămase o vreme nemişcată. 
Winborn nu era un dobitoc, însă exista ceva şi mai urgent. 
Simţise în glasul lui o undă de bănuială. Dacă, într-adevăr, avea 
îndoieli, avea să facă cercetări. Administratorul hotelului i-ar fi 
mărturisit, nu din rea-voinţă, desigur, că ea luase dosarul roşu 
din biroul lui Rolfe. 

Umerii i se gârboviră. Datorită aerului umed, apăsător, simţi 
că o treceau fiori. Nu era însă momentul să-şi facă probleme 
legate de Winborn. Inainte de toate, trebuia să rezolve 
socoteala cu Jackson... dar cum? 

Se simţi, brusc, sfârşită. Îşi aminti de ceea ce tatăl ei îi 
repeta mereu: „Când ai o problemă gravă, nu lua hotărâri 
pripite... noaptea e cel mai bun sfetnic”. 

Se ridică, apoi intră în cameră. 

„Culcă-te singură”, îi aruncase în faţă Jackson, râzând ironic. 

„Dac-aş avea măcar un bărbat, gândi Helga; unul viril, înalt, 
plin de muşchi, care să mă ia de aici şi să mă facă să uit de 
toate, care să şteargă amintirea zâmbetului îngâmfat, 
batjocoritor al lui Jackson, al soţului meu muribund, o 
ameninţare reală la adresa vieţii mele intime...” 

Deschise dulăpiorul cu medicamente din baie, de unde îşi luă 
flaconul cu somnifere, înghiţi rapid două pastile, apoi se 
dezbrăcă, făcu un duş scurt şi se băgă în pat. 

Prin fereastra deschisă pătrundeau zgomotul mulţimii care 
se distra şi rumoarea traficului. Auzea slab orchestra unui 
restaurant cântând 7 follow my secret heart. 

O inimă secretă? 

Da, inima ei era secretă, dar şi singură. 

O podidiră lacrimile. Avea oroare de cei care-şi plângeau 
singuri de milă. Stinse, enervată, lampa de pe noptieră. 

Câteva momente, contemplă clarul de lună difuz, filtrat de 
storurile venețiene. Din fericire, cele două pastile îşi făcură 
efectul, cufundând-o într-un somn agitat. Când efectul 
somniferului se mai diminuă, începu să viseze. Se afla în biroul 
tatălui ei, de la Lausanne. Acesta era aşezat la masa de lucru, 
foarte înalt, suplu, drept, cu trăsături severe, în timp ce ea, în 
picioare lângă el, îi vorbea de Jackson. 


Cu toate că fusese un avocat internaţional strălucit, avea o 
slăbiciune pentru întâmplările desuete. În vis, el îi vorbea, însă 
nu reuşea să înţeleagă ce-i spunea. Nu auzea decât: „Ceea ce 
semeni aceea culegi”. „Ce iei pe mere dai pe pere”. În sfârşit, 
aplecându-se către ea, pronunţă distinct: „Atacul e cea mai 
bună apărare”. Era pe cale de a se trezi, când îi auzi ultimele 
cuvinte: „Cunoaşte-ţi duşmanul”. 

Deschise ochii, tresărind. Visul fusese atât de real, încât se 
uită în jur, prin camera luxoasă, întrebându-se unde se afla; 
memoria îi reveni brusc. Razele soarelui se strecurau printre 
storurile lăsate. Se uită la ceasul de pe noptieră: opt şi un sfert. 

Nemişcată, se gândi la visul avut. Cunoaşte-ţi duşmanul. 
Somnul provocat de pastile îi refăcuse energia. Mintea îi era 
limpede. Rămase în pat, pe gânduri, până la ora nouă, când 
comandă cafea. Se afla în baie, terminându-şi toaleta rapidă, 
când auzi o bătaie în uşă. 

T Intră! 

Imbrăcă dintr-o mişcare un halat, trecând în salon chiar în 
clipa în care Hinkle intra, împingând o măsuţă rulantă. 

— Bună dimineaţa, Hinkle, spuse. Ce mai e nou? 

— Domnul Rolfe a petrecut o noapte destul de liniştită, 
răspunse valetul, servind cafeaua. Doctorul Bellamy îl va 
consulta în această dimineaţă. 

Ea luă ceaşca pe care i-o întindea. 

— Ai putea să-mi afli două lucruri, Hinkle? 

— Cu siguranţă, doamnă. 

— Aş vrea să cunosc numele detectivului hotelului şi pe cel al 
tipului care face curat în camera mea. 

Hinkle ridică din sprâncene, modul său de a-şi exprima 
stupefacţia, însă răspunse liniştit: 

— Detectivul hotelului se numeşte Tom Henessey, doamnă. 
Iar băiatul care face curăţenie pe etaj e un tânăr metis, Dick, 
pe numele său. 

— Eşti o adevărată mină de aur, Hinkle. 

Acesta o studie cu atenţie. 

— Ceva în neregulă, doamnă? 

— Totul e foarte bine. Vreau doar să cunosc oamenii care se 
ocupă de mine. 

li adresă un zâmbet. Realiza că nu reuşise să-l surprindă, dar 
puţin îi păsa. 


— Da, desigur. Doamna va lua masa de prânz aici? 

— Nu cred. Am chef să ies. Mă voi duce la restaurant ori la 
rotiserie. 

— Doamna mai are nevoie de mine? 

— Nu. Pregăteşte-mi doar unul dintre minunatele dumitale 
cocteiluri, pentru diseară, la şase. Asta-i tot. leşi puţin şi 
destinde-te, Hinkle. 

— Mulţumesc, doamnă. Dacă-mi permiteţi, mă voi duce să 
mă bucur de soare. 

După plecarea acestuia, îşi bău cafeaua, îşi termină toaleta, 
apoi se duse la apartamentul lui Herman. 

Infirmiera, toată numai zâmbet, o introduse în salonul 
încăpător. 

— Am venit să văd dacă găsesc scrisoarea care-l nelinişteşte 
atât pe soţul meu. Cum se mai simte? 

— Îşi recapătă forţele, doamnă. A avut o noapte liniştită. 

— Aş putea să-l văd? 

— Sunt sigură că îi va face plăcere. N 

Helga simţi un fior uşor, îngheţat, pe spinare. Işi adună 
curajul, îndreptându-se spre uşa camerei. Infirmiera dispăru 
discret în bucătăria minusculă. 

Helga se opri în prag, contemplându-şi soțul inert. Simţi o 
strângere de inimă. Oare această ruină era atotputernicul 
Herman Rolfe, multimilionarul care, printr-un simplu pocnet 
din degete, îşi impunea voinţa, deţinând cheia magică ce 
deschidea toate uşile lumii? Masca semănând cu un cap de 
mort devenise o figură de ceară care, în apropierea unei flăcări, 
începuse să se topească. Colţul drept al gurii atârna moale, 
întredeschis, dezvelind dinţii şi lăsând să curgă saliva pe un 
prosop întins deasupra pijamalei de mătase albă. Braţul drept, 
paralizat, se sprijinea pe o pernuţă. Ochii, care fuseseră 
întotdeauna duri, ca de gheaţă, nu mai erau decât nişte urme 
de apă stătută, lipsite de viaţă. 

Privirile li se întâlniră. Helga se înfioră, apoi, cuprinsă de 
milă, se apropie puţin, oprindu-se brusc la vederea fulgerelor 
din ochii lui Herman. Acesta ridică mâna stângă, îndreptând 
spre ea un deget osos, acuzator. Buzele fleşcăite se strânseră, 
lăsând să izbucnească un sunet, ca un soi de horcăit: thăă, 
vrând să însemne târfă. 

— Îmi pare rău, Herman, murmură ea, cu glas pierdut. Tare 


rău. Dumnezeu să ne ajute pe amândoi. 

El pocni din degete, ca şi când ar fi vrut s-o alunge. Privirea 
îi era plină de ură. Cutremurată, se dădu îndărăt, închizând 
uşa. Rămase o vreme incapabilă de vreo mişcare, apoi, 
liniştindu-se cât de cât, se îndreptă spre birou. 

Îşi făcu apariţia infirmiera. 

— Cred că e un şoc îngrozitor pentru dumneavoastră, 
doamnă Rolfe. Ce nenorocire! Un om atât de valoros! 

— Da. 

Helga se apucă să răscolească printre dosarele din birou, sub 
privirea impresionată a uriaşei şi serviabilei infirmiere. 

— Aici nu e nicio scrisoare. Comunică-i domnului Rolfe. 

— Poate că ar fi bine să-i spuneţi chiar dumneavoastră, 
doamnă. Foarte ciudat. Domnul insistă atât, legat de asta! 

— Momentan, nu cred că aş avea puterea să-l revăd, însă... 
Poţi examina şi dumneata, pe îndelete, hârtiile de-aici. Şi 
întreabă-l dacă n-ar dori să te ocupi personal de acest lucru. 

Se întoarse în apartamentul propriu, cu ochii în lacrimi. Li 
trebuiră minute bune până să-şi revină, însă, datorită 
capacităţii rapide de recuperare, uită de soţul ei, rămânând 
doar cu gândul la Jackson. Cunoaşte-ţi duşmanul. Era primul 
lucru pe care-l avea de făcut. Atârnă de clanţă cartonul care 
indica absenţa proprietarului camerei şi deci posibilitatea de a 
se face curat în cameră, după care cobori în hol. Ceru un taxi 
care s-o ducă la Banca Naţională din Nassau, unde îl rugă pe 
şofer s-o aştepte. Ceru conducerii băncii să-i pună la dispoziţie 
cincisprezece mii de dolari în bancnote mici, pentru dimineaţa 
următoare. leşind din clădire, zări pe celălalt trotuar o vitrină 
uriaşă, a unei reprezentanţe de maşini. O banderolă groasă, 
deasupra uşii, anunţa: Harley-Davidson Electra Glide. Lăsând 
taxiul să aştepte, traversă şi intră în magazin. Fu întâmpinată 
de vânzător, un negru tânăr. 

— Mă interesează motocicleta aceasta, spuse. Aş putea s-o 
văd? 

— Electra Glide? Din păcate, doamnă, se forţă vânzătorul să 
pară cât mai dezolat, am vândut unicul nostru model. Abia 
peste câteva luni vom mai primi unul. 

— Ce păcat! Aş fi vrut să examinez motocicleta, zâmbi Helga. 
Poate că cel care a cumpărat-o va fi de acord să mi-o arate. 
Aveţi numele şi adresa lui? 


— Un moment, vă rog, doamnă. 

Vânzătorul dispăru câteva minute, apoi reveni cu o carte de 
vizită pe care scrisese: Dl. Richard Jones, 1150 North Beach 
Road, Nassau. O înmână vizitatoarei, împreună cu un pliant 
ilustrat. 

— Veţi găsi aici toate detaliile, doamnă. Vă sfătuiesc să nu 
întârziaţi prea mult pentru comandă. Avem o mulţime de cereri. 

Urcată în taxi, îi ceru şoferului s-o ducă la adresa respectivă. 
La vreo zece minute după ce ieşiră din oraş, ajunseră pe o 
stradă lungă,  mizerabilă. Şoferul, un antilez, încetini, 
întorcându-se către ea. 

— Aveţi adresa exactă, doamnă? 

— Nu. Mergi încet, atâta tot. 

Aplecată peste portieră, reperă într-un târziu numărul 1150, 
o baracă împuţită, cu acoperiş de tablă ondulată şi cu o grădină 
mică de buruieni. Nişte cearşafuri cenuşii se aflau întinse la 
uscat. Pe singura treaptă a pridvorului stătea aşezată o femeie 
foarte grasă, cu părul sur. Citea o revistă. 

Helga îi ceru şoferului s-o ducă înapoi, la hotel. Lipsise 
aproximativ o jumătate de oră. Recepţionerul o ajunse din 
urmă, în momentul în care se pregătea să urce în ascensor. 

— Iertaţi-mă, doamnă, însă în apartamentul dumneavoastră 
se face curăţenie. Mai durează aproximativ douăzeci de minute. 

— N-are importanţă. Am venit doar să-mi iau ceva. 

Zâmbi, intră în cabina ascensorului şi ajunse la ultimul etaj. 
În faţa uşii deschise, se afla un cărucior mare pentru curăţenie. 
Pătrunse tiptil în salon, de unde auzi zgomot în sala de baie. 
Închise uşa, îndreptându-se spre biroul pe care se aflau 
înşiruite cele trei magnetofoane aduse cu o seară înainte. Cuplă 
la priză unul dintre aparate, reglă volumul şi intră, tot fără 
zgomot, în cameră. Pe patul desfăcut se găsea un teanc de 
prosoape. Auzi răpăitul duşului în sala de baie. 

Se apropie. O siluetă subţiratică în uniformă albă era 
aplecată peste cadă, capul fiind în afara câmpului vizual. 

— Dumneata eşti Jones? întrebă Helga, ridicând glasul, ca să 
se poată face auzită. 

Băiatul de serviciu tresări, scăpă para duşului şi se întoarse. 

În faţa ei se afla un tânăr superb de optsprezece, 
nouăsprezece ani, cu păr des, pieptănat pe spate, ochi imenşi 
de faun şi trăsături delicate. Se uitară unul la altul. 


Un şantajist? gândi Helga. Incredibil. 

— Dumneata eşti Jones? repetă ea. 

Băiatul închise robinetul duşului, îşi umezi buzele şi dădu din 
cap. 

— Ei bine, am să-ţi spun ceva, Jones. 

Vocea ei căpătase un accent metalic. Răsucindu-se pe tocuri, 
trecu în salon. N 

Îl aşteptă, cu spatele la fereastră. În cele din urmă, ieşi şi el 
din sala de baie, cu mâinile fluturând, ştergându-se pe pieptul 
bluzei albe. 

— Rămâi unde eşti, zise ea şi îi arătă biroul. Apoi se aşeză, 
scoțând din geantă port-ţigaretul. Băiatul se apropie, 
cercetând-o. Pielea măslinie lucea de transpiraţie. Pe sub vesta 
strâmtă se vedea mişcarea sacadată a pieptului, provocată de 
respiraţie. 

— Ai o asemenea maşinărie? îl întrebă, aruncându-i la 
picioare pliantul de la Harley-Davidson. 

El tresări şi cobori privirea asupra ilustraţiilor în culori 
ţipătoare. 

— Ai sau nu o motocicletă ca asta? insistă ea, hotărâtă să nu-i 
lase timp de gândire. 

— Da, doamnă, răspunse speriat băiatul. 

— Cu ce ai plătit-o? 

Glasul ei metalic plesnea ca un bici. El deschise ochii mari, 
dându-se un pas îndărăt. 

— Am... am economisit nişte bani, doamnă. 

— Ai economisit! exclamă ea, izbucnind în râs. Dumneata, 
care locuieşti într-o mahala mizerabilă! Într-o cocioabă cu 
acoperiş de tablă! Ai reuşit să pui deoparte mai mult de patru 
mii de dolari! Mă întreb ce părere ar avea domnul Henessey! 

Chipul rotund al băiatului deveni cenuşiu. 

— Am făcut economii, vă jur, doamnă. 

— Uite ce e, Jones. Ieri-dimineaţă am lăsat în baie un inel cu 
diamant, de mare valoare. A dispărut. Şi aflu acum că ieri ai 
plătit această motocicletă. Te acuz că mi-ai şterpelit inelul, l-ai 
vândut, apoi cu banii ai cumpărat motocicleta! 

Băiatul închise ochii, mutându-se de pe un picior pe altul. O 
clipă, ea crezu că-l va vedea leşinând. Tot studiindu-l, simţi 
dorinţa de a sări pe el. Era de o frumuseţe extraordinară. 
Metis? Nu s-ar fi zis, dacă n-ar fi fost părul mătăsos, negru. Se 


linişti. 

— Aşa s-a întâmplat, nu? 

El făcu un efort, cu sudoarea şiroindu-i pe chip. 

— Nu, doamnă. Mă jur că nu v-am luat inelul. 

— Juri prea uşor. Foarte bine, vom vedea ce spune domnul 
Henessey şi ce crede poliţia. N-o să te creadă nimeni că ai 
reuşit să pui patru mii de dolari deoparte! 

Se ridică, îndreptându-se spre telefon. 

— Doamnă... vă implor. N-am luat eu inelul. 

Ea se întoarse, scrutându-l cu privirea, cu mâna pe telefon. 

— Dar ai luat ceva, nu? 

Băiatul păru să se micşoreze în uniforma albă şi lăsă încet 
capul în jos. 

„Sunt pe-aproape”, gândi Helga, luând mâna de pe telefon. 

— Ce-ai luat? 

— Un dosar roşu, dintr-o valiză, răspunse tânărul dintr-o 
suflare. 

Ea se aşeză la loc. 

— Şi ce-ai făcut cu el? 

— L-am... l-am dat unui domn. 

— Ce domn? 

Ezită, înainte de a mărturisi: 

— Domnul Jackson. 

— Harry Jackson? 

— Da, doamnă. 

— De ce? 

O nouă ezitare. 

— Îmi doream motocicleta. Domnul Jackson a spus că mi-ar 
putea da el banii, dacă i-aş căuta ceva cu importanţă pentru 
dumneavoastră. 

— Cât urma să-ţi dea? 

— Patru mii de dolari, doamnă. 

— Deci, nu economisiseşi mare lucru... cam două sute de 
dolari, acolo. 

— Eu... eu nu câştig prea mult. 

— E adevărat că Jackson te-a angajat să spionezi clienţii 
acestui hotel, Jones? 

El îşi umezi buzele, îi aruncă o privire imploratoare, apoi se 
bpâlbâi: 

— E pentru prima dată. Vă jur că a fost pentru prima dată. 


— Ceva important, zici? Ţi-a spus şi ce trebuie să cauţi? 

— Scrisori de dragoste, doamnă, sau orice altceva important, 
bolborosi el, cu lacrimile în gât. Ştiu că n-ar fi trebuit, dar îmi 
doream atât de mult motocicleta asta! 

— Ai citit conţinutul dosarului? 

— Nu ştiu să citesc prea bine, dacă nu-i ceva tipărit. Am 
văzut doar că era vorba de un testament. Mi s-a părut 
important, aşa că l-am luat. 

Ea îşi aminti ce spusese Jackson: „Nu se va despărți de 
scrisoare pentru mai puţin de cinci sute de mii. E nebun! Am 
încercat să-l aduc cu picioarele pe pământ, însă nu vrea să 
audă nimic”. 

— Ai fotocopiat scrisoarea? 

El holbă ochii, prostit. 

— Nu, doamnă. Pur şi simplu, i-am dat domnului Jackson 
dosarul. 

— Iar el ţi-a oferit în schimb patru mii de dolari, bani gheaţă? 

— Da, doamnă. 

— Şi nu te-ai întrebat de ce voia Jackson să găsească un 
detaliu important în lucrurile mele? De ce îţi oferea o asemenea 
sumă de bani? 

— Imi doream motocicleta. 

— Nu mai tot repeta asta, ca un tâmpit! se răsti Helga. 
Trebuia să-ţi fi pus întrebarea! 

Băiatul încasă lovitura. 

— Mă... gândeam, credeam că încerca să vă facă necazuri, 
doamnă. Nu vă văzusem niciodată. Aveam în cap doar 
motocicleta. 

— Ştii ce înseamnă şantaj? 

El închise ochii. 

— Da, doamnă. E ceva rău. 

— Nu ţi-a trecut prin cap că Jackson avea intenţia să mă 
şantajeze? 

— Cu siguranţă nu, doamnă. Domnul Jackson e un tip ca 
lumea. Pe bune. N-ar face niciodată aşa ceva! 

— Şi totuşi, intuiai că voia să-mi facă necazuri. Ce fel de 
necazuri, dacă nu şantajul? 

Băiatul îşi frângea mâinile. 

— Nu m-am gândit, doamnă. Pur şi simplu, îmi doream 
motocicleta. 


— Jackson mă şantajează, din cauza scrisorii pe care ai furat- 
o. Ar putea intra în puşcărie pentru cincisprezece ani... şi tu la 
fel. 

— Îmi doream doar motocicleta. Vă jur că nu voiam... 

— Of, ajunge! strigă Helga, ridicându-se. Dacă vrei să nu te 
trezeşti în puşcărie, nu vorbi despre asta cu nimeni, mai ales cu 
Jackson. Nicio vorbă. Discutăm mai târziu. Până atunci, 
continuă-ţi treaba şi aşteaptă un semn de la mine. E clar? 

— Doamnă, vă jur... 

— E clar? 

Duritatea din glasul ei îl făcu să tresară. 

— Da, doamnă. 

Ea luă magnetofonul, pe care îl scoase din priză, după care 
părăsi încăperea, fără să-i mai arunce vreo privire. 


Capitolul al IV-lea 


Helga îl zări în holul hotelului pe doctorul Bellamy, care 
ieşea din lift. Acesta îi zâmbi încurcat, în timp ce o întâmpina. 

— V-am căutat, doamnă Rolfe. Mi s-a spus că eraţi plecată. 

Ea ridică ochii, spunându-şi că avea în faţă un bărbat bine, 
însă nu pentru ea. Nu părea prea sigur pe el, aşa că şi-l 
imagină transpirând abundent în timp ce făcea dragoste. 

— Tocmai m-am întors. Cum se mai simte, doctore? 

— Face progrese care ne dau speranţe. li voi telefona 
doctorului Levi. 

Bellamy o conduse pe Helga departe de mulţime, într-un colţ 
liniştit al salonului. 

— Luaţi loc, doamnă Rolfe, vă rog. 

Ea se instală pe o canapea şi căută în geantă după ţigări. Se 
aşeză şi doctorul Bellamy alături de ea. Înainte de a scoate 
cutia cu chibrituri, doctorul îi oferi un foc şi ea îşi aprinse 
ţigara. 

— Mă gândesc să-i spun doctorului Levi că soțul 
dumneavoastră ar putea fi transportat chiar mâine la spitalul 
din Paradise City. Şi-a recăpătat forţele, aşa că, sub efectul 
calmantelor, sunt sigur că starea sa nu se va agrava pe timpul 
călătoriei. Totuşi, există un mic risc, despre care vreau să 
discut cu doctorul Levi. Inima sa... 

Bellamy ridică braţele. 

— Şi mai este o nelinişte a lui. Infirmiera afirmă că e tulburat 
din cauza unei scrisori. 

— Da, murmură Helga, coborând privirea. Numai că el are o 
mulţime de hârtii şi nu sunt sigură pentru care dintre scrisori e 
îngrijorat. 

Tăcură un timp, după care Bellamy se hazardă: 

— Dacă doctorul Levi e de acord, transportarea poate avea 
loc mâine, în cursul zilei. Voi reveni după-amiază, să vă anunţ 
care e situaţia exactă. 

După plecarea doctorului, ieşi în soarele strălucitor, la o 
plimbare prin locurile de agrement ale hotelului. Erau clienţi 
care jucau tenis; mai mulţi se strânseseră în jurul piscinei. Îşi 


găsi un fotoliu mai la o parte, la umbra unui palmier, unde, 
asigurându-se că nu se afla nimeni prin apropiere, scoase din 
geantă magnetofonul şi ascultă banda. Vocea îngrozită a 
băiatului se auzea clar. Inregistrarea era excelentă. Dădu din 
cap, satisfăcută. 

Se gândi la metis. Probabil că nu avea mai mult de 
nouăsprezece ani. Ea, cu douăzeci şi patru mai mulţi, i-ar fi 
putut fi mamă. Tortura dorinţei o copleşi. Niciunul dintre 
amanţii ei nu fusese atât de tânăr şi, cu toate acestea, aşezată 
acolo la umbră şi-l dorea cu ardoare. Îşi imagina că l-ar fi putut 
iniţia în tainele dragostei. Mărturia lui înregistrată îl făcea să 
fie la mâna ei. Era un animal tânăr, iar animalele tinere pot fi 
dresate. 

Mâine avea să se întoarcă în marele oraş Paradise City. 
Herman urma să stea în spital. Rămase pe gânduri un moment, 
apoi dădu hotărâtă din cap. Avea să-l ia pe băiat la Paradise 
City. Nu se punea problema unui refuz. lar o dată ajuns acolo... 
Lăsă să-i scape un suspin nervos. În acelaşi timp, avea să-l 
smulgă şi din ghearele lui Jackson. Lucru foarte important. 
Gândul îi zbură apoi la femeia aceea grasă, mama puştiului, cu 
siguranţă. La ea trebuia să ajungă mai întâi şi abia apoi să-l 
anunţe pe el. Mamele sunt de multe ori dificile, neîncrezătoare. 
O femeie originară din Antile! Cu siguranţă, avea s-o poată 
manipula. Fiecare lucru la timpul lui, îşi zise ea. Atacul e cea 
mai bună apărare. Trebuia să câştige timp, să-l facă pe Jackson 
să aibă răbdare. 

Întoarsă în apartamentul ei, se aşeză la birou şi, pornind alt 
magnetofon, copie banda. Ascultă şi, mulţumită, introduse într- 
un plic mare primul aparat, sigilă plicul, îşi scrise numele pe el, 
apoi puse cel de-al doilea magnetofon în geantă. Deschise 
cartea de telefon. Găsi numărul lui Jackson şi-i ceru centralistei 
să-i facă legătura. 

Jackson răspunse cu glasul său jovial. 

— Agenţia „Discretion”. Jackson la telefon, bună ziua. 

— Bună ziua, domnule Jackson, pari destul de în formă, i-o 
întoarse ea cu răceală. 

— Cine-i la telefon? 

— Nu-mi recunoşti vocea, domnule Jackson? Te credeam 
profesionist. 

— A... dumneavoastră sunteţi. 


— Da. Mica noastră tranzacţie va fi puţin întârziată. Banca 
din Nassau are nevoie de o confirmare de la banca mea. 
Absurd, nu-i aşa? O să te sun eu. 

Inchise. Asta rezolva problema cu Jackson, cel puţin 
momentan. Era sigură că el nu va trece la acţiune fără să aibă 
certitudinea că nu va primi banii. Întârzierea o lăsa să respire 
puţin. 

Telefonul începu să sune. Zâmbi. „Nu, domnule Jackson, 
gândi ea, trebuie să înveţi să ai răbdare.” Fără să ridice 
receptorul, luă plicul pregătit şi cobori. La recepţie îl găsi chiar 
pe directorul adjunct. 

— Aţi putea să-mi puneţi acest plic într-o cutie de valori? Cât 
despre magnetofoane, le păstrez pe toate patru. Vor fi nişte 
cadouri amuzante. Treceţi-le pe nota mea. 

— Cu siguranţă, doamnă Rolfe. 

Primi o chitanţă, pe care o băgă în geantă. 

— Mi-aţi putea face rost de o maşină nu prea mare, fără 
şofer? se adresă ea recepţionerului. 

— Bineînţeles, doamnă Rolfe. Un Buick, model nou, poate? 

— Nu... Mi-ar fi de ajuns un Mini. 

Omul ridică sprâncenele, înclinându-se. 

— În zece minute, doamnă. 

— Ştiţi pe unde se află Hinkle? 

— Pe cea de-a doua terasă, doamnă. Doriţi să trimit după el? 

— Nu, mulţumesc. 

Traversă terasa întinsă, cobori cele câteva trepte de 
marmură şi îl zări pe Hinkle, instalat într-un fotoliu comod, cu o 
carte în mână. Purta un costum alb, lavalieră şi o pălărie 
panama dată pe ceafă. Părea un episcop profitând de o 
binemeritată vacanţă. 

— Ce citeşti acolo, Hinkle? îl întrebă Helga. 

Acesta ridică mai întâi privirea de pe carte, apoi sări în sus, 
scoţându-şi pălăria. 

— Un eseu de John Locke, doamnă. 

— John Locke? 

— Da, doamnă. Un filosof englez din secolul al XVII-lea. În 
această lucrare el se ridică împotriva dogmei ideilor 
neconfirmate, aducând dovezi că experienţa te ajută să ştii 
totul. Extrem de interesant. 

Helga clipi de câteva ori. 


— Ia te uită! Nu ştiam că eşti atât de cultivat, Hinkle. 

— Mă străduiesc să-mi îmbogăţesc cunoştinţele, doamnă. 
Aveţi nevoie de mine? 

— Stai jos, te rog. 

Se aşeză şi ea într-un fotoliu de grădină. După o scurtă 
ezitare, Hinkle se aşeză pe marginea fotoliului său, cu pălăria 
pe genunchi. 

— Doctorul Bellamy spune că domnul ar putea fi transportat 
chiar mâine la Paradise City, dacă doctorul Levi este şi el de 
acord. 

Chipul lui Hinkle se lumină. 

— Iată o veste bună! 

— Da. Va trebui, probabil, să te ocupi de el pe timpul 
spitalizării. Aş dori să angajez personal suplimentar, pentru a 
te elibera de obligaţiile de acasă. 

— Adevărat, doamnă? se arătă mirat Hinkle şi vocea sa scăzu 
cu câteva tonuri. Vă pot asigura că nu am nevoie de niciun 
ajutor. 

Se aşteptase la o rezistenţă din partea lui, aşa că era 
pregătită. Era obişnuită să fie ascultată. 

— Există un băiat care lucrează aici, la hotel, rosti ea sec. S- 
ar părea că e inteligent şi ascultător. Imi place să ajut tinerii, 
atunci când pot. Mă gândesc să-l iau la noi, aşa că aş dori să-l 
dresezi puţin, încredinţându-i sarcini mai puţin importante. Poţi 
face asta pentru mine, Hinkle? 

Acesta o privi atent şi, citindu-i pe chip hotărârea luată, 
ţuguie puţin buzele, înclinându-se. 

— Cum doreşte doamna. 

— Nicio veste de la domnişoara Sheila? 

— Încă nu, doamnă. 

Ea se ridică, urmată de valet. 

— În cazul acesta, te las cu domnul Locke, îi zise femeia, 
zâmbind. Dick Jones... Aşa-l cheamă pe băiat. Il vei plăti cu o 
sută de dolari pe săptămână, plus casă şi masă. Ai grijă să-şi 
merite banii. O să-i spun să te caute, Hinkle. 

— Foarte bine, doamnă. 

Ea se întoarse în hotel, unde îi fusese pregătită o maşină 
Mini-minor. Îi mulţumi recepţionerului, după care, la volanul 
vehiculului, se îndreptă spre locuinţa lui Jones. 

Parcă în faţa numărului 1150, cobori, deschise poarta şi 


străbătu scurta alee năpădită de ierburi sălbatice. Simţea 
privirile stupefiate ale negrilor aşezaţi pe treptele pridvoarelor 
sau ale verandelor învechite. 

Bătu la uşă, fără să le acorde vreo atenţie. După câteva clipe, 
femeia cea grasă, cu părul sur, îi deschise. Ochii negri, injectaţi 
de sânge, se rotunjiră la vederea acelei doamne albe, delicate, 
îmbrăcată elegant, oprită în prag. 

— Doamna Jones? murmură Helga zâmbind. Aş dori să vă 
vorbesc despre Dick. 

Femeia cea grasă o cercetă cu atenţie. De când Helga o 
văzuse prima dată aşezată pe trepte, citind o revistă, se 
schimbase, purtând în prezent o rochie de bumbac, roşie, 
curată, bine călcată şi un batic roşu cu galben, pe cap. 

— Fiul meu? 

Vocea îi era moale şi joasă. Helga îşi imagină un glas superb 
de contraalto izbucnind din acel trup. 

— Sunt doamna Herman Rolfe. Am putea vorbi un moment? 

— Doamna Rolfe? exclamă mirată femeia şi ochii i se holbară 
mai tare uitându-se apoi, peste umărul vizitatoarei, către 
curioşii de pe trepte. Intraţi, vă rog. 

O conduse pe Helga într-un salonaş foarte curat. Mobilierul 
se compunea dintr-o canapea veche, două fotolii deşelate, un 
televizor vechi şi o masă pe care trona o plantă verde. Pe unul 
dintre pereţi o fotografie mărită, într-o ramă aurie, înfăţişa un 
bărbat alb, înalt şi suplu, foarte zâmbăreţ. Purta un costum 
necălcat, care fusese odată alb, iar poza studiată pe care şi-o 
luase avea ceva demn de milă; un ratat fericit, gândi Helga, 
plantator de trestie de zahăr, cu siguranţă, însă unul care nu se 
zbătuse prea mult. Privind mai de aproape, remarcă trăsăturile 
armonioase moştenite şi de Dick Jones. 

Doamna Jones închise uşa. 

— Am citit azi-dimineaţă în ziar despre domnul Rolfe, 
îngăimă încurcată femeia de culoare. Vă compătimesc. E o 
încercare teribilă pentru un om de mare valoare ca el. 

— Mulţumesc. 

Urmă o perioadă de tăcere, în care cele două femei 
aparţinând unor lumi opuse se cercetară atent, apoi doamna 
Jones propuse: 

— N-aţi vrea să luaţi loc, doamnă? Nu-i prea mare lux aici, 
dar e un cămin. 


— Acela e soţul dumneavoastră? întrebă Helga, arătând spre 
fotografie. 

— E Henry Jones... un om de nimic, dar care, mulţumesc lui 
Dumnezeu, mi l-a dăruit pe Dick. 

— Am venit să vă vorbesc despre fiul dumneavoastră, 
doamnă Jones... 

Helga ar fi dorit să fumeze, însă instinctul îi spunea că 
femeia aceea grasă, de culoare, s-ar fi simţit deranjată; or, ea 
tinea s-o aibă de partea ei. 

— El se ocupă de apartamentul meu de la hotel. Mi-a făcut 
impresia unui tânăr educat, plin de bunăvoință. Am nevoie de 
personal pentru casa mea de la Paradise City... în apropiere de 
Miami. Pentru Dick, ar fi o ocazie excelentă să se perfecţioneze, 
însă, înainte de a vorbi cu el, m-am gândit că ar fi bine să vă 
cer părerea, zâmbi iarăşi Helga. Valetul meu se va ocupa de fiul 
dumneavoastră, va fi bine plătit şi va avea ocazia să 
călătorească, la New York, în Europa... 

— Mulţumesc lui Dumnezeu! exclamă doamna Jones, 
ridicând braţele către cer. O mare doamnă, ca dumneavoastră, 
să se ocupe de fiul meu? 

Helga se sili să râdă. 

— Aşa sunt eu, doamnă Jones. Banii îmi permit să ajut 
oamenii. Văzându-l la lucru pe fiul dumneavoastră, mi-am zis că 
l-aş putea ajuta, el însuşi fiindu-mi de folos. Ştiu ce înseamnă 
pentru mame copiii lor. Nu mi-ar plăcea nici mie să fiu 
despărțită de un fiu bun ca el, însă mi-aş spune că ar trebui să-l 
las să-şi încerce norocul. 

Doamna Jones, devenită brusc curioasă, o privi în ochi pe 
Helga. 

— Aveţi copii, doamnă? 

„Vorbeşti prea mult, trase un semnal de alarmă Helga. Fii 
atentă.” 

— Din păcate nu, însă am în memorie sentimentele pe care 
tatăl meu le avea pentru mine, răspunse vizitatoarea pe un ton 
viu. 

— Dick e un băiat bun, o asigură doamna Jones. Are ambiţie. 
Uite, să vă mărturisesc ceva. Îşi dorea mult o motocicletă. Visa 
pur şi simplu motocicleta asta şi s-a apucat să economisească 
ban cu ban. La hotel, câştigă şaptezeci de dolari. Pentru cei ca 
noi, e un salariu bun. Îmi dă mie treizeci, iar restul îl pune 


deoparte. Şi, uite-aşa, îl văd într-o zi venind acasă călare pe 
motocicleta aia. A reuşit să economisească o mie de dolari. Vă 
daţi seama? O mie de dolari! Dar ştiţi cum a reuşit să facă asta, 
doamnă Rolfe? Nu tu o prietenă, nu tu un film sau o cafea, nici 
vorbă de ţigări. Bănuţ lângă bănuţ, răbdare şi, la urmă, a 
cumpărat motocicleta. Ăsta e fiul meu, doamnă, un băiat bun. 
Mai bun nici că s-ar putea. 

Văzându-i mândria şi admiraţia de pe chip, Helga se întrebă 
care-ar fi reacţia acestei mame credule dac-ar afla că 
motocicleta fiului ei îl costase mai mult de patru mii de dolari. 

— Eu îi voi da o sută de dolari, plus masă şi casă. Evident, va 
trebui să merite banii ăştia, însă va putea face şi economii. 
Aveţi ceva împotrivă să lucreze pentru mine, doamnă Jones? 

— Eu? se miră iar uriaşa femeie, clătinând din cap. Doamnă, 
sunt originară din Haiti. Am lucrat pe o plantație de trestie de 
zahăr. Aşa l-am cunoscut pe Henry Jones. Când băiatul meu a 
împlinit doisprezece ani, mi-am zis că nu mai puteam rămâne 
acolo. Am făcut economii şi-am ajuns aici. A fost greu, dar 
voiam să-i ofer o şansă lui Dick; a găsit-o la hotel. Eu trăiesc 
doar pentru băiatul meu, doamnă. Luaţi-l cu dumneavoastră. O 
să-mi lipsească, dar va putea ajunge la New York, în Europa şi 
să lucreze pentru oameni atât de bine situaţi, precum familia 
Rolfe... Nici n-aş fi îndrăznit să visez vreodată. 

Helga se ridică. 

— În cazul acesta, voi aranja totul. S-ar putea ca soţul meu şi 
cu mine să plecăm la Paradise City chiar mâine. Dick ne va 
însoţi. 

Doamna Jones îşi împreună pe piept mâinile ei mari, 
deformate de muncă. 

— Atât de repede, doamnă? 

— Da, însă nu vă faceţi griji. Va fi pe mâini bune. 

Helga văzu lacrimile strălucind în ochii negri ai femeii. 

— Sunteţi o mamă înţelegătoare, admirabilă. 

Doamna Jones se ridică şi ea. 

— Fiul meu este admirabil, doamnă. Pentru el, nimic nu-i 
prea bun. Vă mulţumesc şi Dumnezeu să vă binecuvânteze. 

O 

Întoarsă în apartamentul de la hotel, Helga telefonă la 
administraţie. 

— Vreau să vorbesc cu angajatul care se ocupă de camera 


mea. Cred că îl cheamă Dick. Vă rog să-i spuneţi să urce la 
mine. 

— E ceva în neregulă, doamnă? întrebă administratorul, 
îngrijorat. 

— Totul e în regulă, răspunse cu răceală Helga. Vreau doar 
să vorbesc cu el. 

— Sigur, doamnă Rolfe. Vi-l aduc imediat. 

— Trimiteţi-l pe el. De dumneavoastră nu am nevoie. 

Închise, spunându-şi că această cerere va stârni oarecare 
vânzoleală, însă puţin îi păsa. Îşi aprinse o ţigară, uitându-se la 
ceas. Era unu fără un sfert. Simţea nevoia să bea ceva, însă 
preferă să aştepte până când avea să coboare la restaurant. 

După trei minute care i se părură lungi, auzi o bătaie în uşă. 

— Intră, rosti Helga. 

Dick Jones intră nehotărât. În ochii săi întunecaţi se citea o 
uşoară teamă. Pielea îi era lucioasă de transpiraţie, în lumina 
limpede care inunda apartamentul. 

— M-ati chemat, doamnă? bolborosi tânărul. 

— Intră şi închide odată uşa aia. 

Se execută, făcând apoi câţiva paşi, până în apropierea ei. 

— Ascultă-mă cu atenţie, Jones. Eşti în încurcătură. Am 
discutat cu mama ta, îi zise ea şi văzu cum îl trecură fiorii. 
Crede că ai pus bani deoparte, ca să-ţi cumperi motocicleta, şi 
că maşinăria asta costă o mie de dolari, cum i-ai povestit. Ştiu 
că te-a costat mai mult de patru mii de dolari. Şi pot să i-o 
dovedesc mamei tale. Ce părere ai, ce va spune când o să afle? 

Băiatul ridică braţele, în semn de implorare. 

— Să nu-i ziceţi, doamnă, se milogi Dick. Vă rog, nu-i spuneţi 
nimic! 

Ea scoase magnetofonul din geantă şi îl puse pe masă. 

Îşi ascultară în tăcere propriile voci, distincte şi clare. Când 
se termină înregistrarea, Helga opri magnetofonul, uitându-se 
la băiat. 

— Asta e o mărturisire, Jones. Recunoşti că ai furat un 
document de valoare... Poliţia îşi va spune cuvântul. Amicul 
Jackson şi cu tine aţi putea ajunge la puşcărie pentru cel puţin 
cincisprezece ani. 

Pe băiat îl apucă tremuratul. 

— Nu voiam decât motocicleta, doamnă. 

— Şi, ca s-o obţii, ai devenit hoţ. Mama ta mi-a relatat că eşti 


un fiu admirabil. Ce-ar crede ea despre un băiat admirabil şi... 
hoţ. 

El nu răspunse. Rămase încremenit acolo, în faţa ei, cu 
transpiraţia şiroind şi chipul cenuşiu. 

Il lăsă să fiarbă în suc propriu, apoi, după un răstimp destul 
de lung, continuă: 

— Vei părăsi Nassau, Jones. O să vii să lucrezi pentru mine, 
la Paradise City. Vreau să te smulg din ghearele lui Jackson. 
Vei fi plătit, dar vei face exact ce ţi se va spune. Domnul Hinkle, 
valetul meu, se va ocupa de tine. Nu ai voie să-mi pricinuieşti 
niciun necaz. Mama ta este de acord. Fă-ţi bagajele şi să fii 
gata pentru mâine dimineaţă. E clar? 

Ochii lui negri se rotunjiră. 

— Dar, doamnă, nu vreau să plec. Aici locuiesc, am casa mea, 
o slujbă bună. Nu vreau să plec! 

— La asta ar fi trebuit să te gândeşti înainte să ajungi hoţ, i-o 
întoarse Helga, fără milă. O să faci ceea ce-ţi spun eu, altfel te 
denunţ domnului Henessey, care nu te va menaja, fii sigur. Ne- 
am înţeles? 

El îşi frânse mâinile. 

— Şi ce-o să fac cu motocicleta mea? Doamnă... 

— Dă-o dracului, pe nenorocita aia de motocicletă! strigă 
Helga, furioasă. leşi afară! Vei pleca mâine! 

Ingrozit, cu privirea fixă, băiatul se dădu înapoi cu spatele, 
către uşă. 

— O să te cheme Hinkle. Vei face tot ce-ţi cere, fără să 
crâcneşti. Şi caută să-l eviţi pe Jackson. Ai înţeles? 

— Da, doamnă. 

— Atunci, du-te! 

leşi cu capul plecat, ca un câine bătut. 

Helga stinse ţigara, dându-şi seama că-i tremura mâna. 
Atacul e cea mai bună apărare. Nu putea să-şi ierte nici moartă 
că-l îngrozise pe tânărul metis, însă fusese nevoită. Lupta doar 
pentru propriul ei viitor. 

Consultând cartea de telefon, găsi o singură altă firmă de 
detectivi, British Agency, al cărei director era domnul Frank 
Gritten. Ceru centralistei să-i facă legătura. li răspunse un glas 
de femeie, răspicat şi eficace: 

— British Agency. Ce doriţi? 

După o scurtă ezitare, Helga răspunse: 


— Sunt doamna Herman Rolfe. Aş dori să discut cu domnul 
Gritten, astăzi, la ora trei după-amiază. 

— Doamna Herman Rolfe? 

Helga îşi imagina faţa uluită a secretarei. 

— Exact. 

— Sigur că da, doamnă Rolfe. Domnul Gritten vă va primi cu 
plăcere la ora trei. 

Helga închise. 

Rămase pe gânduri, îndelung. Riscul era mare, însă n-avea 
decât de câştigat... Sau de pierdut. 

Cobori în hol şi anunţă recepţionerul că urma să ia masa de 
prânz la rotiserie. Ceru să i se rezerve o masă într-un colţ 
liniştit şi ieşi pe terasă. Hinkle nu se afla acolo. Nu şi-l putea 
imagina făcând baie în ocean, cu toate că, dacă stătea să se 
gândească bine, nimic din ceea ce făcea Hinkle n-o mai 
surprindea. 

Urcă la volanul maşinuţei Mini, îndreptându-se către Banca 
din Nassau, unde ceru să-l întâlnească pe director. Fu imediat 
introdusă în biroul acestuia. Plăcuța de pe birou o informă că 
se numea David Freeman; era un englez jovial şi rubicond, care 
se ridică rapid. 

— Sunt încântat să vă văd, doamnă Rolfe, spuse directorul, 
arătându-i un fotoliu. Cu ce vă pot fi de ajutor? 

Helga se aşeză. 

— Am cerut ieri să mi se pregătească cincisprezece mii de 
dolari în numerar, domnule Freeman. 

— Desigur. Dispoziţiile dumneavoastră au fost îndeplinite. 

— Doresc zece mii în bancnote de o mie. Să fie notate seriile 
bancnotelor. Vă voi semna o chitanţă, pe care aş vrea să fie 
trecute şi aceste serii. 

Freeman ridică sprâncenele, însă, văzând expresia glacială şi 
dură a clientei sale, socoti că era preferabil să nu manifeste 
prea multă curiozitate. 

— Sigur, doamnă Rolfe. Voi da ordine în acest sens. 

Ridică receptorul telefonului şi dădu câteva instrucţiuni, apoi 
adăugă: 

— Sper că domnul Rolfe se simte mai bine. 

— Da, mulţumesc, încuviinţă ea, după care, adunându-şi 
curajul, continuă: domnule Freeman, mi-aţi putea spune ce 
reputaţie are British Agency? Este de încredere? 


— Cu siguranţă, doamnă Rolfe, o asigură Freeman, dar 
chipul său roşiatic îi trăda surpriza. Puteţi avea toată 
încrederea; domnul Gritten, directorul, este un fost inspector 
principal al poliţiei din Nassau. Şi un vechi prieten de-al meu. 
Un om de toată încrederea, cinstit şi integru. 

— Mai există, mi se pare, agenţia „Discretion”? 

Freeman se strâmbă. 

— Intre noi vorbind, nu v-aş recomanda-o. 

— Mulţumesc. 

Apăru un funcţionar, aducând zece bancnote de o mie de 
dolari şi chitanţa, pe care Helga o semnă, asigurându-se că 
fuseseră notate seriile bancnotelor. Puse banii în geantă. 

Aruncându-i lui Freeman o privire rece, Helga zise: 

— Păstraţi la loc sigur această chitanţă. Ar putea deveni 
probă capitală într-un eventual proces, pentru o afacere gravă. 

— Înţeleg, doamnă Rolfe. 

Chipul buimac al lui Freeman exprima limpede că şi-ar fi 
dorit să priceapă ceva, însă în faţa lui se afla soţia lui Herman 
Rolfe, aşa că îşi spuse că nu era cazul să pună întrebări 
indiscrete soţiei unuia dintre cei mai bogaţi oameni din lume. 

Mulțumită de activităţile dimineţii, Helga se întoarse la hotel. 
Bău de una singură o votcă, pe terasă, şi se duse să ia un prânz 
uşor la rotiserie. Cum mai avea o oră până să plece la British 
Agency, urcă în cameră, unde, lungită pe pat, recapitulă ce 
avea să-i spună domnului Gritten. 

Soneria telefonului îi întrerupse gândurile. 

— Sunt doctorul Bellamy, doamnă Rolfe. M-am sfătuit cu 
doctorul Levi. Crede, ca şi mine, că soţul dumneavoastră este 
transportabil şi a vorbit cu domnul Winborn despre asta. Va fi 
pregătit un avion-taxi, mâine, la ora două. 

— O veste excelentă, doctore. Mulţumesc pentru tratamentul 
acordat soţului meu. _ 

Telefonă apoi la recepţie, cerând să fie găsit Hinkle. În zece 
minute, valetul apăru. li repetă ceea ce spusese doctorul 
Bellamy. 

— Aranjează în aşa fel să-mi pregătească cineva bagajele 
pentru mâine dimineaţă, Hinkle, te rog. Te-aş ruga, de 
asemenea, să iei legătura cu băiatul acela, Dick Jones, şi să ai 
grijă să fie pregătit de plecare împreună cu noi, da? 

Hinkle se înclină. 


— Bine, doamnă. 

După plecarea lui, părăsi şi ea hotelul, ducându-se cu maşina 
la birourile British Agency, pe Ocean Avenue. 

Cercetând panoul mare din hol, află că agenţia „Discretion” a 
lui Harry Jackson se afla la etajul trei. Deasupra, la patru, era 
sediul British Agency, director Frank Gritten. 

Luă ascensorul, urcând cele patru etaje. Fu primită de o 
doamnă în vârstă, cu maniere hotărâte. 

— Domnul Gritten vă aşteaptă, doamnă Rolfe, zise secretara 
şi o conduse pe Helga într-un birou încăpător, luminos. 

Tratament rezervat oamenilor marcanţi, gândi Helga; cât va 
mai dura oare? 

Frank Gritten avea exact înfăţişarea unui fost ofiţer de 
poliţie, masiv, înalt, cu păr înfoiat, alb, ochi albaştri, 
pătrunzători şi cu o expresie gravă care inspira încredere. 

— Luaţi loc, doamnă Rolfe. Vă rog. Am fost profund mâhnit 
să aflu despre accidentul soţului dumneavoastră. 

Helga se aşeză. Îl privi pe Gritten fără ocol, drept în ochi. 

— Am fost la domnul Freeman, la Banca din Nassau. M-a 
încredinţat că pot avea deplină încredere în dumneavoastră, 
domnule Gritten. 

Acesta zâmbi, instalându-se la biroul său. 

— Freeman şi cu mine suntem prieteni de ani buni. Da, 
doamnă Rolfe, puteţi avea încredere în mine. Cu ce vă pot 
ajuta? 

— Domnule Gritten, soţul meu e bolnav de multă vreme. 
Infirmitatea i-a afectat judecata. Şi-a băgat în cap că i-aş fi 
infidelă, declară Helga, continuând să privească direct ochii 
gânditori şi totodată pătrunzători ai fostului poliţist. În urmă cu 
trei zile, a angajat un agent de informaţii pentru a mă urmări. 
Un anume Harry Jackson. 

Gritten încuviinţă impasibil, din cap. 

— Chiar a doua zi, după ce apelase la serviciile detectivului, 
soţul meu a suferit acea criză. Detectivul îşi face probleme 
pentru onorariul său. După cum afirmă, când soţul meu l-a 
angajat, nu au fixat niciun preţ. A venit să mă caute, cerându- 
mi să-l plătesc. Susţine că ar fi lucrat două zile, angajând şi doi 
oameni care să mă urmărească. Aş dori să-mi spuneţi, după 
opinia dumneavoastră, cam ce sumă ar fi rezonabilă pentru 
această muncă? 


Gritten luă o pipă veche. 

— Îmi permiteţi să fumez, doamnă Rolfe? 

Helga făcu un gest uşor, de nerăbdare. 

— Da, bineînţeles. 

El îi explică, îndesând pipa: 

— Are dreptul la cheltuieli. Minimum, ar fi trei sute de dolari. 
Pentru un client de importanţa domnului Rolfe, ar putea 
pretinde în mod rezonabil o mie de dolari. Plus încă o sută de 
dolari pe zi, de cheltuială. Pentru două zile muncite, îi puteţi da 
o mie două sute de dolari, niciun cent în plus. 

— Domnul Jackson îmi pretinde zece mii de dolari. 

Privirea albastră a lui Gritten deveni ca oţelul. 

— Aveţi vreo dovadă, doamnă Rolfe? 

— Nimic în scris. 

— Vorbim între noi, doamnă. Nimic din ce-mi spuneţi nu va 
ieşi din acest birou. Vă voi vorbi cinstit, la rândul meu, cu toată 
încrederea. De şase luni, poliţia din Nassau încearcă să-i 
suspende licenţa lui Jackson. Este bănuit de şantaje, însă până 
în prezent n-a reuşit să obţină nicio dovadă. Dacă aţi putea şi 
aţi fi de acord să aduceţi dovada că vă pretinde zece mii de 
dolari pentru două zile de muncă, poliţia ar pune capăt 
activităţilor lui. 

— Dar cum se face, domnule Gritten, că el este corespondent 
al agenţiei de investigaţii Lawson, din New York, o firmă 
cunoscută ca foarte onorabilă? 

Gritten trase un fum din pipă. _ 

— Jackson a fost unul dintre agenţii lor. În urmă cu patru ani, 
a venit să se stabilească aici, pe cont propriu. Agenţia Lawson 
l-a ajutat. Anul trecut, Jackson a făcut cunoştinţă cu o 
cântăreaţă de cabaret, care i-a devenit amantă. Este foarte 
pretențioasă şi, ca să n-o piardă, Jackson a început să 
cheltuiască din greu. Acum e strâmtorat cu banii şi, după ceea 
ce-mi relataţi, pare gata de orice, ca să facă rost de ceva 
verzişori. 

Cunoaşte-ţi duşmanul! Helga simţi un moment de triumf. 
Soarta îi oferea noi atuuri. 

— Ce ştiţi despre acea femeie, domnule Gritten? 

Fostul poliţist scoase pipa din gură. 

— Dacă doriţi să-l puneţi pe Jackson la locul lui, doamnă 
Rolfe, ar trebui să veniţi cu mine la poliţie, care vă va proteja în 


cel mai discret mod cu putinţă. 

— Vă mulţumesc, domnule Gritten, dar prefer să mă ocup 
singură de Jackson, răspunse sec Helga. V-aş fi însă 
recunoscătoare dacă mi-aţi da toate detaliile posibile. Cine este 
acea femeie? 

— Se numeşte Maria Lopez. Lucrează la clubul Blue Bird. 
Este soţia lui Ed Lopez, proprietarul unui vas pe care-l şi 
pilotează, cu care asigură curieratul în toate insulele 
arhipelagului. Un tip interesant. Poliţia îl supraveghează de 
multă vreme. E capul unei bande, numite Capetele de mort. 
Acest gangster îi terorizează pe toţi cei care lucrează în docuri; 
dă amenzi, cere taxe, nedându-se îndărăt de la crimă. Lopez 
este la fel de periculos ca un câine turbat, doamnă Rolfe. 

— Nu are grijă de nevastă-sa? 

Gritten zâmbi. 

— Ba bine că nu! O adoră! După cum vă spuneam, acest 
Lopez e un individ interesant. O dată ce capătă încredere în 
cineva, nu-şi mai pune întrebări. Are încredere deplină în soţia 
lui. 

— Şi totuşi, Jackson şi cu ea... 

— Maria e lacomă, iar Jackson cheltuieşte ceva bani pentru 
ea. Sunt conştienţi amândoi de riscul pe care-l presupune 
legătura lor, aşa că sunt mai mult decât discreţi şi nimeni, în 
afară de poliţie, nu e la curent cu relaţia lor. 

— S-ar zice că Jackson stă pe dinamită, nu? 

Zâmbetul lui Gritten deveni larg. 

— Este o figură de stil, doamnă Rolfe. 

Helga se ridică. 

— Vă mulţumesc. Mi-aţi fost de foarte mare ajutor. Cât vă 
datorez? 

— Doamnă Rolfe, rosti Gritten, ridicându-se la rândul său, 
am auzit vorbindu-se despre dumneavoastră. Dacă-mi veţi 
scuza expresia, s-ar părea că sunteţi ceea ce prietenii mei 
americani numesc o femeie afurisit de dură. Tot ceea ce v-am 
spus ca să-l puteţi înfunda pe Jackson e gratis. Vă doresc toate 
cele bune şi nu uitaţi, din suflet vă rog, că şi Jackson e al naibii 
de dur. Dacă vreodată veţi avea nevoie de ajutor, sunt la 
dispoziţia dumneavoastră. 

— Nu voi avea nevoie de ajutor, domnule Gritten, dar vă 
mulţumesc oricum. 


După care, adresându-i cel mai fermecător surâs al ei, părăsi 
biroul şi cobori pe scări, fără să mai aştepte liftul. 

Ajunsă la hotel, se uită la ceas. Era patru şi douăzeci de 
minute. Se gândi la lungile ore de aşteptare, dinaintea 
confruntării cu Jackson. 

Numai dacă n-ar fi atât de singură! Dac-ar avea măcar pe 
cineva care s-o ajute să treacă mai uşor timpul până dimineaţă! 
Nici nu se punea însă problema de a-şi asuma vreun risc. 
Trebuia să rămână în apartament, să ia masa de seară fără 
nimeni alături, pe terasă, iar apoi să înghită două somnifere, 
singura companie posibilă. 

Surâse cu amărăciune. Una dintre cele mai bogate femei din 
lume şi disperată de singurătate! 

A doua zi dimineaţă, la ora nouă, Hinkle apăru împingând 
măsuţa lui rulantă. 

— Sper că doamna a dormit bine, glăsui Hinkle încet, 
turnând cafeaua. 

— Foarte bine, mulţumesc. 

Cele două pastile îi asiguraseră doamnei Rolfe un somn 
liniştit. Se simţea destinsă, însă cu mintea limpede. 

— Sunt sigură că eşti fericit de întoarcerea acasă, Hinkle. 

— Da, doamnă. Viaţa la hotel îmi displace profund. 

— Domnul a avut o noapte liniştită? 

— Aşa s-ar părea. I s-au administrat calmante, doamnă. 

Ea bău o înghiţitură de cafea. 

— Pe Jones l-ai văzut? 

Chipul lui Hinkle se întunecă. 

— Da, doamnă. Va fi gata de plecare după micul dejun. 

— Mi se pare a fi inteligent, remarcă ea pe un ton neutru. 

— Aşa s-ar părea. Desigur, mai are multe de învăţat. 

În glasul lui Hinkle se simţea dezaprobarea. 

Aşadar, Dick - pentru ea era Dick, de-acum - nu crease 
probleme. Îşi simţi inima bătând cu putere. 

— Trebuie să ies în dimineaţa asta. Voi mânca de prânz la 
braserie. 

— Bagajele sunt pregătite, doamnă. Mă voi ocupa de nota de 
plată. Plecarea va fi la ora unu şi jumătate. 

— Îmi eşti de mare ajutor, Hinkle, îl flată ea, zâmbind cu 
căldură. 

— Doamna e prea bună. Am pus ordine în îmbrăcămintea şi 


actele domnului... Dosarul roşu cu scrisoarea către domnul 
Winborn nu se mai afla acolo. 

Pe Helga o trecură fiorii. Ar fi trebuit să se gândească la 
acest amănunt. Reflectă rapid. Increderea lui Hinkle era vitală 
pentru ea. Situaţia devenea extrem de periculoasă; trebuia să-l 
aibă de partea ei. 

— Ai fost atât de bun, să mă asiguri că aveam aprobarea 
dumitale, spuse Helga liniştită, străduindu-se să-l privească în 
faţă. Nici nu ştii cât de recunoscătoare îţi sunt, pentru că ai 
avut încredere să-mi destăinui despre scrisoare. Te-ai purtat ca 
un adevărat prieten, Hinkle, iar eu am mare nevoie de unul. 

Expresia de pe chipul lui Hinkle se îndulci. Se înclină discret, 
iar ochii i se umeziră. Ea înţelese imediat că era pe calea cea 
bună. 

— M-ai sfătuit să citesc scrisoarea. Am făcut acest lucru, 
Hinkle, şi îţi datorez scuze. Când mi-ai zis că intelectul 
domnului s-a diminuat, nu te-am crezut. Nu puteam să-mi 
imaginez că se îmbolnăvise mental. Ieri l-am văzut şi am 
constatat, pe loc, că aşa este. Imi dau seama că eşti mult mai 
perspicace decât mine. Mi-a adresat o privire plină de ură, a 
fost îngrozitor. Am auzit că persoanele care suferă de tulburări 
mentale se întorc împotriva celor pe care-i iubesc cel mai mult. 
Noi am fost întotdeauna atât de apropiaţi... atât de fericiţi 
împreună. Am făcut tot ce a fost posibil pentru el... 

Îşi ascunse faţa în palme şi simulă un suspin, străduindu-se 
să stoarcă şi câteva lacrimi. 

— Doamnă, vă rog, vă faceţi rău, bolborosi Hinkle cu glas 
nesigur. Mi-aş putea permite să... 

Ea ridică fruntea. Pe obraz i se prelinse o lacrimă. 

— Nu, Hinkle, te implor. Ne face prea rău amândurora. Ai 
fost atât de bun cu mine. Am citit scrisoarea. Dacă domnul 
Winborn ia cunoştinţă de conţinutul ei, viaţa mea e terminată... 
Ştiu, ca şi dumneata, că, dacă starea domnului ar fi fost 
normală, n-ar fi conceput niciodată o asemenea scrisoare, atât 
de crudă, de nedreaptă. Am luat-o... 

Închise ochii, din care se prelinse încă o lacrimă. 

— Doctorul Levi crede că domnul n-o mai duce mult. Voi 
păstra scrisoarea la loc sigur. Dacă el îşi va reveni, voi strecura 
la loc scrisoarea, printre hârtiile din birou; dar, dacă moare - 
mă rog la Dumnezeu să-l ajute să se însănătoşească şi să 


învingă această boală mentală - voi distruge scrisoarea. Spune- 
mi dacă greşesc. 

— Doamnă, răspunse Hinkle, cu vocea gâtuită, nu v-aş fi 
sugerat să citiţi această scrisoare dacă n-aş fi sperat că o veţi 
lua. E un lucru foarte trist, şocant chiar. Mi-e teamă că domnul 
ar putea fi foarte bolnav. Aţi procedat bine. Ar fi o mare 
mulţumire pentru mine dacă mi-aţi permite să rămân în 
serviciul dumneavoastră. 

Helga se întoarse brusc, ca nu cumva Hinkle să-i surprindă 
privirea victorioasă. 

— Mulţumesc, Hinkle, şopti ea. 

Aşteptă până când uşa se închise în urma lui, după care 
scoase un oftat profund, de uşurare. Jocul era încă în favoarea 
ei. Dragul de Hinkle, atât de bun şi credincios! 

Simţi o uşoară remuşcare, pentru că se folosise de el, însă o 
alungă imediat din minte. 

Atacul e cea mai bună apărare. 

Şi-acum, Jackson! 

Peste o oră, parcă maşina pe Ocean Avenue şi urcă până la 
etajul al treilea al clădirii de birouri. Bătu la uşa din sticlă 
mată, o deschise şi pătrunse într-o anticameră mică. 

Se simţea stăpână pe ea, iar nervii de oţel îi insuflau un curaj 
vecin cu sacrificiul. Urma să afle curând dacă Jackson putea fi 
învins cu o cacealma curajoasă sau era, într-adevăr, dat 
dracului de dur, cum pretindea Gritten. 

La un birouaş simplu stătea o negresă tânără, cu păr înfoiat. 
Purta blue-jeans decoloraţi şi o cămaşă bărbătească în culori 
ţipătoare, cu poalele înnodate sub sâni. Citea o revistă de 
cinema. Zărind-o pe Helga, deschise ochii mari. În mod voit, 
Helga îmbrăcase un costum taior gri, iar la gât purta doar un 
şirag de perle. Siguranţa ei glacială şi privirea dură păreau s-o 
hipnotizeze pe fată. 

— Cu domnul Jackson, spuse sec. 

— Da, doamnă. 

Tânăra se ridică, deschizând o uşă din dreapta ei. 

— Ai o clientă, anunţă secretara. 

Helga o dădu deoparte pe secretară, pătrunzând într-un 
birou amărât, puţin mai mare decât anticamera. 

Remarcă, examinându-l, că ochiurile de geam erau murdare, 
covorul, tocit, iar dulapurile metalice, cam ruginite. 


Jackson, care citea nişte pronosticuri de curse, se ridică 
dintr-o mişcare şi scăpă ziarul din mână. 

— Ei bine, asta da, surpriză! exclamă el, zâmbind forţat. 

Helga îl privi fix. Nu mai era tipul atrăgător, impecabil cu 
care se întâlnise la Perla din stridie. Avea în faţă un Jackson în 
ţinută de lucru, costum vechi, boţit, cămaşă cu manşete 
murdare şi o pată de grăsime pe cravată. 

Helga aşteptă ca fata să închidă uşa, apoi se aşeză în faţa 
biroului, pe un fotoliu de piele, ros. 

— Sunt destul de grăbită, domnule Jackson. Domnul Rolfe şi 
cu mine plecăm din Nassau cu avionul de ora două. M-a rugat 
să-ţi achit onorariul. 

Timp de o fracțiune de secundă, privirea trădă uluiala lui 
Jackson, după care acesta îşi reveni, râzând uşor. 

— Amabil din partea lui, doamnă Rolfe. Sunt încântat să aflu 
că s-a pus pe picioare atât de repede. 

— Cât îţi datorează? 

Jackson închise ochii pe jumătate. 

— Ne-am înţeles, cred, asupra acestui lucru, doamnă Rolfe. 

— Cât îţi datorează? repetă Helga. 

— Aţi acceptat să-mi plătiţi zece mii de dolari. 

— Domnul Rolfe consideră această sumă prea mare. 

Cu chipul devenit brusc impasibil, Jackson mârâi: 

— Asta nu mă priveşte, doamnă Rolfe, zise el aspru şi 
zâmbetul ironic, sigur de sine, reapăru. Asta o aranjaţi între 
dumneavoastră şi el, nu? 

Helga ridică din umeri. Deschise geanta, scoase cei zece mii 
de dolari şi numără ostentativ bancnotele, punându-şi-le pe 
genunchi. 

— Dacă-mi dai o chitanţă de zece mii de dolari pentru două 
zile de lucru, pe care s-o pot înmâna soţului meu, îţi plătesc. 

Zâmbetul care trăda siguranţa dispăru. 

— Aşadar, jucaţi tare, nu? V-am avertizat doar, recunoaşteţi? 
N-o să vă meargă. Vă dau chitanţă pentru o mie de dolari, 
restul sumei rămânând între noi, confidențială. 

Se întrerupse, aplecându-se în faţă, şi, cu ochii scânteind ca 
nişte agate, întrebă: 

— Mai aveţi vreun magnetofon prin geantă? 

— Da, încuviinţă Helga, dar nu e pornit. L-am adus ca să-ți 
dau să asculţi o înregistrare făcută ieri. O discuţie între mine şi 


Dick Jones. Mucosul, cum îi spui dumneata. 

Depuse aparatul pe birou. Jackson înţepeni. 

— Poate că eşti un detectiv profesionist, reluă Helga, dar ca 
şantajist nu te-ai dovedit a fi decât un amator. 

— Credeţi? mârâi Jackson, pe chipul căruia apăruse un 
zâmbet rău. Ascultă aici, păpuşo, te am la mână, e clar? Dă-mi 
gologanii sau ti-i iau eu! 

— Eşti destul de prost ca s-o faci şi pe asta, zise sigură de ea 
şi puse teancul de bani pe birou. Deci, nu eşti numai şantajist, 
ci şi hoţ. 

Jackson întinse mâna după bani, dar se răzgândi. Se uită la 
ea, înciudat. 

— Ce-ai pus la cale? 

— Bună întrebare, ca să-ţi folosesc propriile cuvinte! 
răspunse Helga, care începea să se amuze. Banca a notat 
seriile banilor, iar poliţia, după cum mi s-a spus, abia aşteaptă 
să calci strâmb ca să-ţi salte licenţa. Sunt în măsură să 
dovedesc că aceşti bani îmi aparţin. Poţi dovedi că nu i-ai furat? 
Dar ia-i, nu te jena... Cu condiţia să ai curajul, domnule 
Jackson, adăugă ea, cu glas liniştit, dar ameninţător. 

El se uită îndelung la bani, apoi la Helga. Chipul i se înroşi 
brusc. 

— Perfect! Ajunge, păpuşo! Ţi-am dat o şansă! Scrisoarea va 
ajunge la Winborn! 

Helga izbucni în râs. 

— Te-au lăsat nervii, domnule Jackson? Mă uimeşti. Nu eşti 
decât un căutător prin gunoaie, amărât. Şi cele cinci sute de 
mii de dolari pe care trebuie să-i împarţi cu mucosul dumitale? 
Nici măcar nu mai ai tupeul să te baţi pentru ei? 

— Ascultă, scârbă ordinară... 

— Ba nu, domnule Jackson. Dumneata ai să asculţi. 

Porni magnetofonul. Când din difuzorul minuscul se auzi 
vocea înspăimântată a lui Dick Jones, Jackson avu o tresărire. 
Rămase împietrit până la finalul înregistrării, după care, 
înşfăcând aparatul, îl îndesă în buzunar. 

— Nu te repezi, domnule Jackson, nu-i decât o copie, rosti 
apăsat Helga. 

El o fulgeră cu privirea, trăsăturile regulate fiindu-i 
schimonosite de o furie fără margini. 

— Îţi închipui că se va ţine seama de ce spune un împuţit de 


metis, în loc de ceea ce afirm eu? mârâi Jackson. 

— Dar dumneata? Nu pari prea sigur. 

Jackson se răsturnă pe spătarul fotoliului, făcând eforturi 
vizibile pentru a se potoli. : 

— E o cacealma bună, păpuşo, dar nu se prinde. Incă puţin şi 
m-ai fi păcălit, rânji bărbatul, încercând să pară stăpân pe el. 
Aproape, dar nu de tot. Niciun judecător nu va da o sentință în 
baza unei înregistrări pe bandă magnetică. Primul lucru pe 
care va dori să-l cunoască va fi conținutul scrisorii şi cum ai 
reuşit s-o sustragi dintre documentele soțului dumitale. Mă 
întreb cam ce-ai putea să-i explici, nu? Ce zici? Nu, puiule, 
degeaba încerci să mă tragi în piept. Comedia s-a sfârşit. Vreau 
zece mii de dolari curaţi, fără serii notate şi cecuri la purtător 
pentru cinci sute de miare, că dacă nu... 

Ea îl studie şi înţelese că dama fusese bătută de rigă, dar nu 
se sperie, pentru că, în cele din urmă, atuul cel mare îl avea tot 
ea. 

— Credeam că banda înregistrată o să te sperie şi o să te 
facă să-mi dai scrisoarea, domnule Jackson, zise ea calmă. Văd 
că te-am judecat greşit. 

El o privi neîncrezător mai întâi, apoi chipul i se lumină şi 
izbucni în râs. 

— Eşti o jucătoare înrăită, nu? Mă rog, se poate întâmpla 
oricui să mai ia şi plasă. Bun, uite ce vei face... 

— Ştiu ce am de făcut. Un lucru de care îmi e puţin silă, 
domnule Jackson. Te-ai dovedit un gunoi, aşa că îţi doresc 
moartea mai mult decât pe-a altcuiva. 

El se încruntă. 

— Mă ameninţi? 

— Cu tot regretul, domnule Jackson, mă obligi să te şantajez, 
aşa cum ai procedat şi dumneata. j 

— Ce tot spui? N-ai terminat cu tâmpeniile? Îţi zic eu ce ai de 
făcut... 

— O să-i telefonez lui Ed Lopez, să-i relatez că i-o tragi 
nevesti-sii, declară Helga, accentuând fiecare silabă. Am să-i 
mai spun să ia legătura cu Frank Gritten, pentru a avea dovada. 
Ai fost urmărit, domnule Jackson. Iată, aşadar, ce voi face dacă 
nu-mi înapoiezi imediat scrisoarea. 

Jackson se făcu mic în fotoliu. Chipul i se albi brusc, deschise 
gura, iar ochii îi deveniră sticloşi. 


— Când ai ceva de ascuns, domnule Jackson, nu te distrezi 
şantajându-i pe alţii, i-o trânti Helga. Dă-mi scrisoarea! 

Cinci minute mai târziu, părăsi biroul, având în mână dosarul 
roşu. Trecu prin faţa tinerei negrese uluite şi începu să alerge 
pe scări în jos, până pe trotuar. 


Capitolul al V-lea 


În timpul întoarcerii la hotel, Helga avu impresia că niciodată 
cerul nu fusese atât de albastru, oceanul, atât de sclipitor şi 
mulţimea care umplea plaja, atât de minunată, de veselă. Se 
simţea întinerită cu zece ani, radioasă şi în plină formă. 

Cel mai bun dintre generali, iată, nu pierdea nicio bătălie! 

Pentru a doua oară, pusese cu botul pe labe un şantajist, ba 
încă, ce mai lovitură îi aplicase acelui gunoi! Prinsă într-un 
blocaj de circulaţie, se porni să râdă în hohote. Un domn în 
vârstă, într-o maşină vecină, o privi stupefiat. Îi dărui un 
zâmbet larg. Domnul zâmbi şi el, timid, după care întoarse 
capul. 

Avea încă în faţa ochilor expresia de om dărâmat a lui 
Jackson, când îi returnase dosarul roşu, scrisoarea şi copia. 
Tremura, iar transpiraţia îi şiroia pe chip. Îi azvârlise o 
bancnotă de o mie de dolari, cerând chitanţă. Mâna îi tremura 
în aşa hal, încât abia reuşise s-o semneze. 

În timp ce-i smulgea chitanta, îi spusese cu dispreţ: 

— N-ai decât să te distrezi cât mai bine cu târfa dumitale, 
domnule Jackson. Nu te dau în gât, însă, mai devreme sau mai 
târziu, se va găsi cine s-o facă. 

Zicând acestea, îl lăsase şah-mat. 

„Uite cine era să-mi întunece aventura amărâtă”, gândi 
Helga, izbucnind iarăşi în râs. Cele mai bune cărţi erau încă la 
ea! Peste câteva ore, urma să se întoarcă acasă. Herman, 
internat în spital, n-avea s-o deranjeze. Se gândi la Dick Jones, 
la frumuseţea lui, iar inima începu să-i bată cu putere. Îşi spuse 
că trebuia procedat cu grijă, numai că el era atât de tânăr, atât 
de plin de sevă! Seducerea lui ar fi reprezentat o aventură 
excitantă şi numai Dumnezeu ştia câtă nevoie avea de un strop 
de sare şi piper în existenţa ei! Poate pentru prima oară în 
viaţă, abia aştepta să se întoarcă acasă. Până atunci, vila 
luxoasă, cu Herman omniprezent, fusese pentru ea ca un 
cavou, dar acum, gata! Cu Dick în preajma ei şi Herman în 
spital, nu se mai gândea nici măcar la Elveţia. Winborn îi 
promisese o sumă de bani în avans. Imediat după sosirea la 


Paradise City, urma să-i telefoneze, cerându-i să-i verse în cont 
suma discutată, transferând-o, evident, din contul elveţian. 

Se uită la ceas. Încă două ore şi jumătate până la plecarea 
din Nassau. Hotări să nu mai ia masa la braseria hotelului, care 
i se părea un loc prea sobru. La buna ei dispoziţie s-ar fi 
potrivit mai bine un restaurant cu profil antilez. Nu avea 
importanţă că era îmbrăcată atât de sobru. Avea intenţia să se 
distreze şi chiar voia o distracţie pe cinste! 

Parcurgând faleza, parcă în faţa tavernei Riviera. Sala era 
ticsită de băieţi şi fete pe jumătate dezbrăcate. Amplificatoarele 
revărsau continuu muzică ritmată, săltăreaţă. 

Un bărbat de culoare, îmbrăcat în alb, veni spre ea. 

— O masă, doamnă? 

Zâmbea cu gura până la urechi, semn că o recunoscuse. 

Puțin îi păsa. Tot ce-şi dorea era să danseze împreună cu 
tinerii. 

— Da. Şi o votcă dublă. 

— V-aţi simţi mai în largul dumneavoastră în bikini, doamnă, 
propuse chelnerul. Avem de vânzare. Aveţi şi o cabină, în spate, 
să vă schimbaţi. 

— E minunat! exclamă ea şi izbucni în râs. 

Peste zece minute stătea la o masă, îmbrăcată într-un bikini 
roşu aprins, cu alb, având paharul în faţă. Era încântată să 
constate că trupul ei zvelt suporta cu succes comparaţia cu cel 
al fetelor cu fese puternice, tremurânde, care se zbânţuiau pe 
ringul de dans. 

Un tip înalt, suplu, cu părul până la umeri şi un zâmbet plin 
de importanţă, se apropie în paşi de dans, îmbrăcat numai în 
slip. 

— Nu se poate aşa ceva, puişor... în localul ăsta, nimeni nu 
stă jos! Treci încoace! Zguduie-te! 

Îl urmă în mulţime, abandonându-se ritmului. Câteva fete 
întoarseră capul, cercetând-o, însă majoritatea părea s-o 
accepte. 

Zbuciumându-se dinaintea ei, băiatul o întrebă: 

— Eşti nouă pe-aici, baby, nu? Eu remarc toate tipesele, dar 
pe tine nu te-am mai văzut. 

Tipesele! Îi venea să-l sărute! 

Se simţea atât de excitată şi fericită, încât nu mai avea 
nevoie nici măcar de băutură. Când muzica se opri, tipul îi 


propuse: i 

— Bronzul ăsta ar trebui întărit puţin, frumoaso. Inoți? 

— Mai mult sau mai puțin... 

— Facem o baie. 

— De ce nu? 

El o luă de mână, trăgând-o în fugă pe nisip, apoi în apă. 

— Vino după mine, fetiţo. Nu mă duc prea departe. 

Se opri să-l studieze. Un tip în genul „fii atentă la mine”, 
gândi ea. Nu tu stil, niciun pic de viteză. li acordă un avans 
considerabil, plonjă rapid, îl ajunse şi-l depăşi, ca o săgeată. 
Înotă cam o sută de metri, după care se întoarse, aşteptându-l. 
Când o ajunse, constată că băiatului îi pierise orice urmă de 
veselie. 

— Auzi? Cine te crezi? Vreo campioană sau ce? mormăi 
acesta, acru. 

Ea îşi dădu seama de greşeală. Bărbaţii! Voiau ca ei să fie 
primii în toate! Ar fi trebuit să se prefacă o nepricepută. 

— De ce nu mi-ai spus că înoţi atât de bine? Îţi baţi joc de 
mine? 

Scânteia se stinsese. Nu se mai învăţa minte odată! 

— Mi se încălzeşte băutura, se scuză ea, după care se 
întoarse pe plajă lăsându-l mască, în urmă. 

„Mai dă-i dracului de bărbaţi! îşi zise Helga ofuscată. Sunt 
buni doar să te foloseşti de ei când ai nevoie şi să-i dai deoparte 
când nu-ţi mai sunt de folos!” 

Se şterse şi îmbrăcă din nou rochia, în cabina din spate, plăti 
băutura neterminată, apoi se hotări să mănânce singură la 
braseria hotelului. Plecă, auzind-o pe una dintre fete, în urmă: 

— Ce mai caută şi asta pe-aici? 

„Mai du-te-n...”, o repezi în gând Helga. 

Urcă în Mini, contemplând parbrizul prăfuit. Nici chiar aşa. 
Fata aia o luase drept o pipiţă sau mai rău. N 

Până când ajunse la hotel, îşi recăpătase buna dispoziţie. li 
era foame, aşa că se duse direct la braserie. Şeful de sală o 
întâmpină în prag, cu o mutră gravă. 

— Scuzaţi-mă, doamnă Rolfe, aţi fost căutată la recepţie. 

Îl privi din cap până-n picioare. 

— Cine era? 

— Valetul dumneavoastră, cred... Hinkle. 

Se uită nerăbdătoare la ceas. Era ora douăsprezece şi 


treizeci şi cinci de minute. 

— O să aştepte, replică ea sec. Acum mi-e foame. 

După o scurtă ezitare, şeful de sală o conduse la o masă mai 
depărtată. Comandă o salată de crab, cu o jumătate de litru de 
vin alb. 

N-avea de ce să-şi amâne prânzul, îşi spuse ea; o încurcătură 
cu bagajele sau Dumnezeu ştie ce. 

şi termină, aşadar, crabul, după care îl zări pe Hinkle, 
nehotărât, în pragul uşii. O simplă privire aruncată chipului 
valetului îi fu de ajuns doamnei Rolfe ca să mototolească 
şervetul şi să se ridice. Il ajunse şi îl urmă în hol, sub privirile 
curioase ale celorlalţi clienţi. 

— Ei bine? Ce e? 

— Domnul. Îmi pare rău să vă anunţ că nu se simte bine 
deloc. 

Îl privi fix, simțind o strângere de inimă. 

— Nu se simte bine? Ce vrei să spui? 

— Doctorul Bellamy e cu el chiar în acest moment. Doriţi să 
urcați împreună cu mine, doamnă? 

Fu scuturată de un fior, însă îl urmă pe Hinkle până la lift, 
conştientă de privirile personalului şi ale mai multor turişti din 
hotel. În prezenţa liftierului care trăgea cu urechea, nu putea 
pune întrebări, aşa că fu nevoită să aştepte să ajungă pe 
culoarul ultimului etaj. 

— Deci, nu mai plecăm, Hinkle? 

Nu era în stare să se gândească la altceva. 

— Mi-e teamă că nu, doamnă. Recidiva domnului pare gravă. 

Tot succesul ei triumfal asupra lui Jackson, perspectiva 
excitantă a întoarcerii acasă însoţită de Dick Jones se topiră 
precum zăpada la soare. ; 

„Fir-ai al dracului, Herman!”, gândi ea. Insă imediat se simți 
ruşinată. „Imputito! Egoisto! Ți-ar plăcea să fii infirmă, cu 
balele curgându-ți din gură, cu picioarele şi un braţ 
paralizate?”, îşi reproşă Helga. 

Bellamy o aştepta. În viaţa ei nu mai întâlnise un om atât de 
prăpăstios. 

— Am veşti proaste, doamnă Rolfe. Soţul dumneavoastră este 
netransportabil. 

— Ce s-a întâmplat? 

— Din păcate, trebuie să vă mărturisesc că nu am nici cea 


n 
! 


mai mică idee. Doctorul Levi trebuie să sosească în câteva ore. 

— N-aveţi idee? exclamă cu duritate Helga. A suferit o nouă 
criză? Mă rog, dumneavoastră trebuie să ştiţi mai bine! 

— Se află sub efectul calmantelor. Aparent, s-ar părea să fi 
intrat în comă. 

— Aparent? Dar ar trebui să ştiţi cu certitudine dacă se află 
în comă sau nu! 

— Simptomele sunt derutante, doamnă Rolfe. Infirmiera a 
intrat în panică în momentul în care respiraţia i-a devenit mai 
slabă, iar pielea a căpătat o tentă vineţie. M-a chemat imediat. 
Inima bate regulat, însă mult mai lent. 

Helga încremeni. 

— E pe moarte? 

— Nu cred, doamnă Rolfe. E vorba de o evoluţie ieşită din 
comun, pe care nu reuşesc să mi-o explic. Pentru orice 
eventualitate, l-au conectat la tubul de oxigen. Asistentul meu 
va rămâne lângă el. Vom face tot ce va fi omeneşte posibil. 

— Aşadar, nici vorbă să luăm un avion şi să ne întoarcem 
împreună acasă? 

— Mi-e teamă că nu. 

— Trebuie să aşteptăm sosirea doctorului Levi? 

— Exact, doamnă Rolfe. 

— lar dumneavoastră n-aveţi nici cea mai mică idee despre 
ceea ce s-a întâmplat? 

— Cred că e mai bine să-l aşteptăm pe doctorul Levi. Domnul 
Rolfe este pacientul său. 

„Doctorii ăştia!” reflectă ea. 

— Ei bine, vom aştepta, se resemnă Helga şi, fără a-şi 
ascunde enervarea, părăsi încăperea. 

Pe coridor o aştepta Hinkle. 

— Lasă-mă un sfert de oră, să mă schimb, Hinkle, da? După 
asta, hotărâm. 

— Desigur, doamnă. A 

Decepţionată şi furioasă, intră în apartament. Işi scoase 
rapid rochia, schimbând-o cu un taior-pantalon uşor, apoi îşi 
aprinse o ţigară, începând să umble în lung şi-n lat prin salonul 
vast. Nu se gândea decât la Dick. Încă mai umbla de colo-colo, 
când Hinkle bătu la uşă. 

— Dobitocul ăsta de doctor habar n-are ce se întâmplă, îi zise 
nervoasă, imediat ce intră. Trebuie să aşteptăm venirea 


doctorului Levi. Când s-a întâmplat? 

— La câteva minute după ce aţi plecat, doamnă. Infirmiera 
m-a chemat, cerându-mi să-l aduc pe doctorul Bellamy. La 
rândul lui, acesta l-a sunat pe doctorul Levi. Din fericire, am 
avut suficient timp să anulez dispoziţiile date pentru bagaje. 

Ea stinse cu un gest exasperat ţigara în scrumieră. 

— Dacă mai rămân mult în hotelul ăsta, înnebunesc! 

— Sunt întru totul de aceeaşi părere, doamnă. Poate că 
doctorul Levi ne va putea lămuri asupra întârzierii. 

— Sper, mârâi ea, reluând plimbarea de colo-colo. În sfârşit, 
asta e, Hinkle, trebuie să aşteptăm. 

— Ar trebui să ne gândim şi la Jones, doamnă, îndrăzni 
Hinkle, coborând glasul cu un ton. 

De parcă ea nu s-ar fi gândit la acelaşi lucru! 

— Da, sigur. 

— Evident, nu vom mai avea nevoie de el, acum, doamnă. Pot 
să-l chem şi să-l sfătuiesc să-şi ceară reangajarea la hotel. 

„Nu, Hinkle, îşi spuse ea în gând, oi fi bun şi serviabil, dar nu 
eşti tu cel care ia hotărârile. 

— Dacă domnul Rolfe va fi în stare să călătorească, în câteva 
zile, aş dori să-i acord totuşi o şansă acestui băiat. 

Continua să se învârtă prin salon, ca un leu în cuşcă, 
încercând să evite privirea lui Hinkle, care exprima, cu 
siguranţă, dezaprobare. 

— Să aşteptăm părerea doctorului Levi. Unde e Jones? 

— Nu ştiu, doamnă. Nu l-am văzut în dimineaţa asta. Avea 
ordin să se prezinte în hol la ora unu şi un sfert. Probabil că 
aşteaptă acolo. 

— În regulă, Hinkle. Te anunţ imediat după ce vorbesc cu 
Levi. 

— Bine, doamnă, mormăi Hinkle, retrăgându-se. 

Helga puse mâna pe telefon şi sună imediat la recepţie. 

— Dick Jones e cumva pe hol? 

— Da, doamnă. Aşteaptă ordine. 

— Spuneţi-i să urce în apartamentul meu, vă rog. 

Închise şi, cu o mână nesigură, îşi aprinse o ţigară. Nu-şi 
dorea nimic altceva decât să-l ducă pe Dick în camera ei, 
imediat ce sosea, însă ştia că este imposibil. Era nevoită să 
aştepte. Strânse pumnii, înfuriată. Să aştepte! Să aştepte! Asta 
făcea de când se ştia... aştepta! 


Dick bătu la uşă şi intră. Se opri în prag, ţinându-şi în mână 
vechea pălărie panama. Purta un costum gri, de pânză, ieftin, 
botit, cămaşă albă şi o cravată bleumarin, tricotată. 

Ea îl examină din cap până în picioare. Cu toată sărăcia 
îmbrăcămintei, era la fel de minunat, iar ochii mari, ca ai 
căprioarelor, făcură să se strângă inima frumoasei femei. 

— Ai aflat că domnul Rolfe a devenit netransportabil? 

— Da, doamnă... Îmi pare rău. 

— Mulţumesc, Dick. 

lată cât de rapid se obişnuia să i se adreseze pe numele mic. 

— Este un lucru cât se poate de trist. Asta înseamnă că vom 
amâna călătoria noastră. 

Ea îl studia cu atenţie şi, timp de o fracțiune de secundă, îi 
zări în ochii negri o luminiţă. 

„Aşadar, te bucuri, micuţule”, îşi spuse femeia. „Nu te 
gândeşti decât la nenorocita ta de motocicletă. Ei bine, vom 
schimba lucrurile. În curând, nu te vei mai gândi decât la 
mine”. 

— Aştept hotărârea doctorului. S-ar putea să reuşim să 
plecăm în două, trei zile. Te poţi duce acasă. Te caut eu când 
voi avea nevoie de tine. Uite-ţi salariul pe o săptămână, adăugă 
Helga, luându-şi geanta de pe masă. Acum faci parte din 
personalul meu. Ai înţeles? 

Ochii negri întârziară o clipă asupra bancnotei de o sută de 
dolari, pe care ea i-o întindea. Pe buzele cărnoase trecu o 
umbră de zâmbet, înăbuşită rapid. 

— Da, doamnă. 

Ea îi înmână bancnota. 

— Nu trebuie să ai niciun contact cu Jackson, Dick. E clar? 

El resimţi efectul loviturii. 

— Da, doamnă. 

— Perfect. Acum du-te acasă şi aşteaptă un semn, îi zise ea, 
privindu-l atent. Profită de motocicletă, cât mai poţi. 

Dick se întoarse. O scânteie slabă în ochii lui? Nu era foarte 
sigură. 

Băiatul deschise uşa şi, înclinându-se, ieşi, închizând-o fără 
zgomot. 

„Oare scânteia aceea să fie de ură?” se întrebă ea. Posibil. 
Zâmbi. Nesupunerea înseamnă întotdeauna o provocare. Era 
sigură că acest sentiment nu avea să dureze mult. Această 


aventură promitea să devină mai excitantă decât îşi putea 
închipui. 

Asemenea unui balon roşu, soarele se scufundă încet în 
ocean. Umbrele de pe plajă se alungiră. Pe fondul roz şi galben 
al cerului, palmierii păreau negri. Mulţi oameni continuau să 
râdă fericiţi, să alerge şi să se scalde, ţipând puternic. Maşini 
rulau lent de-a lungul falezei. Pentru Nassau, nu era decât o 
altă seară caldă, înaintea unei nopţi plină de lumini, muzică, 
bătăi în tobe, dans şi paşi sprinteni. 

Aşezată pe terasă, neatentă la zgomotele nopţii, Helga se 
gândea numai la problemele viitorului propriu. 

— Doamna m-a căutat? 

Hinkle se afla lângă ea. Puse pe masă un platou de argint, pe 
care se aflau un pahar şi un shaker. Umplu paharul, punându-i-l 
dinainte. 

— Ia loc, Hinkle. 

— Mulţumesc, doamnă. Aş prefera să rămân în picioare. 

Îl privi. 

— Pentru Dumnezeu, Hinkle, stai jos! insistă ea, ridicând 
glasul. 

Surprins, Hinkle se lăsă pe marginea unui scaun. 

— Iartă-mă, Hinkle. Te rog să mă scuzi. N-am vrut să-ţi 
vorbesc pe tonul ăsta. Sunt cu nervii la pământ. 

Se strădui să zâmbească. 

— Este de înţeles, doamnă. Aveţi veşti? 

— M-am întâlnit cu doctorul Levi. Oricât de bun şi de abil 
vorbitor ar fi, am înţeles, în cele din urmă, că nici el nu ştia mai 
multe decât doctorul Bellamy, legat de starea domnului, adică 
nimic! 

Expresia lui Hinkle trăda surpriza. 

— Dar, doamnă, cu siguranţă că... 

— Problema cu aceşti specialişti din cale afară de scumpi, 
Hinkle, este că refuză să admită că pot fi, chiar şi ei, luaţi prin 
surprindere. Nu mă las înşelată de formulările ambigue ale 
doctorului Levi. El spune că domnul se simte mai rău, lucru 
evident, însă crede că agravarea bruscă a stării sale nu are 
legătură cu atacul suferit. Asta e ceva nou. Cel puţin, 
recunoaşte că habar nu are de unde ar putea proveni 
înrăutățirea. Vorbeşte vag despre nişte simptome, care-l duc cu 
gândul la narcolepsie. Ah, doctorii ăştia! Ce le mai place să se 


ascundă în spatele jargonului lor! Când i-am cerut să-mi explice 
ce-i aia narcolepsie, mi-a spus că - îl citez - ar fi vorba despre o 
stare ciudată, care provoacă accese de somn netratabile. Iar 
când l-am întrebat cum de i s-a putut întâmpla domnului aşa 
ceva, mi-a răspuns că nu-şi poate da seama. După părerea lui, 
soţul meu nu pare în pericol de moarte, numai că ar fi o 
imprudenţă să-l ducem acasă cu avionul. Au fost luate măsuri 
pentru a fi transportat la spitalul din Nassau. 

Hinkle se foi pe scaun, nefiind în largul său. 

— Doamnă, sunt profund mâhnit. lată o veste întristătoare. Şi 
ce propune doctorul Levi? 

Helga ridică braţele, copleşită. 

— L-a chemat pentru consultaţie pe doctorul Bernstein, care 
soseşte mâine de la Berlin, cu avionul. 

— Deci, nu ştim când vom putea pleca? 

— Din păcate nu, Hinkle. Trebuie să aşteptăm. 

Valetul se ridică, întunecat la chip. 

— Prea bine, doamnă. Veţi lua masa de seară aici? 

— Cred că da... pe terasă. Doctorul Levi ar fi vrut să cinez cu 
el, însă am văzut destui medici pentru ziua de astăzi. Fă-mi, 
aşadar, una dintre gustoasele dumitale omlete. 

Faţa lui Hinkle se lumină. 

— Cu mare plăcere, doamnă. 

— Nicio veste, încă, de la domnişoara Sheila? 

— Nu, doamnă, dar ştiţi şi dumneavoastră cât de anapoda 
merge poşta în ziua de azi. 

O oră mai târziu, Helga asistă la plecarea lui Herman spre 
spital. În jurul trupului inert care era purtat spre ascensor, se 
învârteau doctorul Levi, Bellamy cu asistentul său, doi 
internişti, două infirmiere şi, bineînţeles, doamna Fairely. 

Unul dintre cei mai bogaţi şi mai puternici oameni din lume, 
medita Helga, care acum e doar un cadavru viu în stare de 
inconştienţă şi cu toate acestea, încă beneficiază de 
tratamentul acordat oamenilor de marcă. 

— Lăsaţi totul în seama mea, promise grijuliu doctorul Levi. 
Dacă intervine vreo schimbare, vă voi anunţa imediat. Nu este 
cazul să vă faceţi probleme. Imediat ce vom avea diagnosticul 
acestei evoluţii ieşite din comun a bolii, am convingerea că îl 
vom repune pe picioare. 

Vorbe! Vorbe! Vorbe! 


— Mulţumesc, murmură ea încet. 

Ce bine era, gândi Helga, privind la uşile ascensorului care 
se închideau, dac-ar fi spus că nu mai are nicio şansă! Mai bine 
pentru Herman. Mult mai bine şi pentru ea. 

Restul serii se dovedi o copie ternă şi deprimantă a celor 
dinainte. Mâncă omleta, îl lăudă pe Hinkle, după care rămase 
pe terasă, ascultând glasurile celor care continuau să se 
distreze pe plajă. Orele se scurseră chinuitor. Încercă să 
citească ceva, cu mintea aiurea, fără să înţeleagă mare lucru. 
Gândul îi fugi la Dick. Oare ce făcea în acest moment? Bătea 
drumurile, pe motocicleta lui? Oare avea vreo iubită? Vreo fată 
care, aflată pe şaua din spate, îl îmbrăţişa strâns? Dacă n-ar fi 
intervenit noua şi ciudata criză a lui Herman, ea, Hinkle şi 
băiatul s-ar fi aflat deja la vila din Paradise City. 

Doctorul Levi spusese că nu se putea şti când îl puteau 
transporta pe Herman, fără pericol. Era, aşadar, blocată în 
acest hotel, singură, aşteptând ca afurisitul de doctor să ia o 
hotărâre! lar asta putea să însemne zile, luni! j 

Realiză că începea să-şi plângă singură de milă. Incercă să-şi 
revină. Nici vorbă să rămână acolo văicărindu-se, resemnându- 
se pentru o aşteptare lungă şi solitară, până când Herman avea 
să moară sau să-şi revină cât de cât, pentru a fi transportabil. 
Trebuia să facă ceva! Să acţioneze! 

Rămase pe gânduri, închizând ochii pe jumătate. Era nevoită 
să rămână la Nassau. Trebuia să accepte asta, şi chiar era 
pregătită, atâta timp cât Dick era şi el prin apropiere. Nu era 
însă obligată să rămână închisă în acest hotel sufocant, unde 
orice mişcare, orice gest îi erau spionate. Mintea ei ascuţită se 
dezlănţui. Numai de-ar găsi o vilişoară! Se încruntă, întâlnind 
un obstacol. Hinkle! li câştigase încrederea. Acum, problema 
era s-o păstreze. Hinkle visa la întoarcerea în locuinţa lor din 
Paradise City. li cunoştea nemulţumirea faţă de traiul la hotel. 
Concentrată, cu o ţigară între degetele ei lungi, căută o soluţie. 
O vilişoară unde să stea cu Dick! Şi fără Hinkle! Idealul! „Să 
mă gândesc, îşi spuse ea, trebuie să găsesc o soluţie.”. 

Tresări când telefonul începu să sune. Intră grăbită în salon. 

— Cine? Cine mă caută? 

— Domnul Winborn, vă caută de la New York, doamnă Rolfe. 

— Fă-mi legătura. 

Auzi la celălalt capăt al firului vocea glacială, politicoasă a lui 


Winborn. 

— Doamna Rolfe? M-a sunat doctorul Levi. S-ar părea că 
domnul Rolfe a avut o nouă criză. Sunt profund mâhnit. Se 
întâmplă ceva ciudat, nu credeţi? 

— Da. Doctorul Levi l-a chemat pe Bernstein, pentru 
consultatie. 

— Aşa mi-a spus. Vă telefonez pentru a vă întreba dacă vă 
pot ajuta cu ceva. 

— Nu mă voi mai duce în Elveţia. Poate reuşiţi să aranjaţi în 
aşa fel, încât să primesc cecurile aici? 

— Cu siguranță, doamnă Rolfe. Voi da dispoziții în acest 
sens... Să spunem, cinci mii pe săptămână? 

— Mai mult decât suficient. 

„Ce simplu e să cheltuieşti banul altuia, socoti ea. Dacă 
trebuia să-i dea din buzunarul propriu, n-ar mai fi propus el 
cinci mii de dolari pe săptămână!” 

— Nu aţi găsit acea scrisoare, doamnă Rolfe, nu? 

— Dac-o găseam, v-aş fi anunţat imediat. 

— E curios cum de n-o găsiţi! Infirmiera susţinea că domnul 
Rolfe insista foarte mult asupra acestui aspect. 

— Într-adevăr, foarte curios. 

„Vorbeşte, n-ai decât, îl îndemna în gând Helga, numai că nu 
eşti atât de şmecher pe cât vrei să pari.” 

După un timp, el reluă: 

— Atunci... vă rog să mă ţineţi la curent. Noapte bună, 
doamnă Rolfe. 

Inchise. Helga se uită la ceas. Ora unsprezece şi douăzeci şi 
cinci, seara. 

Să ia un somnifer? De ce nu? Numai somnul o făcea să-şi uite 
singurătatea. Intră în sala de baie. O jumătate de oră mai 
târziu, îl visa pe Dick, tolănit alături de ea. Avu un superb vis 
erotic, iar la trezire, când soarele îşi strecura razele printre 
storuri, se simţi odihnită şi destinsă. 

Se îmbrăcase deja, când Hinkle aduse cafeaua. 

— Am să telefonez la spital, anunţă Helga, în timp ce era 
servită. 

— Starea e staţionară, doamnă Rolfe, îi răspunse asistentul 
doctorului Bellamy. 

Inchise telefonul şi se întoarse către Hinkle, clătinând din 
cap. 


— Nicio schimbare. 

— Să sperăm că va sosi şi celălalt doctor... 

— Da. 

După plecarea lui Hinkle, cobori în hol, întrebând la recepţie 
care era cea mai bună agenţie imobiliară din oraş. Îi dădură 
numele şi adresa, îi explicară cum să ajungă, după care, la 
volanul maşinuţei, se duse direct la agenţie. 

William Mason, directorul, un englez tânăr şi jovial, o primi 
cu multă amabilitate. O asigură că fusese mâhnit aflând despre 
boala domnului Rolfe şi-i adresă urări de însănătoşire grabnică. 

— Am aflat că e greu de găsit pentru închiriere o vilă 
mobilată, domnule Mason, începu Helga. Valetul meu s-a 
interesat şi totul pare a fi fost închiriat, deja. Nu ştiu cât timp 
voi fi nevoită să rămân la Nassau, însă am nevoie de o casă. Nu 
mai pot să rămân la hotel. 

— Vă înţeleg foarte bine, doamnă Rolfe, dar regret să vă 
anunţ că nu avem nimic care să vă convină. Vă pot asigura 
chiar, pentru a vă scuti să pierdeţi timp, că niciuna dintre 
agenţii nu vă poate oferi vreo locuinţă. Vilele mari au fost luate, 
toate, cu asalt. 

— Atunci, ceva mai mic, poate? În prezent, soţul meu se află 
în spital, aşa că nu am nevoie de multe camere. 

— Păi... Da, am ceva foarte mic, dar nu cred să vă convină. 
Are un singur dormitor. O adevărată bijuterie, dar foarte mică. 

Helga simţi cum începe să-i bată inima mai tare. 

— Pentru mine, singură fiind, ar fi ideal. Valetul meu va trece 
pe-acolo, zilnic. 

Mason nu-şi mai încăpea în piele. 

— În acest caz, poate aţi dori s-o vedeţi? Zona este înaltă, 
vila izolată, însă foarte plăcută. 

— Aş putea s-o vizitez imediat? 

Căsuţa era exact ceea ce căuta Helga. Complet izolată, ferită 
de indiscreţia privirilor, datorită celor patru sute de metri de 
plajă particulară, avea şi o terasă vastă acoperită, pe care se 
putea ieşi dintr-un salon de zi imens, două săli de baie, 
bucătărie echipată ultramodern, piscină mare cu un adăpost 
pentru grătar, bar şi, la etaj, o încăpere aproape la fel de 
spațioasă ca salonul de jos. Întregul mobilier era ales cu gust, 
iar totul părea nou şi sclipitor. 

— Dar este minunată! exclamă ea. Exact ceea ce îmi doream. 


— Chiria este de trei mii de dolari pe lună. Am încercat să 
mai obţin o scădere de preţ, însă proprietarul nu vrea să audă, 
rosti Mason zâmbind. Între noi, doamnă Rolfe, e un cuib de 
dragoste ideal pentru o persoană bogată. După cum vedeţi, nu 
a fost făcută nicio concesie; totul este luxos. Din nefericire, 
doamna proprietarului a murit într-un accident de maşină, iar 
de atunci, nici el n-a mai pus piciorul aici. Acesta e, de altfel, 
singurul motiv pentru care vila e de închiriat. O femeie vine să 
se ocupe zilnic de gospodărie. E 

Un cuib de dragoste! zâmbi Helga. Şi încă ce mai cuib! Incă 
o dată, atuurile se aflau în cărţile ei. 

— O iau pentru o lună. Când m-aş putea instala? 

— Imediat ce semnăm contractul de închiriere, răspunse 
Mason, puţin surprins de hotărârea ei rapidă. Aveţi nevoie de 
femeia care face gospodăria? 

— Nu... Am propriul meu valet. M-aş putea muta chiar de 
mâine? 

— Cu siguranţă, doamnă Rolfe. Va trebui să plătiţi în avans 
două mii de dolari, semnaţi contractul şi veţi fi la 
dumneavoastră acasă. 

— Telefonul funcţionează? 

— Evident, fără nicio problemă. 

— Atunci, propun să ne înapoiem la biroul dumneavoastră, să 
semnăm actele. _ 

Ajunsă la hotel, Helga gândea cu rapiditate. În primul rând, 
trebuia să se descotorosească de Hinkle, iar apoi să pună 
gheara pe Dick. 

Cu toată nerăbdarea de a-l avea pe băiat lângă ea, era 
nevoită să aştepte (mereu, aşteptarea asta nenorocită!) sosirea 
doctorului Bernstein şi diagnosticul acestuia după consultul lui 
Herman. Şi să aştepte plecarea lui Hinkle. 

Îl găsi pe Hinkle la hotel, pe cea de-a doua terasă, cufundat 
în lectura eseurilor lui John Locke. Se aşeză alături, punându-i 
mâna pe braţ, pentru a-l împiedica să se ridice. 

— M-am gândit, Hinkle. E inutil să rămânem amândoi aici. 
Îmi fac griji, legat de vila noastră. Când domnul va fi apt pentru 
a fi transportat, vreau ca totul să fie pregătit pentru primire. 
Ştii cum sunt servitorii, fără supravegherea dumitale. Nu fac 
nimic. La fel şi grădinarii. Am mai păţit-o, când ai fost nevoit 
să-l însoţeşti pe soţul meu în Elveţia. Sunt obligată să rămân 


aici, oricât mi-ar fi de neplăcut, însă vreau ca dumneata să te 
întorci, ca să te asiguri că totul va fi impecabil, în vederea 
înapoierii domnului. 

Privirea lui Hinkle se lumină. 

— Doamnă, dar n-aş putea, protestă el fără prea multă 
convingere. De dumneavoastră cine se va ocupa? Nu pot, mi-aş 
face prea multe griji, cu gândul la dumneavoastră. 

Ea încercă să râdă. 

— Dragul meu Hinkle! Ar trebui să mă cunoşti destul de bine 
de acum, ca să ştii că sunt în stare să mă descurc singură. La 
hotel, serviciul este excelent. Ştiu că dumitale îţi displace să 
stai aşa, pocnindu-ţi încheieturile degetelor. Iar acasă sunt 
atâtea de făcut. N-ar fi o ocazie excelentă pentru redecorarea 
biroului domnului? Mi-ai sugerat de mai multe ori că ar fi 
nevoie de o zugrăveală nouă şi că ai putea să te ocupi de asta, 
cât timp va fi el în pat. Aşa încât, te rog, pleacă chiar mâine şi 
începe lucrările acolo. 

Hinkle era în al nouălea cer. 

— Pe cuvânt, doamnă, e multă vreme de când doresc 
refacerea biroului domnului. Da, dacă sunteţi de părere că vă 
puteţi lipsi de mine, ar fi, într-adevăr, o ocazie excelentă. 

Nu fusese deloc complicat. 

O 

Helga nici nu-şi mai amintea cum petrecuse restul zilei şi 
dimineaţa următoare. Avea nervii întinşi la maximum. 

Numai stăpânirea de sine, ieşită din comun, o ajută să nu 
înjure personalul hotelului, pe Hinkle, pe doctorul Levi şi pe 
Bernstein. 

Rezista, deoarece era convinsă că găsise o ieşire, datorită 
căreia, într-o zi sau două, Dick avea să fie împreună cu ea. 

Înainte să plece, Hinkle o copleşise cu vorbe drăguţe. 
Reuşise, la rândul ei, să-i răspundă amabil. Îl vedea bucuros că 
pleca, însă nu-l invidia. „Viaţa mea, îşi spunea Helga, va începe 
în momentul în care el va fi departe.” Se uită după el de la 
fereastra salonului, urmărindu-l cum se urca în Rolls-ul de care 
ea nu mai avea nevoie, după cum îl şi asigurase. Răsuflă 
uşurată când văzu maşina depărtându-se. Doi ochi mai puţin 
care s-o observe. 

Seara, doctorul Levi i-l aduse pe Bernstein, un omuleţ 
mărunt, foarte gras, care îi displăcu de la început. Vorbea cu 


un pronunţat accent german şi dădea tot timpul din mâinile lui 
grăsulii. 

În ciuda siguranţei, a tonului autoritar, de specialist, Helga, 
care cunoştea destul de bine bărbaţii, îşi dădu seama rapid că 
era la fel de uluit ca şi Levi. 

— Evident, atacul, după cum v-a informat şi doctorul Levi, a 
fost unul grav, declară Bernstein. A avut efecte care, sperăm, 
nu vor fi ireparabile. Această recidivă poate fi reacţia unei inimi 
uzate. Mai mult nu îndrăznesc să mă hazardez, doamnă Rolfe. 
De fapt, până când nu-i voi face o serie de analize, e mai bine 
să nu intru în amănunte. Voi urmări evoluţia bolnavului. Asta va 
lua ceva timp. 

Enervată de acel omuleţ gras, Helga i-o reteză scurt: 

— Deci, nu ştiţi ce s-a întâmplat cu el? E nevoie să-i faceţi 
analize, cu ajutorul cărora speraţi să descoperiţi ceva. Aşa 
este? 

El o privi, clipind des. 

— Contaţi pe mine pentru nişte examene complexe, doamnă 
Rolfe. Nu este vorba de un caz obişnuit. 

Ea dădu din cap, întorcându-se către doctorul Levi. 

— Voi părăsi hotelul, doctore. lată noul meu număr de 
telefon. 

Îi întinse o carte de vizită. 

— Vă rog să mă ţineţi la curent. 

— Bineînţeles, doamnă Rolfe. 

Îl întrebă pe Bernstein, care se încrunta: 

— Nu-mi puteţi spune, aşadar, când starea soţului meu îi va 
permite să fie transportat acasă... Nu aveţi nici măcar o idee? 

— O idee? se miră Bernstein, ridicând sprâncenele stufoase. 
Cu siguranţă, nu. Este mult prea devreme să ne gândim la o 
călătorie cu avionul. 'Totul va depinde de rezultatul analizelor. 

Pentru noapte, fu nevoită să înghită trei somnifere, ca să 
poată dormi. De mâine, gândea Helga, în aşteptarea somnului, 
va începe adevărata viaţa. 

Când se trezi, trecu în revistă situaţia. Hinkle plecase, iar 
Herman era în spitalul din Nassau pentru o perioadă de timp 
nedeterminată. Winborn se afla departe, la New York. Avea un 
cuib pentru dragoste! Inutil, aşadar, să mai stea pe gânduri. 
Acum e rândul lui Dick! 

Se încruntă. Cum să dea de el? Primul impuls fu să se suie în 


Mini şi să dea o fugă până la baraca dărăpănată, însă realiză 
imediat că soţia unuia dintre cei mai bogaţi oameni din lume nu 
putea proceda astfel. Putea anunţa la recepţie că avea nevoie 
de Dick Jones. Cerere care putea deveni periculoasă. Ce nevoie 
avea de un tânăr metis? Recepţionerul şi-ar fi pus tot felul de 
întrebări. 

Dumnezeule! se înfioră ea. De ce trebuie ca totul să fie atât 
de complicat? Trebuia să fie prudentă, evitând orice bârfă. 
Rămase în pat, storcându-şi creierul. O enerva ideea că, dacă 
avea ceva de ascuns, trebuia să se supravegheze tot timpul, 
uitându-se în jur şi în urma ei. Unul dintre cuvintele pe care le 
detesta era „prudenţă”. 

Apoi, îi veni în minte Frank Gritten. 

Se întinse după telefon şi ceru legătura cu el. 

— Helga Rolfe la telefon, domnule Gritten, anunţă ea, când îl 
auzi răspunzând. Vă mulţumesc încă o dată pentru ceea ce aţi 
făcut pentru mine. 

— Îmi place să cred că aţi reuşit. 

— Da. Aţi fost atât de amabil să spuneţi că m-aţi putea ajuta, 
în caz că aş avea nevoie. 

— La dispoziţia dumneavoastră, doamnă Rolfe. A 

— Aş vrea să iau legătura cu un fost angajat al hotelului. Îl 
cheamă Dick Jones şi locuieşte pe North Beach Road, la 
numărul 1150. Aţi putea să-i transmiteţi un mesaj prin care să-l 
rugaţi să ne întâlnim la taverna Riviera în această după-amiază, 
la ora trei? 

Urmă o perioadă de tăcere. Helga şi-l imagina pe Gritten 
trăgând din pipa lui. Într-un târziu, îl auzi: 

— N-ar fi nicio problemă, doamnă Rolfe... Doriţi să vă 
însoțesc la întâlnirea cu el? 

Helga exclamă, surprinsă: 

— Doamne, Dumnezeule, dar pentru ce? 

— Jones este un tânăr delincvent, doamnă Rolfe. A făcut un 
an într-o şcoală de corecție, încă de la vârsta de doisprezece 
ani. Dacă doriţi părerea mea, nu este genul de individ pe care 
să-l întâlniți, fără unul ca mine în preajma dumneavoastră. 

Helga privi în gol. În minte îi veni băiatul, frumuseţea lui, 
ochii de căprioară. 

— Mă uimiţi, domnule Gritten. De-atunci a mai avut şi alte 
necazuri? 


— Nu a avut, doamnă Rolfe, însă, ştiţi cum e, odată pornit pe 
pantă, continui să aluneci. 

— Nu este un punct de vedere puţin cam cinic, domnule 
Gritten? 

— Sunt fost poliţist. În meseria asta, devii cinic fără să vrei. 
Bântuie mulţi delincvenţi tineri pe-aici. Cei mai mulţi ajung în 
închisoare. Încă mai doriţi să-l întâlniți pe Jones, acum că ştiţi 
cine este? 

Ea nu ezită nicio clipă. 

— Evident! Aranjaţi-mi, vă rog, întâlnirea, spuse femeia sec. 
La ora trei, la taverna Riviera. 

— Foarte bine, doamnă Rolfe. 

— Şi vă mulţumesc pentru că nu puneţi întrebări. 

Îl auzi râzând. 

— Dacă vă mai pot fi de folos şi cu altceva, cu plăcere. 

li mulţumi şi închise, gândindu-se dacă fusese curajoasă ori 
proastă. Apoi gândul îi fugi la băiat şi-şi simţi inima bătând cu 
putere. „Mai dă-o dracului de prudenţă, îşi zise ea. Îl am la 
mână. Ce bine că Gritten m-a pus în gardă despre problemele 
pe care le-a avut Dick. Asta-l va face să fie şi mai receptiv la ce 
doresc eu. O să înţeleagă că-l pot băga în rahat, cu mare 
uşurinţă, datorită acelei înregistrări.” 

Se lăsă îndărăt pe pernă, destinsă. Da, ducă-se dracului 
prudenţa! Dorea un bărbat şi avea să aibă unul! 

Savură o masă luată la braserie, ştiind că era ultima. Apoi îl 
căută pe directorul hotelului, cerând să i se pregătească nota 
de plată pentru a doua zi, dimineaţă. Directorul îşi exprimă 
profundul regret pentru plecarea ei, asigurând-o că el şi 
întregul personal fuseseră încântați s-o poată servi. Îi răspunse 
cu banalităţi asemănătoare. 

Cu câteva minute înainte de ora trei, maşinuţa o purtă la 
taverna Riviera. În timp ce parca, zări mai încolo mai mulţi 
tineri zgomotoşi care înconjurau o motocicletă Electra Glide. 
Mai multe fete decât băieţi. Flecăreau, ciripind ca nişte 
papagali. Cât despre băieţi, aceştia păstrau o tăcere plină de 
invidie. 

Dick Jones se afla călare pe motocicletă. În primul moment, 
nu-l recunoscu. Purta pe cap o canotieră ca a gondolierilor, cu 
panglică roşie. Pălăria aşezată pe-o parte îi oferea un aer 
arogant şi sexy. Avea pe el o pereche de pantaloni mulati, roşii, 


iar la gât, un lanţ de aur, gros, de care atârna ca pandantiv un 
mic cap de mort sculptat în os. 

Asta să fie ţinuta lui „civilă” sau îşi cumpărase toate acele 
mărunţişuri cu banii daţi de ea? „Oricum, e un animăluţ 
frumos, îl cântări ea din priviri. Nu mă mir că toate fetele alea 
se învârt grămadă în jurul lui şi că motocicleta aia, roşu cu alb, 
le excită într-atât.” 

Rămase să-l studieze, cu ţigara în mână. Deodată, Dick îi 
simţi privirea apăsătoare. Se întoarse brusc, trezindu-se ochi în 
ochi cu ea. În mod voit, Helga îl privi cu răceală, din cap până-n 
picioare. 

Expresia lui vioaie, zâmbetul care-i dezvăluia dantura 
perfectă dispăruseră. Îşi îndreptă pălăria, adresând câteva 
cuvinte celor din jur. 

Tăcură toţi, întorcându-se să se holbeze la Helga, care le 
susţinu privirile. Se împrăştiară apoi, luând-o rapid înspre 
taverna Riviera, râzând şi ţipând... Toţi, în afara unei fete. 

În grup n-o remarcase, însă imediat ce rămase singură, în 
picioare, lângă motocicletă, interesul doamnei Rolfe pentru fată 
crescu considerabil. 

În vârstă de aproximativ douăzeci şi doi, douăzeci şi trei de 
ani, era peste medie ca înălţime, iar din profil părea cam 
slăbănoagă: sâni mici, fese deloc, picioare zvelte. Părul lung 
până la talie îl avea vopsit roşu. Helga îşi spuse că, înainte de a 
se vopsi, fata fusese, probabil, o blondă spălăcită. Purta un 
tricou murdar şi prea strâmt, o pereche de blue-jeans 
decoloraţi, ornaţi în partea de jos cu blană de iepure. Toate 
acestea, Helga le înregistră dintr-o singură ocheadă, după care 
trecu la chip. Avu o uşoară senzaţie neplăcută: trăsături 
puternice, fără a fi dure, un nas scurt, gură mare, fermă şi ochi 
la fel de mari. 

Nu era o frumuseţe, însă, fir-ar ea să fie, atrăgea! Nicio 
comparaţie cu celelalte paraşute dolofane care-o luaseră din 
loc. Fata continuă s-o privească fix, până când Dick îi adresă 
câteva cuvinte. Atunci, ridică din umeri şi se îndepărtă cu paşi 
mari, graţioşi, cu capul pe spate. 

Dick se dădu jos de pe motocicletă, îşi scoase pălăria şi se 
apropie de Mini. 

Helga remarcă rapid că grupul de tineri se îngrămădise la 
umbră, pe veranda localului. Căscau gura la scenă. Se dojeni că 


făcuse o greşeală dându-i întâlnire acolo, însă puţin îi păsa. 

El înaintă, înclinându-se uşor, cu spatele drept. 

— Cunoşti vila „Bâtlanul Albastru”, Dick? îl întrebă cu voce 
dură. 

— Da, doamnă. 

Avea o privire de om încurcat. 

— Am  închiriat-o eu. Vei începe să lucrezi de mâine 
dimineaţă. Te vei ocupa de gospodărie. E clar? 

El o privi fix, apoi dădu din cap. 

— Ştii să găteşti? 

Băiatul deschise ochii mari. 

— Să gătesc? Din păcate nu, doamnă. Nu ştiu să gătesc. 

— N-are importanţă. Va trebui să fii acolo de la opt şi 
jumătate până la şapte, seara. 

Băiatul învârti pălăria în mâini, întorcându-se. 

— Ai auzit ce-am zis? se răsti Helga. 

El dădu din cap, încremenit. 

— Răspunde-mi, când îţi vorbesc, Dick! Spune da sau nu. 

— Da, doamnă. 

Îl studie cu atenţie. 

Stătea acolo, sub soarele arzător, cu ochii în jos, evitându-i 
privirea. Învârtea în mâini pălăria, cu o mutră botoasă... 

— Uite ce e, Dick! Eu îţi fac o favoare! Dacă aş da banda de 
magnetofon la poliţie, cu cazierul pe care-l ai, s-ar putea să ai 
probleme serioase. Inţelegi? 

Băiatul tresări, lăsând capul în jos. 

— Da, doamnă. Vă mulţumesc. 

Ea încercă să se abţină şi să nu-i pună întrebarea, însă 
curiozitatea era prea mare. 

— Cine era fata? 

Ochii lui de căprioară se rotunjiră. 

— Care fată, doamnă? 

— Fata cu părul roşu. 

— E Terry, doamnă. 

— Terry şi mai cum? 

— Terry Shields, doamnă. 

Helga simţi enervarea crescând. Ce-i venise să pună 
întrebarea? Ar fi trebuit să-şi dea seama că numele fetei nu-i va 
spune nimic. 

— În regulă. Deci, pe mâine, la opt şi jumătate. Contez pe 


punctualitatea ta, Dick. 

Băiatul se uită în altă parte. 

— Da, doamnă. 

— Bine. Acum, du-te şi distrează-te cu prietenii. 

Demară fără să se mai uite la el, trecând prin faţa 
restaurantului. Băieţii şi fetele o urmăriră cu privirea, dar 
printre ei n-o zări pe Terry Shields. Ea să fi fost iubita lui Dick? 
Rămăsese posesivă lângă el, când ceilalţi o luaseră din loc. O 
privise pe Helga cu duşmănie, până în momentul în care Dick îi 
spusese câteva cuvinte. 

Rivalitate? 

Helga zâmbi. 

Nu se temea de nicio concurenţă. Dick avea să facă ceea ce îi 
spunea ea; n-avea încotro... 

Îşi propuse să îndese câteva lucruri într-o valiză şi să 
petreacă noaptea în cuibul dragostei, pentru a se obişnui cu 
atmosfera. Urma să facă mai multe cumpărături. Lapte, cafea, 
votcă... şi chiar hârtie igienică. Avea nevoie de o listă. De mult 
nu se mai distrase cu aşa ceva. Era ceva vreme de când nu mai 
călcase printr-un magazin cu autoservire. lar de când nu mai 
avusese un bărbat în pat, era o eternitate. Avusese răbdare. 
Aşteptase şi iar aşteptase. 

Ziua de mâine i se părea îngrozitor de departe. 


Capitolul al VI-lea 


Helga împinse căruţul spre raionul de conserve. De ani de 
zile nu i se mai întâmplase să facă asta şi realiză că trecuse pe 
lângă o mulţime de bucurii ale vieţii. Inainte de căsătoria cu 
Herman, masa ei obişnuită constase într-un sandviş mâncat la 
birou, iar seara, la câte un restaurant. 

Privi la menajerele care îndesau în cărucioare o mulţime de 
conserve, citeau etichetele, puneau câte o cutie la loc în raft şi 
luau alta. Pentru ea, acesta reprezenta un univers misterios; nu 
mai era vorba de universul magic al lui Herman, ci de un altul, 
mai incitant, în care lumea îşi punea întrebări, dacă avea sau 
nu cu ce să cumpere cutare sau cutare lucru, dacă-şi putea 
permite o astfel de nebunie. La adăpostul averii lui Herman, 
uitase cu totul de acest mod de viaţă. 

Simţea o nevoie disperată de a cumpăra tot. Rafturile erau 
pline cu atâtea cutii cu etichete colorate ţipător: fasole roşie, 
carne cu sos picant, langustă, ravioli. Apoi, plicurile cu supe de 
toate felurile, jambon feliat şi câte altele. 

Se simţea ca un turist admirând pentru prima oară 
splendorile Romei. Umplea de zor căruţul, într-o culme a 
bucuriei, când, ajunsă la raionul de carne, după ce luă un 
antricot de vită şi se pregătea să mai ia şi un pui, îşi dădu 
seama că habar n-avea să le gătească, iar Dick, nici atât. Le 
puse la loc, nemulțumită, şi trecu la următoarea vitrină, unde 
se afla o mulţime de preparate pe care trebuia doar să le 
încălzească puţin. Cumpără mult mai multe provizii decât era 
nevoie, însă asta o încânta, ca şi faptul de a avea cu ce să le 
plătească. Mai adăugă patru sticle de votcă, trei de vermut, 
şase beri şi whisky. 

Culmea plăcerii o constitui coada de la casă. Pentru întâia 
oară, după mulţi ani, se simţea făcând parte din lumea simplă. 
După ce plăti, împinse căruţul până lângă Mini, îndesând 
cumpărăturile pe bancheta din spate. 

Revenită la hotel, ceru la recepţie să i se pregătească 
bagajele. E 

— Trec mâine dimineaţă să le iau. În seara asta nu dorm aici. 


— Bine, doamnă. Tocmai a sosit o telegramă pentru Hinkle, 
valetul dumneavoastră. 

— Daţi-mi-o mie. O trimit eu. 

Sus, în apartament, citi telegrama. Mesajul, foarte scurt, 
fusese expediat din Paris. 

Imposibil ajuns Nassau. Tata va scăpa. Ca întotdeauna. 
Sheila. 

„Atuurile continuă să se adune la mine”, gândi ea. Fiica lui 
Herman o neliniştea. Prezenţa ei putea deveni stânjenitoare, 
însă mai mult o contraria nepăsarea acestei puştoaice. 

Puse telegrama într-un plic, pe care scrise adresa lui Hinkle, 
la vila din Paradise City. Ingrămădi rapid câteva articole de 
îmbrăcăminte într-un sac de călătorie, fără a uita două perechi 
de bikini, un halat de baie şi nişte sandale. Telefonă apoi la 
recepţie, cerând să-i fie dus sacul la maşină. Peste zece minute, 
se afla în drum spre vila „Bâtlanul Albastru” 

Lăsă maşinuţa în garajul proiectat pentru patru maşini, 
deschise uşa şi pătrunse în salonul imens. Se uită în jur. 
Domnul Mason, agentul imobiliar, îşi adusese obolul la 
înfrumusețarea vilei. Trandafiri, violete, orhidee fuseseră 
aranjate cu gust în diverse vase. Pe o măsuţă îşi lăsase cartea 
de vizită, pe care scrisese: Vă doresc o şedere excelentă. 

„Un om de bun simţ”, medită ea, în timp ce deschidea uşile 
cu geamuri dinspre terasă. 

Era exact ce îşi dorise. Făcu un tur prin toată casa, îşi aduse 
apoi în cameră sacul cu îmbrăcăminte şi se schimbă în bikini. 
Era cinci şi jumătate. Avea timp să facă o baie în ocean, apoi 
să-şi despacheteze lucrurile, să aranjeze proviziile, să-şi 
pregătească o băutură, să pornească instalaţia stereo şi să 
petreacă seara visând la ziua următoare. 

Profită cu încântare de singurătatea plajei superbe. Când 
urcă, după ce făcuse o partidă de înot, tocmai sună telefonul. 
Alergă în salon, ridicând receptorul. 

— Sper că nu vă deranjez, doamnă Rolfe. 

Recunoscu vocea doctorului Levi. 

— Nu, bineînţeles. Cum se mai simte soţul meu? 

— Starea sa este staţionară. Cât se poate de ciudat. Vă pot 
asigura că nu se află în pericol, însă, atâta vreme cât nu va ieşi 
din coma aceasta nefirească, doctorul Bernstein nu poate 
începe să-i facă analizele. 


— Cât va dura asta? întrebă Helga iritată. 

— Nu putem şti... o oră, o lună, mai mult poate... Doream să 
vă asigur doar că nu există niciun pericol imediat. De asta 
suntem convinşi. Nu putem decât să aşteptăm... Doctorul 
Bernstein, care este extrem de solicitat, trebuie să se întoarcă 
la Berlin, chiar mâine. În ceea ce mă priveşte, cred că nici eu 
nu mai pot rămâne aici, întrucât am bolnavi care mă aşteaptă. 
În cursul zilei de mâine, voi pleca la Paradise City. Imediat ce 
va ieşi din comă, doctorul Bellamy ne va anunţa... Nu trebuie să 
vă mai spun că doctorul Bernstein şi cu mine avem absolută 
încredere în colegul nostru. 

— Foarte bine. Transmiteţi-i, vă rog, doctorului Bellamy să 
mă anunţe dacă apare vreo schimbare. 

— Cu siguranţă, doamnă Rolfe, asta se înţelege de la sine. 

Închise telefonul şi ridică din umeri. Timp de câteva minute, 
rămase cu gândul la soţul ei, apoi, cu o strâmbătură, alungă din 
minte imaginea şi cobori în garaj. Fu nevoită să facă două 
drumuri ca să transporte în casă toate proviziile şi sticlele de 
băutură, însă făcu acest lucru cu plăcere. N 

Mason avusese grijă să pornească frigiderul. Îşi turnă o votcă 
mare, pe care o bău în timp ce aranja conservele. Iarăşi, pentru 
prima oară după mulţi ani, avea să-şi pregătească singură 
masa. Inventarie diversele preparate cumpărate şi se hotări 
pentru un gulaş. 

După ce citi instrucţiunile, puse la fiert o cratiţă cu apă. Găsi 
apoi o pungă de cartofi precongelaţi. Urmând atent modul de 
preparare, care i se păru destul de simplu, măsură într-un alt 
vas cantitatea necesară de apă şi-l puse pe un alt ochi de 
aragaz. 

Până când gulaşul şi cartofii fură gata, reuşise să bea şi al 
doilea pahar, datorită căruia intrase într-o stare euforică. In 
schimb cartofii se transformaseră într-un soi de piure, însă 
gulaşul mirosea frumos. Vărsă conţinutul ambelor cratiţe într-o 
tavă de servit, dându-şi seama că uitase să aştearnă faţa de 
masă. Până să găsească tacâmurile, sarea, piperul, farfuriile, 
un şervet, mâncarea se răcise, dar o găsi bună şi aşa. Nu era 
ceea ce mânca de obicei şi pufni în râs la gândul expresiei 
dezgustate de pe chipul lui Hinkle dacă s-ar fi întâmplat să 
intre atunci pe uşă. 

— Oricum, îşi zise Helga cu glas tare, nu voi muri de foame. 


E distractiv! 

Lăsând vasele murdare în chiuvetă, să le spele Dick a doua zi 
dimineaţă, îşi turnă încă un pahar de votcă şi trecu în salon. 

Învârti butoanele radioului, până când găsi un post care 
difuza o melodie de jazz cu un solo de baterie zgomotos. 

Tolănită în şezlong, admiră scufundarea soarelui în ocean, 
rămânând lungită până când luna transformă apa într-o pânză 
de argint. De mult nu se mai simţise atât de liniştită. 

„Mâine, gândi ea. Prima mea noapte la Nassau, când nu voi 
mai fi singură.” 

Gândul îi fugi la Dick, accelerându-i pulsul. 

Niciun băiat de vârsta lui nu era în stare să reziste chemării 
sexului. Poate că el n-o dorea, însă avea ea suficientă 
experienţă pentru a-i trezi simţurile. Va fi simplu să-l 
manevreze; tinerii nu sunt în stare să se controleze, aşa că se 
va termina rapid, însă, după puţină refacere, al doilea act va fi 
perfect. 

După ora zece, stinse radioul şi luminile din salon, închise 
ferestrele, uşile, apoi urcă în dormitor. Se dezbrăcă, făcu un 
duş, îmbrăcă o cămăşuţă de noapte şi se strecură în 
aşternuturile de pe patul gigant, de unde putea vedea oceanul 
sclipind în lumina lunii. Noaptea era caldă, liniştită. 

Un cuib al dragostei! 

Mâinile îi cuprinseră sânii. Zâmbi. 

Mâine! 

O 

Helga se trezi brusc, cu ochii la ceasul care arăta ora şapte şi 
douăzeci. Timp de câteva momente nu reuşi să-şi amintească 
unde se afla, apoi, după o privire în jur, prin încăperea 
spațioasă, memoria îi reveni. Se întrebă ce fel de om era 
proprietarul acestui cuib de dragoste şi cum trebuia să fi arătat 
amanta lui. Femeia a murit în urma unui accident auto. Helga 
făcu o strâmbătură. Bietul om! Biata femeie! Îşi aminti de una 
dintre zicalele dragi tatălui ei: „Tot răul spre bine...” 

Făcu un duş rapid, îmbrăcă o pijama albă, uşoară şi cobori în 
bucătărie. Şi-ar fi dorit o cafea, însă asta punea mari probleme. 

Descoperi un aparat cu tot felul de ţevi, a căror utilitate n-o 
înţelegea. Avea şi un recipient în care turnă cafea. Când apa 
dădu în clocot, nenorocitul de aparat explodă parcă, 
împroşcând cafea pe pereţi şi pe mobila de bucătărie. 


Examină furioasă aparatul. Ea voia cafea! Trânti pe plită un 
ibric cu apă şi, când începu să clocotească, vărsă două linguriţe 
pline cu cafea măcinată. Îngrozitorul amestec dădu imediat în 
foc, murdărind plita. 

Inchise gazul, evaluând amărâtă dezastrul. Vederea restului 
cinei rămas în vasele murdare, a mobilei pătate şi a plitei plină 
de cafea o făcu să se lase păgubaşă. Spera ca Dick să ştie să 
facă măcar o cafea. 

Luă din frigider cuburi de gheaţă şi-şi turnă o votcă 
sănătoasă, cu ajutorul căreia îşi recăpătă buna dispoziţie. 
Îmbrăcă un costum de baie şi se aruncă în ocean. Înota 
gândindu-se că ar fi avut nevoie de o femeie care să gătească şi 
să calce rufe. Aici, Mason îi putea fi de mare ajutor. 

Se întoarse la vilă puţin înainte de opt şi jumătate. În câteva 
minute trebuia să apară Dick. Îşi reîmbrăcă în grabă taiorul- 
pantalon, căută la radio un post cu muzică pop şi se tolăni într- 
un fotoliu. Alcoolul băut pe nemâncate făcea să i se învârtă 
uşor capul şi ar fi avut mare nevoie de o cafea. Se gândi la 
Hinkle, aflat acum atât de departe, la bătutul lui discret în uşă, 
la cafeaua lui gustoasă. 

În memorie îi reveni una dintre zicalele tatălui ei: „Cum îţi 
aşterni, aşa dormi”. 

Izbucni în râs. Până acum, ce să mai vorbim de pat! 

Inchise ochii. Destinsă de baia în ocean şi de băutură, aţipi 
uşor. O trezi brusc glasul prezentatorului de la radio, care citea 
ştirile. Se uită la ceasul de pe perete, apoi la cel de la mână: 
nouă şi douăzeci. Se ridică dintr-un salt. 

— Dick? 

_ Probabil că intrase fără să-l audă şi acum se ocupa de veselă. 
Işi aranjă părul, îşi puse ţinuta în ordine, după care intră în 
bucătărie. 

— Dick? 

Vocea ei sparse liniştea. 

Făcu un tur rapid prin vilă, ieşi pe terasă, apoi se întoarse în 
salon. 

Nu venise! 

O cuprinse o furie vecină cu nebunia. Timp de câteva 
momente, tremură pur şi simplu de nervi, cu pumnii strânşi, 
aruncând fulgere din ochi. 

„Bine, dragă băiete, reflectă ea. O să mi-o plăteşti! Derbedeu 


ce eşti! Oricât ar dura, o să-ţi vin de hac!” 

Chiar atunci, auzi un pârâit de motocicletă, ca un mormăit 
grav, care-o făcu să ciulească urechea. 

„lată-l, se animă Helga. Te învăţ eu minte, scârbă ce eşti, să 
fii punctual!” 

Aşteptă, cu inima bătându-i tare şi mâinile umede. Era, în 
sfârşit, aici! Avea să-i tragă o săpuneală zdravănă şi, după ce-l 
va fi umilit şi speriat după bunul ei plac, urma să-l ducă în 
dormitor. Se simţi brusc excitată. 

Se auzi soneria de la uşă. 

Îşi impuse să aştepte. În niciun caz, el nu trebuia să-şi dea 
seama de nerăbdarea ei. Aşteptă să mai sune o dată, apoi trecu 
în hol, deschizând uşa. 

În viaţa ei avusese multe şocuri, însă cel de-acum fu ca un 
adevărat pumn în stomac; rămase încremenită, nesigură pe 
propriile picioare. 

În prag se afla numita Terry Shields, cu părul ei roşu 
strălucind în soare. Era îmbrăcată ca şi în ziua precedentă, cu 
un singur amănunt: purta un tricou curat. d 

O cercetă impasibilă pe Helga, cu ochii ei mari, verzi. Incă o 
dată, nervii săi de oţel o salvară. 

— Ce doreşti? o întrebă femeia cu duritate. 

— Îmi cer scuze pentru întârziere, răspunse calm fata, cu un 
glas studiat. Am fost reţinută la spital. 

— La spital? Ce s-a întâmplat? 

— Dick a avut un accident. Şi doar îl prevenisem că 
motocicleta aia e prea puternică pentru el. Şi-a rupt o mână. 

Frumoasei femei îi scăpă un oftat de exasperare. „Doamne, 
gândi ea, oare nimic nu va merge cum trebuie şi pentru mine?” 

— Intră odată. 

Îi întoarse spatele, revenind în salon, unde se întinse în 
şezlong. 

Terry închise uşa după ea şi veni în salon. Helga o văzu 
studiind locul. 

— Stai jos! îi ordonă, pe un ton enervat. Cum s-a întâmplat? 

Terry alese un scaun cu spătarul drept. Luă loc, cu genunchii 
apropiaţi şi braţele încrucişate. 

— A derapat. Motocicleta aia e prea mare pentru el. 

— Şi dumneata cum mergi pe ea? 

Terry ridică din umeri. 


— Fetele sunt mai prudente decât băieţii. 

„O remarcă inteligentă”, constată Helga. 

— Deci, şi-a rupt o mână? 

— Da. E îngrijorat pentru dumneavoastră. L-aţi plătit în 
avans. Este foarte conştiincios, aşa că m-a rugat să-l înlocuiesc 
un timp. 

Helga luă o ţigară, la care se uită lung înainte de a o aprinde. 

— Să-l înlocuieşti? 

— Da... Curăţenie, bucătărie, tot. Dacă vă convine, mă pot 
ocupa eu, în locul lui. 

Helga se gândi la dezastrul din bucătărie, la patul nefăcut, la 
cafeaua de care nu avusese parte. _ 

— Dick mi-a dat cincizeci de dolari, continuă Terry. In felul 
acesta, n-o să vă coste nimic, iar eu am nevoie de banii ăştia. 

— Vreau o ceaşcă de cafea. Ştii să faci cafea? 

— Sigur că ştiu. 

Terry se ridică, se uită în jur şi, fără să întrebe nimic, porni 
drept spre bucătărie. 

Helga fumă două ţigări, blestemând. „Doamne, se văită ea. 
Încă o noapte de dormit singură! Un braţ rupt! Nu duci în pat 
un băiat cu un braţ rupt.” Aşadar, trebuia să mai aştepte! 
Strânse pumnii. Oare va lua sfârşit vreodată aşteptarea asta 
veşnică? 

Terry se întoarse cu cafea, zahăr şi un castronaş cu frişcă, pe 
o tavă. Puse totul pe o măsuţă joasă, lângă Helga. 

— Aparatul cu care aţi încercat să faceţi cafea serveşte la 
făcut ceai, o anunţă fata. 

Helga se simţi brusc cuprinsă de un complex de inferioritate, 
pe care însă îl înăbuşi imediat. 

— Adevărat? Dar cine naiba are nevoie de un aparat pentru 
ceai? 

Terry se întoarse în bucătărie, fără să-i răspundă. Helga o 
auzi trebăluind. 

Cafeaua era excelentă, la fel de bună ca a lui Hinkle. Bău 
două ceşti, după care se duse în bucătărie. Terry curăţase deja 
plita, iar acum se lupta cu petele de pe pereţi. 

— Cum te numeşti? o întrebă Helga, prefăcându-se că nu o 
cunoştea. 

— Terry Shields, răspunse fata, clătind spălătorul în 
chiuvetă. 


— Foarte bine, Terry. Vei lucra aici până când se reface Dick. 

Terry se întoarse şi o privi în ochi pe Helga, căreia i-ar fi 
plăcut să vadă o expresie oarecare luminând trăsăturile fetei, 
însă chipul acesteia rămase de piatră. 

— De acord. Doriţi să şi gătesc? 

— Te pricepi? 

— Mi se pare că orice femeie ar trebui să se priceapă. 

— Masa de prânz o voi lua în altă parte, o anunţă Helga, 
căutând să nu accentueze ideea. Cina însă o voi lua aici, în 
fiecare seară. O masă fără pretenţii. 

— Intenţionaţi să mâncaţi porcăriile pe care le aveţi în dulap? 

Helga deschise ochii mari. 

— Porcării? 

— Mâncarea aceea gata pregătită, pentru încălzit. 

— Ce ai cu ele? întrebă Helga, simțind furia cum creştea. 

Terry ridică din umeri, aruncând resturile gulaşului în lada 
de gunoi. 

— Cum doriţi. Dar, dacă doriţi să gătesc, va trebui să-mi daţi 
bani, să pot cumpăra alimente ca lumea. 

După un moment de ezitare, Helga se întoarse în salon şi luă 
din geantă patru bancnote de cincizeci de dolari, pe care le 
puse pe masa din bucătărie. 

— Du-te după cumpărături. Eu o să plec. N-are rost să pierzi 
toată ziua pe-aici. Fă curăţenie şi întoarce-te mai târziu să 
pregăteşti masa de seară. Să fie gata la opt şi jumătate. 

— Am înţeles. 

Helga consideră că era momentul să facă puţină paradă de 
autoritate. 

— Aş prefera să-mi răspunzi „Da, doamnă Rolfe”, în loc de 
„Am înţeles”. 

— Am înţeles, doamnă Rolfe. 

Terry se uită la bancnote şi, cu un bobârnac, dădu trei dintre 
ele deoparte. 

— Aveţi de gând să hrăniţi o armată întreagă? Cincizeci de 
dolari ajung. 

Enervată, Helga recuperă cele trei bancnote. 

— Mi se pare că eşti foarte „pe fază”, Terry... 

— Dac-aş avea şi eu averea dumneavoastră, n-ar trebui să 
fiu, i-o întoarse fata, frecând de zor o cratiţă. 

Helga o privi fix, apoi, cum Terry nu-i acorda nicio atenţie, 


urcă în camera ei să se schimbe. Îmbrăcă o rochie verde- 
deschis, din pânză, luă o geantă de plajă conţinând un costum 
de baie şi un prosop mare, după care cobori. 

— Mă întorc pe la şase, anunţă. Te rog să încui cu cheia, 
când pleci. Am şi eu un rând de chei. Te aştept pe la opt. 

— Am înţeles, doamnă Rolfe. Nu vă faceţi probleme. N-o să 
fur nimic. 

— Termină cu obrăznicia dacă vrei să continui să lucrezi 
pentru mine! replică sec Helga. Nu mi-a trecut nicio clipă prin 
minte c-ai putea fura ceva! 

Terry îşi întoarse către ea chipul imobil. 

— Nu veţi avea surprize, doamnă Rolfe. 

Trecu prin faţa ei, urcând la etaj. 

Helga rămase blocată un moment destul de lung, apoi, 
ridicând enervată din umeri, intră în garaj şi se urcă în Mini. 
Îndreptându-se către hotelul Diamond Beach, trecu în revistă 
situaţia. Dick ieşit din discuţie şi acum fata asta! Trebuia să 
recunoască faptul că mititica o intriga. Cu ajutorul ei, putea 
afla mai multe despre Dick, pe care dorea să-l cunoască mai 
bine. Spre marea ei surpriză, constată că dorinţa sexuală se 
diminuase. Se simţea singură. Fata îi putea fi de folos în chip 
de mesager, în aşteptarea momentului în care Dick avea să fie 
suficient de restabilit pentru a-l avea în pat. 

Bagajele, adunate cu grijă, se aflau în holul hotelului. Plăti 
nota, strânse mâna directorului, împărţi bacşişuri generoase 
comisionarilor, la recepţie, apoi, însoţită de zâmbete şi saluturi 
pline de respect, făcu drumul îndărăt, la vila „Bâtlanul 
Albastru”, unde-şi despachetă bagajele; intenţiona ca mai apoi 
să ajungă la Ocean Beach Club, pentru a obţine o legitimaţie de 
membru. Simţea că nu mai putea continua astfel, lipsită de 
orice companie. 

Din pliantul clubului pe care-l găsise la hotel, citi că acesta 
oferea o întreagă gamă de distracţii pentru petrecerea 
timpului: cazinou, piscină, tenis, golf, seri dansante, bridge, 
bărci rapide de închiriat. 

Traficul era aglomerat, aşa încât, pe faleză, rulă bară lângă 
bară, însă reuşi să nu se enerveze. Trecând pe lângă un 
magazin cu autoservire, o zări pe mama lui Dick, în staţia 
autobuzului, cu două sacoşe uriaşe la picioare. 

Frână, oprind lângă ea. 


— Doamnă Jones, o strigă Helga. Bună ziua! Vreţi să vă duc 
undeva? 

Chipul lătăreţ al negresei fu iluminat de un zâmbet larg. 

— Maşina e mică, doamnă, iar eu nu sunt chiar suplă. 

Se apropie, aplecându-se spre portieră şi-i zâmbi doamnei 
Rolfe. 

— O să meargă. 

Helga întinse mâna, deschizând portiera din dreapta. 

Doamna Jones puse sacoşele pe bancheta din spate, apoi 
urcă greoaie în faţă. Maşina se lăsă puţin. Inchizând portiera, 
negresa remarcă: 

— Foarte amabil din partea dumneavoastră, doamnă. Nu 
sunt mulţi care să oprească şi să te ducă undeva. În dimineaţa 
asta mă cam omoară ciolanele. 

„Ciolanele? se întrebă Helga. Picioarele adică?” 

— Băiatul mi-a povestit de casa dumneavoastră, doamnă, 
continuă doamna Jones. Zice că e superbă şi foarte mare. l-am 
atras atenţia c-a avut mare noroc să găsească o astfel de 
cameră... la spuneţi, are sau nu grijă de dumneavoastră? I-am 
pus în vedere să fie cât mai conştiincios. E şansa vieţii lui, aşa i- 
am zis. El ştie asta. Băiatul meu nu e prost! Înţelege că a reuşit 
să dea lovitura. 

Helga ezită, derutată. 

— Deci, îi place camera? Sunt încântată. 

— Da, doamnă, da. Mi-a descris-o. Are şi televizor! 

— Abia astăzi de dimineaţă a început lucrul, se hazardă 
Helga, încercând să afle câte ceva. 

— Aşa este, doamnă, dar nu uitaţi că ieri seară a trecut să vă 
vadă. După aceea, a venit imediat acasă, ca să-mi povestească. 
Mă gândeam că va lucra la dumneavoastră şi va rămâne să 
locuiască o vreme cu mine, însă mi-a explicat că aveţi tot timpul 
nevoie de cineva la vilă. 

— Am mulţi prieteni care mă vizitează. Dick îmi va fi de 
ajutor. 

— Înţeleg, doamnă. E o şansă unică pentru el. 

Străduindu-se să pară nepăsătoare, Helga urmă neutră: 

— Aş vrea un sfat de la dumneavoastră, doamnă Jones. Dick 
mi-a povestit ceva de o prietenă... Terry Shields. Chiar a 
sugerat că ar putea da şi ea o mână de ajutor la vilă. 

Vreme de o secundă, privirea ei părăsi carosabilul, 


cercetând-o pe femeia grasă de lângă ea. Chipul negru avea un 
aer grav; riduri groase îi încreţeau fruntea. 

— Fata aia? Una care nu-i bună de nimic, o scursură albă, 
declară sec doamna Jones. Lăsaţi-o în plata Domnului! Dick e 
un băiat bun, dar n-a avut de lucru când s-a cuplat cu 
neisprăvita aia. Puneţi-l la muncă şi aveţi grijă să nu-i lăsaţi 
prea mult timp liber. Că, dacă-l scăpaţi din mână, va fugi tot 
timpul după fata aia de nimic! 

— Ce vă face să credeţi că fata e o neisprăvită, doamnă 
Jones? 

— Doamnă, dacă aţi avea copii, dacă aţi fi mamă, aţi şti 
imediat să deosebiți o fată bună de o netrebnică. Aia eo 
jegoasă. 

— V-aţi văzut cu Dick, ieri-seară? 

— Dacă m-am văzut cu el? Sigur că ne-am văzut, doamnă! L- 
am ajutat să împacheteze lucrurile, ca să se poată muta cât mai 
repede în vila dumneavoastră. 

Brusc, doamna Jones întoarse capul, cercetând-o nedumerită 
pe Helga. 

— A venit acolo ieri-seară, nu? 

— Sigur c-a venit, răspunse Helga, după un moment de 
ezitare. 

Doamna Jones îşi regăsi zâmbetul. 

— Vedeţi, doamnă. Vă spuneam eu. E un băiat bun. 

Helga opri maşinuţa lângă baraca dărăpănată. 

— Mulţumesc mult, doamnă, rosti doamna Jones. Sunteţi o 
femeie bună şi serviabilă. Îi daţi de lucru băiatului meu. Are 
bunăvoință, dar nu i-ar strica să i se explice cum stau lucrurile. 

Helga o urmări pe femeia aceea grasă îndreptându-se spre 
uşă, cocoşată de cele două sacoşe, apoi întoarse şi se îndreptă 
spre „Bâtlanul Albastru”. N 

În timp ce conducea, mintea îi lucra febril. Întâlnirea cu 
mama lui Dick fusese neprevăzută. Atuurile din cărți continuau 
să se adune la ea. Aşadar, era considerată drept proastă. Pe 
buze îi apăru un zâmbet amar. Dacă Dick nu mai era acasă, 
atunci unde locuia? Povestea cu brațul rupt era o minciună. 
Helga se puse în locul lui Terry. 

Dick fusese nevoit să-i spună că trebuia să lucreze pentru 
Helga. Iar Terry ghicise, probabil, că această femeie bogată va 
încerca să-l seducă pe prietenul ei. Braţul fracturat era o 


găselniţă. Zâmbi iarăşi. Răbdare, gândi ea. Avea nevoie de mai 
multe date, pentru a le veni de hac celor doi. Nimeni nu trebuia 
să-şi permită s-o ia drept fraieră. Mai încercaseră şi alţii, care 
se împotmoliseră, în cele din urmă. Realiză că se afla pe Ocean 
Avenue şi încetini, intrând într-o parcare. i 

Merse pe jos până la imobilul lui Frank Gritten. În aşteptarea 
liftului, cotrobăi prin geantă după ţigări. Cabina ajunse în 
câteva momente la parter, uşile se deschiseră uşor şi se trezi 
nas în nas cu Harry Jackson, îmbrăcat în eleganta lui ţinută de 
seară. 

Văzând-o, tresări şi păli. 

— Bună ziua, domnule Jackson. Iată-te, frumos şi în formă! 

Înaintă spre ea, mormăind cu glas nesigur: 

— A, doamnă Rolfe... Ce mai faceţi? 

Ea intră în lift, fără a-l pierde din ochi. 

— Mulţumesc, bine... Sper că încă petreci momente plăcute 
cu doamna Lopez. 

Apăsă pe butonul etajului patru şi, în vreme ce Jackson îşi 
trecea mâna peste buze, uşile se închiseră. 

Frank Gritten se afla în biroul său, cu pipa în colţul gurii. 

Se ridică, atunci când bătrâna secretară o introduse pe 
Helga. 

— Bună ziua, doamnă Rolfe. Vă rog să luaţi loc. Este o 
dimineaţă frumoasă, nu-i aşa? 

— Da. 

Se instală în fotoliu, îşi aprinse o ţigară şi continuă: 

— Am nevoie de serviciile dumneavoastră, domnule Gritten. 
Vă propun o mie de dolari drept cheltuieli. 

Gritten dădu din cap. 

— Pentru asta sunt aici, doamnă Rolfe. Ce doriţi de la mine? 

— L-am angajat pe Dick Jones, de care v-am mai vorbit, să se 
ocupe de vila pe care tocmai am închiriat-o, „Bâtlanul 
Albastru”, preciză Helga, încrucişându-şi lungile picioare fine. 
Trebuia să se prezinte de azi-dimineaţă, însă în locul lui a venit 
prietena lui, Terry Shields; a apărut călare pe motocicleta lui 
Dick. Mi-a spus că Dick a avut un accident în urma căruia şi-a 
rupt o mână. Îi dădusem salariul în avans, o sută de dolari, aşa 
că i-a cerut fetei să mă ajute, în locul lui. M-am întâlnit cu 
mama lui Dick Jones, care crede că fiul ei lucrează deja pentru 
mine şi locuieşte la vilă. Lucrul mi se pare ciudat şi mărturisesc 


că mă intrigă. Nu-mi place să fiu tratată drept fraieră. Aş dori 
să descoperiţi ce se întâmplă cu Jones, dacă are într-adevăr 
mâna ruptă, unde locuieşte şi cine e fata. Vreau să ştiu totul, în 
amănunt. 

Gritten o privi gânditor, apoi se înclină uşor. 

— N-ar fi nicio problemă, doamnă Rolfe. 

— Sunt curioasă, de asemenea, să ştiu şi de ce a fost Jones la 
şcoala de corecție. Să-mi aflaţi totul despre Terry Shields. In 
cele mai mici amănunte. 

Gritten zâmbi. 

— Veţi avea toate amănuntele. 

Helga depuse pe birou o bancnotă de o mie de dolari şi se 
ridică. 

— Şi mai vreau toate aceste informaţii cât mai repede posibil, 
domnule Gritten. 

— Le veţi avea foarte repede, o asigură Gritten, însoţind-o 
până la lift. 

O 

Ajunsă la vilă, Helga remarcă lipsa motocicletei Electra 
Glide. Duse maşina în garaj, dădu jos cele trei valize din 
portbagaj şi le cără, una câte una, în salon. O enerva gândul că 
nu avea servitori care s-o scutească de corvoadă, dar reuşi să 
se liniştească, spunându-şi că era vorba de ceva lipsit de 
importanţă. 

Inspectă casa, găsind totul impecabil. Bucătăria strălucea, 
fiecare lucru fiind aranjat la locul lui. Târând cu chiu cu vai una 
dintre valize, urcă la etaj, descoperind că atât dormitorul, cât şi 
sala de baie erau curate bec. li luă cam o oră să-şi desfacă 
bagajele şi să-şi aranjeze hainele. Când termină, era ora unu şi 
zece şi-i era foame. 

Să iasă undeva pentru a lua masa? Cobori în bucătărie să 
cerceteze produsele semipreparate. Ambalajul mâncării de 
carne cu sos picant era decorat cu o fotografie în culori vii care 
stârnea foamea. Hotări să mănânce acolo, fără să se mai 
chinuie cu găsitul vreunui restaurant. De această dată, cartofii 
îi reuşiră perfect, aşa că îi savură cu plăcere. Intenţiona să lase 
vesela în chiuvetă, dar se gândi că era mai bine ca Terry să nu 
afle că mâncase „porcării.” Pierdu ceva timp să curețe şi să 
pună totul la loc, se mai enervă o dată, însă avu grijă să lase 
bucătăria şi chiuveta aşa cum le găsise. 


Intră în salon, se tolăni pe canapeaua încăpătoare şi se 
adânci în gânduri. Dick trebuia pedepsit, însă numai după ce 
primea raportul lui Gritten. Dacă puştanul ăsta îşi închipuia că 
o putea fraieri, avea să-i facă o surpriză. 

Pe la trei, plecă la Ocean Beach Club. Datorită magiei 
exercitate de numele Rolfe, nu avu nevoie de recomandări şi 
nici nu fu nevoită să plătească taxa de înscriere. 

Secretarul clubului, un omuleţ dolofan şi zâmbăreţ, îi spuse 
că erau onoraţi să-i ofere statutul de membru temporar. Avea 
convingerea că putea găsi la ei toate facilităţile, aşa că 
secretarul îi descrise entuziasmat întreaga gamă de distracţii 
pe care o putea oferi clubul. 

— Veţi face cunoştinţă cu membrii noştri, doamnă Rolfe. Vă 
pot asigura că vă vor primi cu bucurie. 

Făcu împreună cu ea turul clubului, prezentând-o membrilor, 
englezi bătrâni şi obezi, bărbaţii cu chipuri cuperozate de 
băutură, iar femeile cu pălării ciudate şi zâmbete temătoare, cu 
toţii fericiţi s-o cunoască pe soţia unuia dintre cei mai bogaţi 
oameni din lume. 

Helga îi detestă pe toţi, din start, însă nu mai putea continua 
să rămână singură în vila ei; avea nevoie de contacte umane... 
dar ce mai contacte! 

Fu nevoită să suporte ceaiul englezesc cu sandvişuri şi 
prăjiturele, înconjurată de bărbaţii flecari care se holbau la 
măsuţa rulantă ticsită cu prăjituri cu cremă. 

Gândul îi fugi la Dick. Dacă acest mizerabil n-ar fi făcut o 
mişcare greşită, acum s-ar fi aflat amândoi în patul uriaş. 

Refuză un sandviş cu castraveți. 

— Dar sunt delicioase, doamnă Rolfe. Cu talia 
dumneavoastră admirabilă, n-ar trebui să vă gândiţi la niciun 
regim. 

Sufocată şi moartă de plictiseală, hotări, în cele din urmă, s-o 
ia din loc. Băgă de seamă că bărbaţii îi contemplau uluiţi 
maşinuţa modestă, înconjurată de Rolls-uri, Bentley, Cadillac- 
uri. i 

Se întoarse în oraş. Îşi aminti de Herman şi telefonă la spital, 
de unde află că starea acestuia era, în continuare, staţionară. 
Se făcuse şase şi un sfert. Urcă în dormitor, de unde reveni în 
salon îmbrăcată în halatul alb de plajă şi se servi cu o votcă. 
Urmări buletinul de ştiri de la televizor. Fluctuaţia dolarului o 


nelinişti. Se gândi la suma uriaşă pe care o avea în Elveţia, 
spunându-şi că ar fi fost mai bine să fi schimbat dolarii în franci 
elveţieni. 

Puțin înainte de ora şapte, auzi motorul motocicletei Electra 
Glide. 

După ce zgomotul încetă, uşa de la intrare se deschise. 

Terry Shields adusese o pungă mare de hârtie. 

— Ah, ai venit, Terry, zise Helga zâmbind. Îţi mulţumesc 
pentru curăţenia făcută. 

Fata purta o cămaşă bărbătească bleu, cu mâneci scurte şi o 
pereche de pantaloni bleumarin. Părul părea încă ud, ca după o 
baie în ocean. 

— Am cumpărat crevete. Vă plac? 

Helga o studie. Fu impresionată, încă o dată, de tăria de 
caracter pe care o degaja chipul fetei. O nulitate? Cu siguranţă, 
nu. 

— Crevete? E perfect... Cum se simte Dick? 

În drum spre bucătărie, Terry răspunse: 

— Nu l-am întrebat. 

Helga ţuguie buzele. Îşi termină băutura şi se opri în uşa 
bucătăriei. Terry scotea cumpărăturile din punga de hârtie. 

— Îl cunoşti de mult pe Dick? întrebă Helga, rezemată de 
tocul uşii. 

— Cam de mult, răspunse laconic Terry. Crevetele le vreţi 
prăjite sau cu sos? 

— Cum vrei; cum e mai simplu. 

— Bucătăria bună nu e niciodată uşor de făcut, doamnă 
Rolfe. Spuneţi ce preferaţi şi vă voi pregăti. 

— Păi... prăjite... Nu prea mi-e foame. 

Terry vărsă crevetele într-o strecurătoare, spălându-le în apă 
rece. 

— Dick e iubitul tău, Terry? 

Fata scutură energic strecurătoarea, punând apoi crevetele 
pe o cârpă. 

— Se poate spune şi aşa. 

— Şi tu? Unde locuieşti? 

— Am şi eu o cocioabă. 

— Nu mă îndoiesc, dar pe unde? 

— In cartierul de nord. 

Urmă o tăcere îndelungă, timp în care Terry uscă meticulos 


crevetele. Helga era hotărâtă să nu se dea bătută. 

— Vorbeam azi-dimineaţă cu mama lui Dick. Spunea că el nu 
mai locuieşte acasă... E la tine? 

Terry aprinse grătarul. 

— Ce importanţă are?... Vreţi şi orez? Sau poate preferaţi 
cartofii deshidrataţi. 

— O să vreau orez... Te-am întrebat dacă locuieşte la tine. 

Terry turnă orez într-un castron. 

— Vă interesează chiar atât de mult, doamnă Rolfe? 

Helga îşi stăpâni furia, înainte să izbucnească. 

— Curiozitatea, Terry, asta e. Stă la tine? 

Fata umplu o crăticioară cu apă caldă şi o puse pe aragaz. 

— Da, locuieşte la mine şi mi-o trage. g 

Câteva momente, Helga rămase fără glas, sufocată. Ințelese 
brusc că ea o provoca pe fată la obrăznicie prin interogatoriul 
la care o supunea. 

— Nu mă interesează raporturile dintre voi, declară cu 
răceală. Pur şi simplu, vreau să ştiu unde e. 

Terry puse sare în apă, apoi spălă orezul. 

— Maică-sa n-a spus nimic de braţul lui rupt, continuă Helga. 

Fata turnă orezul în apa clocotită. 

— Vă deranjează dacă luaţi cina puţin mai devreme, doamnă 
Rolfe? întrebă fata, fără să se uite la Helga. Am o întâlnire. 

— Ai auzit ce-am spus? Nu cred nici în ruptul capului că şi-a 
rupt o mână! 

Terry întinse cu grijă crevetele pe grătar. 

— Vă place sucul de lămâie, doamnă Rolfe? Unii nu suportă 
lămâia. Dacă nu vă place, am sos de tabasco. 

— Terry! Şi-a rupt sau nu braţul? 

— Dacă doriţi cina, doamnă Rolfe, ar trebui să mă lăsaţi să 
mă ocup de gătit, da? Toată pălăvrăgeala asta mă ţine în loc. 

Helga se stăpâni cu greu. Răceala, încăpăţânarea fermă a 
acestei fete erau ceva nou pentru ea. 

— Ţi-am pus o întrebare şi vreau un răspuns! ţipă femeia cu 
glas strident. 

— În zece minute, veţi fi servită, doamnă Rolfe. Mă iertaţi, 
însă trebuie să pun masa. 

Trecu pe lângă Helga, intrând în sufragerie. 

Aceasta rămase nemişcată, strângând pumnii. De-abia se 
abţinea să nu se repeadă în sufragerie, s-o apuce de păr pe 


obrăznicătură şi să-i cârpească o palmă. „Linişteşte-te, îşi spuse 
Helga. Te porţi ca o tâmpită.” 

Pătrunse în sufrageria încăpătoare şi, fără să se uite la Terry 
care aşeza masa, porni televizorul. Pe ecran apăru în prim plan 
chipul unei fete; părea că se chinuie să înghită microfonul, 
căscând o gură cât toate zilele. Vocea ei amplificată, metalică 
explodă în salon. Helga se strâmbă, reducând drastic sonorul. 

Terry se întoarse în bucătărie. 

Helga aşteptă îndelung, în vreme ce tipa de pe ecran 
continua să se lupte cu microfonul, scoțând miorlăituri ca de 
pisică în călduri. 

Terry reveni, aducând o tavă şi o farfurie. 

— E gata, doamnă Rolfe. Nu aveţi deloc vin. Dacă-mi 
spuneaţi, cumpăram eu. 

Helga se aşeză la masa aranjată perfect. 

— O să cumpăr mâine. În rest, totul pare în regulă, zise ea, 
examinând crevetele bine prăjite şi castronul cu orez. Eşti o 
adevărată maestră, cum s-ar spune. 

— Bine. Atunci, dacă nu mai aveţi nimic, doamnă Rolfe, o s-o 
iau din loc. Vasele le spăl mâine. 

Liniştită, graţie nervilor ei de oţel, Helga desfăcu un crevete. 

— N-am terminat, Terry. Ia loc. 

— Îmi pare rău, doamnă Rolfe. V-am anunţat dinainte. Am o 
întâlnire. 

Helga îşi puse orez în farfurie. 

— Ia loc şi gustă dintr-un crevete! Excelent. 

Terry se afla la uşă, deja. 

— Ai auzit ce-am spus? Stai jos! 

— Mă scuzaţi, doamnă Rolfe. Am întârziat deja. 

Ajunse la uşă, deschizând-o. 

— Stai jos odată! zbieră Helga. Dacă nu vrei ca amantul tău 
să ajungă în puşcărie! 

Terry se opri, apoi, ridicând din umeri, cu chipul la fel de 
impasibil, se întoarse, trântindu-se într-un fotoliu. 

„Un punct pentru mine, îşi spuse Helga. Aşadar, neisprăvitul 
ăla înseamnă ceva pentru ea!” Mâncă încă un crevete şi stoarse 
lămâie peste orez, regretând că nu avea un pahar de vin la 
masă. 

Mai luă un crevete, străduindu-se să rămână calmă. 

— Ţi-a spus Dick de necazurile pe care le are? 


— Spuneţi ce-aveţi de spus, doamnă Rolfe, şi încercaţi să fiţi 
cât mai concisă! replică Terry cu indiferenţă. Am o întâlnire. 

— Crevetele astea sunt excelente, continuă Helga, în timp ce 
gândea: „O s-o fierb puţin pe neruşinata asta”. Ai întâlnire cu 
Dick? 

— Ce vă priveşte pe dumneavoastră, doamnă Rolfe? 

„Un punct pentru ea, tinu iar scorul Helga. Atenţie!” 

— Da, Dick are necazuri, reluă. Nu te-ai întrebat niciodată 
cum a reuşit să-şi cumpere o motocicletă de patru mii de 
dolari? 

Fata se foi pe fotoliu, încrucişând picioarele lungi. 

— E problema lui. Numai cei care n-au altceva de făcut se 
amestecă în treburile altora. 

„Încă un punct pentru ea, însă atuul e la mine”, gândi Helga. 

— Aşadar, nu ţi-a relatat printre altele că mi-a furat un inel, 
pe care l-a vândut şi cu banii luaţi şi-a cumpărat motocicleta? 

Mai desfăcu un crevete, storcând deasupra lămâie. 

Terry rămase tăcută. Se mulţumi să-şi privească ceasul, 
schimbând poziţia picioarelor. 

— Ai auzit ce-am spus? 

— Am auzit. Şi ce-aţi vrea să fac? 

— Nu te deranjează? 

— Mai aveţi ceva să-mi spuneţi, doamnă Rolfe? 

— Da. Dacă în seara asta, la ora nouă, Dick nu ajunge aici, o 
să-l caute poliţia, pentru că îl acuz de furtul inelului. 

Terry dădu din cap, ridicându-se. 

— În seara asta, la nouă? Ce nevoie aveţi de el la ora aia, 
doamnă Rolfe? 

Helga termină de mâncat. 

— Ei, să facă ordine pe-aici şi să spele vasele. Du-te repede 
să-l anunţi. Asta, dacă nu cumva doreşti să-l vezi petrecându-şi 
noaptea în puşcărie, adăugă Helga, privind-o cu răceală. 

— Vreau să vă dau un sfat, doamnă Rolfe. 

Terry scoase din buzunarul de la spate al pantalonilor două 
bancnote de cincizeci de dolari boţite, azvârlindu-le pe jos. 

— Ăştia sunt banii pe care vi-i datorează Dick. N-o să-l mai 
revedeţi şi nici pe mine. Acum, sfatul. Când o femeie de o 
anumită vârstă cade-n limbă după un băiat care i-ar putea fi fiu, 
singura salvare sunt duşurile reci. Duceţi-vă şi faceţi un duş 
rece, doamnă Rolfe. 


Zicând acestea, se întoarse şi părăsi vila. 
Ascultând pârâitul motocicletei pierzându-se în depărtare, 
Helga contemplă cochiliile creveţilor, la fel de goale ca şi ea. 


Capitolul al VII-lea 


Palmierii foşneau la adierea brizei uşoare. Când şi când, câte 
o nucă de cocos cădea cu o bufnitură surdă. Rumoarea 
depărtată a circulaţiei de pe faleză se contopea cu clipocitul 
mătăsos al valurilor care se spărgeau pe plajă. 

Helga stătea tolănită într-un şezlong aflat pe terasă. 
Aprinsese doar proiectoarele subacvatice ale piscinei, lăsând 
restul în obscuritate. Suprafaţa albastră a apei, luminată 
discret, îşi etala sclipirile, relaxând-o pe Helga. 

Când o femeie de o anumită vârstă cade-n limbă după un 
băiat ce i-ar putea fi fiu... Cele mai crude, dar adevărate vorbe 
care-i fuseseră adresate vreodată. O ţigară fumega uitată între 
degetele ei. Dintotdeauna fusese tulburată de această dorinţă 
sexuală, care avea şi un nume: nimfomanie. Trăise cu gândul că 
va rămâne secretul ei intim, bine ascuns. lar acum, această fată 
îi smulsese masca. Gândindu-se la trecut, Helga fu nevoită să 
recunoască, jenată, că mai existau şi alţii care erau la curent, 
chiar dacă tăceau. Servitorii zâmbitori, băieţii musculoşi, chiar 
şi cei câţiva desfrânaţi mai în vârstă, cu care petrecuse un 
ceas, două, vorbeau, probabil, despre ea, poate chiar în aceste 
momente. 

Parcă-i auzea: „Între noi fie vorba, bătrâne, cu neruşinata de 
Rolfe n-ai nevoie de prea multe apropouri. Ştii care... nevasta 
lui Herman Rolfe. Ajunge să pocneşti din degete şi gata, a căzut 
pe spate”. _ 

Helga se simţi scuturată de un fior îngheţat. li cunoştea ea 
pe bărbaţi. Nimic nu-i oprea să-şi trâmbiţeze cuceririle. Cum 
de-şi putuse închipui că nu vor vorbi despre ea în bătaie de joc? 

„Tu ai căutat-o, se dojeni ea. N-ai fost niciodată în stare să 
rezişti. Te-ai fi putut duce să consulţi un psihanalist dacă ai fi 
vrut cu adevărat să scapi. Un psihanalist? Frecţie la un picior 
de lemn!” Nu asta era soluţia. Trebuia să fie în stare să se 
vindece singură, fără ajutorul cuiva, până când nu era prea 
târziu! 

Fata asta o scuturase zdravăn, obligând-o să înţeleagă că 
trebuia să înceteze să mai alerge după bărbaţi (numai că, în 


timp ce spunea asta, nu putea să nu-şi amintească de câte ori 
mai făcuse această promisiune deşartă). Ei, dacă Herman ar 
muri! S-ar recăsători, scăpând de aventurile acestea 
periculoase. Scrisoarea lui Herman, care o condamna la o 
existenţă austeră, se afla încă în casa de valori a hotelului. 
Dacă el ar muri, ar distruge-o, dar dacă, în loc să moară şi-ar 
reveni... 

Închise ochii. 

Dacă şi-ar reveni, viaţa ei ar deveni un calvar. În minte îi 
apăru ura din privirea soţului ei, gura strâmbată care încerca 
să articuleze un cuvânt pe care, de altfel, îl intuise: târfă. 

Dacă s-ar vindeca, ar fi nevoită să-l părăsească. Să-şi caute 
ceva de lucru. Ar găsi ea un soţ bogat. Ea... „Dumnezeule! se 
cutremură Helga. Trebuie să privesc lucrurile în faţă! Care 
bărbat bogat s-ar mai înghesui să mă ia de nevastă la vârsta 
mea?” Cu şaizeci de milioane de dolari însă, cheia magică ar fi 
în mâna ei. 

Gândul îi fugi la Dick Jones. Îşi pierduse, probabil, minţile, 
încercând să-l atragă în pat pe acest mic derbedeu. O durea 
însă faptul că el pretextase fracturarea unui braţ, pentru a se 
eschiva de la invitaţia de a se culca cu ea. Şi mai dă-l dracului 
pe puştanul ăsta! Incă o dată se salvase în ultima clipă! Uită-l! 
Lasă-l să se distreze cu Terry. Un nou fior îngheţat o făcu să 
tresară; probabil că se distrau grozav pe seama ei! 

N-au decât! Fata aia cu părul roşu! „Recunoaşte, îşi zise 
Helga, Terry face impresie. Are caracter. Pierde timpul pe 
lângă un tâmpit precum Dick.” 

Se ridică, dând roată piscinei. Adică, ăsta să fie viitorul ei, 
dacă Herman ar continua să trăiască? Luxul şi singurătatea? Îşi 
aduse aminte de Ocean Beach Club, de acele oribile specimene 
englezeşti jinduind la prăjituri cu cremă, la bărbaţii cu chipuri 
vinete de cuperoză şi trupuri fleşcăite. Ah, numai de-ar muri 
Herman! Atunci, ar fi liberă şi-ar avea în mână şaizeci de 
milioane de dolari! 

Auzi soneria de la intrare. Se uită la ceas. Opt şi patruzeci. 
Să fie Dick? 

li transmisese, oare, Terry mesajul şi, de frica poliţiei, se 
grăbise să vină? 

Acum, perspectiva de a se culca cu el o dezgusta, dar, 
Doamne, ce şi-ar mai vărsa nervii pe el, eliberându-se de 


spaime! L-ar pune cu botul pe labe, de n-ar uita-o cât ar trăi! 

Traversă rapid sufrageria, la al doilea zbârnâit al soneriei. 
Deschise furioasă uşa, azvârlind fulgere din ochi, dar avu un 
nou şoc. 

În locul lui Dick, cu ochii lui de căprioară, în prag stătea 
Frank Gritten, cu pipa între dinţi, în costumul gri, prost croit, 
cu vestonul la doi nasturi abia ascunzând un pântece revărsat. 

— Îmi cer scuze, doamnă Rolfe, zise Frank după ce-şi scoase 
pipa din gură, ridicându-şi pălăria panama. Mă duceam spre 
casă şi am văzut lumină la dumneavoastră. Am informaţiile pe 
care mi le-aţi cerut, dar, dacă preferaţi, mă întorc mâine... 

Ei îi trecu furia, reuşind chiar să zâmbească. 

— Intraţi, domnule Gritten. Tocmai mă pregăteam să beau 
ceva. N-aţi dori să-mi ţineţi companie? 

— Vă mulţumesc. 

O urmă în salon. 

— Vila aceasta pare confortabilă, dar tare mai e izolată. 

— Da, îl aprobă Helga şi se îndreptă către bar. Ce doriţi să 
beti? 

— Locuiţi singură aici, doamnă Rolfe? 

Ea se întoarse, privindu-l. 

— Da. 

— Credeţi că e bine? Sunteţi cu totul izolată aici. 

— Ce doriţi să beţi? 

Tonul sec arăta limpede că Helga nu avea chef să primească 
sfaturi. 

— Poliţaii beau, de obicei, whisky, doamnă Rolfe. 

Ea încercă să râdă. 

— Ar fi trebuit să ştiu la câte romane polițiste am citit. 

Îi aduse un whisky dublu cu sifon, iar ei îşi turnă o votcă. 

— E mai plăcut afară. 

Gritten o urmă pe terasă, cu paharul în mână, şi când ea se 
cuibări în şezlong, se aşeză alături. 

— L-am cunoscut pe proprietarul acestei vile, doamnă Rolfe. 
Un tip ghinionist. 

— Aşa am auzit şi eu, zise ea şi sorbi din pahar, băutura 
părându-i-se la fel de bună precum cele preparate de Hinkle. 
Aminteaţi de nişte informaţii pentru mine? 

— Da. Mi-aţi spus că sunteţi grăbită... 

Gritten îşi reaprinse pipa, bău o înghiţitură de whisky, dădu 


din cap în semn de apreciere, apoi continuă: 

— Dick Jones... 

Se opri, studiind-o; ochii săi albaştri aveau răceala privirii 
poliţistului. 

— Nu mă voi mulţumi să vă dau doar informaţii, doamnă 
Rolfe, ci şi câteva sfaturi. 

Privirea ei dură întâlni ochii pătrunzători ai poliţistului. 

— Mă interesează doar faptele, domnule Gritten. Nu am 
nevoie de sfaturi! 

Gritten pufăi din pipă, indiferent la tonul sec. 

— Exact. Vă voi relata faptele, însă în situaţia în care vă aflaţi 
în acest moment, doamnă Rolfe, cred că aţi avea nevoie şi de 
sfaturi. 

— Vreau să aud faptele! 

Gritten îşi contemplă pipa, îndesând jarul cu degetul mare. 

— Sunteţi nou venită la Nassau şi, probabil, nu cunoaşteţi 
mare lucru despre Antile. Locuiesc aici de peste douăzeci de 
ani. L-aţi angajat pe Jones. Aţi făcut-o gândindu-vă, desigur, că 
aveaţi în faţă un băiat de treabă, pe care doreaţi să-l ajutaţi. Nu 
v-a trecut prin cap să cereţi informaţii despre el la poliţie, însă 
pe-aici, doamnă Rolfe, când cineva vrea să angajeze un tip, 
trebuie neapărat să ceară referinţe sau informaţii de la poliţie. 

Helga bău, punând apoi paharul pe măsuţă. 

— Prin urmare, susţineţi că am comis o eroare angajând 
acest băiat? 

— Da, doamnă Rolfe, exact asta aţi făcut. Vă prevenisem că 
Jones a avut probleme. Era ultima persoană pe care ar fi trebuit 
s-o angajaţi ca servitor, având în vedere că locuiţi aici, singură. 

— Incredibil! Un băieţaş ca ăsta? Să nu-mi spuneţi că e un 
criminal! 

Expresia de pe chipul lui Gritten rămase gravă, în timp ce 
clătina din cap. 

— Nu. La doisprezece ani, a fost trimis într-o casă de 
corecție, pentru că furase un pui. 

Helga se ridică, din ce în ce mai enervată. 

— Cum adică? Un copil de doisprezece ani e închis la casa de 
corecție, pentru un pui furat? Dumnezeule! E cel mai scandalos 
lucru pe care l-am auzit vreodată! Probabil, murea de foame, 
amărâtul! 

Gritten îşi privi fix pipa, scobi în vatra ei, după care o puse la 


loc în gură. 

— Eram sigur că veţi spune asta, doamnă Rolfe, numai că nu 
cunoaşteţi oamenii din Antile. Puiul acela nu a fost mâncat, 
asta e problema. A servit la un sacrificiu ritual. 

— Un sacrificiu? Asta e o crimă? 

— Probabil, pentru dumneavoastră, nu, dar daţi-mi voie să vă 
explic. În urmă cu vreo şapte ani, a sosit din Haiti un vrăjitor 
şaman. Poate că ştiţi ce este un şaman. Este un om care posedă 
însuşiri ieşite din comun. Dacă e un om bun şi cinstit, el 
practică magia albă, care este binefăcătoare. Dar, dacă e un om 
rău, atunci practică magia neagră. Acest tip - pe numele său 
Mala Mu - se ocupa cu magia neagră. S-a dedat pe-aici la 
estorcări de bani, tâlhării de tot felul. „Imi dai atât, iar dacă nu, 
bărbatul tău sau soţia ta se vor îmbolnăvi”. Genul ăsta de 
ameninţări. Puţini dintre englezii stabiliţi aici au habar de ceea 
ce se întâmplă în cartierul indigenilor. Poliţia trebuie să fie cu 
ochii în patru. Îl cunoaşte foarte bine pe vrăjitor şi nu-şi poate 
permite să nu-l bage în seamă. Mala Mu îl folosea pe Jones la 
furat de pui, câini, pisici sau chiar o capră sau două, pentru 
sacrificările lui. În cele din urmă, poliţia i-a arestat atât pe Mala 
Mu, cât şi pe Jones. 

— N-am mai auzit asemenea baliverne! Vrăjitorie... magie... 
ritualuri sângeroase! Înţeleg ca indigenii ignoranţi să creadă în 
asemenea bazaconii, dar un om ca dumneavoastră... să plece 
urechea la prostiile astea! 

Gritten o contemplă, calm. 

— Vă înţeleg reacţia, doamnă Rolfe. Când am sosit în acest 
loc, gândeam la fel ca dumneavoastră că vrăjitoria e doar o 
scorneală prostească. La fel cum nu credeam că omul va ajunge 
vreodată să păşească pe Lună. Astăzi însă, după douăzeci de 
ani, mintea mea a devenit mai deschisă. Ştiu nu numai că 
vrăjitoria există, dar şi că reprezintă o forţă extrem de 
periculoasă. Vă pot asigura că Jones este la fel de puternic cum 
era Mala Mu. Care, întâmplător, a murit în închisoare. Poliţia 
bănuieşte că Jones a învăţat multe, fiind în contact cu Mala Mu, 
şi că în prezent practică el însuşi vrăjitoria, cu toate că nu avem 
nicio dovadă. 

Doamnei Rolfe i se părură atât de ridicole aceste dezvăluiri, 
încât îşi pierdu răbdarea; acest fumător de pipă flegmatic o 
scotea din sărite. 


— Refuz să accept acest lucru, declară ea, sec. Poate că, 
după mulţi ani petrecuţi în această ţară exotică, pârjolită de 
soare, printre oameni de culoare superstiţioşi, cineva va ajunge 
să creadă în prostii precum vrăjitoria, dar eu nu cred şi nici n-o 
voi face vreodată! 

Gritten îşi reaprinse liniştit pipa stinsă, înainte de a 
răspunde: 

— Foarte bine, doamnă Rolfe. Aţi recurs la serviciile mele, 
aşa că trebuie să vă comunic faptele. Este hotărârea 
dumneavoastră dacă le acceptaţi sau nu. Mai există un lucru 
care nedumereşte poliţia. Jones a devenit proprietarul unei 
motociclete de mare valoare. Comisarul principal Harrison, 
şeful poliţiei locale, îşi pune întrebarea cum a reuşit un coate- 
goale de teapa lui Jones să facă rost de peste patru mii de 
dolari, cu care şi-a cumpărat motocicleta. Şantajul şi vrăjitoria 
merg mână în mână, doamnă Rolfe... 

Gritten tăcu, ochii lui albaştri căutând să prindă privirea 
femeii. 

— Dacă Jones se apucă să şantajeze pe careva, poliţia atât 
aşteaptă. Harrison nu-şi doreşte decât un singur lucru: un 
motiv ca să-l azvârle pe Jones într-o celulă. 

„Doamne! gândi Helga. În ce nenorociri mă bag singură!” 

Gritten aşteptă, continuând s-o fixeze cu privirea, dar, cum 
ea nu răspundea, reîncepu: 

— Oamenilor, de cele mai multe ori, nu le dă mâna să 
recunoască, atunci când sunt şantajaţi. Este de înţeles, însă 
asta îngreunează foarte mult munca poliţiei. Şi totuşi, victimele 
unui şantaj sunt întotdeauna protejate, oferindu-li-se tot 
sprijinul posibil. 

Helga ezită. Oare să-i povestească acestui bonom fumător de 
pipă întâmplarea ei plină de mizerii? Ar fi avut chef s-o facă, 
însă nu se putea hotări să-i mărturisească faptul că era o 
femeie de o anumită vârstă, cu tulburări de sexualitate. 

— Eu v-am rugat, domnule Gritten, spuse cu glasul ei aspru, 
să aflaţi dacă Jones şi-a rupt sau nu mâna, unde locuieşte în 
acest moment şi să-mi daţi informaţii despre fata asta, Terry 
Shields. Asta e ceea ce v-am rugat şi pentru asta v-am plătit. 
Am hotărât să nu-l mai angajez pe Jones, iar dacă se întâmplă 
să fie şi şantajist sau vrăjitor magician, asta nu mă priveşte. Şi- 
a rupt sau nu mâna? 


Gritten pufăi din pipă, continuând s-o examineze pe Helga. 

— Da, doamnă Rolfe, are o fractură la braţ. leri-noapte a 
derapat, suferind o căzătură serioasă. 

Furia femeii dispăru brusc. Aşadar, mâna ruptă nu era un 
pretext! Terry nu minţise. lar ceea ce era mai important, 
băiatul nu inventase povestea cu fractura ca pretext pentru a 
nu se culca cu ea. 

— Şi unde locuieşte? 

— leri-noapte a dormit într-o cabană de pe plajă, care 
aparţine lui Harry Jackson, doamnă Rolfe, răspunse Gritten, 
continuând s-o privească atent. 

Deşi simţea că se sufocă, reuşi să rămână impasibilă. 

— Foarte ciudat! Era singur? 

— După cum afirmă agentul meu care supraveghează tot 
timpul cabana, Jackson a apărut şi el acolo, pe la unu 
dimineaţa. A plecat după ora nouă, însă Jones se află acolo şi 
acum. 

— Şi fata... Terry Shields, nu e acolo? 

— Nu, doamnă. 

Helga rămase pe gânduri, ridicând apoi din umeri. Se căzni 
să pară absolut indiferentă, cu toate că numai aşa nu era. 

— Atunci, vă mulţumesc, domnule Gritten. Am acum încă o 
mică problemă. Vă spuneam că nu mai am de gând să-l angajez 
pe Jones, aşa că mă voi vedea în situaţia de a rămâne fără 
niciun valet. Mi-aţi putea recomanda pe cineva? Bucătăria nu 
va reprezenta cine ştie ce complicaţie, întrucât nu am de gând 
să primesc oaspeţi. 

Gritten îşi netezi pipa, reflectând. 

— Ar fi mai bine să nu angajaţi indigeni, doamnă Rolfe, o 
sfătui Frank într-un târziu. Englezoaica pe care o am în serviciu 
are o soră în căutarea unui post. Doamna Joyce se numeşte. 
Bărbatul ei a fost pescar. S-a înecat anul trecut, în timpul unei 
furtuni. Aş putea să v-o recomand. 

— l-aţi putea spune să vină chiar de mâine? Pe Jones îl 
plăteam cu o sută de dolari pe săptămână. Credeţi că i-ar 
conveni suma? 

Gritten rămase cu gura căscată. Pentru prima oară reuşea 
să-l surprindă, scoţându-l din calmul lui imperturbabil. 

— E mult prea mult, doamnă Rolfe! Cincizeci ar fi suficienţi! 

„Mult prea mult? se miră Helga. La banii mei?” 


— Vreau s-o plătesc cu o sută de dolari pe săptămână, 
răspunse pe un ton imperativ. Ca să fii servit, trebuie să 
plăteşti. Imi place să ajut oamenii. 

Privirea dură, de poliţist, a lui Gritten o cercetă iarăşi. 

— Va fi încântată. 

— Cred că asta ar fi tot, domnule Gritten. Mulţumesc pentru 
informaţii. Cu asta, misiunea dumneavoastră - dac-o putem 
numi astfel - s-a încheiat. 

O vreme, Gritten fu adâncit în gânduri. 

— Mai rămâne chestiunea cu fata, Terry Shields. Mai doriţi 
un raport despre ea? 

Doamnei Rolfe începea să i se acrească de Dick Jones şi 
Terry Shields. Nu mai voia să audă de ei. 

— Nu mă mai interesează. Mulţumesc pentru tot ce aţi făcut. 

Bătrânul detectiv se aplecă, scuturând pipa în scrumieră. 

— În cazul acesta, ar trebui să vă înapoiez nişte bani, 
doamnă Rolfe. 

— V-am spus că misiunea dumneavoastră s-a terminat. Nu-mi 
datoraţi nimic, îl asigură ea, chinuindu-se să zâmbească. Vă 
mulţumesc încă o dată pentru promptitudine. 

Omul se ridică. 

— Sunteţi absolut sigură, doamnă Rolfe, că nu doriţi să obţin 
informaţii despre această fată? 

Helga îşi dorea să rămână singură. Se stăpâni să nu înceapă 
să urle. 

— Nu, domnule Gritten. Nu mai am nevoie de serviciile 
dumneavoastră. 

Avea să regrete mai târziu această hotărâre pripită. 

Doamna Joyce era mai englezoaică decât în orice închipuire. 
Sosi călare pe o bicicletă care se îndoia sub greutatea ei. Era o 
femeie solidă, strânsă în corset fără milă, în vârstă de vreo 
patruzeci de ani, cu părul încreţit pe moaţe; tenul ei britanic 
ducea cu gândul la un măr lustruit. 

— Îţi place ceaiul, scumpa mea? întrebă englezoaica, imediat 
după încheierea prezentărilor. Sau eşti, poate, o maniacă a 
cafelei? 

Surprinsă, rămasă tablou chiar, Helga răspunse că prefera 
cafeaua. 

— Sunt o băutoare de ceai, recunoscu doamna Joyce, 
zâmbind larg. Un obicei englezesc. Rămâi acolo şi odihneşte-te. 


În două minute, îţi voi aduce o cafea. 

„Doamne, Dumnezeule, se îngrozi Helga, peste cine am mai 
dat?” 

Cafeaua însă era bună, iar flecăreala cu doamna Joyce, 
amuzantă. 

— O căsuţă încântătoare, scumpa mea, nu-i aşa? Dar cred că 
te simți singură. Mie îmi lipseşte soţul meu. Noi, fetele, ne 
plictisim fără bărbaţi. Am aflat de boala bravului dumitale soţ. 
Cum, necum, e în viaţă. Tom al meu nu mai e decât o amintire, 
dar una scumpă. Era un om foarte bun. Să-ţi pregătesc ceva de 
mâncare? Sau ai dori puţin peşte la cină? 

Helga răspunse că va lua cina acasă, însă la prânz avea de 
gând să iasă undeva. 

— Ce talie superbă ai, scumpa mea! exclamă doamna Joyce, 
plină de admiraţie. Am mai lucrat şi pentru alte doamne. 
Cerule! Puțin le păsa de talia lor, pe când dumneata... îţi spun 
cinstit, ai cu ce te mândri! 

Oarecum zăpăcită, Helga simţi afecţiune pentru această 
femeie. Chiar avea nevoie de un strop de bunătate. 

— Foarte amabil din partea dumneavoastră, doamnă Joyce... 
Aveţi dreptate... Traiul în singurătate mă deprimă. Mă gândesc 
că, atunci când ajungi la patruzeci şi trei de ani şi nu ai un 
bărbat în preajmă, asta se întâmplă. 

— Patruzeci şi trei de ani? Hai că râzi de mine! Nimeni nu ți- 
ar da mai mult de treizeci! Bărbatul meu avea obiceiul să spună 
că femeia are vârsta pe care o arată în pat, izbucni în râs 
englezoaica, plesnindu-şi palmele muncite. Era o figură, Tom al 
meu. Câte nu-i treceau prin cap! Dar avea dreptate. Câtă vreme 
simţi nevoia unui bărbat, nu eşti bătrână. 

Helga se simţi dintr-o dată bine şi, zâmbitoare, întrebă: 

— Vi se întâmplă să simţiţi nevoia unui bărbat, doamnă 
Joyce? 

Femeia cea solidă pufni. 

— Mie? Ei bine, scumpo, asta înseamnă viaţa, nu? Când mă 
mănâncă, îmi găsesc câte un tip. Ştiu că Tom ar fi de acord. 
Când şi când, o fată are nevoie de bărbat. 

Helga întoarse brusc capul, gata să izbucnească în lacrimi. 

— Da... o fată are nevoie de bărbat. 

— Asta e, scumpo, rosti sentenţios doamna Joyce şi glasul îi 
scăzu în tonalitate. Asta-i viaţa, nu? lţi doresc o dimineaţă 


plăcută. Te las. Tom mă dojenea mereu că vorbesc prea mult. 

Luă tava şi dispăru în bucătărie. 

O dimineaţă plăcută? 

Helga contemplă plaja însorită. Ce putea face? Să se ducă la 
Ocean Beach Club să asculte flecăreala nesărată a acelor femei 
oribile, cu pălăriile lor îngrozitoare, sau a bătrânilor obezi care 
s-ar fi holbat la ea, punându-şi întrebări? Să se scalde de una 
singură? 

În minte îi veni Herman, aşa că făcu un efort şi telefonă la 
spital. I se răspunse cu menajamente că nu era nicio 
schimbare. 

Doamna Joyce apăru din bucătărie. 

— Bietul om, nu se simte mai bine, nu? 

— Nu, murmură Helga, ridicându-se. Mă duc să fac o baie în 
ocean. 

— Asta e, scumpa mea! Am fost nevoită să renunţ la înot, 
după un avort, însă apa de mare face bine. 

Helga îşi stăpâni o strâmbătură dureroasă. 

Când o femeie de o anumită vârstă cade-n limbă după un 
băiat ce i-ar putea fi fiu... 

Urcă în cameră, pentru a-şi pune costumul de baie, după 
care ieşi pe plajă şi plonjă în ocean. Se lăsă să plutească în apa 
albastră, călduţă; privea cerul, palmierii mişcaţi de briză, 
asculta zgomotul bărcilor cu motor şi pe cel îndepărtat al 
circulaţiei. 

„Un paradis, gândi Helga. Numai de-aş avea pe cineva cu 
care să-l împart.” 

O fată are nevoie de bărbat. 

Numai de-ar muri Herman! În timp ce se lăsa legănată de 
valuri, îşi spunea că această moarte reprezenta singura soluţie. 
O dată scăpată de el şi în posesia a şaizeci de milioane de 
dolari, ar putea să-şi refacă viaţa lângă un bărbat frumos, 
atent, care să-i poarte de grijă. 

O viaţă nouă! 

Instinctul îi spunea însă că Herman n-avea să moară atât de 
repede. Urma să-şi revină lent. Să reînceapă să vorbească. Şi- 
avea să-i spună lui Winborn că o dezmoştenea. 

Foarte deprimată, înotă până la plajă. O jumătate de oră mai 
târziu, o lăsă pe doamna Joyce cu aspiratorul ei şi se urcă în 
Mini, oprindu-se în faţă la Ocean Beach Club. 


Secretarul o întâmpină, radios ca întotdeauna. Îi spuse că 
avea chef să joace puţin tenis. Era liber instructorul să joace o 
partidă împreună cu ea? Se dovedi o jucătoare foarte bună, aşa 
încât instructorul profesionist, prea gras, care juca de ani de 
zile numai cu bătrâni şi cu obezi, nu mai ştiu nici cum îl chema, 
atunci când Helga, extrem de prost dispusă, îi aplică o corecție 
fără replică. În final, îl bătu cu 9-7, 6-1, 6-0. 

— Jucaţi ca o campioană, doamnă Rolfe, gâfâi omul, 
ştergându-se de transpiraţie. Cea mai bună partidă pe care am 
jucat-o, de când l-am avut adversar pe Riggs. 

Bărbaţii! 

Îi zâmbi, totuşi. 

— Am fost în formă. 

Îl lăsă să-şi rumege înfrângerea şi, urcându-se în Mini, găsi 
un restaurant micuţ, specializat în fructe de mare. 

Mâncă, mai mult de formă, un homar aţos, în sos de vin alb. 
Singură, la umbra unui palmier, cu ochii la tinerii şi vârstnicii 
de pe plajă, gândul îi fugi iar la Dick. 

Dacă nu şi-ar fi rupt mâna, îşi imagină, probabil că ar fi venit 
şi s-ar fi strecurat împreună în patul uriaş... 

Toate poveştile astea tâmpite cu vrăjitoria! Nu putea crede 
aşa ceva! Cum putea un om ca Gritten să debiteze asemenea 
prostii? 

Se gândi şi la Terry Shields. Oare ce făcea? Vrând-nevrând, 
în minte îi veni Jackson. Făcu un semn energic chelnerului să-i 
aducă nota. 

Se făcuse ora două şi douăzeci. Urma să înfrunte de una 
singură toată amiaza, seara, noaptea. O fată are şi ea nevoie de 
bărbat. Cât de adevărat! Şi, totodată, cât de periculos! 

Îl revăzu aievea pe Herman cu gura lui strâmbă, încercând să 
pronunţe cuvântul „târfă”. Răbdare, îşi zise ea. Poate va apare 
şi şansa ta. S-ar putea ca el să moară totuşi. lar atunci, cheia 
magică va fia ta. 

Făcu drumul îndărăt la vilă. Doamna Joyce se pregătea să 
plece. 

— lată-te îndărăt, scumpo! Ai avut o dimineaţă plăcută? 

Helga schiţă un zâmbet chinuit. 

— Da, mulţumesc. Dumneata? 

— O, da. Ador să mă ocup de gospodărie. E viaţa mea, 
scumpo. Lui Tom îi plăcea să mă numească aspirator cu două 


picioare. Ce ţi-e şi cu bărbaţii ăştia! Nu se gândesc niciodată la 
praf, râse ea, făcând cu ochiul. Ştim noi la ce se gândesc ei, nu- 
i aşa, doamnă Rolfe? 

„Ştiu prea bine la ce mă gândesc eu”, îşi spuse Helga. 

— Da, aşa este. 

— A venit băiatul şi a reparat oblonul de la camera dumitale, 
adăugă doamna Joyce. O să mă întorc la ora şapte. Îţi aduc un 
peşte bun sau preferi altceva? 

— Nu e cazul. Imi place foarte mult peştele. 

O urmări cu privirea pe femeia solidă plecând călare pe 
bicicleta ei, apoi intră în salon. Se uită în jur. Goliciunea acestei 
încăperi luxoase, liniştea ei o apăsau. Urcă şi se băgă sub duş, 
după care deschise dulapul, vrând să-şi ia pijamaua albă, de 
plajă. Apucând-o de pe raft, rămase cu ea în mână, privind-o. 

Buzunarul de la piept al bluzei, pe care erau brodate 
inițialele ei, fusese descusut cu grijă. 

Examină îndelung bluza, nevenindu-i să creadă. Fără un 
motiv anume, se simţi cuprinsă de o teamă stranie. Lăsă din 
mână bluza, de parcă s-ar fi transformat într-o insectă 
scârboasă. Cercetă camera, cu inima bătându-i puternic. Asta 
ce mai însemna? Cine putuse să facă aşa ceva? Doamna Joyce? 
În niciun caz. 

A venit băiatul şi a reparat oblonul de la camera dumitale. 

Se duse la fereastră, examinând obloanele de lemn. Erau 
deschise, fixate în cârlige. Noaptea trecută, nu se ostenise să le 
închidă. Închise obloanele, apoi le deschise. Se mişcau perfect. 
Le lăsă deschise, agăţându-le la loc în cârlige şi întoarse 
spatele ferestrei, uitându-se în jur. Ochii îi rămaseră la bluza 
albă, azvârlită pe jos. Ezitând, o culese de pe podea. Examină 
cu atenţie cusăturile desfăcute meticulos. Cel care o făcuse 
folosise o lamă de ras. Dar de ce? Se strâmbă, ducându-se să 
arunce bluza în coşul cu rufe, din baie. 

Se uită la ceas. Dumnezeule, ce încet trecea timpul! Nu era 
decât trei fără zece. Se întoarse la dulap, controlând toată 
îmbrăcămintea. Nu umblase nimeni la ea. Simţea inima 
bătându-i neregulat şi-i fu ciudă pe ea însăşi. Trebuia să existe 
un motiv pentru care cineva descususe buzunarul. Meşterul 
care venise să repare oblonul? Auzise de tot felul de 
perversiuni, de tipi care furau chiloţi de damă întinşi la uscat 
pe frânghii. Să fi fost meşterul unul dintre ei? Era convinsă că 


doamna Joyce nu era în stare de aşa ceva. 

Respiră profund, încercând să se liniştească. 

Îşi propuse să discute despre asta cu doamna Joyce, seara, la 
întoarcerea acesteia. În oraşul acesta există o atmosferă 
ciudată, un climat straniu, care o nelinişteau. Simţi că n-avea 
să poată rezista acolo până seara. Trebuia să iasă, să facă 
ceva... dar ce anume? 

Îmbrăcă o rochie galbenă, de pânză, alese o pereche de 
sandale elegante, o geantă şi cobori în salon. leşi pe terasă, 
contemplând plaja proprie, cinci sute de metri de nisip gol şi de 
apă albastră. Se întoarse. 

Era imposibil să rămână singură aici. La Ocean Beach Club 
avea să fie curând ora la care se servea ceaiul. Se gândi la 
arătările acelea în vârstă, cărora li se scurgeau ochii după 
platourile cu prăjituri. Of, Doamne, se văită, mai bine acolo 
decât în singurătatea asta! 

Încuie uşa de la intrare cu cheia, se urcă în Mini şi se 
întoarse la club. Vreme de două ore, ascultă bârfele locale, fixă 
cu privirea degetele groase ale chelnerului care servea, bău 
două ceşti cu ceai, conştientă de interesul pe care-l stârnea în 
rândul bărbaţilor care o înconjurau, încercând să-i atragă 
atenţia. Fu solicitată ca a patra mână la o partidă de bridge şi, 
cum trebuia să-şi omoare timpul cu ceva, acceptă. Partenerul, 
un general în retragere, fu încântat s-o aibă în faţă. Ceilalţi doi, 
o doamnă în vârstă, slabă şi lălâie, împreună cu soţul ei, gras şi 
zgomotos, jucau bine, însă Helga, la fel ca în tot ceea ce făcea, 
se situa în rândul campionilor profesionişti. Memoria ei 
uluitoare şi anunţurile îndrăzneţe îi pulverizară literalmente pe 
adversari, altfel consideraţi drept cei mai redutabili jucători din 
club, după cum avea să afle mai târziu. Se sătură repede de 
replica foarte slabă, aşa că, după două partide, se scuză, 
pretextând o întâlnire urgentă. Generalul, care abia dacă-şi 
adusese contribuţia la victorie, era tot numai zâmbet, pe când 
ceilalţi doi se aruncară imediat într-un potop de critici la adresa 
modului în care jucaseră. N 

Era şapte fără zece, când Helga se înapoie la vilă. Işi turnă o 
votcă exact în momentul în care apăru doamna Joyce. 

Când menajera solidă intră în bucătărie, ducând o sacoşă, 
Helga îi propuse: 

— Bea un pahar cu mine, doamnă Joyce. 


— Eu nu, scumpo! Numai dacă miros un dop şi sunt dusă. 
Tom al meu nu s-a atins nici el de băutură... Am găsit nişte file 
delicios de ton. Îmi lipseşte aici, grozav de mult, peştele 
englezesc, de exemplu calcanul; însă nici ăsta nu-i de aruncat. 
Fript, cu garnitură de mazăre, păstăi şi orez. O să-ţi placă. 

— Cred că va fi într-adevăr delicios. Tare mult mi-ar plăcea 
să mă pricep şi eu la bucătărie. Mă laşi să privesc, doamnă 
Joyce? 

— Sunt sigură că te pricepi la foarte multe lucruri, scumpo. 
Bucătăria nu-i un lucru greu. Există o groază de femei care fac 
doar un singur fel de mâncare. Părerea mea e că, pentru o 
persoană căreia îi place să mănânce bine, gătitul nu-i o 
corvoadă. 

Sprijinită de un colţ al mesei de bucătărie, Helga îşi aprinse 
o ţigară, studiind-o pe doamna Joyce, care pregătea peştele. 

— Apropo de oblonul din camera mea. Cine a venit să-l 
repare? 

Femeia solidă se şterse pe mâini, după ce spălase bine 
peştele. 

— Ai întrebat cine era, scumpo? se miră. Mi-a spus că 
dumneata îl chemaseşi. 

— Poate agentul imobiliar, domnul Mason. Nici nu ştiam că 
oblonul trebuia reparat. 

— Puştiul mi-a zis că a trebuit să-l ungă, continuă doamna 
Joyce, punând apă la fiert într-o cratiţă. Mi s-a părut politicos şi 
la locul lui. Chiar mi-a fost milă de el, pentru că avea o mână în 
ghips. 

Helga fu cât pe-aci să scape paharul din mână, însă reuşi să 
rămână indiferentă. 

Dick! 

— L-ai lăsat singur, sus, doamnă Joyce? 

— Sper că n-a furat ceva? 

— Nu, dar l-ai lăsat singur în camera mea? 

— A venit într-un moment cam nepotrivit, scumpa mea. 
Tocmai curăţam cada de baie. Probabil că l-am lăsat singur un 
minut sau două. Ce s-a întâmplat? 

— Am constatat că mi-a umblat cineva prin îmbrăcăminte. 

— Îmbrăcăminte? Nu cred că băiatul acela a îndrăznit să-ţi 
umble prin lucruri! 

— Nu. În sfârşit... N-are importanţă. 


— E ceva în neregulă, nu-i aşa? constată necăjită doamna 
Joyce. Dac-a furat ceva, ar trebui anunţată poliţia, scumpa mea. 
Poliţiştii de pe-aici sunt atât de drăguţi! 

— Nu a luat nimic, preciză Helga şi se uită la ceas. E-n 
regulă. Mă duc să mă uit la ştiri, la televizor. 

— Ştiri! pufni doamna Joyce. Mai bine te lipseşti, scumpo. 
Deschizi televizorul şi vezi numai mizerii. 

Helga se mută în salon. N 

Aşadar, Dick îşi făcuse apariția. li descususe buzunarul de la 
pijama. Oare de ce? 

Îi veniră în minte vorbele lui Gritten: Vă asigur că Jones este 
la fel de periculos, precum era Mala Mu. Poliția îl suspectează 
că a învățat multe de la Mala Mu, iar azi practică el însuşi 
vrăjitoria. 

„Absolut ridicol”, îşi zise ea; totuşi, în vilă domnea o 
atmosferă neliniştitoare. 

Se concentră asupra ştirilor: un avion deturnat, greve 
industriale, cinci ostatici răpiți pentru răscumpărare. 

Vorba doamnei Joyce: numai mizerii. 

Menajera veni să aştearnă masa. 

— Cina e gata, scumpo, anunţă englezoaica. Vino şi aşează-te 
aici. 

Continuând să se gândească la Dick, Helga se aşeză la masă. 
Fu încântată să vadă lângă tacâmuri şi o sticlă cu vin Chablis, 
pe jumătate plină. 

Doamna Joyce îi puse în farfurie. 

— M-am gândit că ţi-ar face bine un strop de vin. Serveşte-te. 
Eu nu doresc nimic. 

— Eşti foarte grijulie, doamnă Joyce. 

— Ei lasă, că ştiu şi eu să recunosc o adevărată doamnă, 
imediat ce văd una. Poftă bună. 

— Peştele ăsta mi se pare delicios. 

— Sunt sigură că o să-ţi placă. Pentru mâine, m-am gândit că 
poate vei dori să guşti ciorba mea de peşte. Sunt nevastă de 
pescar, aşa că m-am specializat în peşte şi, fără să mă laud, pot 
afirma că fac cea mai bună ciorbă din toată insula. 

— Aş vrea tare mult s-o gust. 

Îi plăcu grozav ceea ce îi pregătise menajera. Văzând că 
doamna Joyce avea chef de trăncăneală, îi mărturisi: 

— Mi-am petrecut după-masa la Ocean Beach Club. 


— Serios? Asta-i bună! Mă faci să mă mir, scumpo. Clubul ăla 
e bun pentru hodorogi, nu pentru fete ca dumneata. 

Helga constată că îi plăcea din ce în ce mai mult această 
femeie. 

— Trebuie să-mi ocup timpul cumva, aşteptând ca soţul meu 
să se însănătoşească. 

— Sigur că da. Aşteptarea e întotdeauna neplăcută. Ce păcat 
că nu ai un domn drăguţ care să te invite şi să te ducă să 
vizitezi locurile! La Nassau sunt o grămadă de lucruri 
interesante. 

— Vorbeam la club despre vrăjitorie. Crezi în aşa ceva? 
întrebă Helga, studiind-o atent pe doamna Joyce, a cărei mutră 
jovială se întunecă brusc. 

— Vrăjitorie? Aţi vorbit despre o asemenea grozăvie? 

— Erau acolo două, trei persoane în vârstă, convinse că acest 
lucru există. Dumneata ce crezi? 

— Uite ce este, doamnă Rolfe, rosti cu gravitate menajera, 
sunt, sper, o bună creştină. Şi mă păzesc cu grijă să mă 
amestec în ceea ce fac negrii. M-ai întrebat dacă vrăjitoria 
există şi îţi răspund că da. În cartierul băştinaşilor se petrec o 
mulţime de chestii urâte. Tom al meu îmi spunea întotdeauna 
că ar fi mai bine să nu am de-a face cu aşa ceva şi avea 
dreptate. 

— Chestii urâte? Ce fel de chestii, doamnă Joyce? 

— Magie... unii dintre negrii de-acolo se ocupă cu magia. 

Helga mâncă un timp, ridicând apoi privirea. 

— Magie? Ce fel de magie? 

— Doamnă Rolfe, există lucruri despre care ar fi mai bine să 
nu vorbim. Mai bine mănâncă peştele, până nu se răceşte. 

— Dar mă interesează! Povesteşte-mi, te rog. 

Doamna Joyce se gândi, apoi, rezemându-se cu nădejde de 
uşa bucătăriei, începu: 

— Ei bine, aceşti negri sunt în stare de tot felul de lucruri. 
Nu prea ascult tot ce se povesteşte, însă pot să-ţi mărturisesc 
că lângă mine locuia un băieţaş. Tatăl lui era pescar, ca şi Tom. 
Într-una dintre zile, un localnic a venit să-i ceară bani. Pescarul 
i-a tras un pumn zdravăn şi l-a zvârlit afară. A doua zi, băieţaşul 
s-a îmbolnăvit, intrând în comă. Doctorii nu-i puteau face nimic. 
În cele din urmă, pescarul s-a dus să-l caute pe negru şi i-a dat 
toate economiile lui. În ziua următoare, băiatul era vindecat. 


Am văzut asta cu ochii mei. Şi se mai povestesc o mulţime de 
alte chestii. Era pe-acolo un câine care lătra tot timpul, iar 
vecinul nu mai suporta să-l audă. S-a dus tot la negrul acela şi i- 
a dat nişte bani. A doua zi, câinele s-a oprit şi n-a mai lătrat 
niciodată. Aş putea continua, doamnă Rolfe, dar te rog să 
termini de mâncat. Mă duc să spăl vasele. 

Doamna Joyce dispăru în bucătărie. Terminând peştele, 
Helga bău puţin vin, apoi îşi aprinse o ţigară. Reflecta, 
încruntată. 

„E ridicol, medită ea. Vrăjitorie! Magie! Nu!” N-ar putea 
crede niciodată scornelile astea muiereşti. Nici doamna Joyce 
nu era mai presus de Gritten. Au trăit prea mult la soare. 

Menajera apăru şi se apucă să strângă. 

— Ţi-a plăcut, scumpo? Am făcut cafea. Ai vrea s-o bei pe 
terasă? 

— Ar fi minunat. lar peştele dumitale a fost o bunătate. 

Helga se aşeză pe terasă, iar câteva minute mai târziu, 
doamna Joyce aduse cafeaua, pe tavă. 

— La televizor e un western bun, scumpa mea. Nu există 
ceva mai bun decât un western, spuse doamna Joyce, umplând 
ceaşca. Dacă nu mai ai nevoie de mine, aş lua-o din loc. 

— Sigur. Du-te. Pe mâine şi mulţumesc pentru tot. 

— Vin la ora opt. Îţi doresc o seară plăcută, scumpa mea. 

— Şi dumitale la fel. 

Abia când o zări pe doamna Joyce depărtându-se pe bicicleta 
ei, Helga realiză singurătatea şi izolarea vilei. Aprinse, cu o 
mişcare energică, proiectoarele subacvatice ale piscinei. Nu se 
simţea în stare să se mai uite la televizor. Îşi bău cafeaua în 
şezlong. Începea să regrete plecarea de la hotelul Diamond 
Beach. Acolo, cel puţin, era lume prin saloane, oameni la care 
să priveşti. Dacă n-ar fi fost Dick, l-ar fi avut acum pe Hinkle să- 
i ţină companie. 

Contemplă plaja la lumina lunii. O apăsa liniştea, tulburată 
numai de murmurul uşor al oceanului. Oare era posibil să mai 
rămână astfel încă trei ore, până la culcare, cu ochii la oceanul 
pustiu? Se simţea îngrozitor de singură şi izolată de lume. 
Sigur, putea merge la club să joace bridge, însă asta ar fi fost 
mai rău decât singurătatea de aici. i 

În cursul după-amiezii, cumpărase trei cărți de buzunar. Îşi 
spuse că puţină lectură avea să o ajute să mai treacă timpul. 


Întoarsă în salon, examină cărţile cumpărate. Alese un roman 
istoric (mai subţire decât Pe aripile vântului) şi se pregătea să 
iasă pe terasă, când se opri. 

Avu brusc senzaţia că era supravegheată. Nemişcată în 
mijlocul vastului salon, ascultă cu atenţie. Auzi doar foşnetul 
valurilor. Apoi, zgomotul surd provocat de căderea unei nuci de 
cocos. 

Se simţea încă o dată cuprinsă de aceeaşi teamă stranie, ca 
atunci când descoperise buzunarul descusut al pijamalei. Nervii 
de oţel, mândria ei dintotdeauna, nu o împiedicară să realizeze, 
înfiorată, că, dacă în acel moment ar fi apărut vreun intrus, 
singura ei posibilitate de apărare ar fi reprezentat-o telefonul. 

„În fond, cine să vină aici? se întrebă ea, enervată de propria 
slăbiciune. Am început s-o iau razna!” 

Cu inima bătând, îşi adună curajul şi ieşi pe terasă. 
Iluminatul difuz al piscinei dădea senzaţia de ireal. Rămase 


nemişcată, convinsă că nu se afla singură... că era 
supravegheată. 
De cine? 


Vreun negru? Ar găsi în ea o victimă sigură. Oricât ar ţipa, n- 
ar auzi-o nimeni. 

Făcu un efort, strigând puternic: 

— Care eşti acolo? 

Aşteptă îngrozită, într-o linişte apăsătoare, cu inima gata să-i 
sară din piept. Percepu o mişcare uşoară, într-o tufă înflorită, 
foarte aproape de ea. Tresări. 

— Cine-i acolo? 

— Nu vă speriaţi, doamnă Rolfe... Nu sunt decât eu. 

Din umbră apăru silueta unui bărbat, luminată slab. 

Helga abia se abţinu să nu ţipe. 

— Sunt eu... Harry Jackson. 

Cercetă atent silueta întunecată, simțind cum teama i se 
transforma în furie. 

— Cum îndrăzneşti să intri aici? Dacă nu pleci imediat, chem 
poliţia! 

Jackson veni la lumină. Avea cu el o cutie mică de carton. 
Purta costumul pentru vizite. 

— Îmi pare rău, doamnă Rolfe, bâlbâi răguşit Jackson. Avem 
nevoie unul de ajutorul celuilalt. N-am vrut să vă sperii. 

— Ai auzit ce-am spus! Pleci imediat ori chem poliţia! 


El înaintă până la masa de grădină, pe care depuse cutia. 

— Vă rog să vă uitaţi la asta, doamnă Rolfe. 

Scoase capacul, împingând cutia către ea. 

Cu inima bătând, Helga contemplă mica păpuşă de lemn 
aflată în cutie: o figurină bărbătească, având craniul chel, cu 
ochelari minusculi, negri şi o pijama de mătase albă... 

Herman... Asemănarea era atât de izbitoare, încât abia îşi 
înăbuşi un strigăt. 

În capul păpuşii se afla înfipt un ac care scânteia. 

Un nor uşor trecu prin dreptul lunii. Briza foşni brusc prin 
palmieri. 

— Nu mai rezist, spuse Jackson cu glas piţigăiat. Trebuie s-o 
şterg de-aici. Numai dumneavoastră mă puteţi ajuta. 

— Ce-i cu asta? 

Degetul ei era întins spre păpuşă. Jackson se lăsă pe un 
scaun şi, ascunzându-şi faţa în palme, începu să plângă 
smiorcăit, ca un băieţel care s-a lovit. 

Helga se uită la el, apoi la îngrozitoarea păpuşă. Realiză că, 
în ceea ce-l privea pe Jackson, nu avea de ce să se teamă. 

Era un tip slab, un plângăcios, o cârpă care nu merita decât 
dispreţ, însă păpuşa o speria. 

Rămase pe gânduri câteva momente, înfiorată. Intră apoi 
hotărâtă în salon şi se duse direct la bar, umplând două pahare 
cu coniac, pe care le aduse apoi pe terasă. 

— Bea asta şi încetează cu smiorcăiala. 

Tonul sec al vocii avu efect. Jackson luă paharul şi-l goli. 

— Imi trebuie bani, doamnă Rolfe! Trebuie s-o iau din loc de 
aici! Am nişte informaţii de vânzare. 

— Serios? 

Helga se liniştise de-a binelea, aşa că se aşeză, aprinzându-şi 
o ţigară. 

— N-o să capeţi nimic de la mine. Iar dacă nu-mi explici ce-i 
cu păpuşa asta, chem poliţia! 

— Am informaţii de vânzare, gemu Jackson. Vă jur că nu vă 
va părea rău de bani, doamnă Rolfe. Trebuie să plec de-aici! 
Gunoiul ăsta de metis o să mă omoare! 

Făcând un efort, Helga se uită încă o dată la păpuşă. Era, 
incontestabil, chipul lui Herman Rolfe. La gâtul păpuşii atârna 
o punguţă minusculă, din plastic, conţinând cine ştie ce. 

— Cine a făcut-o? 


— El... Jones. A zis că vă poate împiedica să plecaţi din 
Nassau, aducându-l pe domnul Rolfe în stare de comă! Zicea 
că, dacă înfige un ac în capul păpuşii, domnul Rolfe va intra în 
comă! 

Helga simţi un fior îngheţat. Îi venea în minte povestea 
doamnei Joyce despre micul ei vecin. Îşi mai amintea şi de 
aerul nedumerit al doctorului Levi. La fel, Bernstein şi Bellamy. 
Oare era posibil? Adică, un ac înfipt în capul unei păpuşi putuse 
să-l azvârle pe Herman în acea comă misterioasă? Cuvintele lui 
Gritten îi sunară în urechi: Când am sosit aici, credeam că 
vrăjitoria nu era decât o poveste prostească. Și mai credeam că 
un om nu va păşi niciodată pe Lună. 

„Destul cu bazaconiile astea ridicole! îşi spuse ea. Ştii bine 
că asemenea lucruri nu există! În jocul ăsta de cărţi există 
undeva un as! lar plângăciosul ăsta încearcă să te ducă cu 
preşul!” 

— Cred că ai face mai bine să-mi dai explicaţii, rosti Helga, 
cu glas nu foarte sigur. 

— Pentru asta am venit, răspunse Jackson, strângând şi 
desfăcând pumnii. Am nevoie de bani, doamnă Rolfe. Daţi-mi 
cinci mii de dolari şi vă spun tot. 

Ea îl străfulgeră cu o privire plină de dispreţ. 

— Dacă mai continui să mă şantajezi, chem poliţia şi n-ai 
decât să le explici lor! 

Jackson păli. 

— Nu cred că aţi vrea ca poliţia să afle acest lucru, doamnă. 
Nu încerc să vă şantajez. Jur! Trebuie doar să fac rost de bani 
ca să pot părăsi această ţară. Informaţiile pe care vi le pot da 
valorează mai mult decât cinci mii de dolari. Jones s-a apucat să 
modeleze o altă păpuşă, care seamănă cu dumneavoastră. A 
furat un petic de mătase cu inițialele dumneavoastră pe el, ca 
să-i facă o rochie. Spune că are nevoie de un obiect aparţinând 
persoanei pe care vrea s-o domine. 

Cu un deget tremurând, Jackson arătă spre minusculul 
săculeţ de plastic de la gâtul păpuşii. 

— În săculeţul ăsta se află resturi de unghii ale soţului 
dumneavoastră. Le-a adunat, făcând curăţenie prin cameră. Vă 
jur, doamnă Rolfe, că vrea să vă omoare! 

Cu toate că se simţea şocată, Helga se încăpăţână să nu 
creadă nimic din poveştile lui Jackson. 


— Ţi-am spus odată! Pleacă de-aici! M-am săturat până peste 
cap de prostiile astea! 

— Jones m-a stors de toţi banii! Nu mai am niciun sfanţ, 
gemu Jackson. Şi trebuie să plec odată din insula asta. Lopez 
mă caută şi el! Doamnă Rolfe, pentru Dumnezeu, daţi-mi nişte 
bani! Jones ar fi terminat păpuşa dacă nu-şi rupea mâna şi până 
acum aţi fi fost moartă! 

Uitându-se fix la chipul lui îngrozit, şiroind de transpiraţie, 
Helga se simţi brusc înfricoşată. Aţi fi fost deja moartă. Işi 
aminti chipul grav al lui Gritten. Şi schimbarea la faţă a 
doamnei Joyce când îi ceruse să-i vorbească despre vrăjitorie. 
Adică, să fie posibil? 

Făcând un efort, reuşi să repete cu răceală: 

— Destul cu prostiile astea! Pleacă imediat! 

Jackson ridică spre ea o privire plină de disperare, după care 
desfăcu larg braţele. 

— Atunci, va trebui să vă câştig încrederea, ca să mă ajutaţi. 
Fata aia, Terry Shields... vă pot spune cine este... 

— Pentru ultima oară... Ia-o din loc! 

— Jones împreună cu Terry plănuiesc să scape de 
dumneavoastră cu ajutorul vrăjilor, pentru ca ea să 
moştenească toată averea pe care v-ar lăsa-o soţul! Terry 
Shields este fiica dumneavoastră vitregă! Se numeşte Sheila 
Rolfe şi va moşteni toată averea tatălui ei când veţi muri! 


Capitolul al VIll-lea 


Helga întinse mâna după paharul de coniac, încercând să se 
liniştească în urma şocului provocat de vorbele lui Jackson. Îşi 
impuse să bea câteva înghiţituri, conştientă că bărbatul îi 
pândea reacţiile. 

Terry Shields? Fata lui Herman? 

Se gândi la fata cu păr roşu, la chipul voluntar cu gură 
puternică şi ochi mari. De cum o văzuse prima oară, Helga 
înţelesese că fata avea un caracter puternic, nefiind ca toate 
celelalte, însă de aici şi până la ideea că era fata lui Herman... 

Işi aminti apoi de telegrama trimisă lui Hinkle, cu mesajul 
acela sec, rece: Imposibil venire Nassau. Tata se reface ca 


întotdeauna. 

Oare dobitocul ăsta de şantajist îşi închipuia că ea va da 
crezare unei asemenea însăilări cu aţă albă? 

— Ia mai termină! Fata soţului meu e la Paris! Am dovada. 

— Telegrama trimisă lui Hinkle? O cursă. Nu dorea ca 
dumneavoastră să ştiţi că se află aici. I-a cerut unei prietene de 
la Paris s-o trimită. Am auzit-o vorbind cu Jones. Vă repet, 
doamnă Rolfe. Terry Shields este fiica dumneavoastră vitregă şi 
caută să vă elimine. 

Helga ezită. Nu se putea hotărî să-l creadă, însă, uitându-se 
la Jackson, simţi că acesta nu părea să mintă. Şi-apoi, de unde 
să fi ştiut de telegramă? 

— Pot verifica imediat dacă minţi, îl avertiză ea, şi dacă este 
aşa, te dau pe mâna poliţiei. Vorbesc serios! Continui să susţii 
că Terry Shields e una şi-aceeaşi cu Sheila Rolfe? 

— Jur că aşa e, doamnă Rolfe, însă vreau să vă rog ceva. 
Dacă vă convingeţi că nu mint, îmi daţi cinci mii de dolari, ca să 
pot pleca de-aici? 

— Dacă nu minţi, îi răspunse cu răceală Helga, îţi dau cinci 
sute de dolari, care vor fi mai mult decât de-ajuns ca să poţi 
părăsi insula. 

Jackson îşi frământă mâinile. 

— Pentru Dumnezeu! Cu toţi banii pe care-i aveţi! Trebuie să 
plec neapărat! Sunt nevoit s-o iau de la zero! Ce înseamnă cinci 
mii de dolari pentru dumneavoastră? 

Ea se ridică. 

— Aşteaptă aici. 

Ajunsă în salon, luă telefonul şi formă numărul vilei din 
Paradise City. După câteva momente, auzi glasul mieros al lui 
Hinkle. 

— Reşedinţa domnului Herman Rolfe. 

— Hinkle, strigă, fericită să-l audă. Sunt doamna. 

— Ah, doamnă! Mă pregăteam să-mi iau inima-n dinţi şi să vă 
sun, dat fiind că nu aveam noutăţi de la dumneavoastră, spuse 
Hinkle cu reproş în glas. Tocmai am telefonat la spital. S-ar 
părea că nu a intervenit nicio schimbare. 

— Din păcate, nu! Îmi pare rău că n-am reuşit să te sun până 
acum, însă am fost foarte ocupată. 

— Îmi pare rău să aud asta. Probabil, vă simţiţi foarte 
singură. 


Singură? gândi Helga. Dac-ar fi putut Hinkle să ştie cât de 
singură se simţea! 

— Cum merg lucrurile la vilă, Hinkle? 

— Nu prea bine, doamnă. Sunt bucuros că m-am întors şi vă 
pot asigura că, atunci când veţi sosi împreună cu domnul, totul 
va fi în perfectă ordine. 

— Sunt convinsă... Ai primit telegrama de la domnişoara 
Sheila, pe care ţi-am retrimis-o? 

— Da, doamnă. M-a întristat. 

— Te cred, dar ce să faci? Tinerii sunt puţin mai indiferenti, 
nu? Bănuiesc că e foarte ocupată. 

— Aşa s-ar părea, doamnă, mormăi Hinkle, dezamăgit. 

— M-am gândit mult la domnişoara Sheila. Păcat că n-am 
avut ocazia s-o cunosc. Gând mă gândesc la cineva, îmi place să 
mi-l imaginez. Ai putea s-o descrii? 

— S-o descriu, doamnă? întrebă Hinkle cu glas ascuţit. 

— Cum arată? întrebă Helga, încercând să pară calmă. 

— Aş spune, doamnă, că poate fi categorisită drept o 
persoană cu caracter voluntar. 

După intonaţie, Helga simţea că discuţia nu-i era pe plac lui 
Hinkle. 

— Dar ca aspect fizic, cum e? Mare, grasă, slabă, înaltă, 
scundă? 

— Domnişoara Sheila are o siluetă foarte grațioasă, doamnă. 
Precum majoritatea celor tineri, a adus unele îmbunătățiri 
aspectului cu care a dotat-o natura. Părul ei are acum culoarea 
roşie, nuanța care cred că se numeşte blond venețian. li stă 
foarte bine. 

Helga tresări. 

— Interesant. 

Se întrerupse, schimbând apoi subiectul: 

— Te-ai gândit deja cum vei aranja biroul domnului? 

— Sigur că da, doamnă. Am consultat şi un decorator. Sunt 
încredinţat că, la întoarcere, domnul va fi extrem de mulţumit. 

— Perfect, Hinkle. Acum mă duc să joc o partidă de bridge. 
Doream numai să-ţi aud vocea. 

— Doamna e prea bună. 

— Voiam să-ţi mai spun cât de mult îmi lipsesc delicioasele 
dumitale omlete. 

Altă încheiere mai potrivită nici n-ar fi putut găsi. Puse 


receptorul în furcă. 

Aşadar, Jackson nu minţea! Cea care pretindea că se 
numeşte Terry Shields era în realitate fiica lui Herman! 

Jones împreună cu Terry plănuiesc să se descotorosească de 
dumneavoastră, pentru ca ea să poată moşteni averea lui Rolfe. 

Culmea ridicolului! Îşi aminti păpuşa cu acul înfipt în cap şi 
inexplicabila stare de comă în care intrase Herman. O fracțiune 
de secundă, îi fu îngrozitor de frică, apoi nervii ei de oţel 
preluară controlul. Cunoaște-ţi dușmanul. Vocea aspră a tatălui 
ei îi răsuna în urechi. 

Şi-acum, rândul lui Jackson. Trebuia să-i smulgă cu orice preţ 
tot ce ştia, chiar dac-ar fi fost nevoită să-i plătească atât cât 
cerea. 

leşi pe terasă, unde Jackson stătea prăbuşit pe scaun, cu o 
ţigară fumegând între degete. Lumina difuză a piscinei arunca 
sclipiri pe chipul lui lucios de transpiraţie. 

— Foarte bine, Jackson, zise ea, aşezându-se. Aşadar, fata 
asta e, de fapt, Sheila Rolfe. Iar acum ai să-mi spui tot. Vreau 
să ştiu tot. Cum i-ai descoperit adevărata identitate? Ţi-a 
dezvăluit-o ea? 

— Ascultaţi-mă, doamnă Rolfe. Dacă nu beau încă un pahar, 
simt că înnebunesc! 

— Serveşte-te. Barul e în salon, mormăi Helga, plină de 
nerăbdare. Doar nu-ţi închipui c-o să te servesc eu? 

El se ridică greoi şi, în câteva momente, se întoarse cu o 
sticlă de coniac. Umplu paharul, îl goli, apoi îşi mai turnă un 
rând. 

— Vorbeşte odată, Jackson! 

— Şi banii? întrebă el nerăbdător şi se aplecă în faţă, 
cercetând-o atent pe Helga. Dacă nu-mi promiteţi că-mi daţi 
cinci miare, nu scot o vorbă! 

Era puţin beat şi ea constată acest lucru cu oarecare teamă. 
Dacă făcea urât la băutură, n-avea cum să se apere. Prudenţă, 
deci. 

— Dacă-mi spui lucruri care să merite suma asta, o vei avea. 

Jackson schiţă un zâmbet, însă se vedea că nu era în largul 
lui. 

— Merită. Să văd bănuţii şi pe urmă vorbim. 

Ea se gândi la cei opt mii de dolari pe care-i avea în cameră. 
Nici nu trebuia să bănuiască el aşa ceva, pentru că ar fi putut s- 


o imobilizeze şi să fugă cu banii. 

— Sper că nu-ţi închipui că ţin o asemenea sumă aici? O să-ţi 
dau un cec. 

După o înghiţitură zdravănă de coniac, el scutură din cap. 

— Fără cecuri. Bani gheaţă. 

— Aş putea rezolva asta. Conducerea hotelului Diamond 
Beach îmi va trimite banii. 

Acceptă, după un moment de gândire. 

— Mda. E-n regulă. Ne-am înţeles, aşadar? Vă spun şi 
primesc cinci mii de dolari... E bine aşa? 

Nu trebuia nici lăsat să creadă că o putea intimida. 

— Mai întâi vorbeşte, Jackson. Restul hotărăsc eu. 

O mai studie un moment, bău din coniac, apoi puse jos 
paharul, cu mâna tremurând. 

— Sunteţi dură, nu glumă, să ştiţi. 

— Gata, Jackson... Cum ai ajuns să descoperi că fata aia e 
Sheila Rolfe? 

— A venit în acelaşi avion cu dumneavoastră, răspunse el, 
afundându-se tot mai mult în scaun. După cum ordonase soţul 
dumneavoastră, mă aflam la aeroport, ca să vă supraveghez 
sosirea. Nici n-aţi ieşit bine, că ea s-a şi apropiat de mine, 
întrebându-mă dacă nu ştiam vreo cămăruţă mai ieftină. Am 
lipici la păpuşele, doamnă Rolfe, zâmbi Jackson. Mereu vin să- 
mi pună întrebări aiurea. Pe urmă a vrut să ştie dacă eraţi 
doamna Herman Rolfe. În mintea mea s-a aprins beculeţul: de 
ce vroia aia să ştie cine sunteţi? Şi, uite-aşa, am devenit amici 
şi-am dus-o la un motel. I-am povestit ce fac, ce meserie am, că 
eram pus să vă urmăresc... L-a rândul ei, mi-a zis că eraţi 
mama ei vitregă şi-atunci am vrut să aflu ce căuta pe-aici. Eram 
deja foarte apropiaţi, doamnă Rolfe. Mă pricep să sucesc capul 
fetelor, chicoti bărbatul, zâmbind murdar. Mai ştiţi, nu-i aşa? 
Ne-am împrietenit repede noi doi, nu? 

— "Ţi-a spus ce caută aici? îl întrerupse Helga, cu chipul ca de 
piatră. 

— Văzuse prin ziare că tatăl ei venise în Bahamas. Îşi dorea 
dintotdeauna să ajungă la Nassau. Cum avea ceva bani puşi 
deoparte, a luat avionul. Nimic mai simplu. 

— Şi-a văzut tatăl? 

— De la distanţă, preciză Jackson şi ridică din umeri. Din 
câte mi-a spus, nu prea se înţeleg. 


— Şi Jones? Ce rol joacă în toată chestia asta? 

— Şnapanul ăla? Cum v-am mai spus, lucra pentru mine. Un 
adevărat şarpe, Jones ăsta! I-am promis o sută de dolari, ca să 
cotrobăie prin apartamentul dumneavoastră. lar când a găsit 
scrisoarea adresată lui Winborn, m-a prăjit de patru mii de 
dolari, cu care şi-a luat nenorocita aia de motocicletă. Apoi a 
venit rândul dumneavoastră să mă şantajaţi şi aţi recuperat 
scrisoarea. A intrat într-o panică grozavă când i-aţi spus că 
doreaţi să-l luaţi la Paradise City. M-am trezit cu el plângându- 
mi pe umăr, însă nu-l puteam ajuta cu nimic şi i-am spus-o. N-o 
să-i uit niciodată mutra... parcă era un şoarece prins în cursă. 
„N-o să mă duc, mi-a zis Dick. Am ceva cu care s-o împiedic să 
plece”. Imi folosea cabana de pe plajă ca să ascundă acolo tot 
felul de porcării, pentru că se ferea de maică-sa. 

După ce mi-am închis agenţia, m-am întors acolo şi l-am găsit 
cioplind de zor la păpuşa asta. Are mâini foarte dibace. Când l- 
am întrebat ce meşterea acolo, mi-a răspuns că vă împiedică să- 
l] luaţi la Paradise City. Mi-a explicat că asta era magie, 
vrăjitorie. I-am zis că-i nebun. M-am aşezat, observându-l. A 
terminat păpuşa, după care i-a înfipt un ac lung în cap şi s-a 
apucat să bată într-o tobă. După câteva momente, m-a anunţat 
că, de-acum, Rolfe era prea bolnav ca să mai poată călători. lar 
i-am spus că e nebun de legat. Mi-a adresat un zâmbet 
misterios, zicându-mi să am răbdare. 

Helga se uită fix la păpuşă. 

— Astea sunt nişte scorneli groteşti şi o ştii foarte bine! 
zbieră furioasă Helga. 

— Credeţi? Ce ştim noi, dumneavoastră, eu, despre negrii 
care trăiesc aici? Chestia a funcţionat, nu? N-aţi reuşit să-l 
duceţi pe derbedeul ăla la Paradise City, nu-i aşa? 

— Starea soţului meu s-a înrăutățit. Asta-i tot. 

Jackson ridică iar din umeri. 

— V-am povestit ce s-a întâmplat. Să vă mai relatez şi 
altceva. Într-una din zile, Sheila a venit la cabana de pe plajă. 
Eram plecat, aşa că a făcut cunoştinţă cu Jones. A fost dragoste 
la prima vedere. Să nu mă întrebaţi cum a aflat el cine era fata; 
cert este că a reuşit. Se poate să-i fi spus chiar ea, fiindcă îi 
plăcea să se laude peste tot cu taică-su, miliardarul. lar 
nemernicul ăla nu-i deloc tâmpit. V-am avertizat că voia să vă 
stoarcă de cinci sute de mii de dolari, dar n-aţi vrut să mă 


credeţi. Citind scrisoarea şi-a dat seama că Sheila urma să 
moştenească un milion de dolari. Ştia dinainte ce avere avea 
Rolfe. Ce şi-o fi zis atunci? De ce să se mulţumească doar cu un 
amărât de milion? De ce să nu pună mâna pe toţi banii? O dată 
eliminaţi Rolfe şi dumneavoastră, Sheila ar moşteni mult mai 
mult de un milion. Chiar i-am surprins la o mică partidă de 
picioare în aer. Şi-atunci, ia gândiţi-vă la situaţia în care el 
reuşeşte s-o convingă să-l ia de bărbat? Un lucru e sigur: 
mizerabilul de puştan a început să facă planuri pornind de la 
zero,  apucându-se să  modeleze o păpuşă cu chipul 
dumneavoastră. 

— Sheila ştia toate astea? 

— Poate că da, poate nu. Habar n-am. 

Jackson lăsă ochii în jos, sub privirea fixă a femeii. 

— Totuşi, el nu s-a ferit să-ţi spună ţie toată povestea, nu? 

— Aşa este. Când şi-a fracturat mâna şi n-a mai putut 
termina păpuşa, a venit să mă caute, oferindu-mi o cotă parte. 
Voia să-i fac rost de vreun obiect purtat de dumneavoastră, însă 
l-am refuzat. A făcut totul de unul singur şi, fiindcă murea de 
frică, ca nu cumva să vorbesc, i-a telefonat lui Lopez, să-i spună 
că îmi făceam de cap cu Maria. 

Jackson îşi şterse fruntea transpirată cu mâneca. 

— De-atunci, Lopez mă caută, aşa că trebuie să dispar din 
oraş şi am nevoie de bani. Asta-i treaba, doamnă Rolfe. 

— Dacă-ţi închipui că voi crede măcar o singură vorbă din 
toată aiureala asta, înseamnă că eşti bolnav la cap, declară 
apăsat Helga. Insă, ca să scap de tine, am să-ţi dau o mie de 
dolari. Nimic mai mult. Mă duc după geantă. 

Se ridică, însă Jackson o împinse la loc. 

— Nu aşa de repede, puişor! Vreau mai mult. Zici că 
vrăjitoria e doar o poveste. Vrei să punem un pariu? o întrebă, 
arătând spre păpuşă. Scoate-i acul din cap. Vei vedea ce se va 
întâmpla. Rahatul ăla cu ochi m-a asigurat că, pentru a-l face 
pe Rolfe să iasă din starea de comă, ar fi de ajuns să scoată 
acul. Hai, scoate-l şi pe urmă telefonează la spital. 

— Ah, ajunge! scrâşni Helga. Refuz să mai ascult asemenea 
prostii! Îţi dau banii şi ia-o din loc! 

Jackson se uită la ea. 

— Stai puţin, puişor, nu te agita. O să-ţi destăinui ceva mai 
special. Am citit scrisoarea aia adresată lui Winborn. Ştiu 


aşadar că, în cazul în care Rolfe îşi revine, te vei trezi fără 
niciun ban, însă, dacă moare, n-ai probleme. Vrei să vezi 
moartă ruina aia bătrână, da? De câte ori nu i-ai dorit moartea, 
nu-i aşa? Ce-ar fi, atunci, să faci o experienţă. Derbedeul ăla 
mi-a spus - ascultă-mă cu atenţie, drăguţo - că, dacă ar scoate 
acul din capul păpuşii şi l-ar înfige unde ar trebui să se afle 
inima, Rolfe ar muri în aceeaşi clipă. Aşa plănuia să scape de 
voi, după terminarea celeilalte păpuşi. Poate că n-ai curaj să 
faci asta, dar eu, pentru cinci mii de dolari, aş face-o fără 
probleme. Zici că nu crezi în vrăjitorie? De acord, nici eu nu 
cred, aşa că hai să vedem ce se întâmplă. Promite-mi că-mi dai 
cinci mii de dolari dacă moare Rolfe şi schimb locul acului! 

Şi dac-ar merge treaba? Ideea fulgeră în mintea femeii. Dacă 
povestea asta penibilă cu vrăjitoria n-ar fi chiar o prostie? Dacă 
şantajistul ăsta nenorocit, pe jumătate beat, l-ar omori pe 
Herman mutând acul? Ideea era absurdă, aiurea, dar îi răsuna 
încă în urechi vorbele lui Gritten, spunându-i că, în urmă cu 
douăzeci de ani, nimeni nu s-ar fi gândit să vadă omul păşind 
pe Lună. Şi-atunci... Dacă ar merge? Ar deveni liberă, având la 
dispoziţie o avere colosală şi, în plus, n-ar mai fi nevoită să 
ducă viaţa asta de călugăriţă! 

Privi fix păpuşa, părându-i-se că îl vedea pe Herman în pat, 
cu braţul inert rezemat pe o pernă şi cu saliva curgându-i, din 
gura strâmbată, pe bărbie. 

N-ar fi fost mai bine şi pentru el să moară? 

O trecu un fior de gheaţă. Nu! Totul era o provocare, o 
escrocherie! Până în acest moment, cărţile îi fuseseră 
favorabile, însă acum... avea asul în mână! 

Cu inima bătând să-i spargă pieptul, reuşi să articuleze: 

— Am început să mă satur! lţi dau o mie de dolari, niciun 
cent mai mult. Am banii la mine. Mai mult de atât, n-o să vezi 
de la mine. 

— Nu, puişor. Ştii bine că ai vrea să fac treaba, numai că n-ai 
curaj să recunoşti. Nu crezi în asta... nici eu nu cred... 

Luă păpuşa din cutie şi, cu un gest brusc, îi smulse acul din 
cap. 

— Aşadar, puişor? Cinci mii de dolari şi-i vin de hac 
bogătaşului ăsta bătrân şi mizerabil. 

Helga se dădu îndărăt, răsturnând fotoliul. 

— Nu! ţipă ea. Nu-l atinge! 


Jackson râse slinos, ca un pungaş ce era. 

— E doar o experienţă. Nici tu, nici eu nu credem în vrăji. Şi- 
atunci, de ce nu? Hai să-i dăm drumul! exclamă el teatral şi 
încet, meticulos, înfipse acul în pieptul păpuşii. 

— la să vedem ce se va întâmpla acum. 

Privirea ei rămase fixată asupra păpuşii de pe masă. Visase 
sau, într-adevăr, păpuşa avusese o uşoară tresărire când acul 
pătrunsese în ea? 

— Gata, puişor, anunţă Jackson. Lăsăm cam zece minute, 
după care dai un telefon la spital. Cine poate şti? S-ar putea ca 
în clipa de faţă să fii multimilionară? 

Helga se simţi cuprinsă de o panică teribilă. Asupra terasei 
coborâse parcă o atmosferă îngrozitoare, ca un nor otrăvitor. 
Se întoarse şi intră în fugă în salon, iar de-acolo sus, pe scări, 
apoi se închise în cameră. Trântise uşa, răsucind cheia în 
broască. Auzi pasul greoi al lui Jackson pe scări şi se uită 
înspăimântată în jur. Se repezi la telefon şi, după ce greşi de 
două ori, reuşi să sune centralista. 

Jackson bătea tare în uşă. 

— Deschide, scârbă mizerabilă! Nu suna la poliţie! 

În timp ce ea asculta soneria în receptor, Jackson se dădu 
îndărăt şi, luându-şi avânt, lovi cu piciorul în broască. 

Uşa sări în lături şi Jackson se năpusti în cameră. 

Helga auzi în acelaşi moment vocea centralistei: 

— Ce număr doriţi? 

„Poliţia”, mai apucă ea să ţipe strident, după care Jackson, 
prăvălit peste ea, o plesni cu toată forţa peste gură. Apucă 
telefonul şi o pocni cu el în cap pe femeia căzută, fără apărare. 

A O 

Incet, încet, Helga îşi revenea. Prima constatare fu aceea că 
trupul ei era extrem de uşor, de parc-ar fi fost culcată pe un 
nor. Avea senzaţia că nu-şi mai simte picioarele. Se întrebă 
dacă nu cumva asta însemna moartea. Dacă da, atunci n-avea 
de ce să se plângă. Ar fi fost minunat să tot plutească aşa în 
neştire, într-un gol în care durerea nu exista. 

Auzi apoi o confuzie de glasuri, voci înfundate, bărbătești, 
nişte şuşoteli continue. Unul dintre bărbaţi îşi drese zgomotos 
glasul. Ea se încruntă. Adică morţii îşi dregeau glasul? 

Deschise ochii. 

Realiză imediat că se afla în camera ei luxoasă din vilă, 


întinsă pe patul uriaş. Zări razele soarelui care încercau să se 
strecoare printre storuri, proiectând pete de lumină pe 
cuvertură. Distinse şi silueta familiară a doamnei Fairely, 
infirmiera aflată în apropierea ferestrei. Se uita afară printre 
storuri. Recunoscând-o, Helga închise ochii. 

În ciuda senzaţiei de plutire - îşi spuse că, probabil, îi 
administraseră calmante puternice - mintea ei începu să 
lucreze activ. Îşi amintea că urlase chemând poliţia, moment în 
care Jackson năvălise peste ea. Şi imaginea pumnului pornind 
spre ea, după care o lumină strălucitoare o orbise. 

Intinsă pe patul confortabil, complet destinsă, înţelese că 
făcuse o greşeală chemând poliţia. Ar fi preferat de o mie de ori 
să-i fi dat lui Jackson toţi banii din casă şi să fi scăpat de el. 
Cedase însă panicii, iar drept rezultat se afla într-o încurcătură 
cât toate zilele. Oare Jackson fusese arestat? Cu siguranţă, 
operatoarea anunţase imediat poliţia, însă probabil că 
trecuseră cel puţin zece minute, dacă nu mai mult, până când 
echipajul să ajungă la ea. Oare Jackson, care-i auzise precis 
ţipătul, reuşise să fugă la timp? 

Dacă îl arestau, întreaga poveste, în toată mizeria ei, avea să 
iasă la lumină. Avea în minte înghesuiala cumplită din 
momentul declanşării crizei lui Herman. Ziariştii ca nişte şacali, 
camerele de televiziune, mulţimea de fotografi! Parcă vedea 
titlurile cu litere groase: Doamna Herman Rolfe agresată în vila 
sa izolată. Dacă Jackson ar fi prins, ar povesti că Herman îl 
angajase s-o urmărească, pe motiv că nu mai avea încredere în 
ea (Ce ştire bombă!). Ar pomeni şi de scrisoarea adresată lui 
Winborn (încă o ştire de senzaţie!), precum şi de încercarea ei 
de a-l obliga pe Dick s-o însoţească la Paradise City (de aici, 
aluzii scandaloase la o eventuală tentativă de seducţie). Poliţia 
l-ar aduce ca martor pe Dick, iar acesta ar vorbi, fiind chiar 
capabil să declare că încercase să-l atragă în patul ei! 

Un adevărat dezastru! Iţi joci cărţile, ridici levate, crezi că ai 
câştigat partida şi-atunci apare asul. 

Se întrebă cât putea fi ceasul. Cât timp îşi pierduse 
cunoştinţa? Judecând după razele soarelui care cădeau asupra 
patului, putea fi începutul amiezii. 

Deschise ochii şi o cercetă printre genele lungi pe infirmiera 
care citea o revistă. Pe chipul ei lătăreţ se citea liniştea. 
Expresia aceea împăcată trăda o mulţumire secretă. Helga o 


invidie pentru meseria folositoare pe care o practica şi-i aducea 
satisfacţii. Cu siguranţă, femeia nu avea niciodată probleme, 
iar sexul nu-i producea tulburări. 

Văzu uşa deschizându-se şi pe doctorul Levi intrând. 
Infirmiera se ridică, greoaie. 

— Cum se simte? întrebă în şoaptă doctorul. 

— Doarme încă, domnule doctor. 

— Bună ziua, spuse Helga, nemulțumită de vocea ei care 
aducea a şuierat. Aşadar, v-aţi întors să vă ocupați şi de mine. 

Levi se apropie fără zgomot. 

— Nu vorbiţi, doamnă Rolfe. 

Tonul grijuliu o exasperă pe Helga. 

— Totul merge bine, adăugă. V-au fost administrate 
calmante. Trebuie să dormiţi. Nu aveţi motive de îngrijorare. 

Poate că existau unele femei slabe care apreciau genul 
acesta de atitudine dulceagă, însă nervii ei nu tolerau aşa ceva. 
Drept cine o lua ăsta? Una dintre mototoalele care-şi plâng de 
milă şi cer calmante din lipsă de îndrăzneală? 

— Voi vorbi cât voi avea chef, protestă ea, încântată de 
această dată să constate că vocea revenită la normal îşi 
recăpăta duritatea metalică. Nu sunt muribundă, nu? Şi- 
atunci... 

Surprins, Levi declară: 

— Cu siguranţă, nu, însă aţi suferit o comoţie şi aveţi 
maxilarul lovit, doamnă. Ar fi mai bine să vă liniştiţi şi să 
încercaţi să dormiti. 

— Ce s-a întâmplat cu tipul... cel care m-a atacat? întrebă ea, 
vrând neapărat să ştie. Poliţia l-a arestat? 

— Ei, haide! Nu vă mai gândiţi... 

— L-au arestat? se răsti ea. 

— Încă nu, doamnă Rolfe. Vă rog, liniştiţi-vă! Aveţi mare 
nevoie de odihnă. 

li scăpă un oftat de uşurare. Jackson avusese timp, oare, să 
găsească geanta şi să ia banii? Işi dorea acest lucru, pentru că, 
dacă reuşise, părăsise deja insula. Închise ochii, şoptind: 

— Da... 

— Mă voi întoarce pe seară, doamnă Rolfe. Poliţiştii vor cu 
orice preţ să vă interogheze, însă le-am atras atenţia că nu 
puteţi fi deranjată. 

Helga îşi stăpâni o tresărire. Nu se gândise că s-ar fi putut ca 


poliţia să-i pună întrebări indiscrete. 

— Nu pot să-i primesc acum. 

— Nici vorbă. Trebuie să fiţi cuminte şi să vă odihniţi. 

Abia se stăpâni să nu-i zică vreo două. Prea o trata ca pe un 
copil tâmpit! 

Il auzi apoi şoptindu-i ceva infirmierei, după care uşa se 
închise. Nemişcată, Helga făcea planuri. Ce să le declare 
poliţiştilor? Presupunând că Jackson reuşise să fugă, câteva 
minciuni, acolo, ar fi salvat-o. Le putea povesti că fusese 
atacată de un negru. Cântări situaţia. Cum poliţia nu-l prinsese 
pe Jackson când părăsise vila, se presupunea că nici ea nu-l 
văzuse. Dacă reuşea să-l ţină pe Jackson departe de toată 
tevatura, atunci toată mizeria putea fi măturată sub covor. 

Prudenţă, aşadar. Un negru! Cea mai bună soluţie. Îi vor 
cere semnalmente. Imaginaţia ei începu să brodeze: înalt, 
uscăţiv, de vârstă incertă, cu un fular colorat în jurul capului, 
cămaşă albă murdară, pantaloni de culoare închisă şi în 
picioarele goale. Descrierea corespundea mai multor sute de 
băştinaşi văzuţi de ea pe plajă. 

Pe măsură ce se gândea, totul începea să i se pară perfect. 
Nimeni nu-l văzuse pe Jackson intrând. Foarte puţin probabil, 
iarăşi, ca el să fi povestit cuiva că tocmai o storsese de nişte 
bani. Exista totuşi un punct slab: s-ar fi putut ca poliţia să-l fi 
văzut pe Jackson fugind. În acest caz, nu mai avea mare lucru 
de făcut; trebuia să se bazeze doar pe tupeu. Imposibil să nu 
poată ea să îmbrobodească un poliţist. 

— V-am adus o ceaşcă de ceai bun, doamnă Rolfe, îi 
întrerupse gândurile infirmiera. Aveţi cu siguranţă nevoie să 
beti ceva cald, reconfortant. 

— Cred că da. 

Deschise ochii, zâmbind şters. 

— Aici aveţi ceva care să vă ajute să dormiţi. 

Inghiţi cuminte mica pastilă, după care, susţinută cu grijă de 
doamna Fairely, bău puţin ceai. 

Câteva minute mai târziu, căzu într-un somn fără vise, fără 
spaime, fără problemele cărora urma să le facă faţă. 

Când se trezi, capul şi maxilarul încă o dureau, dar dispăruse 
acea senzaţie aeriană de plutire. Realiză, mulţumită, că efectul 
calmantelor dispăruse. Mintea ei era iarăşi ca un brici. Avea 
nevoie de asta. Se uită în jur, apoi ridică uşor capul de pe 


pernă; durerea o făcu să se strâmbe. 

Doamna Fairely veni în grabă. 

— Cum vă mai simţiţi, doamnă Rolfe? 

— Mă doare capul, mormăi, pipăindu-şi obrazul, care i se 
păru umflat şi dureros. Cât e ceasul? 

— Opt şi ceva. Aţi petrecut o noapte liniştită. 

Deschise ochii mari. 

— Cum? Atât de târziu? Şi dumneata m-ai păzit toată 
noaptea? 

Infirmiera zâmbi. 

— A, nu. Avem o gardă de noapte. Aţi dori să luaţi micul 
dejun? Un ou fiert? Un ceai? 

— Ceai, da. De mâncat însă, nu cred că aş reuşi. Maxilarul şi 
gura mă dor îngrozitor. 

— Nici nu mă mir, după ce aţi păţit! Mă duc să vă fac ceai, 
după care vă voi aduce ceva pentru durerea de cap. 

— Gata cu medicamentele, hotărî Helga. 

Doamna Fairely părăsi încăperea, iar Helga făcu un efort, 
încercând să se ridice. Fu imediat cuprinsă de o ameţeală 
puternică, însă îşi reveni rapid. Dacă n-ar fi fost durerea 
sfredelitoare, putea spune că se simţea bine. 

Uşa se deschise şi în prag apăru Hinkle, aducând platoul 
pentru ceai. 

— Hinkle! exclamă Helga încântată. Minunat! Când ai venit? 

— Ieri după-masă, doamnă, imediat ce am aflat trista veste. 

— Îţi mulţumesc, Hinkle. Acum regret că te-am trimis acasă. 

— O hotărâre nefericită, doamnă. 

Îl studie în timp ce turna ceaiul. În dimineaţa asta semăna 
parcă mai mult cu un părinte îngrijorat decât cu un episcop. 
Simţea o afecţiune puternică faţă de el. „Cred că şi el ţine la 
mine, reflectă Helga. Probabil că e singura persoană din lume 
care îmi acordă importanţă.” 

— Ajută-mă să mă ridic, Hinkle. Mor de poftă să beau un 
ceai. 

— Sper că nu suferiţi foarte tare, doamnă, zise el, aranjând 
pernele, înainte de a-i întinde ceaşca. 

— Suportabil, îl lămuri laconic şi sorbi o înghiţitură. Ia 
spune-mi, Hinkle, ce se mai întâmplă? Bănuiesc că a sosit 
presa, nu? 

— Evident, doamnă. Ziariştii sunt afară; pândesc o 


declaraţie. În cursul amiezii, va sosi şi domnul Winborn. 

Ea se încruntă. 

— Winborn? Ce mai vrea şi ăsta, Doamne? 

— Doctorul Levi a considerat necesar ca dânsul să fie aici, 
pentru a se ocupa de presă. 

Nu mai putu ocoli întrebarea capitală: 

— L-au descoperit pe cel care m-a atacat? 

— S-ar părea că nu, doamnă. Inspectorul abia aşteaptă să vă 
vadă. Vrea semnalmentele banditului. Doctorul Levi i-a sugerat 
însă că va trebui să mai aştepte. 

Un sentiment de triumf o învălui pe Helga. 

— Poliţia nu l-a văzut? 

— Nu, doamnă. Domnii de la poliţie au ajuns prea târziu. 

Încă o dată, norocul era de partea ei. Era salvată! 

— Mâine dimineaţă vreau să-l văd pe inspector, Hinkle. 

— Bine, doamnă. 

Helga îl examină iarăşi, atentă. Era surprinsă că nu-i punea 
nicio întrebare. Ce se întâmplase? Cine era acest om cu 
adevărat? 

Abia mai apoi remarcă expresia dezolată, şocată de pe chipul 
lui. Puse jos ceaşca. 

— Hinkle, e ceva în neregulă? 

El ezită, coborând privirea. 

— Mi-e teamă că da, doamnă. Doctorul Levi a sugerat că eu 
ar trebui să fiu cel care să vă dea vestea, cu menajamente. 

Pe spinarea femeii trecu un fior de gheaţă. 

— Vestea? Ce veste? 

— E vorba de domnul. Cu mare regret vă anunţ că a murit 
ieri-seară. Aparent, a ieşit din comă pentru câteva secunde, 
apoi inima a cedat. 

Helga îl revăzu pe Jackson scoțând acul şi înfigându-l apoi 
hotărât în pieptul păpuşii. Brusc, începu să tremure. 

— Nu-mi vine să cred, şopti Helga. leri-seară, pe la ce oră? 

— S-ar părea că în momentul în care aţi fost atacată, 
doamnă. Bănuiesc că sunteţi la fel de impresionată ca şi mine. 
Ştiu că ne va lipsi foarte mult, tuturor. 

Contemplându-i chipul întristat, Helga îşi acoperi ochii. 

— Trebuie însă s-o spunem, doamnă. Pentru el a însemnat o 
eliberare. A suferit atât de mult şi cu atâta curaj! 

Hinkle ieşi discret, lăsând-o să plângă în voie. Nici infirmierei 


nu-i permise să intre. 

— Doamna are nevoie de linişte, şopti. A fost atât de bună, 
devotată, atentă cu domnul! Este o pierdere ireparabilă pentru 
ea. 

Auzindu-i vorbele, Helga tresări. 

„Atât de bună, devotată, atentă!” 

Revăzu chipul schimonosit al lui Herman, gura strâmbată 
încercând să articuleze cuvântul „târfă”. 

Înfundându-şi faţa în pernă, izbucni în hohote. 

O 

Următoarele patru ore fură cele mai cumplite din viaţa sa, 
căci aduseră cu ele ruşinea, remuşcările, dezgustul de sine. 
Helga se închipui aşa cum, probabil, o vedeau ceilalţi. Avu 
impresia că era reflectată de o oglindă tridimensională, iar ceea 
ce vedea îi făcea rău. 

Când intră infirmiera, pentru că o auzise plângând, urlă la 
ea, cerând să fie lăsată în pace. 

După ce infirmiera, perplexă, se retrase, Helga se ridică şi se 
duse, nesigură pe picioare, să încuie uşa. Se întoarse apoi în 
pat, lăsându-se pradă disperării. 

Petrecu aşa cam o oră, până când, epuizată, cu lacrimile 
secate, se ridică, îmbrăcă un halat şi se aşeză într-un fotoliu. 

Auzi o bătaie discretă în uşă şi vocea neliniştită a lui Hinkle: 

— Daţi-mi voie să vă aduc puţină supă, doamnă. 

— Lăsaţi-mă în pace, se răsti Helga, stăpânindu-se să nu urle. 
Dacă am nevoie de ceva, vă chem eu. 

Începură apoi lungile ore ale autoînvinovăţirii. Aşadar, 
gândea Helga, Herman e mort. li doreai moartea, nu? Abia 
aşteptai să moară, ca să-i moşteneşti averea. Nu te gândeai 
decât la asta... banii lui şi-atât! Acum a murit şi a făcut-o 
urându-te. După aceşti câţiva ani de căsătorie, timp în care te-a 
respectat, s-a mândrit cu tine, ţi-a acordat încrederea lui, a 
murit urându-te. 

Ideea că el murise detestând-o o copleşea. 

Fusese infidelă din cauza patimii ei nepotolite pentru bărbaţi, 
însă, în ceea ce privea banii lui, fusese întotdeauna onestă. Cu 
toate acestea, el murise crezând-o nu numai infidelă, ci şi 
nedemnă de a-i administra în continuare averea. 

O tratase ca pe o târfă şi murise considerând-o târfă. 

Brusc, îi veni în minte ceea ce spusese Hinkle. 


Aparent, a ieşit din starea de comă pentru câteva clipe, după 
care inima a cedat. 

Il revăzu pe Jackson smulgând acul din capul păpuşii şi 
înfigându-l imediat în pieptul acesteia, în locul unde ar fi 
trebuit să fie inima. Oare acul acela putuse să-l ucidă pe 
Herman? Şi-atunci, nu asistase ea, fără să riposteze, la 
asasinarea lui Herman de către Jackson? De ce nu-i smulsese 
păpuşa din mână? Pentru că dorea moartea soţului ei şi, cu 
toate că nu credea în vrăjitorie, sperase că poate totuşi aceasta 
va avea efect? 

Ajunge! îşi curmă ea gândurile. Astea sunt superstiții 
prosteşti! Ştii bine că un ac nu poate omori pe nimeni. E 
imposibil. Moartea lui Herman a fost o simplă coincidenţă. Cu 
siguranţă! O altă explicaţie nu poate exista. 

Gândurile îi reveniră la ura lui Herman. Îşi aminti scrisoarea 
adresată de acesta lui Winborn. Cu câteva zile în urmă doar, 
hotărâse să distrugă scrisoarea dacă Herman ar fi murit. 

El o scrisese, deoarece, nemaiavând încredere în ea, dorea s- 
o deposedeze de statutul de personaj marcant, ştiind că n-avea 
să accepte niciodată condiţiile impuse. 

Cum sunt sigur că ea mi-a trădat încrederea... 

lşi amintea fiecare cuvânt. 

„E adevărat, gândi ea, ţi-am trădat încrederea, însă nici tu nu 
te-ai ostenit vreodată să-mi iei în considerare sentimentele. Tot 
ce-ţi doreai era o secretară-servitoare supusă. Şi chiar dacă ți- 
am fost infidelă, când a fost vorba de banii tăi, am fost 
întotdeauna corectă. De ce n-ai arătat şi tu, niciodată, o urmă 
de bunătate, de înțelegere, trecându-mi cu vederea 
aventurile?” 

Rămase, timp de mai multe minute, privind pe fereastră, în 
gol, apoi hotări. 

Oi fi tu o scârbă egoistă, rea, infidelă, însă necinstită nu eşti, 
îşi zise ea. 

Nu va distruge scrisoarea. l-o va înmâna lui Winborn, la 
sosirea acestuia. Avea, ce-i drept, multe defecte, însă nu era 
trişoare şi nici necinstită. Or, nerespectarea ultimei dorinţe a 
unui muribund ar fi un act demn de dispreţ. 

De undeva, din adâncul inimii, auzi o voce ascunsă, care o 
ispitea. Nu te grăbi. Gândeşte-te la ceea ce ai pierde. Gândeşte- 
te la puterea pe care o vei avea când vei fi stăpâna a şaizeci de 


milioane de dolari. Dacă-i dai lui Winborn scrisoarea, 
conştientă că nu vei putea trăi izolată, vei rămâne fără nimic şi 
va trebui s-o porneşti iarăşi de la zero. Gândeşte-te la ce va 
spune lumea aflând că Herman te-a dezmoştenit. Toţi vor zice, 
satisfăcuţi, că fum fără foc nu există. Fiscul va dori să afle unde 
au dispărut cele două milioane de dolari furaţi de Archer. Ca să 
te salvezi, va trebui să-l torni, iar el, pentru a-şi uşura 
pedeapsa, va povesti tuturor că i-ai fost amantă. Nu-i da 
scrisoarea lui Winborn, o ispiti vocea interioară. Distruge-o aşa 
cum plănuiseşi înainte ca acest complex ridicol de vinovăţie să 
te fi copleşit. În afară de Hinkle, care-ţi este prieten, nu va afla 
nimeni. Hinkle te admiră. Atât de bună, devotată, atentă! 

Timp de trei ore, Helga duse o adevărată luptă cu vocea 
interioară, însă, tocmai când se simţea epuizată, nervii ei de 
oţel o salvară. Indiferent de soarta care te-aşteaptă de-acum 
înainte, îşi spuse, aproape cu glas tare, trişoare nu vei fi 
niciodată! 

Hotărârea fiind luată, se ridică destul de greu. Sună şi trase 
zăvorul de la uşă. Se examină în oglinda cea mare. Doamne! Ce 
cap avea! Toată partea dreaptă a feţei era umflată şi învineţită. 
Părul îi era răvăşit, iar ochii îi erau roşii şi umflaţi de-atâta 
plâns. 

În clipa în care se aşeză la birou, se auzi o bătaie în uşă. 

— Intră. 

Hinkle îşi făcu apariţia, închizând cu grijă uşa după el. 

— Aş vrea să faci ceva pentru mine, Hinkle, rosti ea calmă, 
luând o foaie de hârtie pentru scrisori, pe care notă: Vă rog să 
înmânaţi purtătorului prezentei, domnul Hinkle, plicul pe care 
mi l-aţi păstrat în casa de valori. Semnă şi scrise adresa 
directorului hotelului Diamond Beach. 

— Du-te imediat la hotelul Diamond Beach şi adu-mi plicul pe 
care l-am lăsat spre păstrare. 

— Sigur, doamnă. 

Hinkle luă scrisoarea şi, după o ezitare, îşi luă inima în dinţi: 

— Îmi permiteţi să vă întreb dacă mai aveţi dureri? Doamna 
Fairely, infirmiera, e foarte îngrijorată. 

Ea îi adresă o privire tăioasă. 

— Mă simt foarte bine. Aş vrea să-i transmiţi comisarului de 
poliţie că îl pot primi, când doreşte. 

— Sunteţi sigură că e înţelept, doamnă? N-ar trebui să... 


— Fă ce îţi spun, te rog. 

— Bine, doamnă, încheie Hinkle, surprins de duritatea 
tonului. Am primit un telefon de la domnul Winborn. Nu va sosi 
astă-seară, ci în cursul zilei de mâine. S-ar părea că o grevă de 
la aeroport l-a obligat să întârzie. V-a transmis regretul său. 

— Bine. Acum, du-te la hotel, te rog. 

După ce acesta plecă, nemulţumit de atitudinea dură, fără 
replică, a stăpânei, Helga intră în baie, încercând să-şi repare 
stricăciunile de pe faţă. În douăzeci de minute, estompase 
umflăturile ochilor, îşi ascunsese vânătăile sub un machiaj 
savant şi se coafase. Comisarul principal Harrison apăru tocmai 
când îşi aprindea o ţigară. 

Acesta era un bărbat solid, înalt, părând frate cu Frank 
Gritten. Aceiaşi ochi albaştri ca oţelul şi acelaşi glas blând. 

Incepu prin a-şi prezenta sincerele condoleanţe, însă Helga îl 
opri scurt: 

— Mulţumesc, domnule comisar. Am nevoie de odihnă. Mi s-a 
spus că doriţi semnalmentele celui care m-a atacat. Era un 
negru înalt, slab, de vârstă incertă, legat la cap cu un soi de 
fular galben cu roşu. Purta o cămaşă albă murdară, pantaloni 
de culoare închisă şi era în picioarele goale. Altceva, ce aţi mai 
dori să ştiţi? 

Uluit de a fi bruscat astfel, Harrison o privi speriat. 

— L-aţi mai văzut vreodată pe acest om, doamnă? 

— Nu. 

— Vă lipseşte ceva de pe-aici? 

De ce nu se uitase, să vadă dacă Jackson luase banii? Helga 
îşi blestemă neglijenţa. 

— Nu cred. Eu am închiriat această vilă. Nu am aici decât 
bijuteriile şi ceva bani... Nimic mai de valoare. 

Se ridică, deschise dulapul şi controlă cutia cu bijuterii, apoi, 
satisfăcută, îşi luă geanta de pe măsuţa de toaletă. Cei opt mii 
de dolari se evaporaseră! Nu fără efort, reuşi să rămână 
impasibilă. Închise geanta şi se întoarse. 

— N-a furat nimic. Norocul meu a fost că mă aflam în 
cameră. Am auzit zgomot jos şi am ieşit pe palier. Atunci, l-am 
zărit pe tip. M-a văzut şi el şi a urcat scările în fugă. M-am 
încuiat aici, încercând să chem poliţia. A forţat uşa, încercând 
să mă împiedice să dau telefon. Bănuiesc însă că s-a speriat şi a 
luat-o la fugă. 


Harrison o studie, gânditor. 

— Aşa s-ar părea, doamnă. 

— Mai e ceva? îl întrebă nerăbdătoare. N 

— Încă ceva. Pe terasă a fost găsită o păpuşă. Îmi puteți 
spune ceva despre asta? 

Uitase complet de păpuşă. Stăpânirea de sine o salvă încă o 
dată. 

— O păpuşă? Habar n-am. Ce e cu asta? 

Stinse ţigara. Harrison se îndreptă către uşă. 

— Scuzaţi-mă o clipă. 

Vorbi cu cineva de pe palier, apoi reveni cu păpuşa lui Rolfe. 

— Asta e păpuşa, doamnă. 

Helga se forţă să o privească. 

— N-am văzut-o în viaţa mea. 

Se aplecă, tresări, dându-se îndărăt, scoase chiar o uşoară 
exclamaţie şi duse mâna la gură, încercând totuşi să nu 
exagereze. 

— Asta... seamănă cu soţul meu. 

— Da, doamnă. Îmi pare rău să contribui şi eu la necazul 
dumneavoastră... 

— Probabil că a adus-o cel care m-a atacat. Poate ca să mi-o 
vândă, spuse cu hotărâre Helga. Altă explicaţie nu văd. 

— Doamnă, din nefericire există o explicaţie. Poate aţi auzit 
vorbindu-se de cultul vrăjitoriei... 

— Acestea nu mă interesează, cel puţin în prezent, încheie 
ea, cu răceală. Dacă nu mai aveţi întrebări, v-aş fi 
recunoscătoare dacă am termina. Mă doare îngrozitor capul. 

Harrison ezită. Era perfect conştient că în faţa lui stătea o 
femeie care avea şaizeci de milioane de dolari, iar o asemenea 
avere îi oferea enorm de multă influenţă. Mai ştia că tocmai îşi 
pierduse soţul şi fusese atacată cu brutalitate. Dacă insista s-o 
interogheze, s-ar fi putut plânge superiorilor lui, iar aceştia i-ar 
fi sărit în cap, ca râia pe omul sănătos. Mai bine să fie prudent. 

— Sigur, doamnă. Voi avea grijă să nu mai fiţi deranjată. Mai 
ales că nu s-a furat nimic... Să fiţi convinsă că-l vom prinde pe 
cel care v-a atacat, o asigură în timp ce porni spre uşă. 

— Nu mă îndoiesc, mormăi Helga, întorcându-se. 

După plecarea poliţistului, se aşeză, oftând uşurată. 
Interogatoriul se desfăşurase chiar mai bine decât ar fi sperat. 
Iar Jackson luase banii, aşa că, probabil, era departe. Necazul 


de care se temuse atâta n-o mai ameninţa. Cărţile bune 
continuau să se adune la ea. 

Hinkle se întoarse după douăzeci de minute, aducând un plic 
mare. 

— Asta e ceea ce doreaţi, doamnă? 

Desfăcând plicul, Helga văzu în el dosarul roşu. 

— Da, Hinkle, mulţumesc. Bănuiesc, zise ea privindu-l în 
ochi, că ştii ce conţine? 

— Aş prefera să nu-mi spuneţi, doamnă, răspunse Hinkle, 
rămânând impasibil. Aş îndrăzni, deşi nu ştiu dacă e cazul, să 
vă sugerez că acest plic ar trebui distrus? 

Ea îl privi fix, în timp ce vocea interioară implora: hai, 
distruge-l! Gândeşte-te la ce ai de pierdut! Însuşi Hinkle îţi cere 
s-o faci. Nu poate să ţină conştiinţa ta prostească seama de 
părerea lui? 

— Îţi mulţumesc, Hinkle. Eşti un adevărat prieten. 

— Cred că doamna ar trebui să mănânce ceva. Când cineva e 
sătul, mintea îi funcţionează mai bine. Ce părere aţi avea de o 
duzină de stridii? 

Helga scutură din cap. 

— Mai repede o friptură bună şi mare. N-am mâncat nimic de 
două zile. 

Chipul lui Hinkle se lumină. 

— Sigur că da, doamnă. O voi pregăti chiar eu. lar pentru 
început, puţin caviar cu pâine prăjită. 

Uitându-se la ceas, Helga constată că era trei fără un sfert. 
Aşteptă ca el să plece, apoi se hotări să se îmbrace. Nu putea 
suferi să umble prin casă în halat. 

Cam în jumătate de oră, când Hinkle se întoarse, împingând 
o măsuţă cu rotile, ea purta o rochie albă cu centură lată, din 
piele neagră, care-i evidenția talia fină. Valetul o aprecie din 
priviri. 

— Îmi permit să apreciez că doamna arată remarcabil de 
bine. 

Ea îi zâmbi. 

— Mulţumesc, Hinkle, sunt gata să te cred. Te-ai gândit 
cumva şi la... 

Se întrerupse, zărind shakerul brumat. 

— Ba da, bineînţeles! Eşti minunat! 

— Mi-e teamă că doctorul Levi nu e de acord cu asta, însă, în 


momentele de tensiune, o picătură de alcool nu poate fi decât 
benefică. 

Constată că durerea de cap dispăruse, în timp ce mâncase şi 
băuse două păhărele de votcă. Intrebă, aprinzându-şi o ţigară: 

— Ce hotărâri au fost luate? 

Nu se putea hotări să aducă vorba despre înmormântare, 
însă Hinkle pricepu numaidecât. 

— M-am ocupat de absolut tot, doamnă. Slujba religioasă va 
avea loc la Biserica lui Christ, în Paradise City, poimâine, la ora 
trei. Doctorul Levi speră că veţi fi suficient restabilită pentru a 
merge cu avionul societăţii împreună cu domnul Winborn, 
mâine după masă. 

— Va fi lume multă? întrebă îngrijorată. 

— Nu, doamnă. Mai târziu va avea loc, bineînţeles, o 
ceremonie în memoria domnului Rolfe, însă la înmormântare 
veţi fi numai dumneavoastră, domnul Winborn, personalul... şi 
domnişoara Sheila. 

Helga tresări. 

— Domnişoara Sheila? 

— Da, doamnă. A sosit. Am văzut-o în această dimineaţă. Ar 
dori să vă cunoască. Dacă nu vă deranjează, ar putea veni aici, 
astă-seară, la ora şase. 

Helga ezită. Îi veni în minte fata roşcată, părându-i-se că îi 
aude încă o dată vorbele crude: Când o femeie de o anumită 
vârstă e leşinată după un băiat care i-ar putea fi fiu, singura 
salvare sunt duşurile reci. 

O trecură fiori. 

Işi aminti apoi sacrificiul pe care se pregătea să-l facă, 
dându-i lui Winborn scrisoarea. Fata asta, care trăia din te miri 
ce, urma, pentru că ea refuza să trişeze, să devină 
multimilionară, peste noapte! Cu siguranţă, fata avea s-o 
admire pentru gestul ei şi îi va părea rău de ce spusese. 

— Sigur, Hinkle. Trebuie s-o primesc. 

— Foarte bine, doamnă, aprobă Hinkle, radios. Dacă vă 
simtiti destul de în putere, ar fi bine să coborâţi şi să vă 
bucuraţi de soare. Pe ziarişti, i-am luat eu la goană, cu ajutorul 
poliţiei. Comisarul a avut bunăvoința să lase doi oameni aici, 
care să vă păzească şi să vegheze ca nimeni să nu vă mai 
deranjeze. Într-o jumătate de oră, va sosi şi doctorul Levi. 

— Perfect, Hinkle. Îţi sunt foarte recunoscătoare pentru tot 


ce ai făcut. 
Extrem de fericit, Hinkle dispăru, luând cu el măsuţa rulantă. 
O 

Nervoasă peste măsură, Helga stătea pe terasă, sub o 
umbrelă, uitându-se mereu la ceas. Era şase fără zece. Încă 
zece minute şi fata care-şi spunea Terry Shields avea să apară. 
Doctorul Levi venise şi plecase. După ce-i prescrisese calmante 
şi o sfătuise să nu se obosească, îi prezentase condoleanţe, însă 
cum ea nu-l încuraja să continue, sfârşise prin a se înclina, 
lăsând-o singură. Plecase şi doamna Fairely, infirmiera. Cu 
toată bunăvoința pe care i-o arăta, Helga se simţi încântată la 
plecarea ei. 

Era singură, exceptându-l pe Hinkle, pe care-l auzea 
umblând prin bucătărie, ocupat, cu siguranţă, să-i pregătească 
masa de seară. Se gândi la Winborn. Acesta urma să sosească 
în dimineaţa următoare. Cum avea să intre în posesia scrisorii, 
urma să scoată ghearele, însă puţin îi păsa. N 

O tuse discretă o făcu să întoarcă privirea. In prag se afla 
Hinkle. 

— Domnişoara Sheila, doamnă, anunță, trăgându-se într-o 
parte, pentru a-i face loc lui Terry. 

Helga se uită la fata care străbătea cu pas hotărât terasa. 
Purta un tricou alb şi blue-jeans închişi la culoare. Părul ei roşu 
strălucea în soare. Se apropie de Helga, coborând privirea 
către ea. 

— Vă simţiţi mai bine? întrebă, surprinzând-o pe Helga cu 
sinceritatea vocii. 

— Destul de bine. Mulţumesc. N-ai vrea să iei loc? 

Terry se instală pe un scaun, cu genunchii strânşi şi mâinile 
fine, deasupra lor. 

— Vă datorez scuze şi o explicaţie, declară fata, privind-o în 
ochi pe Helga. Vă rog să uitaţi ultima mea replică, de când ne- 
am văzut ultima oară. Tot ce pot să vă spun este că regret acea 
replică, sperând că nu-mi purtați  duşmănie. Vedeți 
dumneavoastră, Dick este foarte important pentru mine, iar 
când bărbaţii din preajma mea sunt ameninţaţi, mă comport ca 
o adevărată scorpie. 

Surprinsă, Helga bolborosi: 

— Să nu regreţi niciodată c-ai spus adevărul. Aşadar, Dick 
prezintă importanţă pentru tine? 


— Da. Îmi stârneşte curiozitatea. Îi prevăd un mare viitor. M- 
am angajat să mă ocup de reeducarea lui. 

— Serios? Şi o să accepte? 

— Are nevoie să fie reeducat. Recunoaşte că trăieşte încă în 
plină confuzie. Nu-i vorba aici să-i placă sau să accepte. 
Oamenilor nu le place schimbarea, însă el înţelege că are 
nevoie să fie reeducat. Intenţionez să-l iau cu mine la Paris. 
Acolo, va avea un succes nebun. 

Uluită, Helga se întrebă ce mai era şi asta. 

— Succes nebun? Cum adică? 

— Datorită darurilor cu care e înzestrat. E un adevărat 
vrăjitor al magiei. 

Fără să vrea, Helga tresări. 

— Un vrăjitor al magiei? Doar nu crezi în cultul ăla ridicol? 

— Numai cei ce nu ştiu nimic despre vrăjitorie şi magie 
vorbesc astfel, declară liniştită Terry. Există vrăjitorul bun şi 
vrăjitorul rău. Dick a avut un maestru rău, diabolic chiar. Il voi 
învăţa să facă bine, cu ajutorul înzestrării lui. 

— Bănuiesc că ştii de păpuşa îngrozitoare, cu chipul tatălui 
tău, pe care a cioplit-o? 

— Da, dar nu era chiar îngrozitoare. A meşterit-o pentru că îl 
obligaţi să plece de-aici. N-a făcut bine, evident, însă era 
disperat şi nu trebuie uitat că e foarte tânăr, aproape imatur. 

— Crezi că, într-adevăr, el l-a făcut pe tatăl tău să intre în 
comă? 

— Evident. 

Helga simţi fiori. 

— Ştii că a început să facă şi o păpuşă cu chipul meu? 

— Da, însă am pus capăt acestui lucru, o asigură Terry. Asta 
voiam să vă spun, când vorbeam de vrăjitorul rău. L-am 
schimbat în bine. La Paris va avea o mulţime de admiratori. Cu 
timpul, poate va ajunge ca acel guru care are atâtea maşini 
Rolls Royce. Oamenii îl vor urma cu grămada, după ce va fi 
reeducat. 

Cuprinsă de ameţeală, Helga căută un teren mai familiar. 

— Toate astea vor costa scump, nu? 

Terry ridică din umeri. 

— Vor veni şi banii. De îndată ce Dick va convinge oamenii că 
nu e un şarlatan, banii vor începe să curgă. 

— Dar, ca să-l duci la Paris, nu vei avea nevoie de bani? 


— Nicio problemă. Când i-am vorbit de toate acestea şi-a 
vândut motocicleta unui tâmpit plin de bani, care nu voia să 
aştepte şase luni până să i se livreze alta. A luat pe ea şapte mii 
de dolari. Nu, banii nu contează. Important este să-l pun pe 
Dick pe drumul cel bun şi să mă asigur că-şi foloseşte puterile 
pentru a face bine. 

— Ştii, cu siguranţă, că a făcut un lucru rău şi că e hoţ? 

Terry zâmbi. 

— Acum nu mai e. 

— Eşti atât de sigură că oamenii vor avea nevoie de un băiat 
cum e Dick? 

— Normal, ce să mai discutăm despre asta? Văd bine că nu 
înţelegeţi cum stau lucrurile. Probabil, sunt puţin nebună, însă 
îmi place să influenţez oamenii. Să le bag în cap idei. De multe 
ori, ideile încolţesc şi dau roade. 

Din nou, Helga simţi nevoia să schimbe subiectul. 

— De ce ai venit la Nassau? 

— Voiam să vă văd de aproape. Eram curioasă să aflu ce fel 
de femeie a luat tata în căsătorie. 

— Îmi dau seama. Sper că eşti mulţumită. 

— Da. Sincer vorbind, vă compătimeam, însă acum nu mai e 
cazul. Sunt încântată că, după ce l-aţi suportat pe tata atâta 
vreme, perioadă care vi s-a părut, probabil, interminabilă, în 
cele din urmă aţi câştigat. 

Ochii femeii se rotunjiră de uimire. 

— Nu înţeleg ce vrei să spui. 

— Iubiţi banii şi tot ceea ce pot aduce ei, nu? Puţine femei ar 
fi reuşit să-şi asume rolul doamnei Herman Rolfe, aşa cum aţi 
făcut-o dumneavoastră. Dacă există cineva care să merite 
averea tatălui meu şi care va şti, cu siguranţă, cum s-o 
folosească, aceea nu puteţi fi decât dumneavoastră. Aţi tras din 
greu. 

Apropoul era atât de neaşteptat, încât Helga fu nevoită să se 
întoarcă. Dregându-şi glasul, răspunse, într-un târziu: 

— Da, am muncit mult, dar am şi trişat. Am aici ceva ce aş 
dori să citeşti. 

Scoase de sub pernă dosarul roşu, întinzându-i-l. Ezitantă, 
plină de mirare, Terry luă, în cele din urmă, dosarul cu 
scrisoarea. 

— Vreţi să citesc asta? 


— Chiar te rog. 

Helga se ridică, plimbându-se cu paşi înceţi împrejurul 
piscinei. 

„Uite că mi-am făcut datoria, îşi spuse. Voi regreta în mod 
sigur, însă am dreptul la o aureolă de sfânt.” După un timp, 
veni să se aşeze la loc. Terry pusese pe masă dosarul roşu. 

Se uitară una la cealaltă. 

— Felicitări, zise Helga. Poţi să-i cumperi tânărului tău guru 
un Rolls Royce, fără să mai aşteptaţi donațiile adepților. 

— Asta-i o poveste mai veche, replică Terry, dând un 
bobârnac dosarului. Dick a citit scrisoarea şi mi-a spus despre 
ea. Asta se petrecea pe când era atât de neştiutor, încât 
ajunsese să-mi propună să ne căsătorim. Intenţiona să se 
descotorosească de dumneavoastră, ca să împartă cu mine 
averea tatălui meu. Am pus rapid lucrurile la punct, încheie 
fata, râzând. 

Helga se uită năucă la ea. 

— Deci, era pe cale să devină şi asasin, nu numai hoţ şi 
şantajist. 

— Mda. Este un primitiv, surâse Terry, plecând capul. De- 
asta îl şi plac atât de mult. Oricum, toate aparţin trecutului. 

Helga renunţă să mai înţeleagă ceva. 

— Una peste alta, eşti multimilionară. Cum te simţi în 
postura aceasta? 

Terry clătină din cap. 

— Mă dezamăgiţi. Vă credeam mai inteligentă. Nu mă voi 
atinge niciodată de vreo centimă din averea tatălui meu. Dac-aş 
putea câştiga un milion de dolari, mi-ar plăcea, însă altfel, nu. 
Ar fi nostim să încerc, dar e clar că nu voi reuşi niciodată. Nu... 
Nu-mi doresc acel milion. 

Cercetând-o atent, Helga realiză cu surprindere că fata 
vorbea serios. 

— Poate că în prezent nu-ţi doreşti milionul, însă mai târziu, 
cine ştie, s-ar ivi o nouă ocazie să ai nevoie de el. Am să 
vorbesc cu Winborn să ţi-l pună într-un cont personal. 

— Nici în ruptul capului! Ascultaţi ce vă spun! ţipă Terry, cu 
ochii scânteind de furie. Aţi fost femeia tatălui meu doar pentru 
câţiva ani. Eu am fost nevoită să stau împreună cu el vreme de 
douăzeci de ani. Il uram. Nu era decât o maşinărie fără suflet, 
cu judecată îngustă, rău, cu o latură sadică şi lipsită de 


scrupule, care-l făceau la fel de nemilos ca oricare dintre 
dictatori! Cu mama s-a purtat într-o manieră ruşinoasă. N-a 
avut niciodată vreun strop de bunătate sau înţelegere. Îmi 
venea să vomit când îl vedeam, aşa că, imediat după moartea 
mamei, l-am părăsit. Mama era una dintre femeile acelea 
proaste, venite parcă din altă epocă şi care-şi susţin bărbaţii 
chiar dacă ei le tratează ca pe un rahat. Mi-am luat numele de 
Terry Shields, pentru că nu mai suportam ideea de a-i purta 
numele. Aş prefera să mor de foame, v-o jur, decât să primesc 
un singur cent din banii lui împuţiţi. 

Sufocată, Helga nu-şi putea lua ochii de la ea. 

— Dar nu poţi să... 

— Ascultaţi-mă până la sfârşit! zbieră Terry. Dacă vin la 
înmormântare, o fac numai ca să nu-l necăjesc pe Hinkle. Cu 
judecata lui învechită, îşi închipuie că-l iubeam pe tata. Fără 
Hinkle, cred că nici mama, nici eu, n-am fi fost în stare să 
suportăm viaţa îngrozitoare pe care Herman Rolfe ne forţa s-o 
ducem. Din câte mi-aţi spus, intenţionaţi să-i predaţi scrisoarea 
lui Winborn. Dacă faceţi asta, mă veţi dezamăgi definitiv! 
Scrisoarea asta a fost scrisă de un egocentric sadic! Dacă îmi 
veţi povesti că nu vă lasă conştiinţa să nu-i respectaţi ultimele 
dorinţe acestui personaj odios, vă voi răspunde că faceţi pe 
martira, iar rolul de martir, vă asigur, nu vă prinde. Nu uitaţi 
un lucru: morţilor puţin le pasă. Cei vii sunt singurii care 
contează. Imi doresc să citesc cât mai rapid în ziare că 
fantastica doamnă Herman Rolfe realizează lucruri fabuloase şi 
profită la maximum de viaţă. 

Se ridică adresându-i mamei vitrege un zâmbet larg, plin de 
amabilitate. 

— Ne vedem la biserică, încheie Terry şi, răsucindu-se pe 
tocuri, părăsi terasa, coborând pe plajă. 

Impietrită, Helga o urmări cu privirea, până când dispăru în 
depărtare. 

— O rog pe doamna să mă scuze, rosti stânjenit Hinkle, 
apărând cu o tavă pe care aducea un shaker şi un pahar, însă 
am auzit sfârşitul discuţiei. Aşa cum am remarcat mai demult, 
este o fiinţă extraordinară, plină de caracter. 

Puse platoul pe masă, turnând băutura. Luă apoi dosarul 
roşu. 

— Cum doamna nu va mai avea nevoie de acesta, glăsui cu 


glasul lui unsuros, sugerez să-l punem pe foc. 

Helga ridică paharul. 

— Sugestiile dumitale sunt întotdeauna pline de înţelepciune, 
Hinkle. 

— Îmi place să cred că aşa este, doamnă... Pentru masa de 
seară, o omletă, poate. 

— Ar fi delicios. 

Se uită după el cum dispărea în casă cu dosarul roşu în mână 
şi se lăsă moale între pernele fotoliului. 

Cheia magică se afla, în sfârşit, la ea. 


